
Andria

Actus front


subject_1INTRODUCTION. THE Andria derives its name from Glycerium, the heroine of the play; who was from Andros. Upon her previous history turns the dénouement of the plot. Chremes and Phania were brothers, two Athenian citizens. On occasion of a voyage to Asia Chremes had left his only daughter Pasibula with Phania, who shortly afterwards followed his brother to Asia to escape from a war that was raging in Greece. He was overtaken by a storm, and shipwrecked, together with Pasibula, upon the island Andros. He there attached himself as a client to a citizen, who entertained him liberally, and upon his death, which occurred shortly after, adopted Pasibula and brought her up with his own daughter Chrysis, having changed her name to Glycerium. Chrysis upon the death of her father went to Athens with her reputed sister, and, after making shift for an honest livelihood, at last took up the profession of a courtezan. At her house many young men congregated, and among others Pamphilus, the son of Simo, who there saw and fell in love with Glycerium, and became her accepted lover, making her a promise of marriage, which was rendered more binding by the parting injunctions of Chrysis, who upon her deathbed commended Glycerium as a sacred trust to Pamphilus. Meanwhile Pamphilus has another affair on his hands. For Chremes has had another daughter since the loss of Pasibula, and is very anxious that she should be well married to such an excellent young man as Pamphilus, who, happily, while enjoying himself in his own way, has gained a character which is the admiration of every one. So Philumena and Pamphilus are betrothed by their parents, entirely without the knowledge of the bridegroom elect. All this time Simo has fully believed in his son’s excellence; but is undeceived by an event which takes place at the funeral of Chrysis, where Pamphilus shows something more than an ordinary solicitude for a young woman whom Simo ascertains to be the sister of Chrysis. The matter takes wind, and reaches the ears of Chremes, with the additional circumstance of Pamphilus’ connexion with her, upon which he breaks off the match.

This brings us to the point at which the action of the play commences. Simo determines to tell Pamphilus that he is to be married to Philumena, hoping to place him in a dilemma; for if he refused, then he could take him severely to task; if he consented, then Chremes might be gained over, and after all the match might take place. Accordingly he tells Pamphilus by the way in the Forum that he is to be married that very day. Pamphilus returns home in amazement; but is met by Mysis, servant of Glycerium, who revives his old affection for her mistress. Davus meanwhile sifts the whole matter to the bottom; finds that the marriage is a pretence, and accordingly recommends Pamphilus to humour his father to the utmost, and express his entire readiness to marry as soon as he pleases. At the same time he is to keep up his intimacy with Glycerium, that Chremes may be as shy of his connexion as he is now. Meanwhile there is a by-plot at work. One Charinus, a friend of Pamphilus, who is in love with Philumena, hears with dismay that she is to be married to his friend, and urges him to do all in his power to defer the marriage if possible. So affairs stand when Glycerium is brought to bed of a son, Simo, who hears what is going on, imagining, and being confirmed by Davus in the belief, that this is merely an artifice of Glycerium and her friends to prevent Pamphilus’ marriage. He accordingly again treats with Chremes on the subject of the marriage of Pamphilus and Philumena, and extorts a reluctant consent. This places Davus in a great strait; for Pamphilus now reproaches him with his untoward advice, which has got him into this mischief; and Charinus too is indignant to the last degree at the treachery of Pamphilus. As a last resource Davus places the child before Simo’s door, and contrives that Chremes shall hear its history from Mysis. This causes a fresh rupture between Chremes and Simo. At this moment there arrives a native of Andros, Crito, next of kin to Chrysis, who has come to Athens to claim her property. He clears up the previous history of Glycerium, who is joyfully recognized as Chremes’ daughter, and all parties are made happy; Simo being with some difficulty gained over to forgive past offences, and to receive his son and Davus into favour again.

Actus prologue, scaena pr

PROLOGUS


1Poeta quum primum animum ad scribendum appulit,

Id sibi negoti credidit solum dari

Populo ut placerent quas fecisset fabulas.

Verum aliter evenire multo intelligit.

5Nam in prologis scribundis operam abutitur,

Non qui argumentum narret, sed qui malevoli

Veteris poetae maledictis respondeat.

Nunc quam rem vitio dent quaeso animum advortite.

Menander fecit Andriam et Perinthiam.

10Qui utramvis recte norit ambas noverit.

Non ita dissimili sunt argumento, sed tamen

Dissimili oratione sunt factae ac stilo.

Quae convenere in Andriam ex Perinthia

Fatetur transtulisse atque usum pro suis.

15Id isti vituperant factum; atque in eo disputant,

Contaminari non decere fabulas.

Faciuntne intelligendo ut nihil intelligant.

Qui quum hunc accusant Naevium, Plautum, Ennium

Accusant, quos hic noster auctores habet:

20Quorum aemulari exoptat negligentiam

Potius, quam istorum obscuram diligentiam.

Dehinc ut quiescant porro moneo et desinant

Maledicere, malefacta ne noscant sua.

Favete, adeste aequo animo, et rem cognoscite,

25Ut pernoscatis, ecquid spei sit reliquum,

Posthac quas faciet de integro comoedias,

Spectandae an exigendae sint vobis prius.



Actus I, scaena 1


(SIMO. SOSIA.)



SIMO


Vos istaec intro auferte: abite. Sosia,

Adesdum: paucis te volo.



SOSIA


Dictum puta:

30Nempe ut curentur recte haec.



SIMO


Immo aliud.



SOSIA


Quid est

Quod tibi mea ars efficere hoc possit amplius?



SIMO


Nihil istac opus est arte ad hanc rem quam paro:

Sed iis quas semper in te intellexi sitas,

Fide et taciturnitate.



SOSIA


Exspecto quid velis.



SIMO


35Ego postquam te emi, a parvulo ut semper tibi

Apud me iusta et clemens fuerit servitus

Scis: feci e servo ut esses libertus mihi.

Propterea quod servibas liberaliter.

Quod habui summum pretium, persolvi tibi.



SOSIA


40In memoria habeo.



SIMO


Haud muto factum.



SOSIA


Gaudeo

Si tibi quid feci aut facio quod placet, Simo,

Et gratum id fuisse advorsum te habeo gratiam.

Sed mihi hoc molestum est: nam istaec commemoratio

Quasi exprobratio est immemoris benefici.

45Quin tu uno verbo dic quid est quod me velis.



SIMO


Ita faciam: hoc primum in hac re praedico tibi;

Quas credis esse has non sunt verae nuptiae.



SOSIA


Cur simulas igitur?



SIMO


Rem omnem a principio audies;

Eo pacto et gnati vitam, et consilium meum

50Cognosces, et quid facere in hac re te velim.

Nam is postquam excessit ex ephebis, Sosia,

Liberius vivendi fuit potestas: nam antea

Qui scire posses, aut ingenium noscere,

Dum aetas, metus, magister, prohibebant?



SOSIA


Ita est.



SIMO


55Quod plerique omnes faciunt adolescentuli,

Ut animum ad aliquod studium adiungant, aut equos

Alere aut canes ad venandum, aut ad philosophos:

Horum ille nihil egregie praeter caetera

Studebat: et tamen omnia haec mediocriter.

60Gaudebam.



SOSIA


Non iniuria: nam id arbitror

Apprime in vita esse utile ut ne quid nimis.



SIMO


Sic vita erat: facile omnes perferre ac pati

Cum quibus erat cunque una: iis sese dedere:

Eorum obsequi studiis: advorsus nemini:

65Nunquam praeponens se illis: ita facillime

Sine invidia laudem invenias et amicos pares.



SOSIA


Sapienter vitam instituit: namque hoc tempore

Obsequium amicos, veritas odium parit.



SIMO


Interea mulier quaedam abhinc triennium

70Ex Andro commigravit huc viciniae,

Inopia et cognatorum negligentia

Coacta, egregia forma atque aetate integra.



SOSIA


Hei vereor ne quid Andria apportet mali.



SIMO


Primum haec pudice vitam parce ac duriter

75Agebat, lana ac tela victum quaeritans.

Sed postquam amans accessit, pretium pollicens,

Unus et item alter, ita ut ingenium est omnium

Hominum a labore proclive ad libidinem,

Accepit conditionem, dein quaestum occipit.

80Qui tum illam amabant forte, ita ut fit, filium

Perduxere illuc secum ut una esset meum.

Egomet continuo mecum, Certe captus est,

Habet. Observabam mane illorum servulos

Venientes aut abeuntes: rogitabam, Heus puer,

85Dic sodes, quis heri Chrysidem habuit? Nam Andriae

Illi id erat nomen.



SOSIA


Teneo.



SIMO


Phaedrum, aut Cliniam

Dicebant, aut Niceratum; nam hi tres tum simul

Amabant. Eho, quid Pamphilus? Quid? symbolam

Dedit, coenavit. Gaudebam. Item alio die

90Quaerebam: comperiebam nihil ad Pamphilum

Quidquam attinere. Enimvero spectatum satis

Putabam, et magnum exemplum continentiae.

Nam qui cum ingeniis conflictatur eiusmodi,

Neque commovetur animus in ea re tamen,

95Scias posse habere iam ipsum suae vitae modum.

Cum id mihi placebat tum uno ore omnes omnia

Bona dicere, et laudare fortunas meas

Qui gnatum haberem tali ingenio praeditum.

Quid verbis opus est? hac fama impulsus Chremes,

100Ultro ad me venit unicam gnatam suam

Cum dote summa filio uxorem ut daret.

Placuit; despondi. Hic nuptiis dictus est dies.



SOSIA


Quid obstat cur non verae fiant?



SIMO


Audies.

Fere in diebus paucis quibus haec acta sunt

105Chrysis vicina haec moritur.



SOSIA


O factum bene!

Beasti; metui a Chryside.



SIMO


Ibi tum filius

Cum illis qui amabant Chrysidem una aderat frequens;

Curabat una funus, tristis interim,

Nonnunquam collacrumabat: placuit tum id mihi.

110Sic cogitabam; Hic, parvae consuetudinis

Causa, mortem huius tam fert familiariter:

Quid si ipse amasset? quid mihi hic faciet patri?

Haec ego putabam esse omnia humani ingeni

Mansuetique animi officia. Quid multis moror?

115Egomet quoque eius causa in funus prodeo,

Nihil suspicans etiam mali.



SOSIA


Hem, quid est?



SIMO


Scies.

Effertur: imus. Interea inter mulieres

Quae ibi aderant forte unam adspicio adolescentulam,

Forma.



SOSIA


Bona fortasse.



SIMO


Et vultu, Sosia,

120Adeo modesto, adeo venusto, ut nihil supra.

Quia tum mihi lamentari praeter caeteras

Visa est, et quia erat forma praeter caeteras

Honesta et liberali, accedo ad pedisequas;

Quae sit rogo. Sororem esse aiunt Chrysidis.

125Percussit illico animum: at at! hoc illud est,

Hinc illae lacrumae; haec illa est misericordia.



SOSIA


Quam timeo, quorsum evadas.



SIMO


Funus interim

Procedit: sequimur: ad sepulcrum venimus:

In ignem posita est: fletur. Interea haec soror

130Quam dixi ad flammam accessit imprudentius,

Satis cum periclo. Ibi tum exanimatus Pamphilus

Bene dissimulatum amorem et celatum indicat.

Accurrit: mediam mulierem complectitur:

Mea Glycerium, inquit, quid agis? cur te is perditum?

135Tum illa, ut consuetum facile amorem cerneres,

Reiecit se in eum flens quam familiariter.



SOSIA


Quid ais?



SIMO


Redeo inde iratus atque aegre ferens.

Nec satis ad obiurgandum causae. Diceret,

Quid feci? quid commerui aut peccavi pater?

140Quae sese in ignem iniicere voluit, prohibui,

Servavi. Honesta oratio est.



SOSIA


Recte putas.

Nam si illum obiurges vitae qui auxilium tulit,

Quid facias illi qui dederit damnum aut malum?



SIMO


Venit Chremes postridie ad me clamitans,

145Indignum facinus; comperisse Pamphilum

Pro uxore habere hanc peregrinam. Ego illud sedulo

Negare factum; ille instat factum: denique

Ita tum discedo ab illo, ut qui se filiam

Neget daturum.



SOSIA


Non tu ibi gnatum?



SIMO


Ne haec quidem

150Satis vehemens causa ad obiurgandum.



SOSIA


Qui cedo?



SIMO


Tute ipse his rebus finem praescripsti pater.

Prope adest cum alieno more vivendum est mihi:

Sine nunc meo me vivere interea modo.



SOSIA


Qui igitur relictus est obiurgandi locus?



SIMO


155Si propter amorem uxorem nolit ducere,

Ea primum ab illo animadvertenda iniuria est.

Et nunc id operam do ut per falsas nuptias

Vera obiurgandi causa sit si deneget:

Simul sceleratus Davus siquid consili

160Habet ut consumat nunc cum nihil obsint doli;

Quem ego credo manibus pedibus obnixe omnia

Facturum; magis id adeo mihi ut incommodet

Quam ut obsequatur gnato.



SOSIA


Quapropter?



SIMO


Rogas?

Mala mens, malus animus. Quem quidem ego si sensero—

165Sed quid opus est verbis? Sin eveniat quod volo,

In Pamphilo ut nil sit morae, restat Chremes,

Qui mi exorandus est: et spero confore.

Nunc tuum est officium has bene ut adsimules nuptias:

Perterrefacias Davum: observes filium,

170Quid agat, quid cum illo consili captet.



SOSIA


Sat est:

Curabo: eamus nunc iam intro.



SIMO


I prae, sequar.



Actus I, scaena 2


(SIMO. DAVUS.)



SIMO


Non dubium est quin uxorem nolit filius:

Ita Davum modo timere sensi, ubi nuptias

Futuras esse audivit. Sed ipse exit foras.



DAVUS


175Mirabar hoc si sic abiret, et heri semper lenitas

Verebar quorsum evaderet:

Qui postquam audierat non datum iri filio uxorem suo

Numquam cuiquam nostrum verbum fecit, neque id aegre tulit.



SIMO


At nunc faciet; neque, ut opinor, sine tuo magno malo.



DAVUS


180Id voluit, nos sic nec opinantes duci falso gaudio,

Sperantes, iam amoto metu, interea oscitantes opprimi,

Ut ne esset spatium cogitandi ad disturbandas nuptias:

Astute.



SIMO


Carnufex, quae loquitur?



DAVUS


Herus est, neque provideram.



SIMO


Dave.



DAVUS


Hem, quid est?



SIMO


Ehodum ad me!



DAVUS


Quid hic volt?



SIMO


Quid ais?



DAVUS


Qua de re?



SIMO


Rogas?

185Meum gnatum rumor est amare.



DAVUS


Id populus curat scilicet.



SIMO


Hocine agis, an non?



DAVUS


Ego vero istuc.



SIMO


Sed nunc ea me exquirere

Iniqui patris est. Nam quod antehac fecit nihil ad me adtinet.

Dum tempus ad eam rem tulit, sivi animum ut expleret suum:

Nunc hic dies aliam vitam affert, alios mores postulat.

190Dehinc postulo, sive aequum est te oro, Dave, ut redeat iam in viam.



DAVUS


Hoc quid sit?



SIMO


Omnes qui amant graviter sibi dari uxorem ferunt.



DAVUS


Ita aiunt.



SIMO


Tum siquis magistrum cepit ad eam rem improbum

Ipsum animum aegrotum ad deteriorem partem plerumque applicat.



DAVUS


Non hercle intelligo.



SIMO


Non? hem!



DAVUS


Non: Davus sum, non Oedipus.



SIMO


195Nempe ergo aperte vis quae restant me loqui.



DAVUS


Sane quidem.



SIMO


Si sensero hodie quicquam in his te nuptiis

Fallaciae conari quo fiant minus,

Aut velle in ea re ostendi quam sis callidus,

Verberibus caesum te in pistrinum Dave dedam usque ad necem,

200Ea lege atque omine, ut si te inde exemerim ego pro te molam.

Quid, hoc intellextin? an nondum etiam ne hoc quidem?



DAVUS


Immo callide;

Ita aperte ipsam rem modo locutus nil circuitione usus es.



SIMO


Ubi vis facilius passus sim, quam in hac re, me deludier.



DAVUS


Bona verba, quaeso.



SIMO


Irrides: nil me fallis. Edico tibi

205Ne temere facias: neque tu hoc dicas tibi non praedictum. Cave.



Actus I, scaena 3


(DAVUS.)



DAVUS


Enimvero, Dave, nil loci est segnitiae neque socordiae,

Quantum intellexi modo senis sententiam de nuptiis:

Quae si non astu providentur me aut herum pessum dabunt.

Nec quid agam certum est: Pamphilumne adiutem an auscultem seni.

210Si illum relinquo eius vitae timeo: sin opitulor huius minas;

Cui verba dare difficile est. Primum iam de amore hoc comperit:

Me infensus servat ne quam faciam in nuptiis fallaciam.

Si senserit perii: aut si lubitum fuerit causam ceperit,

Quo iure quaque iniuria praecipitem in pistrinum dabit.

215Ad haec mala hoc mihi accedit etiam: haec Andria,

Si ista uxor sive amica est, gravida e Pamphilo est.

Audireque eorum est operae pretium audaciam:

Nam inceptio est amentium haud amantium:

Quicquid peperisset decreverunt tollere:

220Et fingunt quandam inter se nunc fallaciam,

Civem Atticam esse hanc. Fuit olim hinc quidam senex,

Mercator: navem is fregit apud Andrum insulam:

Is obiit mortem: ibi tum hanc eiectam Chrysidis

Patrem recepisse orbam, parvam: Fabulae.

225Mihi quidem hercle non fit verisimile; atque ipsis commentum placet.

Sed Mysis ab ea egreditur: at ego hinc me ad forum ut

Conveniam Pamphilum, ne de hac re pater imprudentem opprimat.



Actus I, scaena 4


(MYSIS.)



MYSIS


Audivi Archylis iamdudum: Lesbiam adduci iubes.

Sane pol illa temulenta est mulier et temeraria,

230Nec satis digna cui committas primo partu mulierem;

Tamen eam adducam. Importunitatem spectate aniculae,

Quia compotrix eius est. Di date facultatem obsecro

Huic pariundi, atque illi in aliis potius peccandi locum.

Sed quidnam Pamphilum exanimatum video? Vereor quid siet.

235Opperiar ut sciam numquidnam haec turbae tristitia adferat.



Actus I, scaena 5


(PAMPHILUS. MYSIS.)



PAMPHILUS


Hocine est humanum factum aut inceptum? hocine est officium patris?



MYSIS


Quid illud est?



PAMPHILUS


Pro deum atque hominum fidem, quid est si non haec contumelia est?

Uxorem decrerat dare sese mihi hodie: nonne oportuit

Praescisse me ante? nonne prius communicatum oportuit?



MYSIS


240Miseram me, quod verbum audio?



PAMPHILUS


Quid Chremes qui denegarat se commissurum mihi

Gnatam suam uxorem? id mutavit, quia me immutatum videt.

Itan obstinate operam dat ut me a Glycerio miserum abstrahat:

Quod si fit pereo funditus.

245Adeon’ hominem esse invenustum aut infelicem quemquam ut ego sum?

Pro deum atque hominum fidem!

Nullon’ ego Chremetis pacto adfinitatem effugere potero?

Quot modis contemptus, spretus? facta, transacta omnia: hem,

Repudiatus repetor: quamobrem? nisi si id est quod suspicor:

250Aliquid monstri alunt: ea quoniam nemini obtrudi potest,

Itur ad me.



MYSIS


Oratio haec me miseram exanimavit metu.



PAMPHILUS


Nam quid ego nunc dicam de patre? ah

Tantam rem tam neglegenter agere! praeteriens modo

Mihi apud forum, Uxor tibi ducenda est, Pamphile, hodie, inquit, para:

255Abi domum. Id mi visus est dicere, Abi cito, et suspende te.

Obstipui: censen’ me verbum potuisse ullum proloqui? aut

Ullam causam, saltem ineptam, falsam, iniquam? Obmutui.

Quod si ego rescissem id prius quid facerem, si quis nunc me roget?

Aliquid facerem ut hoc ne facerem. Sed nunc quid primum exsequar?

260Tot me impediunt curae, quae meum animum divorsae trahunt,

Amor, misericordia huius, nuptiarum sollicitatio,

Tum patris pudor qui me tam leni passus animo est usque adhuc

Quae meo quomque animo libitum est facere. Eine ego ut advorser? hei mihi!

Incertum est quid agam.



MYSIS


Misera timeo incertum hoc quorsum accidat.

265Sed nunc peropus est, aut hunc cum ipsa, aut me aliquid de illa adversum hunc loqui.

Dum in dubio est animus, paulo momento huc vel illuc impellitur.



PAMPHILUS


Quis hic loquitur? Mysis? salve.



MYSIS


O salve, Pamphile.



PAMPHILUS


Quid agit?



MYSIS


Rogas?

Laborat e dolore; atque ex hoc misera sollicita est, diem

Quia olim in hunc sunt constitutae nuptiae: tum autem hoc timet,

270Ne deseras se.



PAMPHILUS


Hem, egone istuc conari queam?

Ego propter me illam decipi miseram sinam

Quae mihi suum animum atque omnem vitam credidit,

Quam ego animo egregie caram pro uxore habuerim?

Bene et pudice eius doctum atque eductum sinam

275Coactum egestate ingenium immutarier?

Non faciam.



MYSIS


Haud vereor si in te solo sit situm;

Sed ut vim queas ferre.



PAMPHILUS


Adeone me ignavum putas,

Adeone porro ingratum, aut inhumanum, aut ferum,

Ut neque me consuetudo neque amor neque pudor

280Commoveat neque commoneat ut servem fidem?



MYSIS


Unum hoc scio, esse meritam ut memor esses sui.



PAMPHILUS


Memor essem? o Mysis Mysis, etiam nunc mihi

Scripta illa sunt in animo dicta Chrysidis

De Glycerio. Iam ferme moriens me vocat:

285Accessi: vos semotae: nos soli: incipit:

Mi Pamphile, huius formam atque aetatem vides:

Nec clam te est quam illi utraeque res nunc utiles

Et ad pudicitiam et ad rem tutandam sient.

Quod ego te per hanc dextram oro et ingenium tuum,

290Per tuam fidem, perque huius solitudinem,

Te obtestor, ne abs te hanc segreges neu deseras,

Si te in germani fratris dilexi loco,

Sive haec te solum semper fecit maximi,

Seu tibi morigera fuit in rebus omnibus.

295Te isti virum do amicum tutorem patrem.

Bona nostra haec tibi permitto et tuae mando fidei.

Hanc mihi in manum dat: mors continuo ipsam occupat.

Accepi: acceptam servabo.



MYSIS


Ita spero quidem.



PAMPHILUS


Sed cur tu abis ab illa?



MYSIS


Obstetricem arcesso.



PAMPHILUS


Propera, atque audin’?

300Verbum unum cave de nuptiis, ne ad morbum hoc etiam.



MYSIS


Teneo.



Actus II, scaena 1


(CHARINUS. BYRRHIA. PAMPHILUS.)



CHARINUS


Quid ais Byrrhia? daturne illa Pamphilo hodie nuptum?



BYRRHIA


Sic est.



CHARINUS


Qui scis?



BYRRHIA


Apud forum modo e Davo audivi.



CHARINUS


Vae misero mihi.

Ut animus in spe atque in timore usque antehac attentus fuit,

Ita postquam adempta spes est lassus cura confectus stupet.



BYRRHIA


305Quaeso edepol, Charine, quoniam non potest id fieri quod vis,

Id velis quod possit.



CHARINUS


Nil volo aliud nisi Philumenam.



BYRRHIA


Ah,

Quanto satius est te id dare operam qui istum amorem ex animo amoveas,

Quam id loqui quo magis libido frustra incendatur tua.



CHARINUS


Facile omnes cum valemus recta consilia aegrotis damus.

310Tu si hic sis aliter sentias.



BYRRHIA


Age age, ut libet.



CHARINUS


Sed Pamphilum

Video: omnia experiri certum est prius quam pereo.



BYRRHIA


Quid hic agit?



CHARINUS


Ipsum hunc orabo: huic supplicabo: amorem huic narrabo meum:

Credo impetrabo ut aliquot saltem nuptiis prodat dies:

Interea fiet aliquid, spero.



BYRRHIA


Id aliquid nihil est.



CHARINUS


Byrrhia,

315Quid tibi videtur? adeon’ ad eum?



BYRRHIA


Quidni? Si nihil impetres,

Ut te arbitretur sibi paratum moechum si illam duxerit?



CHARINUS


Abin’ hinc in malam rem cum suspicione istac, scelus?



PAMPHILUS


Charinum video: salve.



CHARINUS


O salve Pamphile.

Ad te advenio spem, salutem, auxilium, consilium expetens.



PAMPHILUS


320Neque pol consili locum habeo, neque auxili copiam.

Sed istuc quidnam est?



CHARINUS


Hodie uxorem ducis?



PAMPHILUS


Aiunt.



CHARINUS


Pamphile,

Si id facis hodie postremum me vides.



PAMPHILUS


Quid ita?



CHARINUS


Hei mihi,

Vereor dicere: huic dic quaeso Byrrhia.



BYRRHIA


Ego dicam.



PAMPHILUS


Quid est?



BYRRHIA


Sponsam hic tuam amat.



PAMPHILUS


Nae iste haud mecum sentit: Ehodum dic mihi:

325Numquidnam amplius tibi cum illa fuit Charine?



CHARINUS


Ah Pamphile

Nihil.



PAMPHILUS


Quam vellem.



CHARINUS


Nunc te per amicitiam et per amorem obsecro

Principio ut ne ducas.



PAMPHILUS


Dabo equidem operam.



CHARINUS


Sed si id non potes,

Aut tibi nuptiae haec sunt cordi.



PAMPHILUS


Cordi?



CHARINUS


Saltem aliquot dies

Profer, dum proficiscor aliquo ne videam.



PAMPHILUS


Audi nunc iam.

330Ego Charine neutiquam officium liberi esse hominis puto

Cum is nihil promereat postulare id gratiae adponi sibi.

Nuptias effugere ego istas malo, quam tu adipiscier.



CHARINUS


Reddidisti animum.



PAMPHILUS


Nunc si quid potes aut tute aut hic Byrrhia,

Facite, fingite, invenite, efficite qui detur tibi:

335Ego id agam qui mihi ne detur.



CHARINUS


Sat habeo.



PAMPHILUS


Davom optume

Video cuius consilio fretus sum.



CHARINUS


At tu hercle haud quidquam mihi;

Nisi ea quae nihil opus sunt sciri. Fugin’ hinc?



BYRRHIA


Ego vero ac libens.



Actus II, scaena 2


(DAVUS. CHARINUS. PAMPHILUS.)



DAVUS


Di boni, boni quid porto! sed ubi inveniam Pamphilum,

Ut metum in quo nunc est adimam, atque expleam animum gaudio?



CHARINUS


340Laetus est nescio quid.



PAMPHILUS


Nihil est: nondum haec rescivit mala.



DAVUS


Quem ego nunc credo, si iam audierit sibi paratas nuptias—



CHARINUS


Audin’ tu illum?



DAVUS


toto me oppido exanimatum quaerere.

Sed ubi quaeram? quo nunc primum intendam?



CHARINUS


Cessas adloqui?



DAVUS


Abeo.



PAMPHILUS


Dave: ades. Resiste.



DAVUS


Quis homo est, qui me? O Pamphile,

345Te ipsum quaero. Euge Charine: ambo opportune. Vos volo.



PAMPHILUS


Dave, perii.



DAVUS


Quin tu hoc audi.



PAMPHILUS


Interii.



DAVUS


Quid timeas scio.



CHARINUS


Mea quidem hercle certe in dubio vita est.



DAVUS


Et quid tu scio.



PAMPHILUS


Nuptiae mihi.



DAVUS


Etsi scio.



PAMPHILUS


Hodie.



DAVUS


Obtundis, tametsi intellego.

Id paves ne ducas tu illam, tu autem ut ducas.



CHARINUS


Rem tenes.



PAMPHILUS


350Istuc ipsum.



DAVUS


Atque istuc ipsum nihil pericli est: me vide.



PAMPHILUS


Obsecro te, quam primum hoc me libera miserum metu.



DAVUS


Hem,

Libero; tibi uxorem non dat iam Chremes.



PAMPHILUS


Qui scis?



DAVUS


Scies.

Tuus pater me modo prehendit: ait tibi uxorem dari

Hodie; item alia multa quae nunc non est narrandi locus.

355Continuo ad te properans percurro ad forum ut dicam tibi haec.

Ubi te non invenio ibi ascendo in quendam excelsum locum.

Circumspicio; nusquam. Ibi forte huius video Byrrhiam;

Rogo: negat vidisse. Mihi molestum. Quid agam, cogito.

Redeunti interea ex ipsa re mihi incidit suspicio: hem,

360Paululum obsoni: ipsus tristis: de improviso nuptiae:

Non cohaerent.



PAMPHILUS


Quorsumnam istuc?



DAVUS


Ego me continuo ad Chremem.

Cum illo advenio solitudo ante ostium: iam id gaudeo.



CHARINUS


Recte dicis.



PAMPHILUS


Perge.



DAVUS


Maneo: interea introire neminem

Video exire neminem, matronam nullam in aedibus,

365Nil ornati, nil tumulti: accessi: intro aspexi.



PAMPHILUS


Scio.

Magnum signum.



DAVUS


Num videntur convenire haec nuptiis?



PAMPHILUS


Non opinor Dave.



DAVUS


Opinor narras? non recte accipis.

Certa res est. Etiam puerum inde abiens conveni Chremi

Olera et pisciculos minutos ferre obolo in coenam seni.



CHARINUS


370Liberatus sum hodie Dave tua opera.



DAVUS


Ac nullus quidem.



CHARINUS


Quid ita? Nempe huic prorsus illam non dat.



DAVUS


Ridiculum caput,

Quasi necesse sit, si huic non dat, te illam uxorem ducere:

Nisi vides, nisi senis amicos oras, ambis.



CHARINUS


Bene mones.

Ibo: etsi hercle saepe iam me spes haec frustrata est. Vale.



Actus II, scaena 3


(PAMPHILUS. DAVUS.)



PAMPHILUS


375Quid igitur sibi vult pater? cur simulat?



DAVUS


Ego dicam tibi.

Si id succenseat nunc quia non det tibi uxorem Chremes,

Ipsus sibi esse iniurius videatur, neque id iniuria,

Prius quam tuum ut sese habeat animum ad nuptias perspexerit.

Sed si tu negaris ducere, ibi culpam in te transferet:

380Tum illae turbae fient.



PAMPHILUS


Quidvis patiar.



DAVUS


Pater est Pamphile.

Difficile est: tum haec sola est mulier: dictum ac factum invenerit

Aliquam causam quamobrem eiiciat oppido.



PAMPHILUS


Eiiciat?



DAVUS


Cito.



PAMPHILUS


Cedo igitur quid faciam Dave?



DAVUS


Dic te ducturum.



PAMPHILUS


Hem.



DAVUS


Quid est?



PAMPHILUS


Egon dicam?



DAVUS


Cur non?



PAMPHILUS


Numquam faciam.



DAVUS


Ne nega.



PAMPHILUS


385Suadere noli.



DAVUS


Ex ea re quid fiat vide.



PAMPHILUS


Ut ab illa excludar huc concludar.



DAVUS


Non ita est.

Nempe hoc sic esse opinor: dicturum patrem,

Ducas volo hodie uxorem: tu, ducam, inquies:

Cedo quid iurgabit tecum? Hic reddes omnia

390Quae nunc sunt certa ei consilia incerta ut sient,

Sine omni periclo: nam hocce haud dubium est quin Chremes

Tibi non det gnatam. Nec tu ea causa minueris

Haec quae facis ne is mutet suam sententiam.

Patri dic velle, ut cum velit tibi iure irasci non queat.

395Nam quod tu speres propulsabo facile. Uxorem his moribus

Dabit nemo; inveniet inopem potius quam te corrumpi sinat.

Sed si te aequo animo ferre accipiet, neglegentem feceris:

Aliam otiosus quaeret: interea aliquid acciderit boni.



PAMPHILUS


Itan credis?



DAVUS


Haud dubium id quidem est.



PAMPHILUS


Vide quo me inducas.



DAVUS


Quin taces?



PAMPHILUS


400Dicam. Puerum autem ne resciscat mihi esse ex illa cautio est:

Nam pollicitus sum suscepturum.



DAVUS


O facinus audax!



PAMPHILUS


Hanc fidem

Sibi me obsecravit qui se sciret non deserturum ut darem.



DAVUS


Curabitur. Sed pater adest. Cave te esse tristem sentiat.



Actus II, scaena 4


(SIMO. DAVUS. PAMPHILUS.)



SIMO


Reviso quid agant aut quid captent consili.



DAVUS


405Hic nunc non dubitat quin te ducturum neges.

Venit meditatus alicunde ex solo loco:

Orationem sperat invenisse se

Qui differat te: proin tu fac apud te ut sies.



PAMPHILUS


Modo ut possim Dave.



DAVUS


Crede inquam hoc mihi Pamphile,

410Numquam hodie tecum commutaturum patrem

Unum esse verbum si te dices ducere.



Actus II, scaena 5


(BYRRHIA. SIMO. DAVUS. PAMPHILUS.)



BYRRHIA


Herus me relictis rebus iussit Pamphilum

Hodie observare, ut quid ageret de nuptiis

Scirem: id propterea nunc hunc venientem sequor.

415Ipsum adeo praesto video cum Davo: hoc agam.



SIMO


Utrumque adesse video.



DAVUS


Hem, serva.



SIMO


Pamphile!



DAVUS


Quasi de inproviso respice ad eum.



PAMPHILUS


Ehem pater.



DAVUS


Probe.



SIMO


Hodie uxorem ducas ut dixi volo.



BYRRHIA


Nunc nostrae timeo parti quid hic respondeat.



PAMPHILUS


420Neque istic neque alibi tibi erit usquam in me mora.



BYRRHIA


Hem.



DAVUS


Obmutuit.



BYRRHIA


Quid dixit?



SIMO


Facis ut te decet

Cum istuc quod postulo impetro cum gratia.



DAVUS


Sum verus?



BYRRHIA


Herus, quantum audio, uxore excidit.



SIMO


I nunc iam intro; ne in mora cum opus sit sies.



PAMPHILUS


425Eo.



BYRRHIA


Nullane in re esse homini cuiquam fidem?

Verum illud verbum est, vulgo quod dici solet,

Omnes sibi malle melius esse quam alteri.

Ego illam vidi virginem; forma bona

Memini videre: quo aequior sum Pamphilo,

430Si se illam in somnis quam illum amplecti maluit.

Renuntiabo, ut pro hoc malo mihi det malum.



Actus II, scaena 6


(DAVUS. SIMO.)



DAVUS


Hic nunc me credit aliquam sibi fallaciam

Portare, et ea me hic restitisse gratia.



SIMO


Quid Davus narrat?



DAVUS


Aeque quicquam nunc quidem.



SIMO


435Nihilne? hem.



DAVUS


Nihil prorsus.



SIMO


Atqui expectabam quidem.



DAVUS


Praeter spem evenit: sentio: hoc male habet virum.



SIMO


Potin es mihi verum dicere?



DAVUS


Nihil facilius.



SIMO


Num illi molestae quippiam hae sunt nuptiae

Huiusce propter consuetudinem hospitae?



DAVUS


440Nihil hercle: aut, si adeo, bidui est aut tridui

Haec sollicitudo: nosti: deinde desinet.

Etenim ipsus secum recta reputavit via.



SIMO


Laudo.



DAVUS


Dum licitum est ei, dumque aetas tulit,

Amavit: tum id clam: cavit ne umquam infamiae

445Ea res sibi esset, ut virum fortem decet:

Nunc uxore opus est: animum ad uxorem appulit.



SIMO


Subtristis visus est esse aliquantulum mihi.



DAVUS


Nil propter hanc rem: sed est quod succenset tibi.



SIMO


Quidnam est?



DAVUS


Puerile est.



SIMO


Quid est?



DAVUS


Nihil.



SIMO


Quin dic quid est?



DAVUS


450Ait nimium parce facere sumptum.



SIMO


Mene?



DAVUS


Te.

Vix, inquit, drachmis est obsonatum decem:

Num filio videtur uxorem dare?

Quem, inquit, vocabo ad coenam meorum aequalium

Potissimum nunc? et, quod dicendum hic siet,

455Tu quoque perparce nimium. Non laudo.



SIMO


Tace.



DAVUS


Commovi.



SIMO


Ego istaec recte ut fiant videro.

Quidnam hoc rei est? quid hic vult veterator sibi?

Nam si hic mali est quicquam, hem illic est huic rei caput.



Actus III, scaena 1


(MYSIS. SIMO. DAVUS. LESBIA. GLYCERIUM.)



MYSIS


Ita pol quidem res est ut dixti Lesbia:

460Fidelem haud ferme mulieri invenias virum.



SIMO


Ab Andria est ancilla haec.



DAVUS


Quid narras?



SIMO


Ita est.



MYSIS


Sed hic Pamphilus—



SIMO


Quid dicit?



MYSIS


firmavit fidem.



SIMO


Hem.



DAVUS


Utinam aut hic surdus aut haec muta facta sit.



MYSIS


Nam quod peperisset iussit tolli.



SIMO


O Iupiter!

465Quid ego audio? Actum est siquidem haec vera praedicat.



LESBIA


Bonum ingenium narras adolescentis.



MYSIS


Optimum.

Sed sequere me intro, ne in mora illi sis.



LESBIA


Sequor.



DAVUS


Quod remedium nunc huic malo inveniam?



SIMO


Quid hoc?

Adeone est demens? Ex peregrina? Iam scio; ah!

470Vix tandem sensi stolidus.



DAVUS


Quid hic sensisse ait?



SIMO


Haec primum adfertur iam mihi ab hoc fallacia:

Hanc simulant parere quo Chremetem absterreant.



GLYCERIUM


Iuno Lucina fer opem, serva me, obsecro.



SIMO


Hui tam cito? ridiculum: postquam ante ostium

475Me audivit stare approperat. Non sat commode

Divisa sunt temporibus tibi, Dave, haec.



DAVUS


Mihin?



SIMO


Num immemor es discipuli?



DAVUS


Ego quid narres nescio.



SIMO


Hicine me si imparatum in veris nuptiis

Adortus esset quos mihi ludos redderet?

480Nunc huius periclo fit, ego in portu navigo.



Actus III, scaena 2


(LESBIA. SIMO. DAVUS.)



LESBIA


Adhuc Archylis quae assolent quaeque oportet

Signa esse ad salutem omnia huic esse video.

Nunc primum fac istaec lavet: post deinde

Quod iussi ei dari bibere et quantum imperavi

485Date: mox ego huc revertar.

Per ecastor scitus puer est natus Pamphilo.

Deos quaeso ut sit superstes, quandoquidem ipse est ingenio bono,

Cumque huic est veritus optimae adulescenti facere iniuriam.



SIMO


Vel hoc quis non credat qui te norit abs te esse ortum?



DAVUS


Quidnam id est?



SIMO


490Non imperabat coram quid opus facto esset puerperae:

Sed postquam egressa est illis quae sunt intus clamat de via.

O Dave, itan contemnor abs te? aut itane tandem idoneus

Tibi videor esse quem tam aperte fallere incipias dolis?

Saltem accurate, ut metui videar certe si resciverim.



DAVUS


495Certe hercle nunc hic se ipsus fallit haud ego.



SIMO


Edixin tibi,

Interminatus sum ne faceres? num veritus? quid retulit?

Credon tibi hoc, nunc peperisse hanc e Pamphilo?



DAVUS


Teneo quid erret: et quid agam habeo.



SIMO


Quid taces?



DAVUS


Quid credas? quasi non tibi renunciata sint haec sic fore.



SIMO


500Mihin quisquam?



DAVUS


Eho an tute intellexti hoc assimulari?



SIMO


Irrideor.



DAVUS


Renunciatum est: nam qui istaec tibi incidit suspicio?



SIMO


Qui? quia te noram.



DAVUS


Quasi tu dicas factum id consilio meo.



SIMO


Certe enim scio.



DAVUS


Non satis me pernosti etiam qualis sim Simo.



SIMO


Ego non te?



DAVUS


Sed si quid narrare occoepi, continuo dari

505Tibi verba censes falso: itaque hercle nihil iam muttire audeo.



SIMO


Hoc ego scio unum neminem peperisse hic.



DAVUS


Intellexti.

Sed nihilo setius mox deferent puerum huc ante ostium.

Id ego iam nunc tibi renuntio here futurum, ut sis sciens.

Ne tu hoc mihi posterius dicas Davi factum consilio aut dolis.

510Prorsus a me opinionem hanc tuam esse ego amotam volo.



SIMO


Unde id scis?



DAVUS


Audivi et credo: multa concurrunt simul

Qui coniecturam hanc nunc facio. Iam primum haec se e Pamphilo

Gravidam dixit esse; inventum est falsum: nunc, postquam videt

Nuptias domi apparari, missa est ancilla ilico

515Obstetricem arcessitum ad eam, et puerum ut afferret simul.

Hoc nisi fit puerum ut tu videas, nihil moventur nuptiae.



SIMO


Quid ais? Quom intellexeras

Id consili capere, cur non dixti extemplo Pamphilo?



DAVUS


Quis igitur eum ab illa abstraxit nisi ego? nam omnes nos quidem

520Scimus quam misere hanc amarit: nunc sibi uxorem expetit.

Postremo id mihi da negoti: tu tamen idem has nuptias

Perge facere ita ut facis: et id spero adiuturos deos.



SIMO


Immo abi intro: ibi me opperire, et quod parato opus est para.

Non impulit me haec nunc omnino ut crederem:

525Atque haud scio an quae dixit sint vera omnia:

Sed parvi pendo: illud mihi multo maximum est

Quod mihi pollicitus est ipse gnatus. Nunc Chremem

Conveniam: orabo gnato uxorem: si impetro,

Quid alias malim quam hodie has fieri nuptias?

530Nam gnatus quod pollicitus est haud dubium est mihi

Si nolit quin eum merito possim cogere.

Atque adeo in ipso tempore eccum ipsum obviam.



Actus III, scaena 3


(SIMO. CHREMES.)



SIMO


Iubeo Chremetem.



CHARINUS


O, te ipsum quaerebam.



SIMO


Et ego te.



CHARINUS


Optato advenis.

Aliquot me adiere ex te auditum qui aiebant hodie filiam

535Meam nubere tuo gnato: id viso tune an illi insaniant.



SIMO


Ausculta paucis: et quid ego te velim et tu quod quaeris scies.



CHARINUS


Ausculto: loquere quid velis.



SIMO


Per te deos oro et nostram amicitiam Chreme

Quae incepta a parvis cum aetate accrevit simul,

540Perque unicam gnatam tuam et gnatum meum,

Cuius tibi potestas summa servandi datur,

Ut me adiuves in hac re, atque ita ut nuptiae

Fuerant futurae fiant.



CHARINUS


Ah ne me obsecra:

Quasi hoc te orando a me impetrare oporteat.

545Alium esse censes nunc me atque olim cum dabam?

Si in rem est utrique ut fiant, arcessi iube.

Sed si ex ea re plus mali est quam commodi

Utrique, id oro te in commune ut consulas,

Quasi illa tua sit, Pamphilique ego sim pater.



SIMO


550Immo ita volo itaque postulo ut fiat Chreme:

Neque postulem abs te nisi ipsa res moneat.



CHARINUS


Quid est?



SIMO


Irae sunt inter Glycerium et gnatum.



CHARINUS


Audio.



SIMO


Ita magnae ut sperem posse avelli.



CHARINUS


Fabulae.



SIMO


Profecto sic est.



CHARINUS


Sic hercle ut dicam tibi:

555Amantium irae amoris integratio est.



SIMO


Hem, id te oro ut ante eamus dum tempus datur,

Dumque eius libido occlusa est contumeliis,

Prius quam harum scelera et lacrimae confictae dolis

Reducunt animum aegrotum ad misericordiam:

560Uxorem demus: spero consuetudine et

Coniugio liberali devinctum Chreme

Dein facile ex illis sese emersurum malis.



CHARINUS


Tibi ita hoc videtur: at ego non posse arbitror

Neque illum hanc perpetuo habere, neque me perpeti.



SIMO


565Qui scis ergo istuc nisi periclum feceris?



CHARINUS


At istuc periclum in filia fieri grave est.



SIMO


Nempe incommoditas denique huc omnis redit:

Si eveniat quod Di prohibeant, discessio.

At si corrigitur, quot commoditates vide:

570Principio amico filium restitueris;

Tibi generum firmum et filiae invenias virum.



CHARINUS


Quid istic? si ita istuc animum induxti esse utile,

Nolo tibi ullum commodum in me claudier.



SIMO


Merito te semper maximi feci Chreme.



CHARINUS


575Sed quid ais?



SIMO


Quid?



CHARINUS


Qui scis eos nunc discordare inter se?



SIMO


Ipsus mihi Davus qui intimus est eorum consiliis dixit;

Et is mihi suadet nuptias quantum queam ut maturem.

Num censes faceret filium nisi sciret eadem haec velle?

Tute adeo iam eius verba audies. Heus evocate huc Davum.

580Atque eccum: video ipsum foras exire.



Actus III, scaena 4


(DAVUS. SIMO. CHREMES.)



DAVUS


Ad te ibam.



SIMO


Quidnam est?



DAVUS


Cur uxor non accersitur? iam advesperascit.



SIMO


Audin tu illum?

Ego dudum non nihil veritus sum Dave abs te, ne faceres idem

Quod vulgus servorum solet dolis ut me deluderes

Propterea quod amat filius.



DAVUS


Egone istuc facerem?



SIMO


Credidi:

585Idque adeo metuens vos celavi quod nunc dicam.



DAVUS


Quid?



SIMO


Scies:

Nam propemodum habeo iam fidem.



DAVUS


Tandem cognosti qui siem?



SIMO


Non fuerant nuptiae futurae.



DAVUS


Quid? non?



SIMO


Sed ea gratia

Simulavi vos ut pertentarem.



DAVUS


Quid ais?



SIMO


Sic res est.



DAVUS


Vide,

Numquam istuc ego quivi intellegere. Vah consilium callidum.



SIMO


590Hoc audi: ut hinc te introire iussi opportune hic fit mihi obviam.



DAVUS


Hem,

Numnam periimus?



SIMO


Narro huic quae tu dudum narrasti mihi.



DAVUS


Quidnam audio?



SIMO


Gnatam ut det oro, vixque id exoro.



DAVUS


Occidi.



SIMO


Hem,

Quid dixisti?



DAVUS


Optime inquam factum.



SIMO


Nunc per hunc nulla est mora.



CHARINUS


Domum modo ibo: ut apparentur dicam: atque huc renuntio.



SIMO


595Nunc te oro Dave quoniam solus mihi effecisti has nuptias—



DAVUS


Ego vero solus.



SIMO


corrigere mihi gnatum porro enitere.



DAVUS


Faciam hercle sedulo.



SIMO


Potes nunc dum animus irritatus est.



DAVUS


Quiescas.



SIMO


Age igitur ubi nunc est ipsus?



DAVUS


Mirum ni domi est.



SIMO


Ibo ad eum: atque eadem haec tibi quae dixi dicam itidem illi.



DAVUS


Nullus sum.

600Quid causae est quin hinc in pistrinum recta proficiscar via?

Nihil est preci loci relictum; iam perturbavi omnia:

Herum fefelli; in nuptias conieci herilem filium;

Feci hodie ut fierent insperante hoc atque invito Pamphilo. Hem

Astutias! quod si quiessem nihil evenisset mali.

605Sed eccum video ipsum: occidi.

Utinam mihi esset aliquid hic quo me nunc praecipitem darem.



Actus III, scaena 5


(PAMPHILUS. DAVUS.)



PAMPHILUS


Ubi illic est scelus qui me perdidit?



DAVUS


Perii.



PAMPHILUS


Atque hoc confiteor mihi

Iure obtigisse; quandoquidem tam iners tam nulli consili

Sum. Servon fortunas meas me commisisse futili?

610Ergo pretium ob stultitiam fero: sed inultum numquam id auferet.



DAVUS


Posthac incolumem sat scio fore me nunc si hoc devito malum.



PAMPHILUS


Nam quid ego nunc dicam patri? Negabon velle me modo

Qui sum pollicitus ducere? Qua fiducia id facere audeam?

Nec quid me nunc faciam scio.



DAVUS


Nec quid me; atque id ago sedulo.

615Dicam aliquid iam inventurum ut huic malo aliquam producam moram.



PAMPHILUS


Ohe.



DAVUS


Visus sum.



PAMPHILUS


Ehodum bone vir quid ais? viden me consiliis tuis

Miserum impeditum esse?



DAVUS


At iam expediam.



PAMPHILUS


Expedies?



DAVUS


Certe Pamphile.



PAMPHILUS


Nempe ut modo.



DAVUS


Immo melius spero.



PAMPHILUS


Oh tibi ego ut credam furcifer?

Tu rem impeditam et perditam restituas? Hem quo fretus siem,

620Qui me hodie ex tranquillissima re coniecisti in nuptias.

Annon dixi esse hoc futurum?



DAVUS


Dixti.



PAMPHILUS


Quid meritus?



DAVUS


Crucem.

Sed sine paululum ad me redeam: iam aliquid dispiciam.



PAMPHILUS


Hei mihi

Cum non habeo spatium ut de te sumam supplicium ut volo:

Namque hoc tempus praecavere mihi me haud te ulcisci sinit.



Actus IV, scaena 1


(CHARINUS. PAMPHILUS. DAVUS.)



CHARINUS


625Hocine est credibile aut memorabile

Tanta vecordia innata cuiquam ut siet

Ut malis gaudeant atque ex incommodis

Alterius sua ut comparent commoda? ah

Idne est verum? immo id est genus hominum pessimum in

630Denegando modo quis pudor paululum adest:

Post ubi tempus promissa iam perfici,

Tum coacti necessario se aperiunt,

Et timent: et tamen res premit denegare:

Ibi tum eorum impudentissima oratio est,

635Quis tu es? quis mihi es? cur meam tibi? Heus,

Proximus sum egomet mihi. Attamen Ubi fides,

Si roges, nihil pudet; hic ubi opus est

Non verentur: illic ubi nihil opus est ibi verentur.

Sed quid agam? adeamne ad eum, et cum eo iniuriam hanc expostulem?

640Ingeram mala multa? Atque aliquis dicat, Nihil promoveris.

Multum: molestus certe ei fuero: atque animo morem gessero.



PAMPHILUS


Charine et me et te imprudens, nisi quid Di respiciunt, perdidi.



CHARINUS


Itane imprudens? tandem inventa est causa: solvisti fidem.



PAMPHILUS


Quid tandem?



CHARINUS


Etiam nunc me ducere istis dictis postulas?



PAMPHILUS


645Quid istuc est?



CHARINUS


Postquam me amare dixi complacita est tibi.

Heu me miserum qui tuum animum ex animo spectavi meo.



PAMPHILUS


Falsus es.



CHARINUS


Nonne tibi satis esse hoc visum solidum est gaudium,

Nisi me lactasses amantem et falsa spe produceres.

Habeas.



PAMPHILUS


Habeam? ah nescis quantis in malis verser miser;

650Quantasque hic suis consiliis mihi confecit sollicitudines

Meus carnufex.



CHARINUS


Quid istuc tam mirum est de te si exemplum capit?



PAMPHILUS


Haud istuc dicas si cognoris vel me vel amorem meum.



CHARINUS


Scio: cum patre altercasti dudum: et is nunc propterea tibi

Succenset: nec te quivit hodie cogere illam ut duceres.



PAMPHILUS


655Immo etiam, quo tu minus scis aerumnas meas,

Hae nuptiae non apparabantur mihi:

Nec postulabat nunc quisquam uxorem dare.



CHARINUS


Scio: tu coactus tua voluntate es.



PAMPHILUS


Mane:

Nondum scis.



CHARINUS


Scio equidem illam ducturum esse te.



PAMPHILUS


660Cur me enicas? Hoc audi. Numquam destitit

Instare ut dicerem me esse ducturum patri;

Suadere, orare, usque adeo donec perpulit.



CHARINUS


Quis homo istuc?



PAMPHILUS


Davus.—



CHARINUS


Davus?



PAMPHILUS


interturbat.



CHARINUS


Quamobrem?



PAMPHILUS


Nescio:

Nisi mihi deos satis scio fuisse iratos qui eis auscultaverim.



CHARINUS


665Factum hoc est Dave?



DAVUS


Factum.



CHARINUS


Hem, quid ais scelus?

At tibi Di dignum factis exitium duint.

Eho, dic mihi, si omnes hunc coniectum in nuptias

Inimici vellent quod nisi hoc consilium darent?



DAVUS


Deceptus sum at non defatigatus.



CHARINUS


Scio.



DAVUS


670Hac non successit, alia aggrediemur via.

Nisi id putas, quia primo processit parum,

Non posse iam ad salutem converti hoc malum.



PAMPHILUS


Immo etiam: nam satis credo si advigilaveris

Ex unis geminas mihi conficies nuptias.



DAVUS


675Ego Pamphile hoc tibi pro servitio debeo,

Conari manibus pedibus noctesque et dies;

Capitis periclum adire, dum prosim tibi:

Tuum est si quid praeter spem evenit mihi ignoscere.

Parum succedit quod ago: at facio sedulo.

680Vel melius tute reperi, me missum face.



PAMPHILUS


Cupio: restitue in quem me accepisti locum.



DAVUS


Faciam.



PAMPHILUS


At iam hoc opus est.



DAVUS


Hem! sed, mane. Concrepuit a Glycerio ostium.



PAMPHILUS


Nihil ad te.



DAVUS


Quaero.



PAMPHILUS


Hem, nuncin demum?



DAVUS


At iam hoc tibi inventum dabo.



Actus IV, scaena 2


(MYSIS. PAMPHILUS. CHARINUS. DAVUS.)



MYSIS


Iam ubi ubi erit inventum tibi curabo et mecum adductum

685Tuum Pamphilum: tu modo anime mi noli te macerare.



PAMPHILUS


Mysis.



MYSIS


Quid est? Ehem Pamphile, opportune te mihi offers.



PAMPHILUS


Quid est?



MYSIS


Orare iussit si se ames hera iam ut ad sese venias:

Videre ait te cupere.



PAMPHILUS


Vah, perii: hoc malum integrascit.

Sicine me atque illam opera tua nunc miseros sollicitarier?

690Nam idcirco arcessor, nuptias quod mihi apparari sensit.



CHARINUS


Quibus quidem quam facile potuerat quiesci si hic quiesset.



DAVUS


Age si hic non insanit satis sua sponte instiga.



MYSIS


Atque edepol

Ea res est: proptereaque nunc misera in maerore est.



PAMPHILUS


Mysis,

Per omnes tibi adiuro deos numquam eam me deserturum;

695Non si capiundos mihi sciam esse inimicos omnes homines.

Hanc mihi expetivi, contigit: conveniunt mores: valeant

Qui inter nos discidium volunt: hanc nisi mors mihi adimet nemo.



MYSIS


Resipisco.



PAMPHILUS


Non Apollinis magis verum atque hoc responsum est.

Si poterit fieri ut ne pater per me stetisse credat

700Quo minus hae fierent nuptiae, volo. Sed si id non poterit,

Id faciam in proclivi quod est per me stetisse ut credat.

Quis videor?



CHARINUS


Miser aeque atque ego.



DAVUS


Consilium quaero.



CHARINUS


Fortis!



PAMPHILUS


Scio quid conere?



DAVUS


Hoc ego tibi profecto effectum reddam.



PAMPHILUS


Iam hoc opus est.



DAVUS


Quin iam habeo.



CHARINUS


Quid est?



DAVUS


Huic, non tibi habeo, ne erres.



CHARINUS


705Sat habeo.



PAMPHILUS


Quid facies? cedo.



DAVUS


Dies mihi hic ut satis sit vereor

Ad agendum: ne vacuum esse me nunc ad narrandum credas.

Proinde hinc vos amolimini: nam mihi impedimento estis.



PAMPHILUS


Ego hanc visam.



DAVUS


Quid tu? quo hinc te agis?



CHARINUS


Verum vis dicam?



DAVUS


Immo etiam

Narrationis incipit mihi initium.



CHARINUS


Quid me fiet?



DAVUS


710Eho tu impudens non satis habes quod tibi dieculam addo

Quantum huic promoveo nuptias?



CHARINUS


Dave attamen.



DAVUS


Quid ergo?



CHARINUS


Ut ducam.



DAVUS


Ridiculum.



CHARINUS


Huc face ad me ut venias si quid poteris.



DAVUS


Quid veniam? nihil habeo.



CHARINUS


At tamen siquid.



DAVUS


Age veniam.



CHARINUS


Si quid

Domi ero.



DAVUS


Tu Mysis dum exeo parumper opperire hic.



MYSIS


715Quapropter?



DAVUS


Ita facto est opus.



MYSIS


Matura.



DAVUS


Iam inquam hic adero.



Actus IV, scaena 3


(MYSIS. DAVUS.)



MYSIS


Nihilne esse proprium cuiquam? Di vestram fidem:

Summum bonum esse herae putavi hunc Pamphilum,

Amicum, amatorem, virum in quovis loco

Paratum: verum ex eo nunc misera quem capit

720Dolorem! facile hic plus mali est, quam illic boni.

Sed Davus exit. Mi homo quid istuc obsecro est?

Quo portas puerum?



DAVUS


Mysis nunc opus est tua

Mihi ad hanc rem exprompta memoria atque astutia.



MYSIS


Quidnam incepturus?



DAVUS


Accipe a me hunc ocius,

725Atque ante nostram ianuam appone.



MYSIS


Obsecro

Humine?



DAVUS


Ex ara hinc sume verbenas tibi

Atque eas substerne.



MYSIS


Quamobrem id tute non facis?



DAVUS


Quia si forte opus sit ad herum iurandum mihi

Non apposuisse ut liquido possim.



MYSIS


Intelligo:

730Nova nunc religio in te istaec incessit cedo?



DAVUS


Move ocius te, ut quid agam porro intelligas.

Pro Iupiter.



MYSIS


Quid est?



DAVUS


Sponsae pater intervenit.

Repudio quod consilium primum intenderam.



MYSIS


Nescio quid narres.



DAVUS


Ego quoque hinc ab dextera

735Venire me assimulabo: tu ut subservias

Orationi ut quomque opus sit verbis vide.



MYSIS


Ego quid agas nihil intelligo: sed si quid est

Quod mea opera opus sit vobis, aut tu plus vides,

Manebo, ne quod vestrum remorer commodum.



Actus IV, scaena 4


(CHREMES. MYSIS. DAVUS.)



CHREMES


740Revertor postquam quae opus fuere ad nuptias

Gnatae paravi, ut iubeam arcessi. Sed quid hoc?

Puer hercle est. Mulier tune apposuisti hunc?



MYSIS


Ubi illic est?



CHREMES


Non mihi respondes?



MYSIS


Nusquam est: vae miserae mihi,

Reliquit me homo atque abiit.



DAVUS


Di vestram fidem,

745Quid turbae est apud forum? quid illic hominum litigant?

Tum annona cara est: quid dicam aliud nescio.



MYSIS


Cur tu obsecro hic me solam?



DAVUS


Quae est haec fabula?

Eho Mysis, puer hic unde est? quisve huc attulit?



MYSIS


Satin sanus es qui me id rogites?



DAVUS


Quem igitur rogem?

750Qui hic neminem alium videam.



CHREMES


Miror unde sit.



DAVUS


Dictura es quod rogo?



MYSIS


Au.



DAVUS


Concede ad dexteram.



MYSIS


Deliras: non tute ipse?



DAVUS


Verbum si mihi

Unum praeterquam quod te rogo faxis cave.



MYSIS


Male dicis?



DAVUS


Undest? Dic clare.



MYSIS


A nobis.



DAVUS


Attatae!

755Mirum vero impudenter mulier si facit

Meretrix.



CHREMES


Ab Andria est haec quantum intelligo.



DAVUS


Adeon videmur vobis esse idonei

In quibus sic illudatis?



CHREMES


Veni in tempore.



DAVUS


Propera adeo puerum tollere hinc ab ianua:

760Mane: cave quoquam ex istoc excessis loco.



MYSIS


Di te eradicent: ita me miseram territas.



DAVUS


Tibi ego dico annon?



MYSIS


Quid vis?



DAVUS


At etiam rogas?

Cedo cuium puerum hic apposuisti? dic mihi.



MYSIS


Tu nescis?



DAVUS


Mitte id quod scio: dic quod rogo.



MYSIS


765Vestri.



DAVUS


Cuius nostri?



MYSIS


Pamphili.



DAVUS


Hem, quid? Pamphili?



MYSIS


Eho, annon est?



CHREMES


Recte ego semper fugi has nuptias.



DAVUS


O facinus animadvertendum.



MYSIS


Quid clamitas?



DAVUS


Quemne ego heri vidi ad vos afferri vesperi?



MYSIS


O hominem audacem.



DAVUS


Verum. Vidi Cantharam

770Suffarcinatam.



MYSIS


Dis pol habeo gratiam

Quum in pariundo aliquot affuerunt liberae.



DAVUS


Ne illa illum haud novit cuius causa haec incipit.

Chremes si positum puerum ante aedes viderit

Suam gnatam non dabit? Tanto hercle magis dabit.



CHREMES


775Non hercle faciet.



DAVUS


Nunc adeo ut tu sis sciens,

Nisi puerum tollis iam ego hunc in mediam viam

Provolvam: teque ibidem pervolvam in luto.



MYSIS


Tu pol homo non es sobrius.



DAVUS


Fallacia

Alia aliam trudit; iam susurrari audio

780Civem Atticam esse hanc.



CHREMES


Eho.



DAVUS


Coactus legibus

Eam uxorem ducet.



MYSIS


Au obsecro an non civis est?



CHREMES


Iocularium in malum insciens paene incidi.



DAVUS


Quis hic loquitur? o Chreme, per tempus advenis.

Ausculta.



CHREMES


Audivi iam omnia.



DAVUS


Ain tu? haec omnia!



CHREMES


785Audivi, inquam, a principio.



DAVUS


Audistine obsecro? Hem

Scelera, hanc iam oportet in cruciatum hinc abripi.

Hic est ille: non te credas Davum ludere.



MYSIS


Me miseram: nihil pol falsi dixi mi senex.



CHREMES


Novi rem omnem: est Simo intus?



DAVUS


Est.



MYSIS


Ne me attigas

790Sceleste. Si pol Glycerio non omnia haec—



DAVUS


Eho inepta nescis quid sit actum?



MYSIS


Quid sciam?



DAVUS


Hic socer est. Alio pacto haud poterat fieri

Ut sciret haec quae voluimus.



MYSIS


Praediceres.



DAVUS


Paullum interesse censes ex animo omnia,

795Ut fert natura, facias an de industria?



Actus IV, scaena 5


(CRITO. MYSIS. DAVUS.)



CRITO


In hac habitasse platea dictum est Chrysidem

Quae sese inhoneste optavit parere hic divitias

Potius quam in patria honeste pauper viveret.

Eius morte ea ad me lege redierunt bona.

800Sed quos perconter video. Salvete.



MYSIS


Obsecro

Quem video? Estne hic Crito sobrinus Chrysidis?

Is est.



CRITO


O Mysis, salve.



MYSIS


Salvus sis Crito.



CRITO


Itan Chrysis? hem.



MYSIS


Nos quidem pol miseras perdidit.



CRITO


Quid vos? quo pacto hic? satin recte?



MYSIS


Nosne? Sic

805Ut quimus aiunt, quando ut volumus non licet.



CRITO


Quid Glycerium? iam hic suos parentes repperit?



MYSIS


Utinam.



CRITO


An nondum etiam? Haud auspicato huc me appuli:

Nam pol si id scissem nunquam huc tetulissem pedem:

Semper enim dicta est eius haec atque habita est soror:

810Quae illius fuerunt possidet: nunc me hospitem

Lites sequi quam id mihi sit facile atque utile

Aliorum exempla commonent: simul arbitror

Iam aliquem esse amicum et defensorem ei; nam fere

Grandiuscula iam profecta est illinc. Clamitent

815Me sycophantam, hereditates persequi,

Mendicum: tum ipsam despoliare non licet.



MYSIS


O optime hospes pol Crito antiquum obtines.



CRITO


Duc me ad eam, quando huc veni, ut videam.



MYSIS


Maxime.



DAVUS


Sequar hos: nolo me in tempore hoc videat senex.



Actus V, scaena 1


(CHREMES. SIMO.)



CHREMES


820Satis iam satis Simo spectata erga te amicitia est mea:

Satis pericli coepi adire: orandi iam finem face.

Dum studeo obsequi tibi paene illusi vitam filiae.



SIMO


Immo enim nunc quum maxime abs te postulo atque oro Chreme

Ut beneficium verbis initum dudum nunc re comprobes.



CHREMES


825Vide quam iniquus sis prae studio. Dum id efficias quod cupis,

Neque modum benignitatis neque quid me ores cogitas:

Nam si cogites, remittas iam me onerare iniuriis.



SIMO


Quibus?



CHREMES


Ah! rogitas? perpulisti me ut homini adolescentulo

In alio occupato amore, abhorrenti ab re uxoria,

830Filiam darem in seditionem atque in incertas nuptias,

Eius labore atque eius dolore gnato ut medicarer tuo.

Impetrasti: incepi dum res tetulit: nunc non fert; feras.

Illam hinc civem esse aiunt: puer est natus: nos missos face.



SIMO


Per ego te deos oro ut ne illis animum inducas credere

835Quibus id maxime utile est illum esse quam deterrimum.

Nuptiarum gratia haec sunt ficta atque incepta omnia.

Ubi ea causa quamobrem haec faciunt erit adempta his desinent.



CHREMES


Erras: cum Davo egomet vidi iurgantem ancillam.



SIMO


Scio.



CHREMES


At

Vero vultu; quum ibi me adesse neuter tum praesenserat.



SIMO


840Credo; et id facturas Davus dudum praedixit mihi:

Et nescio qui tibi sum oblitus hodie ac volui dicere.



Actus V, scaena 2


(DAVUS. CHREMES. SIMO. DROMO.)



DAVUS


Animo nunc iam otioso esse impero—



CHREMES


Hem Davum tibi.



SIMO


Unde egreditur?



DAVUS


meo praesidio atque hospitis.



SIMO


Quid illud mali est?



DAVUS


Ego commodiorem hominem, adventum, tempus non vidi.



SIMO


Scelus,

845Quem nam hic laudat?



DAVUS


Omnis res est iam in vado.



SIMO


Cesso alloqui?



DAVUS


Herus est: quid agam?



SIMO


O salve bone vir.



DAVUS


Ehem Simo! o noster Chreme!

Omnia apparata iam sunt intus.



SIMO


Curasti probe.



DAVUS


Ubi voles arcesse.



SIMO


Bene sane; id enimvero hinc nunc abest.

Etiam tu hoc respondes? quid istic tibi negoti est?



DAVUS


Mihine?



SIMO


850Ita.



DAVUS


Mihine?



SIMO


Tibi ergo.



DAVUS


Modo introii.



SIMO


Quasi ego, quam dudum, rogem.



DAVUS


Cum tuo gnato una.



SIMO


Anne est intus Pamphilus? crucior miser.

Eho, non tu dixti esse inter eos inimicitias, carnufex?



DAVUS


Sunt.



SIMO


Cur igitur hic est?



CHREMES


Quid illum census? cum illa litigat.



DAVUS


Immo vero indignum Chreme iam facinus faxo ex me audias.

855Nescio quis senex modo venit: ellum confidens, catus.

Quum faciem videas videtur esse quantivis preti.

Tristis severitas inest in vultu, atque in verbis fides.



SIMO


Quidnam apportas?



DAVUS


Nihil equidem nisi quod illum audivi dicere.



SIMO


Quid ait tandem?



DAVUS


Glycerium se scire civem esse Atticam.



SIMO


Hem,

860Dromo, Dromo.



DAVUS


Quid est?



SIMO


Dromo.



DAVUS


Audi.



SIMO


Verbum si addideris. Dromo.



DAVUS


Audi, obsecro.



DROMO


Quid vis?



SIMO


Sublimem hunc intro rape, quantum potes.



DROMO


Quem?



SIMO


Davum.



DAVUS


Quamobrem?



SIMO


Quia libet: rape, inquam.



DAVUS


Quid feci?



SIMO


Rape.



DAVUS


Si quicquam invenies me mentitum, occidito.



SIMO


Nihil audio.

Ego iam te commotum reddam.



DAVUS


Tamen etsi hoc verum est?



SIMO


Tamen.

865Cura asservandum vinctum: atque audin? quadrupedem constringito.

Age nunc iam: ego pol hodie, si vivo, tibi

Ostendam herum quid sit pericli fallere,

Et illi, patrem.



CHREMES


Ah, ne saevi tantopere.



SIMO


O Chreme,

Pietatem gnati! nonne te miseret mei;

870Tantum laborem capere ob talem filium?

Age Pamphile, exi Pamphile: ecquid te pudet?



Actus V, scaena 3


(PAMPHILUS. SIMO. CHREMES.)



PAMPHILUS


Quis me vult? perii: pater est.



SIMO


Quid ais, omnium—?



CHREMES


Ah,

Rem potius ipsam dic, ac mitte male loqui.



SIMO


Quasi quicquam in hunc iam gravius dici possiet.

875Ain tandem? civis Glycerium est?



PAMPHILUS


Ita praedicant.



SIMO


Ita praedicant! O ingentem confidentiam!

Num cogitat quid dicat? num facti piget?

Num eius color pudoris signum usquam indicat?

Adeo impotenti esse animo ut praeter civium

880Morem atque legem et sui voluntatem patris

Tamen hanc habere studeat cum summo probro?



PAMPHILUS


Me miserum!



SIMO


Hem! modone id demum sensti Pamphile?

Olim istuc, olim, cum ita animum induxti tuum

Quod cuperes aliquo pacto efficiendum tibi,

885Eodem die istuc verbum vere in te accidit.

Sed quid ego? cur me excrucio? cur me macero

Cur meam senectutem huius sollicito amentia? an

Ut pro huius peccatis ego supplicium sufferam?

Immo habeat; valeat; vivat cum illa.



PAMPHILUS


Mi pater.



SIMO


890Quid mi pater? quasi tu huius indigeas patris.

Domus, uxor, liberi inventi invito patre:

Adducti qui illam civem hinc dicant: viceris.



PAMPHILUS


Pater licetne pauca?



SIMO


Quid dices mihi?



CHREMES


Tamen Simo audi.



SIMO


Ego audiam? quid ego audiam

895Chreme?



CHREMES


At tandem dicat sine.



SIMO


Age dicat; sino.



PAMPHILUS


Ego me amare hanc fateor: si id peccare est, fateor id quoque.

Tibi pater me dedo: quidvis oneris impone; impera.

Vis me uxorem ducere? hanc amittere? ut potero, feram.

Hoc modo te obsecro, ut ne credas a me allegatum hunc senem.

900Sine me expurgem atque illum huc coram adducam.



SIMO


Adducas!



PAMPHILUS


Sine, pater.



CHREMES


Aequum postulat: da veniam.



PAMPHILUS


Sine te hoc exorem.



SIMO


Sino.

Quidvis cupio dum ne ab hoc me falli comperiar Chreme.



CHREMES


Pro peccato magno paulum supplici satis est patri.



Actus V, scaena 4


(CRITO. CHREMES. SIMO. PAMPHILUS.)



CRITO


Mitte orare: una harum quaevis causa me ut faciam monet;

905Vel tu, vel quod verum est, vel quod ipsi cupio Glycerio.



CHREMES


Andrium ego Critonem video? certe is est.



CRITO


Salvus sis, Chreme.



CHREMES


Quid tu Athenas insolens?



CRITO


Evenit: sed hicine est Simo?



CHREMES


Hic.



SIMO


Men quaeris? eho tu Glycerium hinc civem esse ais?



CRITO


Tu negas?



SIMO


Itane huc paratus advenis?



CRITO


Qua de re?



SIMO


Rogas?

910Tune impune haec facias? tune hic homines adolescentulos

Imperitos rerum, eductos libere, in fraudem illicis?

Sollicitando et pollicitando eorum animos lactas—?



CRITO


Sanusne es?



SIMO


Ac meretricios amores nuptiis conglutinas?



PAMPHILUS


Perii! metuo ut substet hospes.



CHREMES


Si Simo hunc noris satis,

915Non ita arbitrere: bonus est hic vir.



SIMO


Hic vir sit bonus?

Itane attemperate venit hodie in ipsis nuptiis,

Ut veniret antehac nunquam? est vero huic credendum Chreme?



PAMPHILUS


Ni metuam patrem, habeo pro illa re illum quod moneam probe.



SIMO


Sycophanta.



CRITO


Hem!



CHREMES


Sic Crito est hic: mitte.



CRITO


Videat qui siet.

920Si mihi pergit quae volt dicere, ea quae non volt audiet.

Ego istaec moveo, aut curo? non tu tuum malum aequo animo feres?

Nam ego quae dico vera an falsa audieris iam sciri potest.

Atticus quidam olim navi fracta apud Andrum eiectus est,

Et istaec una parva virgo: tum ille egens forte applicat

925Primum ad Chrysidis patrem se.



SIMO


Fabulam inceptat.



CHREMES


Sine.



CRITO


Itane vero obturbat?



CHREMES


Perge.



CRITO


Tum is mihi cognatus fuit

Qui eum recepit. Ibi ego audivi ex illo sese esse Atticum.

Is ibi mortuus est.



CHREMES


Eius nomen?



CRITO


Nomen tam cito?



PAMPHILUS


Phania.



CHREMES


Hem, perii.



CRITO


Verum hercle opinor fuisse Phaniam: hoc certo scio

930Rhamnusium se aiebat esse.



CHREMES


O Iupiter!



CRITO


Eadem haec Chreme

Multi alii in Andro tum audivere.



CHREMES


Utinam id sit quod spero. Eho, dic mihi,

Quid eam tum? suamne esse aibat?



CRITO


Non.



CHREMES


Cuiam igitur?



CRITO


Fratris filiam.



CHREMES


Certe mea est.



CRITO


Quid ais?



SIMO


Quid tu ais?



PAMPHILUS


Arrige aures Pamphile.



SIMO


Qui credis?



CHREMES


Phania ille frater meus fuit.



SIMO


Noram et scio.



CHREMES


935Is hinc bellum fugiens, meque in Asiam persequens, proficiscitur.

Tum illam relinquere hic est veritus; postilla nunc primum audio

Quid illo sit factum.



PAMPHILUS


Vix sum apud me, ita animus commotus est metu,

Spe, gaudio, mirando hoc tanto tam repentino bono.



SIMO


Nae istam multimodis tuam inveniri gaudeo.



PAMPHILUS


Credo pater.



CHREMES


940At mihi unus scrupulus etiam restat qui me male habet.



PAMPHILUS


Dignus es

Cum tua religione odium: nodum in scirpo quaeris.



CRITO


Quid istuc est?



CHREMES


Nomen non convenit.



CRITO


Fuit hercle huic aliud parvae.



CHREMES


Quid Crito?

Numquid meministi?



CRITO


Id quaero.



PAMPHILUS


Egone huius memoriam patiar meae

Voluptati obstare, cum egomet possim in hac re medicari mihi?

945Non patiar. Heus Chreme quod quaeris, Pasibula est.



CRITO


Ipsa est.



CHREMES


Ea est.



PAMPHILUS


Ex ipsa millies audivi.



SIMO


Omnes nos gaudere hoc Chreme

Te credo credere.



CHREMES


Ita me Di ament, credo.



PAMPHILUS


Quid restat, pater?



SIMO


Iam dudum res reduxit me ipsa in gratiam.



PAMPHILUS


O lepidum patrem!

De uxore, ita ut possedi, nihil mutat Chremes.



CHREMES


Causa optima est,

950Nisi quid pater ait aliud.



PAMPHILUS


Nempe.



SIMO


Id scilicet.



CHREMES


Dos Pamphile est

Decem talenta.



PAMPHILUS


Accipio.



CHREMES


Propero ad filiam. Eho mecum Crito:

Nam illam me credo haud nosse.



SIMO


Cur non illam huc transferri iubes?



PAMPHILUS


Recte admones. Davo ego istuc dedam iam negoti.



SIMO


Non potest.



PAMPHILUS


Qui non potest?



SIMO


Quia habet aliud magis ex sese et maius.



PAMPHILUS


Quidnam?



SIMO


Vinctus est.



PAMPHILUS


955Pater non recte vinctus est.



SIMO


Haud ita iussi.



PAMPHILUS


Iube solvi obsecro.



SIMO


Age fiat.



PAMPHILUS


At matura.



SIMO


Eo intro.



PAMPHILUS


O faustum et felicem hunc diem!



Actus V, scaena 5


(CHARINUS. PAMPHILUS.)



CHARINUS


Proviso quid agat Pamphilus; atque eccum.



PAMPHILUS


Aliquis forsan me putet

Non putare hoc verum: at mihi nunc sic esse hoc verum libet.

Ego Deorum vitam propterea sempiternam esse arbitror

960Quod voluptates eorum propriae sunt; nam mihi immortalitas

Parta est, si nulla aegritudo huic gaudio intercesserit.

Sed quem ego mihi potissimum optem nunc cui haec narrem dari?



CHARINUS


Quid illud gaudi est?



PAMPHILUS


Davum video: nemo est quem mallem omnium;

Nam hunc scio mea solide solum gavisurum gaudia.



Actus V, scaena 6


(DAVUS. PAMPHILUS. CHARINUS.)



DAVUS


965Pamphilus ubinam hic est?



PAMPHILUS


Dave.



DAVUS


Quis homo est?



PAMPHILUS


Ego sum.



DAVUS


O Pamphile.



PAMPHILUS


Nescis quid mihi obtigerit.



DAVUS


Certe; sed quid mihi obtigerit scio.



PAMPHILUS


Et quidem ego.



DAVUS


More hominum evenit ut quod sim nactus mali

Prius rescisceres tu quam ego illud quod tibi evenit boni.



PAMPHILUS


Mea Glycerium suos parentes repperit.



DAVUS


O factum bene!



CHARINUS


Hem!



PAMPHILUS


970Pater amicus summus nobis.



DAVUS


Quis?



PAMPHILUS


Chremes.



DAVUS


Narras probe.



PAMPHILUS


Nec mora ulla est quin eam uxorem ducam.



CHARINUS


Num ille somniat

Ea quae vigilans voluit?



PAMPHILUS


Tum de puero Dave?



DAVUS


Ah desine.

Solus est quem diligunt Di.



CHARINUS


Salvus sum si haec vera sunt.

Colloquar.



PAMPHILUS


Quis homo est? O Charine in tempore ipso mihi advenis.



CHARINUS


975Bene factum.



PAMPHILUS


Audistine?



CHARINUS


Omnia: age me in tuis secundis respice.

Tuus est nunc Chremes: facturum quae voles scio esse omnia.



PAMPHILUS


Memini: atque adeo longum est nos illum expectare dum exeat.

Sequere hac me intus ad Glycerium nunc. Tu Dave abi domum:

Propere arcesse hinc qui auferant eam. Quid stas? quid cessas?



DAVUS


Eo.

980Ne expectetis dum exeant huc: intus despondebitur;

Intus transigetur si quid est quod restet.



Ω


Plaudite.


Heauton timorumenos

Actus front


subject_1INTRODUCTION. THE plot of the Heautontimorumenos turns, as is often the case, partly upon the recognition of a child which had been exposed as an infant. Sostrata the wife of Chremes had an infant daughter, which her husband refused to bring up, and ordered to be exposed. She gave it to an old woman for that purpose, attaching to its dress a ring, from a superstitious feeling that the child ought not to be entirely disinherited. The old woman, instead of exposing the child, brought her up as her own daughter, and named her Antiphila. When she grew up she attracted the attention of Clinia. son of Menedemus. Their attachment continued for some time before it came to the knowledge of Clinia’s father. As soon as he discovered it he began to persecute his son about the affair, till at last the young man, to put an end to the dispute, went to Asia, and there entered the service of the king. No sooner had he gone than his father repented his severity; and finding that his son was past recall, he determined, as the only amends he could make, to inflict upon himself a continual penance. He sold his house, and all his servants except a few to work upon a farm which he purchased. There he kept himself at work from morning to night. Three months passed in this way, and at the end of that time, Clinia, who could not support any longer his absence from his mistress, returns and is received into the house of Chremes, whose son Clitipho had been his friend from his childhood. No sooner has he arrived than his servant Dromo is sent with Syrus, Clitipho’s slave, to bring Antiphila to her lover. Syrus discharges his errand more cleverly than was intended; he found Antiphila alone, for her reputed mother, Philtere, had died in the interval, and in circumstances which shewed that she was still faithful to Clinia. Thinking besides to do a stroke of business for his own master, he brings at the same time Bacchis, Clitipho’s mistress, a very different character from Antiphila: and that Chremes may have no suspicion of this connection of his son’s, it is arranged that Bacchis shall pass for Clinia’s mistress, and Antiphila for one of her servants. While this is going on, Chremes and Menedemus have been talking together; Chremes remonstrating with Menedemus upon his unintelligible conduct in working himself to death instead of superintending his slaves, and Menedemus explaining his reasons by an account of what led to his son’s departure, and his consequent determination to punish himself till his return.

Chremes being unable to shake his friend’s determination, returns to keep the festival of Bacchus at his own house. There he finds the party assembled, and what with Bacchis and the young men they make a pretty night of it, nearly emptying his cellar, and turning the house upside down. Early next morning Chremes, who has a strong head for an old man, goes to meet his friend Menedemus as he comes out to his work, and informs him of his son’s return. He advises him to be cautious in receiving him, tells him what sort of a life he has to expect, and recommends him to do any thing rather than openly encourage his son in such debauchery. Menedemus begs him to do any thing he can to bring about a reunion with his son, even if it be to encourage the young man and Syrus to cheat him in any imaginable way. Chremes enters into the plan: and encourages Syrus to devise some scheme for making Menedemus supply Clinia with the means of indulgence. Syrus has already some such scheme on foot; but it is to be directed against Chremes, for he has promised Bacchis ten minae for her share in the night’s amusements, and intends to get it out of his master. So he at once explains to his master a plausible scheme that he has, namely, to induce Menedemus to buy Antiphila from Bacchis, to whom she has been left in pawn by Philtere, on the representation that she is a captive from Caria whom her friends are sure to ransom very handsomely. Meanwhile Sostrata has discovered, through the medium of the aforesaid ring, that Antiphila is her own daughter. This disconcerts Syrus, who now springs a new mine; he sends Bacchis off to Menedemus’ house, and explains to Chremes that the only way to deceive Menedemus now, is to pretend that she is Clitipho’s mistress, and at the same time to get Clinia to profess an attachment to Antiphila, and desire his father to demand her in marriage, for then the old man would have to supply him with money for the marriage, which of course would go to his mistress Bacchis. At the same time Chremes is persuaded to release his daughter from her pledge to Bacchis; and the money is given to Clitipho to carry to Bacchis for the purpose forsooth of more fully persuading Menedemus that she is his mistress. At this point the dénouement takes place. Clitipho acts his part of Bacchis’ lover a little too well, and all the circumstances are discovered by Menedemus, who proceeds to inform Chremes of the real state of the case. Now the two old men change places, Chremes is enraged beyond measure at having been made the dupe of his dissolute son, and Menedemus has to urge upon him the same maxims of forbearance which Chremes had used to him. Clitipho has to undergo a complete humiliation; but is ultimately received into favour by his father upon his promising to settle and lead a respectable life.

This play is remarkable for a supposed irregularity in its construction, which has made it the subject of an animated controversy among advocates of the Unities. It is clear that the opening scene of the play is laid at evening, when Menedemus is just finishing his day’s work. The Third Act commences with the following morning, and in the interval the supper at Chremes’ house takes place. This in itself, though an exception to the general arrangement of Terence’s plays, is not a very important matter. The theory of the Unities is not to be received as an absolute law for the Drama: and there is nothing in this case which is not abundantly justified by many other instances. Upon this point turns a theory which was first mooted by Scaliger, and afterwards maintained by Madame Dacier,—that this play was acted in two portions: the first two Acts at night, after sunset; and the three remaining Acts the next morning at break of day; the interval between the two parts being taken up with the supper at Chremes’ house. This idea proceeds entirely upon the supposed necessity of filling up the interval between the Second and Third Acts; and is, as far as we are informed, entirely gratuitous. Colman has shown the absurdity of the idea very well in his remarks on this subject. Any one who considers that the Roman Drama was performed in the open air, will at once see the improbability of such a mode of representation. The Roman Amphitheatre was at any time a disadvantageous arena for the Drama. What must have been the success of a play, acted partly at night-fall, partly before breakfast next morning? Nothing but a devotion to the Unities could have led to such an idea; and it will be dismissed without any further discussion, now that a more artistic idea of Dramatic Unity is generally recognized.

HEAUTONTIMORUMENOS. ACTA LUDIS MEGALENSIBUS, L. CORNELIO LENTULO L. VALERIO FLACCO AEDILIBUS CURULIBUS. EGERUNT L. AMBIVIUS TURPIO ET L. ATTILIUS PRAENESTINUS. MODOS FECIT FLACCUS CLAUDII. GRAECA EST MENANDRU. ACTA PRIMUM TIBIIS IMPARIBUS; DEINDE DUABUS DEXTRIS. ACTA III. EDITA M. IUVENTIO ET T. SEMPRONIO COSS.



Actus prologue, scaena pr

PROLOGUS


1NE cui sit vestrum mirum, cur partes seni

Poeta dederit quae sunt adolescentium,

Id primum dicam: deinde quod veni eloquar.

Ex integra Graeca integram comoediam

5Hodie sum acturus Heautontimorumenon;

Duplex quae ex argumento facta est simplici.

Novam esse ostendi, et quae esset: nunc qui scripserit,

Et cuia Graeca sit, ni partem maximam

Existimarem scire vestrum, id dicerem.

10Nunc, quamobrem has partes didicerim, paucis dabo.

Oratorem voluit esse me, non prologum.

Vestrum iudicium fecit; me actorem dedit.

Sed hic actor tantum poterit a facundia,

Quantum ille potuit cogitare commode

15Qui orationem hanc scripsit quam dicturus sum.

Nam quod rumores distulerunt malevoli,

Multas contaminasse Graecas dum facit

Paucas Latinas; factum hic esse id non negat,

Neque se pigere: et deinde facturum autumat.

20Habet bonorum exemplum, quo exemplo sibi

Licere id facere quod illi fecerunt putat.

Tum quod malevolus vetus poeta dictitat,

Repente ad studium hunc se applicasse musicum,

Amicum ingenio fretum, haud natura sua;

25Arbitrium vestrum, vestra existimatio

Valebit; quamobrem omnes vos oratos volo,

Ne plus iniquum possit quam aequum oratio.

Facite aequi sitis: date crescendi copiam

Novarum qui spectandi faciunt copiam

30Sine vitiis; ne ille pro se dictum existimet,

Qui nuper fecit servo currenti in via

Decesse populum. Cur insano serviat?

De illius peccatis plura dicet cum dabit

Alias novas, nisi finem maledictis facit.

35Adeste aequo animo; date potestatem mihi

Statariam agere ut liceat per silentium;

Ne semper servus currens, iratus senex,

Edax parasitus, sycophanta autem impudens,

Avarus leno, assidue agendi sint mihi,

40Clamore summo, cum labore maximo.

Mea causa causam hanc iustam esse animum inducite,

Ut aliqua pars laboris minuatur mihi.

Nam nunc novas qui scribunt nihil parcunt seni:

Si qua laboriosa est, ad me curritur;

45Sin lenis est, ad alium defertur gregem.

In hac est pura oratio. Experimini

In utramque partem ingenium quid possit meum.

Si nunquam avare pretium statui arti meae,

Et eum esse quaestum in animum induxi maximum,

50Quam maxime servire vestris commodis;

Exemplum statuite in me, ut adolescentuli

Vobis placere studeant potius quam sibi.



Actus I, scaena 1


(CHREMES. MENEDEMUS.)



CHREMES


Quanquam haec inter nos nupera notitia admodum est,

Inde adeo quod agrum in proximo hic mercatus es,

55Nec rei fere sane amplius quicquam fuit;

Tamen vel virtus tua me, vel vicinitas,

Quod ego in propinqua parte amicitiae puto,

Facit ut te audacter moneam et familiariter,

Quod mihi videre praeter aetatem tuam

60Facere, et praeter quam res te adhortatur tua.

Nam proh Deum atque hominum fidem, quid vis tibi?

Quid quaeris? annos sexaginta natus es,

Aut plus eo ut coniicio: agrum in his regionibus

Meliorem, neque preti maioris, nemo habet;

65Servos complures: proinde quasi nemo siet,

Ita tute attente illorum officia fungere.

Nunquam tam mane egredior, neque tam vesperi

Domum revertor, quin te in fundo conspicer

Fodere, aut arare, aut aliquid ferre. Denique

70Nullum remittis tempus, neque te respicis.

Haec non voluptati tibi esse satis certo scio.

At enim dices, Quantum hic operis fiat, poenitet.

Quod in opere faciendo operae consumis tuae,

Si sumas in illis exercendis, plus agas.



MENEDEMUS


75Chreme, tantumne est ab re tua oti tibi

Aliena ut cures, eaque nihil quae ad te attinent?



CHREMES


Homo sum: humani nihil a me alienum puto.

Vel me monere hoc, vel percontari puta.

Rectum est? ego ut faciam: non est? te ut deterream.



MENEDEMUS


80Mihi sic est usus: tibi ut opus facto est, face.



CHREMES


An cuiquam est usus homini se ut cruciet?



MENEDEMUS


Mihi.



CHREMES


Si quid laboris est, nollem: sed quid istuc mali est,

Quaeso? quid de te tantum meruisti?



MENEDEMUS


Eheu!



CHREMES


Ne lacrima: atque istuc quicquid est fac me ut sciam:

85Ne retice: ne verere: crede, inquam, mihi,

Aut consolando, aut consilio, aut re iuvero.



MENEDEMUS


Scire hoc vis?



CHREMES


Hac quidem causa qua dixi tibi.



MENEDEMUS


Dicetur.



CHREMES


At istos rastros interea tamen

Appone: ne labora.



MENEDEMUS


Minime.



CHREMES


Quam rem agis?



MENEDEMUS


90Sine me vacivum tempus ne quod dem mihi

Laboris.



CHREMES


Non sinam, inquam.



MENEDEMUS


Ah, non aequum facis.



CHREMES


Hui, tam graves hos, quaeso?



MENEDEMUS


Sic meritum est meum.



CHREMES


Nunc loquere.



MENEDEMUS


Filium unicum adolescentulum

Habeo: ah, quid dixi habere me? immo habui, Chreme:

95Nunc habeam necne incertum est.



CHREMES


Quid ita istuc?



MENEDEMUS


Scies.

Est e Corintho hic advena anus paupercula:

Eius filiam ille amare coepit perdite,

Prope iam ut pro uxore haberet: haec clam me omnia.

Ubi rem rescivi coepi non humanitus,

100Neque ut animum decuit aegrotum adolescentuli,

Tractare; sed vi, et via pervulgata patrum.

Quotidie accusabam. Hem, tibine haec diutius

Licere speras facere me vivo patre,

Amicam ut habeas prope iam in uxoris loco?

105Erras, si id credis, et me ignoras, Clinia.

Ego te meum esse dici tantisper volo,

Dum, quod te dignum est, facies: sed si id non facis,

Ego quod me in te sit facere dignum invenero.

Nulla adeo ex re istuc fit nisi ex nimio otio.

110Ego istuc aetatis non amori operam dabam,

Sed in Asiam hinc abii propter pauperiem; atque ibi

Simul rem, et belli gloriam armis repperi.

Postremo adeo res rediit: adolescentulus,

Saepe eadem et graviter audiendo victus est,

115Et aetate putavit me et benevolentia

Plus scire et providere quam se ipsum sibi.

In Asiam ad regem militatum abiit, Chreme.



CHREMES


Quid ais?



MENEDEMUS


Clam me profectus, menses tres abest.



CHREMES


Ambo accusandi; etsi illud inceptum tamen

120Animi est pudentis signum, et non instrenui.



MENEDEMUS


Ubi comperi ex iis qui ei fuere conscii,

Domum revertor moestus, atque animo fere

Perturbato, atque incerto prae aegritudine:

Assido; accurrunt servi, soccos detrahunt;

125Video alios festinare, lectos sternere,

Coenam apparare: pro se quisque sedulo

Faciebat quo illam mihi lenirent miseriam.

Ubi video haec, coepi cogitare: Hem! tot mea

Solius solliciti sint causa, ut me unum expleant?

130Ancillae tot me vestiant? sumtus domi

Tantos ego solus faciam? sed gnatum unicum,

Quem pariter uti his decuit, aut etiam amplius,

Quod illa aetas magis ad haec utenda idonea est,

Eum ego hinc eieci miserum iniustitia mea.

135Malo quidem me dignum quovis deputem,

Si id faciam: nam usque dum ille vitam illam colet

Inopem, carens patria ob meas iniurias,

Interea usque illi de me supplicium dabo,

Laborans, quaerens, parcens, illi serviens.

140Ita facio prorsus: nihil relinquo in aedibus

Nec vas, nec vestimentum: conrasi omnia,

Ancillas, servos, nisi eos qui opere rustico

Faciundo facile sumtum exercerent suum:

Omnes produxi ac vendidi: inscripsi ilico

145Aedes mercede; quasi talenta ad quindecim

Coegi; agrum hunc mercatus sum; hic me exerceo.

Decrevi tantisper me minus iniuriae,

Chreme, meo gnato facere dum fiam miser;

Nec fas esse ulla me voluptate hic frui,

150Nisi ubi ille huc salvus redierit meus particeps.



CHREMES


Ingenio te esse in liberos leni puto,

Et illum obsequentem si quis recte aut commode

Tractaret. Verum nec tu illum satis noveras,

Nec te ille: hocque fit ubi non vere vivitur.

155Tu illum numquam ostendisti quanti penderes,

Nec tibi ille est credere ausus quae est aequum patri;

Quod si esset factum haec numquam evenissent tibi.



MENEDEMUS


Ita res est, fateor: peccatum a me maximum est.



CHREMES


Menedeme, at porro recte spero, et illum tibi

160Salvum affuturum esse hic confido propediem.



MENEDEMUS


Utinam ita Di faxint.



CHREMES


Facient: nunc, si commodum est,

Dionysia hic sunt; hodie apud me sis volo.



MENEDEMUS


Non possum.



CHREMES


Cur non? quaeso, tandem aliquantulum

Tibi parce: idem absens facere te hoc vult filius.



MENEDEMUS


165Non convenit qui illum ad laborem impulerim

Nunc me ipsum fugere.



CHREMES


Sicine est sententia?



MENEDEMUS


Sic.



CHREMES


Bene vale.



MENEDEMUS


Et tu.



CHREMES


Lacrimas excussit mihi,

Miseretque me eius. Sed, ut diei tempus est,

Monere oportet me hunc vicinum Phaniam,

170Ad coenam ut veniat. Ibo, visam si domi est.

Nihil opus fuit monitore: iam dudum domi

Praesto apud me esse aiunt: egomet convivas moror.

Ibo adeo hinc intro: sed quid crepuerunt fores

Hinc a me? quisnam egreditur? huc concessero.



Actus I, scaena 2


(CLITIPHO. CHREMES.)



CLITIPHO


175Nihil adhuc est quod vereare, Clinia: haudquaquam etiam cessant:

Et illam simul cum nuntio tibi hic ego affuturam hodie scio:

Proin tu sollicitudinem istam falsam quae te excruciat mittas.



CHREMES


Quicum loquitur filius?



CLITIPHO


Pater adest quem volui: adibo. Pater, opportune advenis.



CHREMES


180Quid id est?



CLITIPHO


Hunc Menedemum nostin nostrum vicinum?



CHREMES


Probe.



CLITIPHO


Huic filium scis esse?



CHREMES


Audivi esse in Asia.



CLITIPHO


Non est, pater:

Apud nos est.



CHREMES


Quid ais?



CLITIPHO


Advenientem, e navi egredientem, ilico

Adduxi ad coenam: nam mihi magna cum eo iam inde usque a pueritia

Fuit semper familiaritas.



CHREMES


Voluptatem magnam nuntias.

185Quam vellem Menedemum invitatum ut nobiscum esset hodie amplius;

Ut hanc laetitiam nec opinanti primus ei obiicerem domi:

Atque etiam nunc tempus est.



CLITIPHO


Cave faxis: non opus est, pater.



CHREMES


Quapropter?



CLITIPHO


Quia enim incertum est etiam, quid se faciat. Modo venit;

Timet omnia, patris iram et animum amicae se erga ut siet suae:

190Eam misere amat: propter eam haec turba atque abitio evenit.



CHREMES


Scio.



CLITIPHO


Nunc servulum ad eam in urbem misit, et ego nostrum una Syrum.



CHREMES


Quid narrat?



CLITIPHO


Quid ille? miserum se esse.



CHREMES


Miserum? quem minus crederes?

Quid reliqui est quin habeat quae quidem in homine dicuntur bona;

Parentes, patriam incolumem, amicos, genus, cognatos, divitias?

195Atque haec perinde sunt ut illius animus qui ea possidet:

Qui uti scit ei bona; illi qui non utitur recte mala.



CLITIPHO


Immo ille fuit senex importunus semper: et nunc nihil magis

Vereor quam ne quid in illum iratus plus satis faxit, pater.



CHREMES


Illene? sed reprimam me: nam in metu esse hunc illi est utile.



CLITIPHO


200Quid tute tecum?



CHREMES


Dicam: ut ut erat, mansum tamen oportuit.

Fortasse aliquantum iniquior erat praeter eius libidinem:

Pateretur; nam quem ferret, si parentem non ferret suum?

Huncine erat aequum ex illius more, an illum ex huius vivere?

Et quod illum insimulat durum, id non est: nam parentum iniuriae

205Uniusmodi sunt ferme, paulo qui est homo tolerabilis.

Scortari crebro nolunt; nolunt crebro convivarier:

Praebent exigue sumtum: atque haec sunt tamen ad virtutem omnia.

Verum ubi animus semel se cupiditate devinxit mala,

Necesse est, Clitipho, consilia consequi consimilia: hoc

210Scitum est; periculum ex aliis facere, tibi quod ex usu siet.



CLITIPHO


Ita credo.



CHREMES


Ego ibo hinc intro, ut videam nobis quid coenae siet.

Tu, ut tempus est diei, vide sis ne quo hinc abeas longius.



Actus II, scaena 1


(CLITIPHO.)



CLITIPHO


Quam iniqui sunt patres in omnes adolescentes iudices,

Qui aequum esse censent nos iam a pueris ilico nasci senes,

215Neque illarum affines esse rerum quas fert adolescentia.

Ex sua libidine moderantur, nunc quae est, non quae olim fuit.

Mihi si unquam filius erit, nae ille facili me utetur patre;

Nam et cognoscendi et ignoscendi dabitur peccati locus;

Non ut meus, qui mihi per alium ostendit suam sententiam.

220Perii! is mihi, ubi adbibit plus paulo, sua quae narrat facinora!

Nunc ait, Periculum ex aliis facito, tibi quod ex usu siet:

Astutus: nae ille haud scit quam mihi nunc surdo narret fabulam.

Magis nunc me amicae dicta stimulant: Da mihi, atque affer mihi;

Cui quid respondeam nihil habeo; neque me quisquam est miserior:

225Nam hic Clinia, etsi is quoque suarum rerum satagit, attamen

Habet bene ac pudice eductam, ignaram artis meretriciae.

Mea est potens, procax, magnifica, sumtuosa, nobilis.

Tum quod dem ei recte est; nam, nihil esse mihi, religio est dicere.

Hoc ego mali non pridem inveni; neque etiamdum scit pater.



Actus II, scaena 2


(CLINIA. CLITIPHO.)



CLINIA


230Si mihi secundae res de amore meo essent, iamdudum, scio,

Venissent: sed vereor ne mulier me absente hic corrupta sit.

Concurrunt multae opiniones quae mihi animum exaugeant;

Occasio, locus, aetas, mater cuius sub imperio est mala;

Cui nihil iam praeter pretium dulce est.



CLITIPHO


Clinia.



CLINIA


Hei misero mihi!



CLITIPHO


235Etiam caves ne videat forte hinc te a patre aliquis exiens?



CLINIA


Faciam: sed nescio quid profecto mihi animus praesagit mali.



CLITIPHO


Pergin istuc prius diiudicare quam scis quid veri siet?



CLINIA


Si nihil mali esset, iam hic adessent.



CLITIPHO


Iam aderunt.



CLINIA


Quando istuc erit?



CLITIPHO


Non cogitas hinc longule esse? et nosti mores mulierum:

240Dum moliuntur, dum conantur, annus est.



CLINIA


O Clitipho,

Timeo.



CLITIPHO


Respira: eccum Dromonem cum Syro: una adsunt tibi.



Actus II, scaena 3


(SYRUS. DROMO. CLITIPHO. CLINIA.)



SYRUS


Ain tu?



DROMO


Sic est.



SYRUS


Verum interea dum sermones caedimus,

Illae sunt relictae.



CLITIPHO


Mulier tibi adest; audin, Clinia?



CLINIA


Ego vero audio nunc demum et video et valeo, Clitipho.



DROMO


245Minime mirum, adeo impeditae sunt: ancillarum gregem

Ducunt secum.



CLINIA


Perii. Unde illi sunt ancillae?



CLITIPHO


Men rogas?



SYRUS


Non oportuit relictas: portant quid rerum!



CLINIA


Hei mihi.



SYRUS


Aurum, vestem: et vesperascit, et non noverunt viam.

Factum a nobis stulte est: abidum tu, Dromo, illis obviam,

250Propera: quid stas?



CLINIA


Vae misero mihi, quanta de spe decidi!



CLITIPHO


Quid istuc? quae res te sollicitat autem?



CLINIA


Rogitas quid siet?

Viden tu ancillas, aurum, vestem? quam ego cum una ancillula

Hic reliqui. Unde ea esse censes?



CLITIPHO


Vah! nunc demum intelligo.



SYRUS


Di boni, quid turbae est? aedes nostrae vix capient, scio.

255Quid comedent? quid ebibent? quid sene erit nostro miserius?

Sed video eccos quos volebam.



CLINIA


O Iupiter, ubinam est fides?

Dum ego propter te errans patria careo demens, tu interea loci

Conlocupletasti te, Antiphila; et me in his deseruisti malis;

Propter quam in summa infamia sum, et meo patri minus obsequens;

260Cuius nunc pudet me et miseret, qui harum mores cantabat mihi

Monuisse frustra; neque potuisse unquam ab hac me expellere;

Quod tamen nunc faciam: tum quum gratum mihi esse potuit nolui.

Nemo est miserior me.



SYRUS


Hic de nostris verbis errat videlicet

Quae hic sumus locuti. Clinia, aliter tuum amorem atque est accipis:

265Nam et vita est eadem, et animus te erga idem ac fuit;

Quantum ex ipsa re coniecturam cepimus.



CLINIA


Quid est, obsecro? nam mihi nunc nihil rerum omnium est

Quod malim quam me hoc falso suspicarier.



SYRUS


Hoc primum, ut ne quid huius rerum ignores; anus

270Quae est dicta mater esse ei antehac non fuit:

Ea obiit mortem: hoc ipsa in itinere alterae

Dum narrat forte audivi.



CLITIPHO


Quaenam est altera?



SYRUS


Mane: hoc quod coepi primum enarrem, Clitipho:

Post istuc veniam.



CLITIPHO


Propera.



SYRUS


Iam primum omnium,

275Ubi ventum ad aedes est, Dromo pultat fores:

Anus quaedam prodit: haec ubi aperuit ostium,

Continuo hic se coniecit intro: ego consequor.

Anus foribus obdit pessulum; ad lanam redit.

Hinc sciri potuit, aut nusquam alibi, Clinia,

280Quo studio vitam suam te absente exegerit,

Ubi de improviso interventum est mulieri:

Nam ea res dedit tum existimandi copiam

Quotidianae vitae consuetudinem,

Quae cuiusque ingenium ut sit declarat maxime:

285Texentem telam studiose ipsam offendimus,

Mediocriter vestitam veste lugubri,

Eius anuis causa, opinor, quae erat mortua;

Sine auro, tum ornatam ita uti quae ornantur sibi;

Nulla mala re esse expolitam muliebri;

290Capillus passus, prolixus, circum caput

Reiectus negligenter: pax.



CLINIA


Syre mi, obsecro,

Ne me in laetitiam frustra coniicias.



SYRUS


Anus

Subtemen nebat: praeterea una ancillula

Erat; ea texebat una, pannis obsita,

295Neglecta, immunda illuvie.



CLITIPHO


Si haec sunt, Clinia,

Vera, ita uti credo, quis te est fortunatior?

Scin tu hanc quam dicit sordidatam et sordidam?

Magnum hoc quoque signum est dominam esse extra noxiam,

Quum eius tam negliguntur internuntii:

300Nam disciplina est eisdem munerarier

Ancillas primum ad dominas qui affectant viam.



CLINIA


Perge, obsecro te, et cave ne falsam gratiam

Studeas inire. Quid ait, ubi me nominas?



SYRUS


Ubi dicimus redisse te, et rogare uti

305Veniret ad te, mulier telam deserit

Continuo, et lacrimis opplet os totum sibi, ut

Facile scires desiderio id fieri tuo.



CLINIA


Prae gaudio, ita me Di ament, ubi sim nescio:

Ita timui.



CLITIPHO


At ego nihil esse scibam, Clinia.

310Agedum vicissim, Syre, dic quae illa est altera?



SYRUS


Adducimus tuam Bacchidem.



CLITIPHO


Hem, quid? Bacchidem?

Eho sceleste, quo illam ducis?



SYRUS


Quo ego illam? ad nos scilicet.



CLITIPHO


Ad patremne?



SYRUS


Ad eum ipsum.



CLITIPHO


O hominis impudentem audaciam!



SYRUS


Heus tu,

Non fit sine periclo facinus magnum et memorabile.



CLITIPHO


315Hoc vide: in mea vita tu tibi laudem is quaesitum, scelus;

Ubi si paululum modo quid te fugerit, ego perierim.

Quid illo facias?



SYRUS


At enim.



CLITIPHO


Quid enim?



SYRUS


Si sinas, dicam.



CLINIA


Sine.



CLITIPHO


Sino.



SYRUS


Ita res est haec nunc, quasi cum.—



CLITIPHO


Quas, malum, ambages mihi

Narrare occipit?



CLINIA


Syre, verum hic dicit; mitte: ad rem redi.



SYRUS


320Enimvero reticere nequeo: multimodis iniurius,

Clitipho, es; neque ferri potis est.



CLINIA


Audiendum hercle est: tace.



SYRUS


Vis amare; vis potiri; vis quod des illi effici:

Tuum esse in potiendo periclum non vis: haud stulte sapis;

Siquidem id sapere est, velle te id quod non potest contingere:

325Aut haec cum illis sunt habenda, aut illa cum his mittenda sunt.

Harum duarum conditionum nunc utram malis vide;

Etsi consilium quod cepi rectum esse et tutum scio:

Nam apud patrem tua amica tecum sine metu ut sit copia est.

Tum quod illi argentum es pollicitus eadem hac inveniam via;

330Quod ut efficerem orando surdas iam aures reddideras mihi.

Quid aliud tibi vis?



CLITIPHO


Siquidem hoc fit.



SYRUS


Siquidem. Experiundo scies.



CLITIPHO


Age, age, cedo istuc tuum consilium: quid id est?



SYRUS


Adsimulabimus

Tuam amicam huius esse.



CLITIPHO


Pulchre: cedo quid hic faciet sua?

An ea quoque dicetur huius, si una haec dedecori est parum?



SYRUS


335Immo ad tuam matrem abducetur.



CLITIPHO


Quid eo?



SYRUS


Longum est, Clitipho,

Si tibi narrem. Quamobrem id faciam vera causa est.



CLITIPHO


Fabulae!

Nihil satis firmi video quamobrem accipere hunc mihi expediat metum.



SYRUS


Mane. Habeo aliud, si istud metuis; quod ambo confiteamini

Sine periclo esse.



CLITIPHO


Huiusmodi, obsecro, aliquid reperi.



SYRUS


Maxime.

340Ibo obviam hinc: dicam ut revertantur domum.



CLITIPHO


Hem!

Quid dixti?



SYRUS


Ademtum tibi iam faxo omnem metum,

In aurem utramvis otiose ut dormias.



CLITIPHO


Quid ago nunc?



CLINIA


Tune? quod boni est—



CLITIPHO


Syre, dic modo

Verum.



SYRUS


Age modo, hodie sero ac nequicquam voles.



CLINIA


345Datur: fruare dum licet, nam nescias—



CLITIPHO


Syre, inquam.



SYRUS


Perge porro; tamen istuc ago.

Eius sit potestas posthac an nunquam tibi.



CLITIPHO


Verum hercle istuc est. Syre, Syre inquam, heus, heus, Syre.



SYRUS


Concaluit: quid vis?



CLITIPHO


Redi, redi.



SYRUS


Adsum: dic quid est?

350Iam hoc quoque negabis tibi placere?



CLITIPHO


Immo, Syre,

Et me, et meum amorem, et famam permitto tibi.

Tu es iudex: ne quid accusandus sis vide.



SYRUS


Ridiculum est te istuc me admonere, Clitipho;

Quasi istic minor mea res agatur quam tua.

355Hic si quid nobis forte adversi evenerit,

Tibi erunt parata verba, huic homini verbera;

Quapropter haec res neutiquam neglectu est mihi.

Sed istunc exora ut suam esse assimulet.



CLINIA


Scilicet

Facturum me esse: in eum iam res rediit locum

360Ut sit necessus.



CLITIPHO


Amo te merito, Clinia.



CLINIA


Verum illa ne quid titubet.



SYRUS


Perdocta est probe.



CLITIPHO


At hoc demiror, qui tam facile potueris

Persuadere illi quae solet quos spernere!



SYRUS


In tempore ad eam veni, quod rerum omnium est

365Primum: nam quendam misere offendi militem

Eius noctem orantem: haec arte tractabat virum,

Ut illius animum cupidum inopia incenderet;

Eademque ut esset apud te hoc quam gratissimum.

Sed heus tu, vide sis ne quid imprudens ruas:

370Patrem novisti ad has res quam sit perspicax:

Ego te autem novi quam esse soleas impotens:

Inversa verba, eversas cervices tuas,

Gemitus, screatus, tussis, risus abstine.



CLITIPHO


Laudabis.



SYRUS


Vide sis.



CLITIPHO


Tutemet mirabere.



SYRUS


375Sed quam cito sunt consecutae mulieres!



CLITIPHO


Ubi sunt? cur retines?



SYRUS


Iam nunc haec non est tua.



CLITIPHO


Scio; apud patrem: at nunc interim.



SYRUS


Nihilo magis.



CLITIPHO


Sine.



SYRUS


Non sinam, inquam.



CLITIPHO


Quaeso, paulisper.



SYRUS


Veto.



CLITIPHO


Saltem salutare.



SYRUS


Abeas, si sapis.



CLITIPHO


Eo.

380Quid istic?



SYRUS


Manebit.



CLITIPHO


O hominem felicem!



SYRUS


Ambula.



Actus II, scaena 4


(BACCHIS. ANTIPHILA. CLINIA. SYRUS.)



BACCHIS


Edepol te, mea Antiphila, laudo et fortunatam iudico,

Id quum studuisti, isti formae ut mores consimiles forent:

Minimeque, ita me Di ament, miror, si te sibi quisque expetit.

Nam mihi quale ingenium haberes fuit indicio oratio.

385Et quum egomet nunc mecum in animo vitam tuam considero,

Omniumque adeo vestrarum vulgus quae abs se segregant;

Et vos esse istiusmodi, et nos non esse, haud mirabile est.

Nam expedit bonas esse vobis: nos quibuscum est res non sinunt.

Quippe forma impulsi nostra nos amatores colunt:

390Haec ubi immutata est, illi suum animum alio conferunt.

Nisi si prospectum interea aliquid est, desertae vivimus.

Vobis cum uno semel ubi aetatem agere decretum est viro,

Cuius mos maxime est consimilis vostrum, hi se ad vos applicant.

Hoc beneficio utrique ab utrisque vero devincimini,

395Ut numquam ulla amori vestro incidere possit calamitas.



ANTIPHILA


Nescio alias: me quidem semper scio fecisse sedulo

Ut ex illius commodo meum compararem commodum.



CLINIA


Ah!

Ergo, mea Antiphila, tu nunc sola reducem me in patriam facis:

Nam, dum abs te absum, omnes mihi labores fuere quos cepi leves

400Praeterquam tui carendum quod erat.



SYRUS


Credo.



CLINIA


Syre, vix suffero.

Hocine me miserum non licere meo modo ingenium frui?



SYRUS


Immo, ut patrem tuum vidi esse habitum, diu etiam duras dabit.



BACCHIS


Quisnam hic adolescens est qui intuitur nos?



ANTIPHILA


Ah, retine me, obsecro.



BACCHIS


Amabo, quid tibi est?



ANTIPHILA


Disperii, perii misera.



BACCHIS


Quid stupes,

405Antiphila?



ANTIPHILA


Videon Cliniam an non?



BACCHIS


Quem vides?



CLINIA


Salve, anime mi.



ANTIPHILA


O mi exspectate, salve.



CLINIA


Ut vales?



ANTIPHILA


Salvum advenisse gaudeo.



CLINIA


Teneone te,

Antiphila, maxime animo exoptata meo?



SYRUS


Ite intro: nam vos iamdudum exspectat senex.



Actus III, scaena 1


(CHREMES. MENEDEMUS.)



CHREMES


410Luciscit hoc iam: cesso pultare ostium

Vicini, primum ex me ut sciat sibi filium

Redisse? etsi adolescentem hoc nolle intelligo.

Verum quum videam miserum hunc tam excruciarier

Eius abitu, celem tam insperatum gaudium,

415Cum illi pericli nihil ex indicio siet?

Haud faciam: nam, quod potero, adiutabo senem;

Ita ut filium meum amico atque aequali suo

Video inservire, et socium esse in negotiis;

Nos quoque senes est aequum senibus obsequi.



MENEDEMUS


420Aut ego profecto ingenio egregie ad miserias

Natus sum: aut illud falsum est, quod vulgo audio

Dici, diem adimere aegritudinem hominibus:

Nam mihi quidem quotidie augescit magis

De filio aegritudo; et quanto diutius

425Abest, magis cupio tanto et magis desidero.



CHREMES


Sed ipsum foras egressum video: ibo, alloquar.

Menedeme, salve: nuntium apporto tibi,

Cuius maxime te fieri participem cupis.



MENEDEMUS


Numquidnam de gnato meo audisti, Chreme?



CHREMES


430Valet atque vivit.



MENEDEMUS


Ubinam est, quaeso?



CHREMES


Apud me domi.



MENEDEMUS


Meus gnatus?



CHREMES


Sic est.



MENEDEMUS


Venit?



CHREMES


Certe.



MENEDEMUS


Clinia

Meus venit?



CHREMES


Dixi.



MENEDEMUS


Eamus: duc me ad eum, obsecro.



CHREMES


Non vult te scire se redisse etiam, et tuum

Conspectum fugitat, propter peccatum; tum hoc timet,

435Ne tua duritia antiqua illa etiam adaucta sit.



MENEDEMUS


Non tu ei dixisti ut essem?



CHREMES


Non.



MENEDEMUS


Quamobrem, Chreme?



CHREMES


Quia pessime istoc in te atque in illum consulis,

Si te tam leni et victo animo esse ostenderis.



MENEDEMUS


Non possum: satis iam satis pater durus fui.



CHREMES


Ah!

440Vehemens in utramque partem, Menedeme, es nimis,

Aut largitate nimia, aut parsimonia.

In eandem fraudem ex hac re atque ex illa incides.

Primum; olim potius quam paterere filium

Commetare ad mulierculam, quae paululo

445Tum erat contenta, cuique erant grata omnia,

Proterruisti hinc: ea coacta ingratiis

Postilla coepit victum vulgo quaerere.

Nunc cum sine magno intertrimento non potest

Haberi, quidvis dare cupis: nam ut tu scias

450Quam ea nunc instructa pulchre ad perniciem siet,

Primum, iam ancillas secum adduxit plus decem,

Oneratas veste atque auro. Satrapes si siet

Amator, nunquam sufferre eius sumtus queat;

Nedum tu possis.



MENEDEMUS


Estne ea intus?



CHREMES


Sit rogas?

455Sensi: namque ei unam coenam atque eius comitibus

Dedi; quod si iterum mihi sit danda, actum siet.

Nam ut alia omittam, pytissando modo mihi

Quid vini absumsit! Sic hoc, dicens; Asperum,

Pater, hoc est; aliud lenius sodes vide.

460Relevi dolia omnia, omnes serias;

Omnes sollicitos habui: atque haec una nox.

Quid te futurum censes quem assidue exedent?

Sic me Di amabunt, ut me tuarum miseritum est,

Menedeme, fortunarum.



MENEDEMUS


Faciat quod libet:

465Sumat, consumat, perdat, decretum est pati,

Dum illum modo habeam mecum.



CHREMES


Si certum est tibi

Sic facere, illud permagni referre arbitror,

Ut ne cientem sentiat te id sibi dare.



MENEDEMUS


Quid faciam?



CHREMES


Quidvis potius quam quod cogitas:

470Per alium quemvis ut des; falli te sinas

Technis per servulum; etsi subsensi id quoque,

Illos ibi esse et id agere inter se clanculum.

Syrus cum illo vestro consusurrat; conferunt

Consilia ad adolescentes: et tibi perdere

475Talentum hoc pacto satius est quam illo minam.

Non nunc pecunia agitur; sed illud, quomodo

Minimo periclo id demus adolescentulo.

Nam si semel tuum animum ille intellexerit,

Prius proditurum te tuam vitam, et prius

480Pecuniam omnem, quam abs te amittas filium; hui,

Quantam fenestram ad nequitiam patefeceris!

Tibi autem porro ut non sit suave vivere:

Nam deteriores omnes sumus licentia.

Quodcunque inciderit in mentem volet: neque id

485Putabit, pravum siet an rectum quod petet.

Tu rem perire et ipsum non poteris pati.

Dare denegaris; ibit ad illud ilico,

Quo maxime apud te se valere sentiet:

Abiturum se abs te esse ilico minabitur.



MENEDEMUS


490Videre verum, atque ita uti res est, dicere.



CHREMES


Somnum hercle ego hac nocte oculis non vidi meis,

Dum id quaero tibi qui filium restituerem.



MENEDEMUS


Cedo dextram: porro te idem oro ut facias, Chreme.



CHREMES


Paratus sum.



MENEDEMUS


Scin quid nunc facere te volo?



CHREMES


495Dic.



MENEDEMUS


Quod sensisti illos me incipere fallere.

Id ut maturent facere: cupio illi dare

Quod vult: cupio iam videre.



CHREMES


Operam dabo.

Paulum negoti mihi obstat: Simus et Crito

Vicini nostri hic ambigunt de finibus:

500Me cepere arbitrum: ibo ac dicam, ut dixeram

Operam daturum me, hodie non posse his dare.

Continuo hic adero.



MENEDEMUS


Ita quaeso. Di vestram fidem!

Ita comparatam esse hominum naturam omnium,

Aliena ut melius videant et diiudicent

505Quam sua? an eo fit quia in re nostra aut gaudio

Sumus praepediti nimio aut aegritudine?

Hic mihi quanto nunc plus sapit quam egomet mihi!



CHREMES


Dissolvi me otiosus operam ut tibi darem.

Syrus est prehendendus, atque adhortandus mihi.

510A me nescio quis exit: concede hinc domum,

Ne nos inter nos congruere sentiant.



Actus III, scaena 2


(SYRUS. CHREMES.)



SYRUS


Hac illac circumcursa: inveniendum est tamen

Argentum: intendenda in senem est fallacia.



CHREMES


Num me fefellit hosce id struere? Videlicet

515[Quia] Cliniae ille servus tardiusculus est,

Idcirco huic nostro tradita est provincia.



SYRUS


Quis hic loquitur? Perii. Numnam haec audivit?



CHREMES


Syre.



SYRUS


Hem.



CHREMES


Quid tu istic?



SYRUS


Recte equidem: sed te miror, Chreme,

Tam mane qui heri tantum biberis.



CHREMES


Nihil nimis.



SYRUS


520Nihil narras? visa vero est, quod dici solet,

Aquilae senectus.



CHREMES


Heia.



SYRUS


Mulier commoda et

Faceta haec meretrix.



CHREMES


Sane, idem visa est mihi.



SYRUS


Et quidem hercle forma luculenta.



CHREMES


Sic satis.



SYRUS


Ita non ut olim; sed uti nunc, sane bona:

525Minimeque miror Clinia hanc si deperit.

Sed habet patrem quendam avidum, miserum, atque aridum,

Vicinum hunc: nostine? At quasi is non divitiis

Abundet, gnatus eius profugit inopia.

Scis esse factum ut dico?



CHREMES


Quid ego nesciam?

530Hominem pistrino dignum.



SYRUS


Quem?



CHREMES


Istunc servulum

Dico adolescentis.



SYRUS


Syre, tibi timui male.



CHREMES


Qui passus est id fieri.



SYRUS


Quid faceret?



CHREMES


Rogas?

Aliquid reperiret, fingeret fallacias,

Unde esset adolescenti amicae quod daret;

535Atque hunc difficilem invitum servaret senem.



SYRUS


Garris.



CHREMES


Haec facta ab illo oportebat, Syre.



SYRUS


Eho quaeso, laudas qui heros fallunt?



CHREMES


In loco

Ego vero laudo.



SYRUS


Recte sane.



CHREMES


Quippe quia

Magnarum saepe id remedium aegritudinum est.

540Huic iam mansisset unicus gnatus domi.



SYRUS


Iocone an serio illaec dicat, nescio;

Nisi mihi quidem addit animum, quo lubeat magis.



CHREMES


Et nunc quid exspectat, Syre? an dum hinc denuo

Abeat, cum tolerare huius sumtus non queat?

545Nonne ad senem aliquam fabricam fingit?



SYRUS


Stolidus est.



CHREMES


At te adiutare oportet adolescentuli

Causa.



SYRUS


Facile equidem facere possum, si iubes:

Etenim quo pacto id fieri soleat calleo.



CHREMES


Tanto hercle melior.



SYRUS


Non est mentiri meum.



CHREMES


550Fac ergo.



SYRUS


At heus tu, facitodum eadem haec memineris,

Si quid huius simile forte aliquando evenerit,

Ut sunt humana, tuus ut faciat filius.



CHREMES


Non usus veniet, spero.



SYRUS


Spero hercle ego quoque.

Neque eo nunc dico, quo quicquam illum senserim:

555Sed si quid, ne quid. Quae sit eius aetas vides.

Et nae ego te, si usus veniat, magnifice, Chreme,

Tractare possim.



CHREMES


De istoc, quum usus venerit,

Videbimus quid opus sit: nunc istuc age.



SYRUS


Nunquam commodius unquam herum audivi loqui,

560Nec quum male facerem crederem mihi impunius

Licere. Quisnam a nobis egreditur foras?



Actus III, scaena 3


(CHREMES. CLITIPHO. SYRUS.)



CHREMES


Quid istuc, quaeso? qui istic mos est, Clitipho? itane fieri oportet?



CLITIPHO


Quid ego feci?



CHREMES


Vidine ego te modo manum in sinum huic meretrici

Inserere?



SYRUS


Acta haec res est: perii.



CLITIPHO


Mene?



CHREMES


Hisce oculis; ne nega.

565Facis adeo indigne iniuriam illi, qui non abstineas manum:

Nam istaec quidem contumelia est,

Hominem amicum recipere ad te, atque eius amicam subagitare.

Vel heri in vino quam immodestus fuisti!



SYRUS


Factum.



CHREMES


Quam molestus!

Ut equidem, ita me Di ament, metui quid futurum denique esset.

570Novi ego amantium animum: advertunt graviter quae non censeas.



CLITIPHO


At mihi fides apud hunc est nihil me istius facturum, pater.



CHREMES


Esto: at certe concedas hinc aliquo ab ore eorum aliquantisper.

Multa fert libido: ea prohibet facere tua praesentia.

Ego de me facio coniecturam: nemo est meorum amicorum hodie

575Apud quem expromere omnia mea occulta, Clitipho, audeam;

Apud alium prohibet dignitas, apud alium ipsius facti pudet,

Ne ineptus, ne protervus videar; quod illum facere credito.

Sed nostrum est intelligere, utcumque atque ubicumque opus sit obsequi.



SYRUS


Quid istic narrat?



CLITIPHO


Perii.



SYRUS


Clitipho, haec ego praecipio tibi?

580Hominis frugi et temperantis functus es officium?



CLITIPHO


Tace sodes.



SYRUS


Recte sane.



CHREMES


Syre, pudet me.



SYRUS


Credo; neque id iniuria.

Quin mihi molestum est.



CLITIPHO


Pergis hercle?



SYRUS


Verum dico quod videtur.



CLITIPHO


Non accedam ad illos?



CHREMES


Eho quaeso, una accedendi via est?



SYRUS


Actum est: hic prius se indicarit quam ego argentum effecero.

585Chreme, vin tu homini stulto mihi auscultare?



CHREMES


Quid faciam?



SYRUS


Iube hunc

Abire hinc aliquo.



CLITIPHO


Quo hinc abeam ego?



SYRUS


Quo? quo libet: da illis locum.

Abi deambulatum.



CLITIPHO


Deambulatum quo?



SYRUS


Vah! quasi desit locus.

Abi sane istac, istorsum, quo vis.



CHREMES


Recte dicit: censeo.



CLITIPHO


Di te eradicent, Syre, qui me hinc extrudis.



SYRUS


At

590Tu pol tibi istas posthac comprimito manus.

Censen vero? quid illum porro credis facturum, Chreme,

Nisi eum, quantum tibi opis Di dant, servas, castigas, mones?



CHREMES


Ego istuc curabo.



SYRUS


Atqui nunc, here, hic tibi asservandus est.



CHREMES


Fiet.



SYRUS


Si sapias: nam mihi iam minus minusque obtemperat.



CHREMES


595Quid tu? ecquid de illo quod dudum tecum egi egisti, Syre? aut

Repperisti, tibi quod placeat? an nondum etiam?



SYRUS


De fallacia

Dicis? st! inveni nuper quandam.



CHREMES


Frugi es: cedo, quid est?



SYRUS


Dicam: verum, ut aliud ex alio incidit.



CHREMES


Quidnam, Syre?



SYRUS


Pessima haec est meretrix.



CHREMES


Ita videtur.



SYRUS


Immo si scias.

600Vah, vide, quod inceptet facinus. Fuit quaedam anus Corinthia

Hic: huic drachmarum argenti haec mille dederat mutuum.



CHREMES


Quid tum?



SYRUS


Ea mortua est: reliquit filiam adolescentulam.

Ea relicta huic arrhaboni est pro illo argento.



CHREMES


Intelligo.



SYRUS


Hanc secum huc adduxit, ea quae est nunc apud uxorem tuam.



CHREMES


605Quid tum?



SYRUS


Cliniam orat sibi uti id nunc det; illam illi tamen

Post daturam. Mille nummum poscit.



CHREMES


Et poscit quidem?



SYRUS


Hui,

Dubium id est?



CHREMES


Ego sic putavi: quid nunc facere cogitas?



SYRUS


Egone? ad Menedemum ibo: dicam hanc esse captam ex Caria

Ditem et nobilem; si redimat, magnum inesse in ea lucrum.



CHREMES


610Erras.



SYRUS


Quid ita?



CHREMES


Pro Menedemo nunc tibi ego respondeo:

Non emo: quid ais?



SYRUS


Optata loquere.



CHREMES


Atqui non est opus.



SYRUS


Non opus est?



CHREMES


Non hercle vero.



SYRUS


Quid istuc? miror.



CHREMES


Iam scies.

Mane, mane: quid est quod tam a nobis graviter crepuerunt fores?



Actus IV, scaena 1


(SOSTRATA. CHREMES. NUTRIX. SYRUS.)



SOSTRATA


Nisi me animus fallit, hic profecto est annulus quem ego suspicor

615Is quicum exposita est gnata.



CHREMES


Quid volt sibi, Syre, haec oratio?



SOSTRATA


Quid est? isne tibi videtur?



NUTRIX


Dixi equidem ubi mihi ostendisti ilico

Eum esse.



SOSTRATA


At ut satis contemplata modo sis, mea nutrix.



NUTRIX


Satis.



SOSTRATA


Abi iam nunc intro, atque illa si iam laverit mihi nuntia:

Hic ego virum interea opperibor.



SYRUS


Te vult: videas, quid velit.

620Nescio quid tristis est: non temere est: metuo quid sit.



CHREMES


Quid siet?

Nae, ista hercle magno iam conatu magnas nugas dixerit.



SOSTRATA


Ehem mi vir.



CHREMES


Ehem mea uxor.



SOSTRATA


Te ipsum quaero.



CHREMES


Loquere quid velis.



SOSTRATA


Primum hoc te oro ne quid credas me adversum edictum tuum

Facere esse ausam.



CHREMES


Vin me istuc tibi, etsi incredibile est, credere?

625Credo.



SYRUS


Nescio quid peccati portet haec purgatio.



SOSTRATA


Meministin me esse gravidam, et mihi te maximopere dicere,

Si puellam parerem nolle tolli?



CHREMES


Scio quid feceris:

Sustulisti.



SYRUS


Sic est factum, domina, ergo herus damno auctus est.



SOSTRATA


Minime: sed erat hic Corinthia anus haud impura: ei dedi

630Exponendam.



CHREMES


O Iupiter, tantamne esse in animo inscitiam!



SOSTRATA


Perii: quid ego feci?



CHREMES


Rogitas?



SOSTRATA


Si peccavi, mi Chreme,

Insciens feci.



CHREMES


Id equidem ego si tu neges, certo scio

Te inscientem atque imprudentem dicere ac facere omnia:

Tot peccata in hac re ostendis: nam iam primum, si meum

635Imperium exsequi voluisses, interemtam oportuit;

Non simulare mortem verbis, re ipsa spem vitae dare.

At id omitto: misericordia, animus maternus: sino.

Quam bene vero abs te prospectum est! quid voluisti? cogita.

Nempe anui illi prodita abs te filia est planissime,

640Per te vel uti quaestum faceret, vel uti veniret palam.

Credo id cogitasti: Quidvis satis est dum vivat modo.

Quid cum illis agas, qui neque ius, neque bonum atque aequum sciunt?

Melius, peius; prosit, obsit; nihil vident, nisi quod libet.



SOSTRATA


Mi Chreme, peccavi, fateor: vincor: nunc hoc te obsecro,

645Quanto tuus est animus natu gravior, ignoscentior,

Ut meae stultitiae in iustitia tua sit aliquid praesidi.



CHREMES


Scilicet equidem istuc factum ignoscam: verum, Sostrata,

Male docet te mea facilitas multa. Sed istuc, quicquid est,

Qua hoc occeptum est causa loquere.



SOSTRATA


Ut stultae et misere omnes sumus

650Religiosae, quum exponendam do illi, de digito annulum

Detraho; et eum edico ut una cum puella exponeret;

Si moreretur, ne expers partis esset de nostris bonis.



CHREMES


Istuc recte: conservasti te atque illam.



SOSTRATA


Is hic est annulus.



CHREMES


Unde habes?



SOSTRATA


Quam Bacchis secum adduxit adolescentulam.



SYRUS


Hem!



CHREMES


655Quid ea narrat?



SOSTRATA


Ea lavatum dum it servandum mihi dedit.

Animum non adverti primum; sed postquam aspexi, ilico

Cognovi: ad te exsilui.



CHREMES


Quid nunc suspicare, aut invenis

De illa?



SOSTRATA


Nescio; nisi ut ex ipsa quaeras unde hunc habuerit,

Si potis est reperiri.



SYRUS


Interii: plus spei video quam volo.

660Nostra est, si ita est.



CHREMES


Vivitne illa cui tu dederas?



SOSTRATA


Nescio.



CHREMES


Quid renuntiavit olim?



SOSTRATA


Fecisse id quod iusseram.



CHREMES


Nomen mulieris cedo quod sit, ut quaeratur.



SOSTRATA


Philtere.



SYRUS


Ipsa est: mirum ni illa salva est, et ego perii.



CHREMES


Sostrata,

Sequere me intro hac.



SOSTRATA


Ut praeter spem evenit. Quam timui male

665Ne nunc animo ita esses duro ut olim in tollenda, Chreme!



CHREMES


Non licet hominem esse saepe ita ut volt, si res non sinit.

Nunc ita tempus est mihi ut cupiam filiam; olim nihil minus.



Actus IV, scaena 2


(SYRUS.)



SYRUS


Nisi me animus fallit, haud permultum a me aberit infortunium:

Ita hac re in angustum oppido nunc meae coguntur copiae;

670Nisi aliquid video ne esse amicam hanc gnati resciscat senex.

Nam quod de argento sperem, aut posse postulem me fallere,

Nihil est: triumpho si licet me latere tecto abscedere.

Crucior, bolum tantum mihi ereptum tam de subito e faucibus.

Quid agam? aut quid comminiscar? ratio de integro ineunda est mihi.

675Nihil tam difficile est quin quaerendo investigari possiet.

Quid si hoc nunc sic incipiam? Nihil est. Quid si sic? Tantundem egero.

At sic opinor. Non potest. Immo optime. Euge, habeo optimam.

Retraham hercle opinor ad me idem illud fugitivum argentum tamen.



Actus IV, scaena 3


(CLINIA. SYRUS.)



CLINIA


Nulla mihi res posthac potest iam intervenire tanta

680Quae mihi aegritudinem afferat: tanta haec laetitia oborta est.

Dedo patri me nunc iam ut frugalior sim quam vult.



SYRUS


Nihil me fefellit: cognita est, quantum audio huius verba.

Istuc tibi ex sententia tua obtigisse laetor.



CLINIA


O mi Syre, audistine obsecro?



SYRUS


Quidni, qui usque una adfuerim?



CLINIA


685Cuiquam aeque audisti commodius quicquam evenisse?



SYRUS


Nulli.



CLINIA


Atque ita me Di ament ut ego nunc non tam meapte causa

Laetor quam illius quam ego scio esse honore quovis dignam.



SYRUS


Ita credo: sed nunc, Clinia, age, da te mihi vicissim:

Nam amici quoque res est videnda in tuto ut collocetur;

690Ne quid de amica nunc senex.



CLINIA


O Iupiter!



SYRUS


Quiesce.



CLINIA


Antiphila mea nubet mihi.



SYRUS


Sicine mihi interloquere?



CLINIA


Quid faciam, Syre mi? gaudeo: fer me.



SYRUS


Fero hercle vero.



CLINIA


Deorum vitam apti sumus.



SYRUS


Frustra operam, opinor, sumo.



CLINIA


Loquere; audio.



SYRUS


At iam hoc non ages.



CLINIA


Agam.



SYRUS


Videndum est, inquam,

695Amici quoque res, Clinia, tui in tuto ut collocetur:

Nam si nunc a nobis abis, et Bacchidem hic relinquis,

Noster resciscet ilico esse amicam hanc Clitiphonis:

Si abduxeris, celabitur itidem ut celata adhuc est.



CLINIA


At enim istoc nihil est magis, Syre, meis nuptiis adversum:

700Nam quo ore appellabo patrem? Tenes quid dicam?



SYRUS


Quidni?



CLINIA


Quid dicam? quam causam afferam?



SYRUS


Quin nolo mentiare.

Aperte ita ut res sese habet narrato.



CLINIA


Quid ais?



SYRUS


Iubeo;

Illam te amare et velle uxorem: hanc esse Clitiphonis.



CLINIA


Bonam atque iustam rem oppido imperas, et factu facilem;

705Et scilicet iam me hoc voles patrem exorare ut celet

Senem vestrum.



SYRUS


Immo, ut recta via rem narret ordine omnem.



CLINIA


Hem,

Satin sanus es, aut sobrius? tu quidem illum plane prodis.

Nam qui ille poterit esse in tuto? dic mihi.



SYRUS


Huic equidem consilio palmam do: hic me magnifice effero,

710Qui vim tantam in me et potestatem habeam tantae astutiae,

Vera dicendo ut eos ambos fallam; ut quum narret senex

Vester nostro istam esse amicam gnati, non credat tamen.



CLINIA


At enim spem istoc pacto rursum nuptiarum omnem eripis:

Nam, dum amicam hanc meam esse credet, non committet filiam.

715Tu fortasse quid me fiat parvi pendis dum illi consulas.



SYRUS


Quid, malum, me aetatem censes velle id assimularier?

Unus est dies, dum argentum eripio: pax: nihil amplius.



CLINIA


Tantum sat habes? quid tum, quaeso, si hoc pater resciverit?



SYRUS


Quid si redeo ad illos qui aiunt, Quid si nunc coelum ruat?



CLINIA


720Metuo quid agam.



SYRUS


Metuis? quasi non ea potestas sit tua,

Quo velis in tempore ut te exsolvas, rem facias palam.



CLINIA


Age, age, traducatur Bacchis.



SYRUS


Optime ipsa exit foras.



Actus IV, scaena 4


(BACCHIS. CLINIA. SYRUS. DROMO. PHRYGIA.)



BACCHIS


Satis pol proterve me Syri promissa huc induxerunt;

Decem minas quas mihi dare pollicitus est. Quod si is nunc

725Me deceperit, saepe obsecrans me ut veniam frustra veniet.

Aut quum venturam dixero et constituero; quum is certo

Renuntiarit; Clitipho cum in spe pendebit animi;

Decipiam, ac non veniam: Syrus mihi tergo poenas pendet.



CLINIA


Satis scite promittit tibi.



SYRUS


Atqui tu hanc iocari credis?

730Faciet, nisi caveo.



BACCHIS


Dormiunt: ego pol istos commovebo.

Mea Phrygia, audisti modo iste homo quam villam demonstravit

Charini?



PHRYGIA


Audivi.



BACCHIS


Proximam esse huic fundo ad dextram?



PHRYGIA


Memini.



BACCHIS


Curriculo percurre: apud eum miles Dionysia agitat.



SYRUS


Quid inceptat?



BACCHIS


Dic me hic oppido esse invitam, atque asservari;

735Verum aliquo pacto verba me his daturam esse, et venturam.



SYRUS


Perii hercle. Bacchis, mane, mane: quo mittis istanc quaeso?

Iube maneat.



BACCHIS


I.



SYRUS


Quin est paratum argentum.



BACCHIS


Quin ego maneo.



SYRUS


Atqui iam dabitur.



BACCHIS


Ut libet: num ego insto?



SYRUS


At scin quid, sodes?



BACCHIS


Quid?



SYRUS


Transeundum nunc tibi ad Menedemum est, et tua pompa

740Eo traducenda est.



BACCHIS


Quam rem agis, scelus?



SYRUS


Egone? argentum cudo

Quod tibi dem.



BACCHIS


Dignam me putas quam illudas?



SYRUS


Non est temere.



BACCHIS


Etiamne tecum res hic mihi est?



SYRUS


Minime: tuum tibi reddo.



BACCHIS


Eatur.



SYRUS


Sequere hac. Heus, Dromo.



DROMO


Quis me vult?



SYRUS


Syrus.



DROMO


Quid est rei?



SYRUS


Ancillas omnes Bacchidis traduce huc ad vos propere.



DROMO


745Quamobrem?



SYRUS


Ne quaeras: efferant quae secum huc attulerunt.

Sperabit sumtum tibi senex levatum esse harum abitu.

Nae ille haud scit paullum lucri quantum ei damni apportet.

Tu nescis id quod scis, Dromo, si sapies.



DROMO


Mutum dices.



Actus IV, scaena 5


(CHREMES. SYRUS.)



CHREMES


Ita me Di amabunt ut nunc Menedemi vicem

750Miseret me tantum devenisse ad eum mali.

Hancine mulierem alere cum illa familia?

Etsi scio hosce aliquot dies non sentiet;

Ita magno desiderio fuit ei filius:

Verum ubi videbit tantos sibi sumtus domi

755Quotidiano fieri, nec fieri modum,

Optabit rursum ut abeat ab se filius.

Syrum optime eccum!



SYRUS


Cesso hunc adoriri?



CHREMES


Syre.



SYRUS


Hem.



CHREMES


Quid est?



SYRUS


Te mihi ipsum iam dudum optabam dari.



CHREMES


Videre egisse iam nescio quid cum sene.



SYRUS


760De illo quod dudum? dictum ac factum reddidi.



CHREMES


Bonane fide?



SYRUS


Bona hercle.



CHREMES


Non possum pati

Quin tibi caput demulceam. Accede huc, Syre:

Faciam boni tibi aliquid pro ista re, ac libens.



SYRUS


At si scias, quam scite in mentem venerit.



CHREMES


765Vah, gloriare evenisse ex sententia?



SYRUS


Non hercle vero: verum dico.



CHREMES


Dic, quid est?



SYRUS


Tui Clitiphonis esse amicam hanc Bacchidem

Menedemo dixit Clinia; et ea gratia

Secum adduxisse, ne tu id persentisceres.



CHREMES


770Probe.



SYRUS


Dic sodes.



CHREMES


Nimium, inquam.



SYRUS


Immo sic satis.

Sed porro ausculta quod superest fallaciae.

Sese ipse dicet tuam vidisse filiam;

Eius sibi complacitam formam, postquam aspexerit;

Hanc cupere uxorem.



CHREMES


Modone quae inventa est?



SYRUS


Eam.

775Et quidem iubebit posci.



CHREMES


Quamobrem istuc, Syre?

Nam prorsum nihil intelligo.



SYRUS


Hui! tardus es.



CHREMES


Fortasse.



SYRUS


Argentum dabitur ei ad nuptias,

Aurum, atque vestem, qui,—tenesne?



CHREMES


Comparet?



SYRUS


Id ipsum.



CHREMES


At ego illi neque do, neque despondeo.



SYRUS


780Non? quamobrem?



CHREMES


Quamobrem? me rogas? Homini fugitivo dabo?



SYRUS


Non ego dicebam in perpetuum illam illi ut dares;

Verum ut simulares.



CHREMES


Non mea est simulatio.

Ita tu istaec tua misceto ne me admisceas.

Ego cui daturus non sum ut ei despondeam?



SYRUS


785Credebam.



CHREMES


Minime.



SYRUS


Scite poterat fieri.

Et ego hoc, quia dudum tu tantopere iusseras,

Eo coepi.



CHREMES


Credo.



SYRUS


Caeterum equidem istuc, Chreme,

Aequi bonique facio.



CHREMES


Atqui cummaxime

Volo te dare operam ut fiat, verum alia via.



SYRUS


790Fiat: quaeratur aliud: sed illud quod tibi

Dixi de argento, quod ista debet Bacchidi,

Id nunc reddendum est illi: neque tu scilicet

Eo nunc confugies: Quid mea? num datum mihi est?

Num iussi? num illa oppignerare filiam

795Meam, me invito, potuit? Verum illud, Chreme,

Dicunt, Ius summum saepe summa malitia est.



CHREMES


Haud faciam.



SYRUS


Immo aliis si licet, tibi non licet.

Omnes te in lauta et bene acta parte putant.



CHREMES


Quin egomet iam ad eam deferam.



SYRUS


Immo filium

800Iube potius.



CHREMES


Quamobrem?



SYRUS


Quia enim in hunc suspicio est

Translata amoris.



CHREMES


Quid tum?



SYRUS


Quia videbitur

Magis verisimile id esse, quum hic illi dabit:

Simul et conficiam facilius ego, quod volo.

Ipse adeo adest: abi, effer argentum.



CHREMES


Effero.



Actus IV, scaena 6


(CLITIPHO. SYRUS.)



CLITIPHO


805Nulla est tam facilis res quin difficilis siet,

Quam invitus facias. Vel me haec deambulatio,

Quam non laboriosa, ad languorem dedit.

Nec quicquam magis nunc metuo quam ne denuo

Miser aliquo extrudar hinc, ne accedam ad Bacchidem.

810Ut te quidem omnes Dii Deaeque, quantum est, Syre,

Cum tuo istoc invento, cumque incepto perduint.

Huiusmodi res semper comminiscere,

Ubi me excarnifices.



SYRUS


I tu hinc quo dignus es.

Quam pene tua me perdidit protervitas!



CLITIPHO


815Vellem hercle factum: ita meritus es.



SYRUS


Meritus? quomodo?

Nae me istuc ex te prius audivisse gaudeo

Quam argentum haberes, quod daturus iam fui.



CLITIPHO


Quid igitur dicam tibi vis? abiisti, mihi

Amicam adduxti, quam non liceat tangere.



SYRUS


820Iam non sum iratus: sed scin ubi nunc sit tibi

Tua Bacchis?



CLITIPHO


Apud nos.



SYRUS


Non.



CLITIPHO


Ubi ergo?



SYRUS


Apud Cliniam.



CLITIPHO


Perii.



SYRUS


Bono animo es: iam argentum ad eam deferes

Quod ei es pollicitus.



CLITIPHO


Garris: unde?



SYRUS


A tuo patre.



CLITIPHO


Ludis fortasse me.



SYRUS


Ipsa re experibere.



CLITIPHO


825Nae ego fortunatus homo sum: deamo te, Syre.



SYRUS


Sed pater egreditur: cave quicquam admiratus sies

Qua causa id fiat: obsecundato in loco.

Quod imperabit facito; loquitor paucula.



Actus IV, scaena 7


(CHREMES. CLITIPHO. SYRUS.)



CHREMES


Ubi Clitipho nunc est?



SYRUS


Eccum me, inque.



CLITIPHO


Eccum hic tibi.



CHREMES


830Quid rei esset dixti huic?



SYRUS


Dixi pleraque omnia.



CHREMES


Cape hoc argentum ac defer.



SYRUS


Hei, quid stas? lapis?

Quin accipis?



CLITIPHO


Cedo sane.



SYRUS


Sequere hac me ocius.

Tu hic nos dum eximus interea opperibere;

Nam nihil est illic quod moremur diutius.



CHREMES


835Minas quidem iam decem habet a me filia,

Quas pro alimentis esse nunc duco datas:

Hasce ornamentis consequentur alterae.

Porro haec talenta dotis adposcent duo.

Quam multa iniusta ac prava fiunt moribus!

840Mihi nunc, relictis rebus, inveniendus est

Aliquis labore inventa mea cui dem bona.



Actus IV, scaena 8


(MENEDEMUS. CHREMES.)



MENEDEMUS


Multo omnium nunc me fortunatissimum

Factum puto esse, gnate, quum te intelligo

Resipisse.



CHREMES


Ut errat.



MENEDEMUS


Te ipsum quaerebam, Chreme.

845Serva, quod in te est, filium et me et familiam.



CHREMES


Cedo quid vis faciam?



MENEDEMUS


Invenisti hodie filiam.



CHREMES


Quid tum?



MENEDEMUS


Hanc sibi uxorem dari vult Clinia.



CHREMES


Quaeso quid tu hominis es?



MENEDEMUS


Quid est?



CHREMES


Iamne oblitus es

Inter nos quid sit dictum de fallacia,

850Ut ea via abs te argentum auferretur?



MENEDEMUS


Scio.



CHREMES


Ea res nunc agitur ipsa.



MENEDEMUS


Quid dixti, Chreme?

Immo haec quidem, quae apud me est, Clitiphonis est

Amica.



CHREMES


Ita aiunt: et tu credis omnia:

Et illum aiunt velle uxorem, ut, quum desponderim,

855Des qui aurum ac vestem atque alia quae opus sunt comparet.



MENEDEMUS


Id est profecto: id amicae dabitur.



CHREMES


Scilicet

Daturum.



MENEDEMUS


Vah, frustra sum igitur gavisus miser.

Quidvis tamen iam malo quam hunc amittere.

Quid nunc renuntiem abs te responsum, Chreme,

860Ne sentiat me sensisse, atque aegre ferat?



CHREMES


Aegre? nimium illi, Menedeme, indulges.



MENEDEMUS


Sine.

Inceptum est: perfice hoc mihi perpetuo, Chreme.



CHREMES


Dic convenisse; egisse te de nuptiis.



MENEDEMUS


Dicam: quid deinde?



CHREMES


Me facturum esse omnia;

865Generum placere: postremo etiam, si voles,

Desponsam quoque esse dicito.



MENEDEMUS


Hem, istuc volueram.



CHREMES


Tanto ocius te ut poscat, et tu id quod cupis

Quam ocissime ut des.



MENEDEMUS


Cupio.



CHREMES


Nae tu propediem,

Ut istam rem video, istius obsaturabere.

870Sed haec ut ut sunt, cautim et paulatim dabis,

Si sapies.



MENEDEMUS


Faciam.



CHREMES


Abi intro; vide quid postulet.

Ego domi ero, si quid me voles.



MENEDEMUS


Sane volo:

Nam te sciente faciam, quicquid egero.



Actus V, scaena 1


(MENEDEMUS. CHREMES.)



MENEDEMUS


Ego me non tam astutum, neque ita perspicacem esse certo scio:

875Sed hic adiutor meus et monitor et praemonstrator Chremes

Hoc mihi praestat. In me quidvis harum rerum convenit

Quae sunt dicta in stultum; caudex, stipes, asinus, plumbeus:

In illum nihil potest; nam exsuperat eius stultitia haec omnia.



CHREMES


Ohe, iam desine Deos, uxor, gratulando obtundere,

880Tuam esse inventam gnatam; nisi illos ex tuo ingenio iudicas,

Ut nihil credas intelligere nisi idem dictum sit centies.

Sed interim, quid illic iam dudum gnatus cessat cum Syro?



MENEDEMUS


Quos ais homines, Chreme, cessare?



CHREMES


Ehem, Menedeme, advenis?

Dic mihi, Cliniae quae dixi nuntiastine?



MENEDEMUS


Omnia.



CHREMES


885Quid ait?



MENEDEMUS


Gaudere adeo coepit quasi qui cupiunt nuptias.



CHREMES


Ha ha he!



MENEDEMUS


Quid risisti?



CHREMES


Servi venere in mentem Syri

Calliditates.



MENEDEMUS


Itane?



CHREMES


Vultus quoque hominum fingit scelus.



MENEDEMUS


Gnatus quod se adsimulat laetum, id dicis?



CHREMES


Id.



MENEDEMUS


Idem istuc mihi

Venit in mentem.



CHREMES


Veterator!



MENEDEMUS


Magis, si magis noris, putes

890Ita rem esse.



CHREMES


Ain tu?



MENEDEMUS


Quin tu ausculta.



CHREMES


Mane. Hoc prius scire expeto,

Quid perdideris. Nam ubi desponsam nuntiasti filio,

Continuo iniecisse verba tibi Dromonem scilicet,

Sponsae vestem, aurum, atque ancillas opus esse, argentum ut dares.



MENEDEMUS


Non.



CHREMES


Quid? non?



MENEDEMUS


Non, inquam.



CHREMES


Neque ipse gnatus?



MENEDEMUS


Nihil prorsus, Chreme:

895Magis unum etiam instare ut hodie conficerentur nuptiae.



CHREMES


Mira narras. Quid Syrus meus? ne is quidem quicquam?



MENEDEMUS


Nihil.



CHREMES


Quamobrem nescio.



MENEDEMUS


Equidem miror, qui alia tam plane scias.

Sed ille tuum quoque Syrus idem mire finxit filium,

Ut ne paululum quidem subolat, esse amicam hanc Cliniae.



CHREMES


900Quid ais?



MENEDEMUS


Mitto iam osculari atque amplexari: id nihil puto.



CHREMES


Quid est, quod amplius simuletur?



MENEDEMUS


Vah!



CHREMES


Quid est?



MENEDEMUS


Audi modo:

Est mihi ultimis conclave in aedibus quoddam retro:

Huc est intro latus lectus; vestimentis stratus est.



CHREMES


Quid postquam hoc est factum?



MENEDEMUS


Dictum factum, huc abiit Clitipho.



CHREMES


905Solus?



MENEDEMUS


Solus.



CHREMES


Timeo.



MENEDEMUS


Bacchis consecuta est ilico.



CHREMES


Sola?



MENEDEMUS


Sola.



CHREMES


Perii.



MENEDEMUS


Ubi abiere intro, operuere ostium.



CHREMES


Hem,

Clinia haec fieri videbat?



MENEDEMUS


Quidni? mecum una simul.



CHREMES


Fili est amica Bacchis, Menedeme. Occidi.



MENEDEMUS


Quamobrem?



CHREMES


Decem dierum vix mihi est familia.



MENEDEMUS


910Quid? istuc times quod ille operam amico dat suo?



CHREMES


Immo quod amicae.



MENEDEMUS


Si dat.



CHREMES


An dubium id tibi est?

Quemquamne animo tam communi esse, aut leni putas,

Qui se vidente amicam patiatur suam?—



MENEDEMUS


Quidni? quo verba facilius dentur mihi.



CHREMES


915Derides merito. Mihi nunc ego succenseo.

Quot res dedere ubi possem persentiscere,

Nisi essem lapis? Quae vidi! Vae misero mihi.

At nae illud haud inultum, si vivo, ferent:

Nam iam-



MENEDEMUS


Non tu te cohibes? non te respicis?

920Non tibi ego exempli satis sum?



CHREMES


Prae iracundia,

Menedeme, non sum apud me.



MENEDEMUS


Tene istuc loqui?

Nonne id flagitium est, te aliis consilium dare,

Foris sapere, tibi non posse auxiliarier?



CHREMES


Quid faciam?



MENEDEMUS


Id quod me fecisse aiebas parum.

925Fac te patrem esse sentiat; fac ut audeat

Tibi credere omnia, abs te petere et poscere;

Ne quam aliam quaerat copiam, ac te deserat.



CHREMES


Immo abeat multo malo quovis gentium,

Quam hic per flagitium ad inopiam redigat patrem:

930Nam, si illi pergo suppeditare sumtibus,

Menedeme, mihi illaec vero ad rastros res redit.



MENEDEMUS


Quot incommoditates in hac re accipies, nisi caves?

Difficilem ostendes te esse, et ignosces tamen

Post; et id ingratum.



CHREMES


Ah, nescis quam doleam.



MENEDEMUS


Ut libet.

935Quid hoc quod volo, ut illa nubat nostro? nisi quid est

Quod mavis.



CHREMES


Immo et gener et affines placent.



MENEDEMUS


Quid dotis dicam te dixisse filio?

Quid obticuisti?



CHREMES


Dotis?



MENEDEMUS


Ita dico.



CHREMES


Ah!



MENEDEMUS


Chreme,

Ne quid vereare si minus: nihil nos dos movet.



CHREMES


940Duo talenta pro re nostra ego esse decrevi satis.

Sed ita dictu opus est, si me vis salvum esse, rem, et filium,

Me mea omnia bona doti dixisse illi.



MENEDEMUS


Quam rem agis?



CHREMES


Id mirari te simulato, et illum hoc rogitato simul,

Quamobrem id faciam.



MENEDEMUS


Quin ego vero quamobrem id facias nescio.



CHREMES


945Egone? ut eius animum, qui nunc luxuria et lascivia

Diffluit, retundam, redigam ut quo se vertat nesciat.



MENEDEMUS


Quid agis?



CHREMES


Mitte; sine me in hac re gerere mihi morem.



MENEDEMUS


Sino.

Itane vis?



CHREMES


Ita.



MENEDEMUS


Fiat.



CHREMES


Age iam uxorem ut arcessat paret.

Hic ita ut liberos est aequum dictis confutabitur.

950Sed Syrum.



MENEDEMUS


Quid eum?



CHREMES


Egone? si vivo, adeo exornatum dabo,

Adeo depexum, ut dum vivat meminerit semper mei;

Qui sibi me pro ridiculo ac delectamento putat.

Non, ita me Di ament, auderet haec facere viduae mulieri,

Quae in me fecit.



Actus V, scaena 2


(CLITIPHO. MENEDEMUS. CHREMES. SYRUS.)



CLITIPHO


Itane tandem quaeso, Menedeme, ut pater

955Tam in brevi spatio omnem de me eiecerit animum patris?

Quodnam ob facinus? quid ego tantum sceleris admisi miser?

Vulgo faciunt.



MENEDEMUS


Scio tibi esse hoc gravius multo ac durius,

Cui fit; verum ego haud minus aegre patior. Id qui nescio,

Nec rationem capio, nisi quod tibi bene ex animo volo.



CLITIPHO


960Hic patrem adstare aibas?



MENEDEMUS


Eccum.



CHREMES


Quid me incusas, Clitipho?

Quicquid ego huius feci, tibi prospexi et stultitiae tuae.

Ubi te vidi animo esse omisso, et suavia in praesentia

Quae essent prima habere, neque consulere in longitudinem,

Cepi rationem ut neque egeres, neque ut haec posses perdere.

965Ubi cui decuit primo tibi non licuit per te mihi dare,

Abii ad proximos qui erant tibi; eis commisi et credidi:

Ibi tuae stultitiae semper erit praesidium, Clitipho;

Victus, vestitus, quo in tectum te receptes.



CLITIPHO


Hei mihi!



CHREMES


Satius est quam te ipso herede haec possidere Bacchidem.



SYRUS


970Disperii: scelestus quantas turbas concivi insciens!



CLITIPHO


Emori cupio.



CHREMES


Prius quaeso disce quid sit vivere:

Ubi scies, si displicebit vita, tum istoc utitor.



SYRUS


Here, licetne?



CHREMES


Loquere.



SYRUS


At tuto?



CHREMES


Loquere.



SYRUS


Quae ista est pravitas,

Quaeve amentia est, quod peccavi ego id obesse huic?



CHREMES


Ilicet.

975Ne te admisce: nemo accusat, Syre, te; nec tu aram tibi

Nec precatorem pararis.



SYRUS


Quid agis?



CHREMES


Nihil succenseo,

Nec tibi nec huic: nec vos est aequum quod facio mihi.



SYRUS


Abiit; vah, rogasse vellem.



CLITIPHO


Quid?



SYRUS


Unde mihi peterem cibum:

Ita nos alienavit: tibi iam esse ad sororem intelligo.



CLITIPHO


980Adeon rem rediisse ut periculum etiam fame mihi sit, Syre?



SYRUS


Modo liceat vivere, est spes—



CLITIPHO


Quae?



SYRUS


nos esurituros satis.



CLITIPHO


Irrides in re tanta, neque me quicquam consilio adiuvas?



SYRUS


Immo et ibi nunc sum, et usque id egi dudum, dum loquitur pater;

Et, quantum ego intelligere possum—



CLITIPHO


Quid?



SYRUS


non aberit longius.



CLITIPHO


985Quid id ergo?



SYRUS


Sic est, non esse horum te arbitror.



CLITIPHO


Quid istuc, Syre?

Satin sanus es?



SYRUS


Ego dicam quod mihi in mentem: tu diiudica.

Dum istis fuisti solus, dum nulla alia delectatio

Quae propior esset, te indulgebant, tibi dabant: nunc filia

Postquam est inventa vera, inventa est causa qua te expellerent.



CLITIPHO


990Est verisimile.



SYRUS


An tu ob peccatum hoc esse illum iratum putas?



CLITIPHO


Non arbitror.



SYRUS


Nunc aliud specta: matres omnes filiis

In peccato adiutrices, auxilio in paterna iniuria

Solent esse: id non fit.



CLITIPHO


Verum dicis: quid nunc faciam, Syre?



SYRUS


Suspicionem istanc ex illis quaere; rem profer palam:

995Si non est verum, ad misericordiam ambos adduces cito, aut

Scibis cuius sis.



CLITIPHO


Recte suades; faciam.



SYRUS


Sat recte hoc mihi

In mentem venit: namque adolescens quam minima in spe situs erit

Tam facillime patris pacem in leges conficiet suas.

Etiam haud scio an uxorem ducat; ac Syro nihil gratiae.

1000Quid hoc autem? senex exit foras: ego fugio: adhuc quod factum est

Miror, continuo non iussisse abripi me. Ad Menedemum hunc pergam:

Eum mihi precatorem paro: seni nostro fidei nihil habeo.



Actus V, scaena 3


(SOSTRATA. CHREMES.)



SOSTRATA


Profecto nisi caves tu homo, aliquid gnato conficies mali:

Idque adeo miror quomodo

1005Tam ineptum quicquam tibi in mentem venire, mi vir, potuerit.



CHREMES


Oh, pergin mulier esse? Nullamne ego rem unquam in vita mea

Volui quin tu in ea re mihi fueris adversatrix, Sostrata?

At si rogitem iam, quid est quod peccem, aut quamobrem hoc faciam, nescias:

In qua re nunc tam confidenter restas, stulta.



SOSTRATA


Ego nescio?



CHREMES


1010Immo scis, potius quam quidem redeat ad integrum haec eadem oratio.



SOSTRATA


Oh, iniquus es, qui me tacere de re tanta postules.



CHREMES


Non postulo: iam loquere: nihilo minus ego hoc faciam tamen.



SOSTRATA


Facies?



CHREMES


Verum.



SOSTRATA


Non vides quantum mali ex ea re excites?

Subditum se suspicatur.



CHREMES


Subditum, ain tu?



SOSTRATA


Certe sic erit, inquam, mi vir.



CHREMES


1015Confitere tuum non esse.



SOSTRATA


Au obsecro te, istuc inimicis siet.

Egon confitear meum non esse filium qui sit meus?



CHREMES


Quid? metuis ne non, quum velis, convincas esse illum tuum?



SOSTRATA


Quod filia est inventa?



CHREMES


Non; sed, quod magis credendum siet,

Id quod est consimilis moribus,

1020Convincas facile ex te natum; nam tui similis est probe;

Nam illi nihil viti est relictum, quin sit et idem tibi.

Tum praeterea talem nisi tu nulla pareret filium.

Sed ipse egreditur: quam severus! rem cum videas, censeas.



Actus V, scaena 4


(CLITIPHO. SOSTRATA. CHREMES.)



CLITIPHO


Si unquam ullum fuit tempus, mater, quum ego voluptati tibi

1025Fuerim, dictus filius tuus tua voluntate, obsecro,

Eius ut memineris, atque inopis nunc te miserescat mei:

Quod peto, et volo, parentes meos ut commonstres mihi.



SOSTRATA


Obsecro, mi gnate, ne istuc in animum inducas tuum,

Alienum esse te.



CLITIPHO


Sum.



SOSTRATA


Miseram me! hocine quaesisti, obsecro?

1030Ita mihi atque huic sis superstes ut ex me atque ex hoc natus es.

Et cave posthac, si me amas, unquam istuc verbum ex te audiam.



CHREMES


At ego, si me metuis, mores cave in te esse istos sentiam.



CLITIPHO


Quos?



CHREMES


Si scire vis, ego dicam: gerro, iners, fraus, heluo,

Ganeo, damnosus: crede, et nostrum te esse credito.



CLITIPHO


1035Non sunt haec parentis dicta.



CHREMES


Non si ex capite sis meo

Natus, item ut aiunt Minervam esse ex Iove, ea causa magis

Patiar, Clitipho, flagitiis tuis me infamem fieri.



SOSTRATA


Di istaec prohibeant.



CHREMES


Deos nescio: ego quod potero sedulo.

Quaeris id quod habes, parentes: quod abest non quaeris, patri

1040Quomodo obsequare, et ut serves quod labore invenerit.

Non mihi per fallacias adducere ante oculos—? Pudet

Dicere hac praesente verbum turpe: at te id nullo modo

Puduit facere.



CLITIPHO


Eheu, quam ego nunc totus displiceo mihi,

Quam pudet! neque quod principium inveniam ad placandum scio.



Actus V, scaena 5


(MENEDEMUS. CHREMES. CLITIPHO. SOSTRATA.)



MENEDEMUS


1045Enimvero Chremes nimis graviter cruciat adolescentulum,

Nimisque inhumane. Exeo ergo ut pace conciliem. Optime

Ipsos video.



CHREMES


Ehem, Menedeme, cur non arcessi iubes

Filiam, et quod dotis dixi firmas?



SOSTRATA


Mi vir, te obsecro

Ne facias.



CLITIPHO


Pater, obsecro ut mihi ignoscas.



MENEDEMUS


Da veniam, Chreme:

1050Sine te exoret.



CHREMES


Egon mea bona ut dem Bacchidi dono sciens?

Non faciam.



MENEDEMUS


At id nos non sinemus.



CLITIPHO


Si me vivum vis, pater,

Ignosce.



SOSTRATA


Age, Chreme mi.



MENEDEMUS


Age quaeso ne tam offirma te, Chreme.



CHREMES


Quid istic? video non licere ut coeperam hoc pertendere.



MENEDEMUS


Facis ut te decet.



CHREMES


Ea lege hoc adeo faciam; si facit

1055Quod ego hunc aequum censeo.



CLITIPHO


Pater, omnia faciam: impera.



CHREMES


Uxorem ut ducas.



CLITIPHO


Pater!



CHREMES


Nihil audio.



MENEDEMUS


Ad me recipio:

Faciet.



CHREMES


Nihil etiam audio ipsum.



CLITIPHO


Perii!



SOSTRATA


An dubitas, Clitipho?



CHREMES


Immo utrum vult.



MENEDEMUS


Faciet omnia.



SOSTRATA


Haec dum incipias gravia sunt,

Dumque ignores: ubi cognoris, facilia.



CLITIPHO


Faciam, pater.



SOSTRATA


1060Gnate mi, ego pol tibi dabo illam lepidam quam tu facile ames;

Filiam Phanocratae nostri.



CLITIPHO


Rufamne illam virginem,

Caesiam, sparso ore, adunco naso? non possum, pater.



CHREMES


Heia, ut elegans est! credas animum ibi esse.



SOSTRATA


Aliam dabo.



CLITIPHO


Quid istic? quandoquidem ducenda est, egomet habeo propemodum

1065Quam volo.



SOSTRATA


Nunc laudo te, gnate.



CLITIPHO


Archonidi huius filiam.



SOSTRATA


Perplacet.



CLITIPHO


Pater, hoc nunc restat.



CHREMES


Quid?



CLITIPHO


Syro ignoscas volo

Quae mea causa fecit.



CHREMES


Fiat.



Ω


Vos valete, et plaudite!


Eunuchus

Actus front


subject_1INTRODUCTION. PAMPHILA and Chremes were the children of an Athenian citizen. Pamphila, while an infant, was carried off from her home at Sunium by robbers, and by them sold to a merchant of Rhodes. He presented her to a courtesan of that place, who had her brought up with her own daughter Thais as her younger sister. When Thais grew up she removed to Athens with a lover of hers, who at his death left her all his property. She then kept company with a soldier named Thraso, who went to Caria after living with her a short time. Meanwhile her mother had died, and her uncle wishing to realize money by Pamphila, who was beautiful and accomplished, sold her to Thraso, who happened to be at Rhodes on his return to Athens, and carried her with him intending to make a present of her to Thais. During his absence, however, Thais had found a new lover, one Phaedria, son of Laches. This Thraso discovers on his return, and in order to secure his footing with her, makes his present conditional upon Phaedria’s dismissal. This causes Thais great perplexity, for she is really attached to Phaedria, and yet much wishes to get possession of Pamphila, whose history she has learnt in part, and whom she hopes to restore to her Athenian family, intending by so doing to make herself friends in Athens. Accordingly she shuts her door against Phaedria.

He is at first highly incensed at her conduct; but after an interview with her, consents to absent himself from Athens for a day or two, that she may have time to obtain Pamphila from Thraso. Before he goes he gives orders that an Ethiopian slave, and an eunuch whom he has bought for Thais, shall be taken to her house. At this moment Thraso sends Pamphila under the escort of Gnatho his follower. On her way to Thais’ house she is seen in the street by Chaerea, Phaedria’s brother, who at first sight falls desperately in love with her, and hurries after her, but being detained on his way by an old friend of his father’s, arrives just too late to see her taken into the house. Here he falls in with Parmeno, his father’s slave, and between them they concoct the scheme on which the plot of the play turns. Chaerea is dressed up in the eunuch’s clothes and conducted to Thais’ house, where he soon has an opportunity of carrying out his intended scheme, during the absence of Thais at Thraso’s house; after which he makes his escape. This event causes the greatest consternation in the household; and is no less distressing to Thais, who finds her plan for restoring Pamphila to her relations thus awkwardly frustrated. For in the meantime she has obtained some interviews with Chremes, the brother of Pamphila, and has nearly identified Pamphila when the catastrophe comes to her knowledge. Phaedria, too, is much disconcerted at discovering that his present has worked so much mischief. All parties, in fact, are at their wit’s end, with the exception of Chaerea, who, upon discovering Pamphila’s history, makes the best amends he can by undertaking to marry her. Pythias meanwhile, Thais’ maid, pays off old scores by driving Parmeno to divulge the whole matter to Laches, father of Chaerea and Phaedria.

The result is of course a happy explanation on all sides. Thais is taken under Laches’ protection, and continues her intimacy with Phaedria. Chaerea and Pamphila marry. Parmeno is forgiven by his grateful young master: and the only person who suffers is the unfortunate Thraso, who is beaten clean off the field, and is only too glad to submit to be the perpetual butt of these young sparks, on condition that he shall be allowed to be one in their parties, and thus still enjoy the society of Thais. This is the outline of the play, which gives a very lively and amusing action. But the most admirable feature is the manner in which some of the subordinate parts are worked out. The bye-play between Pythias and Parmeno is admirable. The character of the Parasite as drawn in Act II. scene ii. is admirable, and striking from its novelty after the hackneyed ideal which is presented to us in all the plays of Plautus. No less admirable is the Braggadocio of Act III. scene i., the features of the character being the same as those of the Miles Gloriosus of Plautus, except that Terence with greater humour makes Thraso prouder of his wit than of his military exploits. The scene in which Thraso is represented as attacking Thais in her house (Act IV. scene vii.) is highly ridiculous, and reminds one more strongly than any passage of Terence of the free humour of Aristophanes. We cannot wonder that the Eunuchus should have been the most popular of all Terence’s plays: for here there is the nearest approach to the Plautini sales, which were the true Roman comedy. It is said to have been purchased by the Aediles for the sum of 8000 sesterces (above 64 £ 10 s. sterling), the largest sum which had been given for any play. The leading incident of the plot makes it unfit for the modern stage: but when we say this we say all that can be said against the play. The execution is highly delicate, even in the famous scene which describes the successful issue of Chaerea’s scheme. The play is said by the author of the Life of Terence to have been acted twice in one day: and no doubt it was acted on more than one occasion.

Actus prologue, scaena pr

PROLOGUS


1Si quisquam est qui placere se studeat bonis

Quam plurimis et minime multos laedere,

In his poeta hic nomen profitetur suum.

Tum si quis est qui dictum in se inclementius

5Existimavit esse, sic existimet,

Responsum non dictum esse, quia laesit prior,

Qui bene vertendo, et easdem scribendo male, ex

Graecis bonis Latinas fecit non bonas.

Idem Menandri Phasma nunc nuper dedit;

10Atque in Thesauro scripsit causamn dicere

Prius unde petitur aurum quare sit suumn

Quam ille qui petit unde is sit thesaurus sibi,

Aut unde in patrium monumentum pervenerit.

Dehinc ne frustretur ipse se, aut sic cogitet,

15Defunctus iam sum, nihil est quod dicat mihi;

Is ne erret moneo et desinat lacessere.

Habeo alia multa quae nunc condonabitur;

Quae proferentur post, si perget laedere

Ita ut facere instituit. Quam nunc acturi sumus

20Menandri Eunuchum postquam Aediles emerunt,

Perfecit sibi ut inspiciendi esset copia.

Magistratus cum ibi adessent occepta est agi.

Exclamat furem non poetam fabulam

Dedisse, et nihil dedisse verborum tamen;

25Colacem esse Naevi et Plauti veterem fabulam;

Parasiti personam inde ablatam et militis.

Si id est peccatum, peccatum imprudentia est

Poetae; non qui furtum facere studuerit.

Id ita esse vos iam iudicare poteritis.

30Colax Menandri est; in ea est parasitus Colax,

Et miles gloriosus; eas se non negat

Personas transtulisse in Eunuchum suam

Ex Graeca; sed eas fabulas factas prius

Latinas scisse sese id vero pernegat.

35Quod si personis iisdem uti aliis non licet,

Qui magis licet currentes servos scribere,

Bonas matronas facere, meretrices malas,

Parasitum edacem, gloriosum militem,

Puerum supponi, falli per servum senem,

40Amare, odisse, suspicari? Denique

Nullum est iam dictum, quod non dictum sit prius.

Quare aequum est vos cognoscere atque ignoscere

Quae veteres factitarunt si faciunt novi.

Date operam, et cum silentio animadvertite,

45Ut pernoscatis quid sibi Eunuchus velit.



Actus I, scaena 1


(PHAEDRIA. PARMENO.)



PHAEDRIA


Quid igitur faciam? non eam? ne nunc quidem

Cum arcessor ultro? an potius ita me comparem

Non perpeti meretricum contumelias?

Exclusit: revocat. Redeam? non, si me obsecret.



PARMENO


50Si quidem hercle possis, nihil prius neque fortius:

Verum si incipies, neque pertendes naviter,

Atque ubi pati non poteris, cum nemo expetet,

Infecta pace, ultro ad eam venies, indicans

Te amare et ferre non posse, actum est: ilicet:

55Peristi. Eludet, ubi te victum senserit.

Proin tu dum est tempus etiam atque etiam cogita,

Here, quae res in se neque consilium neque modun

Habet ullum eam consilio regere non potes.

In amore haec omnia insunt vitia; iniuriae,

60Suspiciones, inimicitiae, indutiae,

Bellum, pax rursum. Incerta haec si tu postules

Ratione certa facere, nihilo plus agas

Quam si des operam ut cum ratione insanias.

Et quod nunc tute tecum iratus cogitas,

65Egone illam quae illum? quae me? quae non? sine modo:

Mori me malim: sentiet qui vir siem;

Haec verba una mehercle falsa lacrimula,

Quam oculos terendo misere vix vi expresserit,

Restinguet: et te ultro accusabit: et dabis

70Ei ultro supplicium.



PHAEDRIA


O indignum facinus! nunc ego et

Illam scelestam esse et me miserum sentio;

Et taedet; et amore ardeo; et prudens sciens,

Vivus vidensque pereo; nec quid agam scio.



PARMENO


Quid agas nisi ut te redimas captum quam queas

75Minimo? si nequeas paululo, at quanti queas:

Et ne te afflictes.



PHAEDRIA


Itane suades?



PARMENO


Si sapis:

Neque praeterquam quas ipse amor molestias

Habet addas, et illas quas habet recte feras.

Sed ecca ipsa egreditur nostri fundi calamitas;

80Nam quod nos capere oportet haec intercipit.



Actus I, scaena 2


(THAIS. PHAEDRIA. PARMENO.)



THAIS


Miseram me! vereor ne illud gravius Phaedria

Tulerit, neve aliorsum atque ego feci acceperit,

Quod heri intromissus non est.



PHAEDRIA


Totus Parmeno

Tremo horreoque postquam aspexi hanc.



PARMENO


Bono animo es:

85Accede ad ignem hunc; iam calesces plus satis.



THAIS


Quis hic loquitur? ehem, tune hic eras, mi Phaedria?

Quid hic stabas? cur non recta introibas?



PARMENO


Caeterum

De exclusione verbum nullum.



THAIS


Quid taces?



PHAEDRIA


Sane quia vero hae mihi patent semper fores,

90Aut quia sum apud te primus.



THAIS


Missa istaec face.



PHAEDRIA


Quid missa? o Thais, Thais, utinam esset mihi

Pars aequa amoris tecum, ac pariter fieret,

Ut aut hoc tibi doleret itidem ut mihi dolet,

Aut ego istuc abs te factum nihili penderem.



THAIS


95Ne crucia te, obsecro, anime mi, mi Phaedria.

Non pol quo quemquam plus amem aut plus diligam

Eo feci: sed ita erat res; faciundum fuit.



PARMENO


Credo ut fit misera prae amore exclusti hunc foras.



THAIS


Sicine ais Parmeno? age: sed huc qua gratia

100Te arcessi iussi ausculta.



PHAEDRIA


Fiat.



THAIS


Dic mihi

Hoc primum, potin est hic tacere?



PARMENO


Egone? optime.

Verum heus tu, hac lege tibi meam astringo fidem:

Quae vera audivi taceo et contineo optime;

Sin falsum aut vanum aut fictum est, continuo palam est;

105Plenus rimaraum sum; hac atque illac perfluo.

Proin tu, taceri si vis, vera dicito.



THAIS


Samia mihi mater fuit: ea habitabat Rhodi.



PARMENO


Potest taceri hoc.



THAIS


Ibi tum matri parvulam

Puellam dono quidam mercator dedit

110Ex Attica hine abreptam.



PHAEDRIA


Civemne?



THAIS


Arbitror:

Certum non scimus: matris nomen et patris

Dicebat ipsa: patriam et signa caetera

Neque scibat, neque per aetatem etiam potuerat.

Mercator hoc addebat, e praedonibus

115Unde emerat se audisse abreptam e Sunio.

Mater ubi accepit, coepit studiose omnia

Docere, educare ita uti si esset filia.

Sororem plerique esse credebant meam.

Ego cum illo quicum tum uno rem habebam hospite

120Abii huc; qui mihi reliquit haec quae habeo omnia.



PARMENO


Utrumque hoc falsum est: effluet.



THAIS


Qui istuc?



PARMENO


Quia

Neque tu uno eras contenta, neque solus dedit;

Nam hic quoque bonam magnamque partem ad te attulit.



THAIS


Ita est: sed sine me pervenire quo volo.

125Interea miles qui me amare occeperat

In Cariam est profectus: te interea loci

Cognovi: tute scis postilla quam intumum

Habeam te, et mea consilia ut tibi credam omnia.



PHAEDRIA


Ne hoc quidem tacebit Parmeno.



THAIS


Oh, dubiumne id est?

130Hoc agite amabo. Mater mea illic mortua est

Nuper. Eius frater aliquantum ad rem est avidior.

Is hanc ubi forma videt honesta virginem,

Et fidibus scire, pretium sperans ilico

Producit, vendit. Forte fortuna affuit

135Hic meus amicus: emit eam dono mihi,

Imprudens harum rerum ignarusque omnium.

Is venit: postquam sensit me tecum quoque

Rem habere, fingit causas ne det sedulo.

Ait, si fidem habeat se iri praepositum tibi

140Apud me, ac non id metuat, ne ubi acceperim

Sese relinquam, velle se illam mihi dare;

Verum id vereri: sed, ego quantum suspicor,

Ad virginem animum adiecit.



PHAEDRIA


Etiamne amplius?



THAIS


Nihil; nam quaesivi. Nunc ego eam, mi Phaedria,

145Multae sunt causae quamobrem cupiam abducere:

Primum quod soror est dicta; praeterea ut suis

Restituam ac reddam: sola sum: habeo hic neminem

Neque amicum, neque cognatum; quamobrem, Phaedria,

Cupio aliquos parare amicos beneficio meo.

150Id amabo adiuta me, quo id fiat facilius.

Sine illum priores partes hosce aliquot dies

Apud me habere. Nihil respondes?



PHAEDRIA


Pessima,

Egon quicquam cum istis factis tibi respondeam?



PARMENO


Eu noster! laudo: tandem perdoluit: vir es.



PHAEDRIA


155At ego nescibam quorsum tu ires: Parvula

Hinc est abrepta; eduxit mater pro sua:

Soror est dicta: cupio abducere, ut reddam suis.

Nempe omnia haec nunc verba huc redeunt denique;

Ego excludor; ille recipitur: qua gratia?

160Nisi illum plus amas quam me, et istam nunc times

Quae advecta est, ne illum talem praeripiat tibi.



THAIS


Ego id timeo?



PHAEDRIA


Quid te ergo aliud sollicitat? cedo.

Num solus ille dona dat? nuncubi meam

Benignitatem sensisti in te claudier?

165Nonne ubi mihi dixti cupere te ex Aethiopia

Ancillulam relictis rebus omnibus

Quaesivi? porro eunuchum dixti velle te,

Quia solae utuntur his reginae; repperi.

Heri minas viginti pro ambobus dedi:

170Tamen contemptus abs te haec habui in memoria:

Ob haec facta abs te spernor.



THAIS


Quid istic Phaedria?

Quanquam illam cupio abducere, atque hac re arbitror

Id fieri posse maxime, verumtamen,

Potius quam te inimicum habeam, faciam ut iusseris.



PHAEDRIA


175Utinam istuc verbum ex animo ac vere diceres,

Potius quam te inimicum habeam. Si istuc crederem

Sincere dici quidvis possem perpeti.



PARMENO


Labascit victus uno verbo quam cito!



THAIS


Ego non ex animo misera dico? quam ioco

180Rem voluisti a me tandem quin perfeceris?

Ego impetrare nequeo hoc abs te, biduum

Saltem ut concedas solum?



PHAEDRIA


Siquidem biduum;

Verum ne fiant isti viginti dies.



THAIS


Profecto non plus biduum, aut —



PHAEDRIA


Aut nihil moror.



THAIS


185Non fiet: hoc modo sine te exorem.



PHAEDRIA


Scilicet

Faciendum est quod vis.



THAIS


Merito amo te.



PHAEDRIA


Bene facis.

Rus ibo: ibi hoc me macerabo biduum.

Ita facere certum est: mos gerendus est Thaidi.

Tu, Parmeno, huc fac illi adducantur.



PARMENO


Maxime.



PHAEDRIA


190In hoc biduum Thais vale.



THAIS


Mi Phaedria

Et tu; numquid vis aliud?



PHAEDRIA


Egone quid velim?

Cum milite isto praesens absens ut sies;

Noctes diesque me ames; me desideres;

Me somnies; me expectes; de me cogites;

195Me speres; me te oblectes; mecum tota sis:

Meus fac sis postremo animus, quando ego sum tuus.



THAIS


Me miseram! forsitan hic mihi parvam habeat fidem,

Atque ex aliarum ingeniis nunc me iudicet.

Ego pol quae mihi sum conscia hoc certo scio,

200Neque me finxisse falsi quicquam, neque meo

Cordi esse quemquam cariorem hoc Phaedria:

Et quicquid huius feci causa virginis

Feci; nam me eius spero fratrem propemodum

Iam repperisse, adolescentem adeo nobilem:

205Et is hodie venturum ad me constituit domum.

Concedam hinc intro atque expectabo dum venit.



Actus II, scaena 1


(PHAEDRIA. PARMENO.)



PHAEDRIA


Fac ita ut iussi deducantur isti.



PARMENO


Faciam.



PHAEDRIA


At diligenter.



PARMENO


Fiet.



PHAEDRIA


At mature.



PARMENO


Fiet.



PHAEDRIA


Satin hoc mandatum est tibi?



PARMENO


Ah!

Rogitare? quasi difficile sit.

210Utinam tam aliquid invenire facile possis Phaedria

Quam hoc peribit.



PHAEDRIA


Ego quoque una pereo, quod mihi est carius:

Ne istuc tam iniquo patiare animo.



PARMENO


Minime; quin effectum dabo.

Sed numquid aliud imperas?



PHAEDRIA


Munus nostrum ornato verbis, quod poteris; et istum aemulum,

215Quod poteris, ab ea pellito.



PARMENO


Memini, tametsi nullus moneas.



PHAEDRIA


Ego rus ibo, atque ibi manebo.



PARMENO


Censeo.



PHAEDRIA


Sed heus tu!



PARMENO


Quid vis?



PHAEDRIA


Censen posse me offirmare

Et perpeti ne redeam interea?



PARMENO


Tene? non hercle arbitror.

Nam aut iam revertere, aut mox noctu te adiget horsum insomnia.



PHAEDRIA


220Opus faciam ut defatiger usque ingratiis ut dormiam.



PARMENO


Vigilabis lassus; hoc plus facies.



PHAEDRIA


Ah nihil dicis Parmeno.

Eiicienda hercle haec est mollities animi: nimis me indulgeo.

Tandem non ego illa caream, si sit opus, vel totum triduum?



PARMENO


Hui!

Universum triduum? vide quid agas.



PHAEDRIA


Stat sententia.



PARMENO


225Di boni, quid hoc morbi est? adeone homines immutarier

Ex amore ut non cognoscas eundem esse? Hoc nemo fuit

Minus ineptus magis severus quisquam, nec magis continues.

Sed quis hic est qui huc pergit? at at! hic quidem est parasitus Gnatho

Militis: ducit secum una virginem dono huic. Papae!

230Facie honesta: mirum ni ego me turpiter hodie hic dabo

Cum meo decrepito hoc eunucho. Haec superat ipsam Thaidem.



Actus II, scaena 2


(GNATHO. PARMENO.)



GNATHO


Di immortales! homini homo quid praestat, stulto intelligens

Quid interest! hoc adeo ex hac re venit in mentem mihi.

Conveni hodie adveniens quendam mei loci hinc atque ordinis,

235Hominem haud impurum, itidem patria qui abligurierat bona.

Video sentum, squalidum, aegrum, pannis annisque obsitum.

Quid istuc, inquam, ornati est? Quoniam miser quod habui perdidi. Hem,

Quo redactus sum! omnes noti me atque amici deserunt.

Hic ego illum contempsi prae me. Quid homo, inquam, ignavissime?

240Itan parasti te, ut spes nulla reliqua in te sit tibi?

Simul consilium cum re amisti? viden me ex eodem ortum loco,

Qui color, nitor, vestitus, quae habitudo est corporis?

Omnia habeo, neque quicquam habeo. Nihil cum est nihil defit tamen.

At ego infelix neque ridiculus esse neque plagas pati

245Possum. Quid? tu his rebus credis fieri? tota erras via.

Olim isti fuit generi quondam quaestus apud saeclum prius.

Hoc novum est aucupium: ego adeo hanc primus inveni viam.

Est genus hominum, qui esse primos se omnium rerum volunt,

Nec sunt: hos consector. Hisce ego non paro me ut rideant;

250Sed his ultro arrideo, et eorum ingenia admiror simul.

Quicquid dicunt laudo: id rursum si negant, laudo id quoque.

Negat quis? nego: ait? aio. Postremo imperavi egomet mihi

Omnia assentari. Is quaestus nunc est multo uberrimus.



PARMENO


Scitum hercle hominem! hic homines prorsum ex stultis insanos facit.



GNATHO


255Dum haec loquimur interea loci ad macellum ubi advenimus,

Concurrunt laeti mihi obviam cupediarii omnes,

Cetarii, lanii, coqui, fartores, piscatores;

Quibus et re salva et perdita profueram, et prosum saepe.

Salutant; ad coenam vocant; adventum gratulantur.

260Ille ubi miser famelicus videt me esse in tanto honore,

Et tam facile victum quaerere, ibi homo coepit me obsecrare

Ut sibi liceret discere id de me: sectari iussi;

Si potis est, tanquam philosophorum habent disciplina ex ipsis

Vocabula, parasiti item ut Gnathonici vocentur.



PARMENO


265Viden otium et cibus quid faciat alienus?



GNATHO


Sed ego cesso

Ad Thaidem hanc deducere, et rogitare ad coenam ut veniat?

Sed Parmenonem ante ostium Thaidis tristem video,

Rivalis servum. Salva res est: nimirum homines frigent.

Nebulonem hunc certum est ludere.



PARMENO


Hice hoc munere arbitrantur

270Suam Thaidem esse.



GNATHO


Plurima salute Parmenonem

Summum suum impertit Gnatho. Quid agitur?



PARMENO


Statur.



GNATHO


Video.

Numquidnam quod nolis vides?



PARMENO


Te.



GNATHO


Credo; at numquid aliud?



PARMENO


Quidum?



GNATHO


Quia tristis es.



PARMENO


Nihil equidem.



GNATHO


Ne sis: sed quid videtur

Hoc tibi mancipium?



PARMENO


Non malum hercle.



GNATHO


Uro hominem.



PARMENO


Ut falsus animi est!



GNATHO


275Quam hoc munus gratum Thaidi arbitrare esse?



PARMENO


Hoc nunc dicis,

Eiectos hinc nos: omnium rerum, heus, vicissitudo est.



GNATHO


Sex ego te totos Parmeno hos menses quietum reddam,

Ne sursum deorsum cursites, neve usque ad lucem vigiles.

Ecquid beo te?



PARMENO


Men? papae!



GNATHO


Sic soleo amicos.



PARMENO


Laudo.



GNATHO


280Detineo te fortasse: tu profectus alio fueras.



PARMENO


Nusquam.



GNATHO


Tum tu igitur paululum da mihi operae: fac ut admittar

Ad illam.



PARMENO


Age modo; nunc tibi patent fores hae, quia istam ducis.



GNATHO


Numquam evocari hinc vis foras?



PARMENO


Sine biduum hoc praetereat:

Qui mihi nunc uno digitulo fores aperis fortunatus

285Nae tu istas faxo calcibus saepe insultabis frustra.



GNATHO


Etiam nunc hic stas Parmeno? eho numnam hic relictus custos,

Ne quis forte internuntius clam a milite ad istam curset?



PARMENO


Facete dictum: mira vero militi quae placeant.

Sed video herilem filium minorem huc advenire.

290Miror quid ex Piraeeo abierit; nam ibi custos publice est nunc.

Non temere est; et properans venit: nescio quid circumspectat.



Actus II, scaena 3


(CHAEREA. PARMENO.)



CHAEREA


Occidi.

Neque virgo est usquam; neque ego, qui illam e conspectu amisi meo.

Ubi quaeram? Ubi investigem? Quem perconter? Quam insistam viam?

295Incertus sum: una haec spes est; ubi ubi est, diu celari non potest.

O faciem pulchramn! deleo omnes dehinc ex animo mulieros.

Taedet quotidianarum harum formarum.



PARMENO


Ecce autem alterum!

Nescio quid de more loquitur.



CHAEREA


O infortunatum senem!



PARMENO


Hic vero est qui si occeperit lucidum iocumque dices

300Illum alterum fuisse praeut quae dabit huius rabies.



CHAEREA


Ut illum Di Deaeque senium perdant qui me hodie remoratus est,

Meque adeo qui restiterim; tum autem qui illum floccifecerim.

Sed eccum Parmenonem: salve.



PARMENO


Quid tu es tristis? quidve es alacris?

Unde is?



CHAEREA


Egone? nescio hercle, neque unde eam, neque quorsumn eam:

305Ita prorsum oblitus sum mei.



PARMENO


Qui quaeso?



CHAEREA


Amo.



PARMENO


Hem!



CHAEREA


Nunc Parmeno te ostendes qui vir sies.

Scis te mihi saepe pollicitum esse; Chaerea aliquid inveni

Modo quod ames: in ea re utilitatem ego faciam ut cognoscas meam;

Cum in cellulam ad te patris penum omnem congerebam clanculum.



PARMENO


310Age, inepte.



CHAEREA


Hoc hercle factum est: fac sis nunc promissa appareant;

Sive adeo digna res est ubi tu nervos intendas tuos.

Haud similis virgo est virginum nostrarum quas matres student

Demissis humeris esse, vincto pectore, ut gracilae sient.

Si qua est habitior paulo, pugilem esse aiunt, deducunt cibum.

315Tametsi bona est natura, reddunt curatura iunceas:

Itaque ergo amantur.



PARMENO


Quid tua istaec?



CHAEREA


Nova figura oris.



PARMENO


Papae!



CHAEREA


Color verus, corpus solidum et succi plenum.



PARMENO


Anni?



CHAEREA


Anni? sedecim.



PARMENO


Flos ipse.



CHAEREA


Hanc tu mihi vel vi vel clam vel precario

Fac tradas: mea nihil refert, dum potiar modo.



PARMENO


320Quid? virgo cuia est?



CHAEREA


Nescio hercle.



PARMENO


Unde est?



CHAEREA


Tantundem.



PARMENO


Ubi habitat?



CHAEREA


Ne id quidem.



PARMENO


Ubi vidisti?



CHAEREA


In via.



PARMENO


Qua ratione amisti?



CHAEREA


Id equidem adveniens mecum stomachabar modo;

Nec quenquam esse ego hominem arbitror cui magis bonae

Felicitates omnes adversae sient.



PARMENO


325Quid hoc est sceleris?



CHAEREA


Perii.



PARMENO


Quid factum est?



CHAEREA


Rogas?

Patris cognatum atque aequalem Archidemidem,

Novistin?



PARMENO


Quidni?



CHAEREA


Is dum sequor hanc fit mihi obviam.



PARMENO


Incommode hercle.



CHAEREA


Immo enimvero infeliciter;

Nam incommoda alia sunt cicenda, Parmeno.

330Illum liquet mihi deierare his mensibus

Sex septem prorsum non vidisse proximis,

Nisi nunc cum minime vellem minimeque opus fuit.

Eho nonne hoc monstri simile est? quid ais?



PARMENO


Maxime.



CHAEREA


Continuo accurrit ad me quam longe quidem,

335Incurvus, tremulus, labiis demissis, gemens.

Heus! heus! tibi dico Chaerea, inquit. Restiti.

Scin quid ego te volebam? Dic. Cras est mihi

Iudicium. Quid tum? Ut diligenter nunties

Patri, advocatus mane mihi esse ut meminerit.

340Dum haec dicit, abiit hora. Rogo numquid velit?

Recte, inquit. Abeo. Cum huc respicio ad virginem,

Illa sese interea commodum huc adverterat

In hanc nostram plateam.



PARMENO


Mirum ni hanc dicit modo

Huic quae data est dono.



CHAEREA


Huc cum advenio nulla erat.



PARMENO


345Comites secuti scilicet sunt virginem.



CHAEREA


Verum: parasitus cum ancilla.



PARMENO


Ipsa est: ilicet:

Desine: iam conclamatum est.



CHAEREA


Alias res agis.



PARMENO


Istuc ago quidem.



CHAEREA


Nostin quae sit? die mihi:

Aut vidistin?



PARMENO


Vidi; novi; scio quo abducta sit.



CHAEREA


350Eho Parmeno mi nostin?



PARMENO


Novi.



CHAEREA


Et scis ubi siet?



PARMENO


Huc deducta est ad meretricem Thaidem: ei dono data est.



CHAEREA


Quis is est tam potens cum tanto munere hoc?



PARMENO


Miles Thraso,

Phaedriae rivalis.



CHAEREA


Duras fratris partes praedicas.



PARMENO


Immo enim si scias quod donum huic dono contra comparet,

355Tum id magis dicas.



CHAEREA


Quodnam quaeso hercle?



PARMENO


Eunuchum.



CHAEREA


Illumne obsecro

Inhonestum hominem quem mercatus est heri, senem, mulierem?



PARMENO


Istune ipsum.



CHAEREA


Homo quatietur certe cum dono foras.

Sed istam Thaidem non scivi nobis vicinam.



PARMENO


Haud diu est.



CHAEREA


Perii! numquamne etiam me illam vidisse? ehodum dic mihi;

360Estne ut fertur forma?



PARMENO


Sane.



CHAEREA


At nihil ad nostram hanc.



PARMENO


Alia res.



CHAEREA


Obsecro hercle Parmeno fac ut potiar.



PARMENO


Faciam sedulo ac

Dabo operam; adiuvabo: numquid me aliud vis?



CHAEREA


Quo nunc is?



PARMENO


Domum,

Ut mancipia haec, ita ut iussit frater, ducam ad Thaidem.



CHAEREA


O fortunatum istum eunuchum qui quidem in hanc detur domum!



PARMENO


365Quid ita?



CHAEREA


Rogitas? Summa forma semper conservam domi

Videbit; colloquetur; aderit una in unis aedibus;

Cibum nonnumquam capiet cum ea; interdum propter dormiet.



PARMENO


Quid si nunc tute fortunatus fias?



CHAEREA


Qua re Parmeno?

Responde.



PARMENO


Capias tu illius vestem.



CHAEREA


Vestem? quid tum postea?



PARMENO


370Pro illo te ducam.



CHAEREA


Audio.



PARMENO


Te esse illum dicam.



CHAEREA


Intelligo.



PARMENO


Tu illis fruare commodis quibus tu illum dicebas modo;

Cibum una capias, adsis, tangas, ludas, propter dormias;

Quandoquidem illarum neque te quisquam novit, neque scit qui sies.

Praeterea forma et aetas ipsa est facile ut pro eunucho probes.



CHAEREA


375Dixti pulchre: numquam vidi melius consilium dari.

Age, eamus intro: nunc iam orna me; abduc, duc, quantum otes.



PARMENO


Quid agis? iocabar equidem.



CHAEREA


Garris.



PARMENO


Perii: quid ego egi miser?

Quo trudis? perculeris iam tu me: tibi equidem dico, mane.



CHAEREA


Eamus.



PARMENO


Pergin?



CHAEREA


Certum est.



PARMENO


Vide ne nimium calidum hoc sit modo.



CHAEREA


380Non est profecto: sine.



PARMENO


At enim istaec in me cudetur faba.



CHAEREA


Ah!



PARMENO


Flagitium facimus.



CHAEREA


An id flagitium est, si in domum meretriciam

Deducar; et illis crucibus quae nos nostramque adolescentiam

Habent despicatam, et quae nos semper omnibus cruciant modis,

Nunc referam gratiam; atque eas itidem fallam ut ab illis fallimur?

385An potius haec patri aequum est fieri ut a me ludatur dolis:

Quod qui rescierint culpent: illud merito factum omnes putent.



PARMENO


Quid istic? si certum est facere facias: verum ne post conferas

Culpam in me.



CHAEREA


Non faciam.



PARMENO


Iubesne?



CHAEREA


Iubeo, cogo, atque impero.

Numquam defugiam auctoritatem: sequere.



PARMENO


Di vortant bene.



Actus III, scaena 1


(THRASO. GNATHO. PARMENO.)



THRASO


390Magnas vero agere gratias Thais mihi?



GNATHO


Ingentes.



THRASO


Ain tu? laeta est?



GNATHO


Non tam ipso quidem

Dono quam abs te datum esse: id vero serio

Triumphat.



PARMENO


Huc proviso ut, ubi tempus siet,

Deducam: sed eccum militem.



THRASO


Est istuc datum

395Profecto ut grata mihi sint quae facio omnia.



GNATHO


Adverti hercle animum.



THRASO


Vel rex semper maximas

Mihi agebat quidquid feceram; aliis non item.



GNATHO


Labore alieno magnam partam gloriam

Verbis saepe in se transmovet qui habet salem,

400Quod in te est.



THRASO


Habes.



GNATHO


Rex te ergo in oculis—



THRASO


Scilicet.



GNATHO


Gestare.



THRASO


Vero: credere omnem exercitum,

Consilia.



GNATHO


Mirum.



THRASO


Tum sicubi eum satietas

Hominum, aut negoti si quando odium ceperat,

Requiescere ubi volebat, quasi—nostin?



GNATHO


Scio:

405Quasi ubi illam exspueret iniseriam ex animo.



THRASO


Tenes.

Tum me convivam solum abducebat sibi.



GNATHO


Hui!

Regem elegantem narras.



THRASO


Immo sic homo est

Perpaucorum hominum.



GNATHO


Immo nullorum arbitror,

Si tecum vivit.



THRASO


Invidere omnes mihi;

410Mordere clanculum: ego non flocci pendere.

Illi invidere misere: verum unus tamen

Impense, elephantis quem Indicis praefecerat.

Is ubi molestus magis est, Quaeso, inquam, Strato,

Eone es ferox quia habes imperium in belluas?



GNATHO


415Pulchre mehercle dictum, et sapienter. Papae!

Iugularas hominem. Quid ille?



THRASO


Mutus ilico.



GNATHO


Quidni esset?



PARMENO


Di vestram fidem! hominem perditum

Miserumque, et illum sacrilegum.



THRASO


Quid illud Gnatho

Quo pacto Rhodium tetigerim in convivio,

420Numquam tibi dixi?



GNATHO


Numquamn: sed narra, obsecro.

Plus millies audivi.



THRASO


Una in convivio

Erat hic quem dico Rhodius adolescentulus.

Forte habui scortum: coepit ad id alludere,

Et me irridere. Quid agis, inquam, homo impudens?

425Lepus es, et pulpamentum quaeris?



GNATHO


Ha, ha, he.



THRASO


Quid est?



GNATHO


Facete, lepide, laute; nihil supra.

Tuumne, obsecro te, hoc dictum erat? vetus credidi.



THRASO


Audieras?



GNATHO


Saepe; et fertur in primis.



THRASO


Meum est.



GNATHO


Dolet dictum imprudenti adolescenti et libero.



PARMENO


430At te Di perdant.



GNATHO


Quid ille, quaeso?



THRASO


Perditus.

Risu omnes qui aderant emoriri: denique

Metuebant omnes iam me.



GNATHO


Non iniuria.



THRASO


Sed heus tu, purgone ego me de istac Thaidi,

Quod ear me amare suspicata est?



GNATHO


Nihil minus.

435Immo auge magis suspicionem.



THRASO


Cur?



GNATHO


Rogas?

Scin? si quando illa mentionem Phaedriae

Facit, aut si laudat, te ut male urat.



THRASO


Sentio.



GNATHO


Id ut ne fiat haec res sola est remedio.

Ubi nominabit Phaedriam, tu Pamphilam

440Continuo: si quando illa dicet, Phaedriam

Commissatum intromittamus: tu, Pamphilam

Cantatum provocemus. Si laudabit haec

Illius formam, tu huius contra. Denique

Par pro pari referto, quod eam mordeat.



THRASO


445Siquidem me amaret, tum istuc prodesset, Gnatho.



GNATHO


Quando illud quod tu das exspectat atque amat,

Iam dudum te amat, iam dudum illi facile fit

Quod doleat; metuit semper quem ipsa nunc capit

Fructum ne quando iratus tu alio conferas.



THRASO


450Bene dixti: at mihi istuc non in mentem venerat.



GNATHO


Ridiculum: non enim cogitaras: caeterum

Idem hoc tute melius quanto invenisses Thraso!



Actus III, scaena 2


(THAIS. THRASO. PARMENO. GNATHO. PYTHIAS.)



THAIS


Audire vocem visa sum modo militis.

Atque eccum. Salve mi Thraso.



THRASO


O Thais mea,

455Meum suavium, quid agitur? ecquid nos amas

De fidicina istac?



PARMENO


Quam venuste! quod dedit

Principium adveniens.



THAIS


Plurimum merito tuo.



GNATHO


Eamus ergo ad coenam: quid stas?



PARMENO


Hem alterum:

Abdomini hunc natum dicas.



THRASO


Ubi vis, non moror.



PARMENO


460Adibo, atque adsimulabo quasi nunc exeam.

Ituran Thais quopiam es?



THAIS


Ehem! Parmeno,

Bene fecisti: hodie itura.



PARMENO


Quo?



THAIS


Quid? hunc non vides?



PARMENO


Video et me taedet: ubi vis dona adsunt tibi

A Phaedria.



THRASO


Quid stamus? cur non imus hinc?



PARMENO


465Quaeso hercle ut liceat, pace quod fiat tua,

Dare huic quae volumus, convenire et colloqui.



THRASO


Perpulchra credo dona haud nostris similia.



PARMENO


Res indicabit. Heus, iubete istos foras

Exire quos iussi ocius: procede tu huc.

470Ex Aethiopia est usque haec.



THRASO


Hic sunt tres minae.



GNATHO


Vix.



PARMENO


Ubi tu es Dore? accede huc. Hem eunuchum tibi,

Quam liberali facie, quam aetate integra!



THAIS


Ita me Di ament honestus est.



PARMENO


Quid tu ais, Gnatho?

Numquid habes quod contemnas? quid tu autem Thraso?

475Tacent; satis laudant. Fac periclum in literis,

Fac in palaestra, in musicis: quae liberum

Scire aequum est adolescentem solertem dabo.



THRASO


Ego illum eunuchum, si opus siet, vel sobrius.



PARMENO


Atque haec qui misit non sibi soli postulat

480Te vivere, et sua causa excludi caeteros;

Neque pugnas narrat; neque cicatrices suas

Ostentat; neque tibi obstat, quod quidam facit:

Verum ubi molestum non erit, ubi tu voles,

Ubi tempus tibi erit, sat habet si tun recipitur.



THRASO


485Apparet servum hunc esse domini pauperis

Miserique.



GNATHO


Nam hercle nemo posset, sat scio,

Qui haberet qui pararet alium, hunc perpeti.



PARMENO


Tace tu, quem ego esse infra infimos omnes puto

Homines; nam qui huic animum assentari induxeris,

490E flamma petere te cibum posse arbitror.



THRASO


Iamne imus?



THAIS


Hos prius introducam, et quae volo

Simul imperabo: post continuo exeo.



THRASO


Ego hine abeo; tu istam opperire.



PARMENO


Haud convenit

Una cum amica ire imperatorer in via.



THRASO


495Quid tibi ego multa dicam? domini similis es.



GNATHO


Ha, ha, he.



THRASO


Quid rides?



GNATHO


Istuc quod dixti modo;

Et illud de Rhodio dictum cum in mentem venit:

Sed Thais exit.



THRASO


Abi prae, curre, ut sint domi

Parata.



GNATHO


Fiat.



THAIS


Diligenter Pythias

500Fac cures, si Chremes huc forte advenerit,

Ut ores primum ut maneat: si id non commodum est,

Ut redeat: si id non poterit, ad me adducito.



PYTHIAS


Ita faciam.



THAIS


Quid? quid aliud volui dicere?

Ehem, curate istam diligenter virginem.

505Domi adsitis facite.



THRASO


Eamus.



THAIS


Vos me sequimini.



Actus III, scaena 3


(CHREMES. PYTHIAS.)



CHREMES


Profecto quanto magis magisque cogito,

Nimirum dabit haec Thais mihi magnum malum:

Ita me video ab ea astute labefactarier,

Iam tum cum primum iussit me ad se arcessier.

510Roget quis Quid tibi cum illa? ne noram quidem;

Ubi veni, causam ut ibi manerem repperit.

Ait rem divinam fecisse, et rem seriam

Velle agere mecum. Iam tum erat suspicio

Dolo malo haec fieri omnia: ipsa accumbere

515Mecum, mihi sese dare, sermonem quaerere.

Ubi friget, huc evasit; quam pridem pater

Mihi et mater mortui essent: dico, iam diu.

Rus Sunii ecquod haberem, et quam longe a mari?

Credo ei placere hoc: sperat se a me avellere.

520Postremo, ecqua inde parva periisset soror?

Ecquis cum ea una? quid habuisset cum perit?

Ecquis eam posset noscere? Haec cur quaeritet?

Nisi si illa forte, quae olim periit parvula

Soror, hanc se intendit esse, ut est audacia.

525Verum ea si vivit annos nata est sedecim,

Non maior. Thais quam ego sum maiuscula est.

Misit porro orare ut venirem serio.

Aut dicat quod volt; aut molesta ne siet:

Non hercle veniam tertio. Heus, heus. Ecquis hic?

530Ego sum Chremes.



PYTHIAS


O capitulum lepidissimum!



CHREMES


Dico ego mihi insidias fieri.



PYTHIAS


Thais maximo

Te orabat opere ut eras redires.



CHREMES


Rus eo.



PYTHIAS


Fac amabo.



CHREMES


Non possum, inquam.



PYTHIAS


At tu apud nos hic mane,

Dum redeat ipsa.



CHREMES


Nihil minus.



PYTHIAS


Cur mi Chremes?



CHREMES


535Malam rem hinc abis?



PYTHIAS


Si istuc ita certum est tibi,

Amabo ut illuc transeas ubi illa est.



CHREMES


Eo.



PYTHIAS


Abi Dorias cito hunc deduce ad militem.



Actus III, scaena 4


(ANTIPHO.)



ANTIPHO


Heri aliquot adolescentuli coimus in Piraeeo,

In hunc diem ut de symbolis essemus. Chaeream ei rei

540Praefecimus; dati annuli; locus, tempus constitutum est.

Praeteriit tempus; quo in loco dictum est parati nihil est.

Homo ipse nusquam est; neque scio quid dicam aut quid coniectem.

Nunc mihi hoc negoti caeteri dedere ut illum quaeram;

Idque adeo visam, si domi est. Quisnam hic a Thaide exit?

545Is est, an non est? ipsus est. Quid hoc hominis? qui hic ornatus est?

Quid illud mali est? nequeo satis mirari neque coniicere.

Nisi quicquid est, procul hinc libet prius quid sit sciscitari.



Actus III, scaena 5


(CHAEREA. ANTIPHO.)



CHAEREA


Numquis hic est? nemo est: numquis hinc me sequitur? nemo homo est.

Iamne erumpere hoc licet mihi gaudium? pro Iupiter!

550Nunc est profecto interfici cum perpeti me possum,

Ne hoc gaudium contaminet vita aegritudine aliqua.

Sed neminemne curiosum intervenire nunc mihi,

Qui me sequatur, quoquo eam; rogitando obtundat, enecet;

Quid gestiam, aut quid laetus sim; quo pergam, unde emergam; ubi siem

555Testitum hunc nactus; quid mihi quaeram; sanus sim, anne insaniam?



ANTIPHO


Adibo, atque ab eo gratiam hanc quam video velle inibo.

Chaerea, quid est quod sic gestis? quid sibi hic vestitus quaerit?

Quid est quod laetus sis? quid tibi vis? satin sanus? quid me adspectas?

Quid taces?



CHAEREA


O festus dies hominis! amice salve.

560Nemo est hominum, quem ego nunc magis cuperem videre quam te.



ANTIPHO


Narra istuc quaeso quid siet.



CHAEREA


Immo ego te obsecro hercle ut audias.

Nostine hanc, quam amat frater?



ANTIPHO


Novi, nempe opinor Thaidem.



CHAEREA


Istam ipsam.



ANTIPHO


Sic commemineram.



CHAEREA


Quaedam hodie est ei dono data

Virgo. Quid ego eius tibi nunc faciem praedicem aut laudem Antipho,

565Cum ipsum me noris quam elegans formarum spectator siem?

In hac commotus sum.



ANTIPHO


Ain tu?



CHAEREA


Primam dices, scio, si videris.

Quid multa verba? amare coepi. Forte fortuna domi

Erat quidam eunuchus quem mercatus fuerat frater Thaidi,

Neque is deductus etiamdum ad eam. Summonuit me Parmeno

570Ibi servus quod ego arripui.



ANTIPHO


Quid id est?



CHAEREA


Tacitus citius audies.

Ut vestem cum eo mutem, et pro illo iubeam me illuc deducier.



ANTIPHO


Pro eunuchon?



CHAEREA


Sic est.



ANTIPHO


Quid ex ea re tandem ut caperes commodi?



CHAEREA


Rogas? viderem, audirem, essem una quacum cupiebam Antipho.

Num parva causa aut parva ratio est? traditus sum mulieri.

575Illa ilico ubi me accepit laeta vero ad se abducit domum:

Commendat virginem.



ANTIPHO


Cui? tibine?



CHAEREA


Mihi.



ANTIPHO


Satis tuto tamen.



CHAEREA


Edicit ne vir quisquam ad eam adeat; et mihi ne abscedam imperat,

In interiore parte ut maneam solus cum sola: annuo,

Terram intuens modeste.



ANTIPHO


Miser!



CHAEREA


Ego, inquit, ad coenam hine eo.

580Abducit secum ancillas: paucae quae circum illam essent manent

Novitiae puellae: continuo haec adornant ut lavet.

Adhortor properent: dum apparatur, virgo in conclavi sedet,

Suspectans tabulam quandam pictam, ubi inerat pictura haec:

Quo pacto Danaae misisse aiunt quondam in gremium imbirem aureum.

585Egomet quoque id spectare coepi; et, quia consimilem luserat

Iam olim ille ludum, impendio magis animus gaudebat mihi;

Deum sese in hominem convertisse, atque in alienas tegulas

Venisse clanculum per impluvium, fucum factum mulieri.

At quem Deum? qui templa coeli summa sonitu concutit.

590Ego homuncio hoc non facerem? ego illud vero ita feci ac lubens.

Dum haec mecum reputo, arcessitur lavatum interea virgo:

It, lavit, rediit: deinde eam in lectum illae collocant.

Sto exspectans si quid mihi imperent. Venit una; Heus tu, inquit, Dore

Cape hoc flabellum et ventulum huic sic facito, dum lavamus:

595Ubi nos laverimus si voles lavato. Accipio tristis.



ANTIPHO


Tum equidem istuc os tuum impudens videre nimium vellem;

Qui esset status, flabellum tenere te asinum tantum.



CHAEREA


Vix elocuta est hoc, foras simul omnes proruunt se:

Abeunt lavatum: perstrepunt, ita ut fit domini ubi absunt.

600Interea somnus virginem opprimit; ego limis specto

Sic per flabellum clanculum; simul alia circumspecto

Satin explorata sint. Video esse; pessulum ostio obdo.



ANTIPHO


Quid tum?



CHAEREA


Quid? quid tum? fatue.



ANTIPHO


Fateor.



CHAEREA


An ego occasionem

Mihi ostentam tantam, tam brevem, tam optatam, tam insperatam.

605Amitterem? tum pol ego is essem vere qui simulabar.



ANTIPHO


Sane hercle ut dicis: sed interim de symbolis quid actum est?



CHAEREA


Paratum est.



ANTIPHO


Frugi es. Ubi? domino?



CHAEREA


Immo apud libortum Discumn.



ANTIPHO


Perlonge est: sed tanto ocius properenus; muta vestem.



CHAEREA


Ubi mutem? perii; nam domo exulo nunc: metuo fratrem

610Ne intus sit; porro autem pater ne rure redierit iam.



ANTIPHO


Eamus ad me: ibi proximum est ubi mutes.



CHAEREA


Recte dicis

Eamus; et de istac simul, quo pacto porro possim

Potiri, consilium volo capere una tecum.



ANTIPHO


Fiat.



Actus IV, scaena 1


(DORIAS.)



DORIAS


Ita me Di ament, quantum ego illum vidi, nonnihil timeo misera

615Ne quam ille hodie insanus turbam faciat, aut vim Thaidi.

Nam postquam iste advenit Chremes adolescens, frater virginis,

Militem rogat ut illum admitti iubeat: ille continuo irasci,

Neque negare audere: Thais porro instare ut hominem invitet.

Id faciebat retinendi illius causa, quia illa quae cupiebat

620De sorore eius indicare ad eam rem tempus non erat.

Invitat tristis; mansit: ibi illa cum illo sermonem occipit.

Miles vero sibi putare adductum ante oculos aemulum:

Voluit facere contra huic aegre. Heus! inquit, puer, Pamphilam

Arcesse, ut delectet hic nos. Illa exclamat, Minime gentium!

625In convivium illam? Miles tendere: inde ad iurgium.

Interea aurum sibi clam mulier demit; dat mihi ut auferam.

Hoc est signi; ubi primum poterit se illinc subducet, scio.



Actus IV, scaena 2


(PHAEDRIA.)



PHAEDRIA


Dum rus eo coepi egomet mecum inter vias,

Ita ut fit ubi quid in animo est molestiae,

630Aliam rem ex alia cogitare, et ea omnia in

Peiorem partem. Quid opus est verbis? dum haec puto

Praeterii imprudens villam: longe iam abieram

Cum sensi: redeo rursum, male vero me habens.

Ubi ad ipsum veni diverticulum, constiti.

635Occepi mecum cogitare: Hem! biduum hic

Manendum est soli sine illa? quid tum postea?

Nihil est: quid? nihil? si non tangendi copia est,

Eho, ne videndi quidem erit? si illud non licet,

Saltem hoc licebit. Certe extrema linea

640Amare haud nihil est. Villam praetereo sciens.

Sed quid hoc quod timida subito egreditur Pythias?



Actus IV, scaena 3


(PYTHIAS. PHAEDRIA. DORIAS.)



PYTHIAS


Ubi ego illum scelerosum misera atque impium inveniam? aut ubi quaeram?

Hocine tam audax facinus facere esse ausum?



PHAEDRIA


Perii! hoc quid sit vereor.



PYTHIAS


Quin etiam insuper scelus, postquam ludificatus est virginem,

645Vestem omnem miserae discidit; tum ipsam capillo conscidit.



PHAEDRIA


Hem.



PYTHIAS


Qui nunc si detur mihi,

Ut ego unguibus facile illi in oculos involem venefico.



PHAEDRIA


Nescio, quid profecto absente nobis turbatum est domi.

Adibo. Quid istuc? quid festinas? aut quem quaeris, Pythias?



PYTHIAS


650Ehem, Phaedria, ego quem quaeram? ine hinc quo dignus es cum donis tuis

Tam lepidis?



PHAEDRIA


Quid istuc est rei?



PYTHIAS


Rogas me? Eunuchum quem dedisti nobis quas turbas dedit!

Virginem, herae quam dono dederat miles, vitiavit.



PHAEDRIA


Quid ais?



PYTHIAS


Perii.



PHAEDRIA


Temulenta es.



PYTHIAS


Utinam sic sient qui mihi male volunt.



DORIAS


655Au, obsecro, mea Pythias, quid istuc nam monstri fuit?



PHAEDRIA


Insanis: qui istuc facere eunuchus potuit?



PYTHIAS


Ego illum nescio

Qui fuerit: hoc quod fecit res ipsa indicat.

Virgo ipsa lacrimat, neque cum rogites quid sit, audet dicere.

Ille autem bonus vir nusquam apparet. Etiam hoc misera suspicor,

660Aliquid domo abeuntem abstulisse.



PHAEDRIA


Nequeo mirari satis

Quo ille abire ignavus possit longius; nisi si domum

Forte ad nos rediit.



PYTHIAS


Vise amabo num sit.



PHAEDRIA


Iam faxo scies.



DORIAS


Perii! obsecro tam infandum facinus, mea tu, ne audivi quidem.



PYTHIAS


At pol ego amatores mulierum esse audieram eos maximos,

665Sed nihil potesse; verum miserae non in mentem venerat;

Nam illum aliquo conclusissem, neque illi commisissem virginem.



Actus IV, scaena 4


(PHAEDRIA. DORUS. PYTHIAS. DORIAS.)



PHAEDRIA


Exi foras, sceleste: at etiam restitas

Fugitive? prodi, male conciliate.



DORUS


Obsecro.



PHAEDRIA


Oh,

Illud vide, os ut sibi distorsit carnufex.

670Quid huc tibi reditio est? vestis quid mutatio?

Quid narras? Paulum si cessassem, Pythias,

Domi non offendissem; ita iam ornarat fugam.



PYTHIAS


Habesne hominem amabo?



PHAEDRIA


Quidni habeam?



PYTHIAS


Factum bene!



DORIAS


Istuc pol vero bene.



PYTHIAS


Ubi est?



PHAEDRIA


Rogitas? non vides?



PYTHIAS


675Videam? obsecro quem?



PHAEDRIA


Hunc scilicet.



PYTHIAS


Quis hic est homo?



PHAEDRIA


Qui ad vos deductus hodie est.



PYTHIAS


Hunc oculis suis

Nostrarum numquam quisquam vidit, Phaedria.



PHAEDRIA


Non vidit?



PYTHIAS


An tu hunc credidisti esse, obsecro,

Ad nos deductum?



PHAEDRIA


Namque alium habui neminem.



PYTHIAS


Au!

680Ne comparandus hic quidem ad illum est: ille erat

Honesta facie et liberali.



PHAEDRIA


Ita visus est

Dudum, quia varia veste exornatus fuit:

Nunc eo tibi videtur foedus, quia illam non habet.



PYTHIAS


Tace, obsecro; quasi vero paulum intersiet.

685Ad nos deductus hodie est adolescentulus,

Quem tu videre vero velles, Phaedria.

Hic est vetus, victus, veternosus senex,

Colore mustelino.



PHAEDRIA


Hem, quae haec est fabula?

Eo redigis me ut quid egerim egomet nesciam.

690Eho tu! emine ego te?



DORUS


Emisti.



PYTHIAS


Iube, mihi denuo

Respondeat.



PHAEDRIA


Roga.



PYTHIAS


Venistine hodie ad nos? negat.

At ille alter venit, annos natus sedecim,

Quem secum adduxit Parmeno.



PHAEDRIA


Age dum, hoc mihi expedi

Primum: istam quam habes unde habes vestem? taces?

695Monstrum hominis! non dicturus es?



DORUS


Venit Chaerea.



PHAEDRIA


Fraterne?



DORUS


Ita.



PHAEDRIA


Quando?



DORUS


Hodie.



PHAEDRIA


Quam dudum?



DORUS


Modo.



PHAEDRIA


Quicum?



DORUS


Cum Parmenone.



PHAEDRIA


Norasne eum prius?



DORUS


Non; nec quis esset umquam audieram dicier.



PHAEDRIA


Unde igitur fratrem meum esse scibas?



DORUS


Parmeno

700Dicebat eum esse: is dedit mihi hanc vestem.



PHAEDRIA


Occidi.



DORUS


Meam ipse induit: post una ambo abierunt foras.



PYTHIAS


Iam satis credis sobriam esse me, et nihil mentitam tibi?

Iam satis certum est virginem vitiatam esse?



PHAEDRIA


Age nunc bellua

Credis huic quod dicit?



PYTHIAS


Quid isti credam? res ipsa indicat.



PHAEDRIA


705Concede istuc paululum: audin? etiam nunc paululum: sat est.

Dicdum hoc rursum: Chaerea tuam vestem detraxit tibi?



DORUS


Factum.



PHAEDRIA


Et ea est indutus?



DORUS


Factum.



PHAEDRIA


Et pro te huc deductus est?



DORUS


Ita.



PHAEDRIA


Iupiter magne, o scelestum atque audacem hominem!



PYTHIAS


Vae mihi!

Etiam nunc non credis indignis nos esse irrisas modis?



PHAEDRIA


710Mirum ni tu credas quod iste dicit: quid agam nescio.

Heus, negato rursum. Possumne ego hodie ex te exsculpere

Verum? vidistin fratrem Chaeream?



DORUS


Non.



PHAEDRIA


Non potest sine

Malo fateri, video: sequere hac: modo ait, modo negat.

Ora me.



DORUS


Obsecro te vero, Phaedria.



PHAEDRIA


I intro nunc iam.



DORUS


Oi, ei.



PHAEDRIA


715Alio pacto honeste quo modo hinc abeam nescio.

Actum est, siquidem tu me hic etiam, nebulo, ludificabere.



PYTHIAS


Parmenonis tam scio esse hanc technam quam me vivere.



DORIAS


Sic est.



PYTHIAS


Inveniam pol hodie parem ubi referam gratiam.

Sed nunc quid faciendum censes, Dorias?



DORIAS


De istac rogas

720Virgine?



PYTHIAS


Ita: utrum taceamne an praedicem? Dor. Tu pol, si sapis,

Quod scis nescis, neque de eunucho, neque de vitio virginis:

Hac re et te omni turba evolves, et illi gratum feceris.

Id odio dic, abisse Dorum.



PYTHIAS


Ita faciam.



DORIAS


Sed videon Chremem?

Thais iam aderit.



PYTHIAS


Quid ita?



DORIAS


Quia cum inde abeo, iam tum inceperat

725Turba inter eos.



PYTHIAS


Aufer aurum hoc: ego scibo ex hoc quid siet.



Actus IV, scaena 5


(CHREMES. PYTHIAS.)



CHREMES


At at! data hercle verba mihi sunt: vicit vinum quod bibi.

Ac, dum accubabam, quam videbar mihi esse pulchre sobrius!

Postquam surrexi, neque pes neque mens satis suum officium facit.



PYTHIAS


Chreme!



CHREMES


Quis est? ehem Pythias. Vah, quanto nunc formosior

730Videre mihi quam dudum!



PYTHIAS


Certe tu quidem pol et multo hilarior.



CHREMES


Verbum hercle hoc verum est; sine Cerere et Libero friget Venus.

Sed Thais multo antevenit?



PYTHIAS


Anne abiit iam a milite?



CHREMES


Iamdudum; aetatem: lites sunt inter eos factae maximae.



PYTHIAS


Nihil dixit ut sequerere sese?



CHREMES


Nihil, nisi abiens mihi innuit.



PYTHIAS


735Eho, nonne id sat erat?



CHREMES


At nescibam id dicere illam; nisi quia

Correxit miles quod intellexi minus: nam me extrusit foras.

Sed eccam ipsam: miror ubi ego huic anteverterim.



Actus IV, scaena 6


(THAIS. CHREMES. PYTHIAS.)



THAIS


Credo equidem illum iam adfuturum esse, ut illam a me eripiat. Sine veniat.

Atqui si illam digito attigerit uno, oculi ilico effodientur.

740Usque adeo ego illius ferre possum ineptias et magnifica verba,

Verba dum sint: verum enim si ad rem conferentur, vapulabit.



CHREMES


Thais, ego iam dudum hic adsum.



THAIS


O mi Chreme, te ipsum exspectabam.

Scin tu turbam hanc propter te esse factam, et adeo ad te attinere hanc

Omnem rem?



CHREMES


Ad me? qui, quaeso, istuc?



THAIS


Quia, dum tibi sororem studeo

745Reddere et restituere, haec atque huiusmodi sum multa passa.



CHREMES


Ubi ea est?



THAIS


Domi apud me.



CHREMES


Hem, quid est?



THAIS


Educta ita uti teque illaque dignum est.



CHREMES


Quid ais?



THAIS


Id quod res est.

Hanc tibi dono do, neque repeto pro illa quicquam abs te preti.



CHREMES


Et habetur et referetur, Thais, a me ita uti merita es gratia.



THAIS


750At enim cave ne prius quam hanc a me accipias, amittas Chreme;

Nam haec ea est quam miles a me vi nunc ereptum venit.

Abi tu, cistellam, Pythias, domo effer cum monumentis.



CHREMES


Viden tu illum, Thais—



PYTHIAS


Ubi sita est?



THAIS


In risco. Odiosa cessas?—



CHREMES


Militem secum ad te quantas copias adducere?

755Atat.



THAIS


Num formidolosus obsecro es, mi homo?



CHREMES


Apage sis:

Egon formidolosus? nemo est hominum qui vivat minus.



THAIS


Atque ita opus est.



CHREMES


Ah, metuo qualem tu me esse hominem existimes.



THAIS


Immo hoc cogitato; quicum res tibi est peregrinus est,

Minus potens quam tu, minus notus, minus amicorum hic habens.



CHREMES


760Scio istuc. Sed tu quod cavere possis stultum admittere est.

Malo ego nos prospicere quam hunc ulcisci accepta iniuria.

Tu abi, atque obsera ostium intus, dum ego hinc transcurro ad forum.

Volo ego adesse hic advocatos nobis in turba hac.



THAIS


Mane.



CHREMES


Melius est.



THAIS


Mane.



CHREMES


Omitte; iam adero.



THAIS


Nihil opus est istis, Chreme:

765Hoc modo die, sororem illam tuam esse, et te parvam virginem

Amisisse; nunc cognosse. Signa ostende.



PYTHIAS


Adsunt.



THAIS


Cape.

Si vim faciet, in ius ducito hominem: intellextin?



CHREMES


Probe.



THAIS


Fac animo haec praesenti dicas.



CHREMES


Faciam.



THAIS


Attolle pallium.

Perii! huic ipsi est opus patrono quem defensorem paro.



Actus IV, scaena 7


(THRASO. GNATHO. SANGA. CHREMES. THAIS.)



THRASO


770Hancine ego ut contumeliam tam insignem in me accipiam, Gnatho?

Mori me satius est. Simalio, Donax, Syrisce, sequimini.

Primum aedes expugnabo.



GNATHO


Recte.



THRASO


Virginem eripiam.



GNATHO


Probe.



THRASO


Male mulcabo ipsam.



GNATHO


Pulchre.



THRASO


In medium huc agmen cum vecti Donax;

Tu, Simalio in sinistrum cornu; tu Syrisce in dexterum.

775Cedo alios: ubi centurio est Sanga, et manipulus furum?



SANGA


Eccum adest.



THRASO


Quid ignave? peniculon pugnare, qui istuc huc portes, cogitas?



SANGA


Egone? Imperatoris virtutem noveram et vim militum;

Sine sanguine hoc fieri non posse; qui abstergerem vulnera.



THRASO


Ubi alii?



SANGA


Qui, malum, alii? solus Sannio servat domi.



THRASO


780Tu hosce instrue: hic ego ero post principia: inde omnibus signum dabo.



GNATHO


Illuc est sapere! ut hosce instruxit, ipsus sibi cavit loco.



THRASO


Idem hoc iam Pyrrhus factitavit.



CHREMES


Viden tu Thais quam hic rem agit?

Nimirum consilium illud rectum est de occludendis aedibus.



THAIS


Sane quod tibi nunc vir videatur esse hic nebulo magnus est.

785Ne metuas.



THRASO


Quid videtur?



GNATHO


Fundam tibi nunc nimis vellem dari,

Ut tu illos procul hinc ex occulto caederes: facerent fugam.



THRASO


Sed eccam Thaidem ipsam video.



GNATHO


Quam mox irrimus?



THRASO


Mane.

Omnia prius experiri quam armis sapientem decet.

Qui scis an quae iubeam sine vi faciat?



GNATHO


Di vestram fidem!

790Quanti est sapere! numquam accedo quin abs te abeam doctior.



THRASO


Thais, primum hoc mihi responde; cum tibi do istam virginem

Dixtine hos mihi dies soli dare te?



THAIS


Quid tum postea?



THRASO


Rogitas, quae mihi ante oculos coram amatorem adduxti tuum?



THAIS


Quid cum illo agas?



THRASO


Et cum eo clam te subduxti mihi?



THAIS


795Libuit.



THRASO


Pamphilam ergo huc redde, nisi vi mavis eripi.



CHREMES


Tibi illam reddat? aut tu illam tangas omnium—?



GNATHO


Ah, quid agis? tace.



THRASO


Quid tu tibi vis? ego non tangam meam?



CHREMES


Tuam autem furcifer!



GNATHO


Cave sis; nescis cui nunc male dicas viro.



CHREMES


Non tu hinc abis?

Scin tu ut tibi res se habeat? Si quicquam hodie hic turbae coeperis,

800Faciam ut huius loci, dieique, meique, semper memineris.



GNATHO


Miseret tui me qui hunc tantum hominem facias inimicum tibi.



CHREMES


Diminuam ego caput tuum hodie, nisi abis.



GNATHO


Ain vero, canis?

Sicine agis?



THRASO


Quis tu es homo? quid tibi vis? quid cum illa rei tibi est?



CHREMES


Scibis: principio eam esse dico liberam.



THRASO


Tem!



CHREMES


Civem Atticam.



THRASO


Hui!



CHREMES


805Meam sororem.



THRASO


Os durum!



CHREMES


Miles, nunc adeo edico tibi

Ne vim facias ullam in illam. Thais, ego eo ad Sophronam

Nutricem, ut ean adducam, et signa ostendam haec.



THRASO


Tun me prohibeas

Meam ne tangam?



CHREMES


Prohibeo, inquam.



GNATHO


Audin tu? hic furti se alligat.

Satis hoc tibi est.



THRASO


Idem hoc tu ais, Thais?



THAIS


Quaere qui respondeat.



THRASO


810Quid nunc agimus?



GNATHO


Quin redimus? Iam haec tibi aderit supplicans

Ultro.



THRASO


Credin?



GNATHO


Immo certe. Novi ingenium mulierum:

Nolunt ubi velis; ubi nolis cupiunt ultro.



THRASO


Bene putas.



GNATHO


Iam dimitto exercitum?



THRASO


Ubi vis.



GNATHO


Sanga, ita uti fortes decet

Milites, domi focique fac vicissim ut memineris.



SANGRA


815Iamdudum animus est in patinis.



GNATHO


Frugi es.



THRASO


Vos me hac sequimini.



Actus V, scaena 1


(THAIS. PYTHIAS.)



THAIS


Pergin scelesta mecum perplexe loqui?

Scio; nescio; abiit; audivi; ego non affui.

Non tu istuc mihi dictura aperte es quicquid est?

Virgo conscissa veste lacrimans obticet.

820Eunuchus abiit; quamobrem? quid factum est? taces?



PYTHIAS


Quid tibi ego dicam misera? Illum eunuchum negant

Fuisse.



THAIS


Quis fuit igitur?



PYTHIAS


Iste Chaerea.



THAIS


Qui Chaerea?



PYTHIAS


Iste ephebus, frater Phaedriae.



THAIS


Quid ais venefica?



PYTHIAS


Atqui certo comperi.



THAIS


825Quid is obsecro ad nos? quamobrem adductus est?



PYTHIAS


Nescio;

Nisi amasse credo Pamphilam.



THAIS


Hem, misera occidi;

Infelix, siquidem tu istaec vera praedicas.

Num id lacrimat virgo?



PYTHIAS


Id opinor.



THAIS


Quid ais sacrilega?

Istucine interminata sum hinc abiens tibi?



PYTHIAS


830Quid facerem? ita ut tu iusti soli credita est.



THAIS


Scelesta lupo ovem commisisti. Dispudet

Sic mihi data esse verba. Quid illic hominis est?



PYTHIAS


Hera mea tace; tace obsecro; salvae sumus:

Habemus hominem ipsum.



THAIS


Ubi is est?



PYTHIAS


Hem ad sinistram:

835Viden?



THAIS


Video.



PYTHIAS


Comprehendi iube quantum potest.



THAIS


Quid illo faciemus stulta?



PYTHIAS


Quid facias rogas?

Vide amabo si non, qutun adspicias, os impudens

Videtur: non est? tum quae eius confidentia est!



Actus V, scaena 2


(CHAEREA. THAIS. PYTHIAS.)



CHAEREA


Apud Antiphonem uterque, mater et pater,

840Quasi dedita opera domi erant, ut nullo modo

Introire possem quin viderent me. Interim

Dum ante ostium sto, notus mihi quidam obviam

Venit. Ubi vidi, ego me in pedes quantum queo

In angiportum quoddam desertum; inde item

845In aliud, inde in aliud: ita miserrimus

Fui fugitando ne quis me cognosceret.

Sed estne haec Thais quam video? Ipsa est. Haereo.

Quid faciam? quid mea autem? quid faciet mihi?



THAIS


Adeamus. Bone vir Dore salve. Die mihi,

850Aufugistine?



CHAEREA


Hera, factum.



THAIS


Satin id tibi placet?



CHAEREA


Non.



THAIS


Credin te impune habiturum?



CHAEREA


Unam hanc noxiam

Mitte: si aliam admisero umquam, occidito.



THAIS


Num meam saevitiam veritus es?



CHAEREA


Non.



THAIS


Quid igitur?



CHAEREA


Hanc metui ne me criminaretur tibi.



THAIS


855Quid feceras?



CHAEREA


Paulum quiddam.



PYTHIAS


Eho, paulum, impudens?

An paulum hoc esse tibi videtur, virginem

Vitiare civem?



CHAEREA


Conservam esse credidi.



PYTHIAS


Conservam? Vix me contineo quin involem in

Capillum. Monstrum etiam ultro derisum advenit.



THAIS


860Abin hinc, insana?



PYTHIAS


Quid ita vero? debeam,

Credo, isti quicquam furcifero, si id fecerim;

Praesertim cium se servum fateatur tuum.



THAIS


Missa haec faciamus. Non te lignum, Chaerea,

Fecisti; nam etsi ego digna hac contumelia

865Sum maxime, at tu indignius qui faceres tamen.

Neque edepol quid nunc consili capiam scio

De virgine istac: ita conturbasti mihi

Rationes omnes, ut eam non possim suis,

Ita ut aequum fuerat atque ut studui, tradere,

870Ut solidum parerem hoc mihi beneficium, Chaerea.



CHAEREA


At nunc dehinc spero aeternam inter nos gratiam

Fore, Thais. Saepe ex huiusmodi re quapiam et

Malo principio magna familiaritas

Conflata est. Quid si hoc quispiam voluit Deus?



THAIS


875Equidem pol in eam partem accipioque et volo.



CHAEREA


Immo ita quaeso. Unum hoc scito; contumeliae

Non me fecisse causa sed amoris.



THAIS


Scio;

Et pol propterea magis nunc ignosco tibi.

Non adeo inhumano ingenio sum, Chaerea,

880Neque ita imperita ut quid amor valeat nesciam.



CHAEREA


Te quoque iam, Thais, ita me Di bene ament, amo.



PYTHIAS


Tum pol tibi ab istoc, hera, cavendum intelligo.



CHAEREA


Non ausim.



PYTHIAS


Nihil tibi quicquam credo.



THAIS


Desinas.



CHAEREA


Nunc ego te in hac re mihi oro ut adiutrix sies:

885Ego me tuae commendo et committo fidei;

Te mihi patronam capio, Thais; te obsecro.

Emoriar si non hanc uxorem duxero.



THAIS


Tamen si pater—.



CHAEREA


Quid? ah volet, certo scio;

Civis modo haec sit.



THAIS


Paululum opperirier

890Si vis, iam frater ipse hic aderit virginis:

Nutricem arcessitum it quae illam aluit parvulam.

In cognoscendo tute ipse aderis, Chaerea.



CHAEREA


Ego vero maneo.



THAIS


Vin interea, dum is venit,

Domi opperiamur potius quam hic ante ostium?



CHAEREA


895Immo percupio.



PYTHIAS


Quam tu rem actura obsecro es?



THAIS


Nam quid ita?



PYTHIAS


Rogitas? hunc tu in aedes cogitas

Recipere posthac?



THAIS


Cur non?



PYTHIAS


Crede hoc meae fidei;

Dabit hic aliquam pugnam denuo.



THAIS


Au tace obsecro.



PYTHIAS


Parum perspexisse eius videre audaciam.



CHAEREA


900Non faciam, Pythias.



PYTHIAS


Non pol credo, Chaerea,

Nisi si commissum non erit.



CHAEREA


Quin Pythias,

Tu me servato.



PYTHIAS


Neque pol servandum tibi

Quicquam dare ausim, neque te servare: apage te.



THAIS


Adest optime ipse frater.



CHAEREA


Perii hercle: obsecro,

905Abeamus intro Thais: nolo me in via

Cum hac veste videat.



THAIS


Quamobrem tandem? an quia pudet?



CHAEREA


Id ipsum.



PYTHIAS


Id ipsum? Virgo vero.



THAIS


I prae; sequor.

Tu istic mane, ut Chremem introducas, Pythias.



Actus V, scaena 3


(PYTHIAS. CHREMES. SOPHRONA.)



PYTHIAS


Quid? quid venire in mentem nunc possit mihi?

910Quidnam qui referam illi sacrilego gratiam

Qui hunc supposuit nobis?



CHREMES


Move vero ocius

Te nutrix.



SOPHRONA


Moveo.



CHREMES


Video; sed nihil promoves.



PYTHIAS


Iamne ostendisti signa nutrici?



CHREMES


Omnia.



PYTHIAS


Amabo quid ait? cognoscitne?



CHREMES


Ac memoriter.



PYTHIAS


915Bene edepol narras; nam illi faveo virgini.

Ite intro: iamdudum hera vos exspectat domi.

Virum bonum eccum Parmenonem incedere

Video. Vide ut otiosus it si Dis placet.

Spero me habere qui hunc meo excruciem modo.

920Ibo intro de cognitione ut certum sciam:

Post exibo atque hunc perterrebo sacrilegum.



Actus V, scaena 4


(PARMENO. PYHIAS.)



PARMENO


Reviso quidnam Chaerea hic rerum gerat.

Quod si astu rem tractavit, Di vestram fidem,

Quantam et quam veram laudem capiet Parmeno!

925Nam ut mittam, quod ei amorem difficillimum et

Carissimum, ab meretrice avara virginem

Quam amabat eam confeci sine molestia,

Sine surtu, sine dispendio; tum hoc alterum,

Id vero est quod ego mihi puto palmarium

930Me repperisse, quo modo adolescentulus

Meretricum ingenia et mores posset noscere;

Mature ut quum cognorit perpetuo oderit.

Quae dum foris sunt, nihil videtur mundius;

Nec magis compositum quicquam, nec magis elegans:

935Quae, cum amatore suo quum coenant, liguriunt.

Harum videre illuviem, sordes, inopiam;

Quam inhonestae solae sint domi, atque avidae cibi;

Quo pacto ex iure hesterno panem atrum vorent;

Nosse omnia haec salus est adolescentulis.



PYTHIAS


940Ego pol te pro istis dictis et factis, scelus,

Ulciscar, ut ne impune in nos illuseris.

Proh Deum fidem, facinus foedum! O infelicem adolescentulum!

O scelestum Parmenonem qui istum huc adduxit!



PARMENO


Quid est?



PYTHIAS


Miseret me: itaque ut ne viderem misera huc effigi foras

945Quae futura exempla dicunt in eum indigna.



PARMENO


O Iupiter,

Quae illaec turba est? numnam ego perii? Adibo. Quid istuc Pythias?

Quid ais? in quem exempla fient?



PYTHIAS


Rogitas audacissime?

Perdidisti istum quem adduxti pro eunucho adolescentulum,

Dum studes dare verba nobis.



PARMENO


Quid ita? aut quid factum est? cedo.



PYTHIAS


950Dicam. Virginem istam Thaidi quae hodie dono data est

Scis eam hinc civem esse, et fratrem eius esse apprime nobilem?



PARMENO


Nescio.



PYTHIAS


Atqui sic inventa est: eam iste vitiavit miser.

Ille ubi id rescivit factum, frater violentissimus —



PARMENO


Quidnam fecit?



PYTHIAS


colligavit primum eum miseris modis.



PARMENO


955Colligavit?



PYTHIAS


Atque equidem orante ut ne id faceret Thaide.



PARMENO


Quid ais?



PYTHIAS


Nunc minatur porro sese id quod moechis solet;

Quod ego numquam vidi fieri, neque velim.



PARMENO


Qua audacia

Tantum facinus audet?



PYTHIAS


Quid ita tantum?



PARMENO


An non tibi hoc maximum est?

Quis homo pro moecho umquam vidit in domo meretricia

960Prehendi quemquam?



PYTHIAS


Nescio.



PARMENO


At ne hoc nesciatis, Pythias,

Dico, edico vobis, nostrum esse illum herilem filium.



PYTHIAS


Hem

Obsecro, an is est?



PARMENO


Ne quam in illum Thais vim fieri sinat.

Atque adeo autem cur non egomet intro eo?



PYTHIAS


Vide, Parmeno,

Quid agas, ne neque illi prosis et tu pereas; nam hoc putant,

965Quicquid factum est a te esse ortum.



PARMENO


Quid igitur faciam miser?

Quidve incipiam? ecce autem video rure redeuntem senem.

Dicam huic, an non? dicam hercle, etsi mihi magnum malum

Scio paratum; sed necesse est huic ut subveniat.



PYTHIAS


Sapis.

Ego abeo intro: tu isti narra omnem rem ordine ut factum siet.



Actus V, scaena 5


(LACHES. PARMENO.)



LACHES


970Ex meo propinquo rure hoc capio commodi,

Neque agri neque urbis odium me umquam percipit.

Ubi satias coepit fieri commuto locum.

Sed estne ille noster Parmeno? et certe ipsus est.

Quem praestolare, Parmeno, hic ante ostium?



PARMENO


975Quis homo est? ehem, salvum te advenire, here, gaudeo.



LACHES


Quem praestolare?



PARMENO


Perii: lingua haeret metu.



LACHES


Hem, quid est? quid trepidas? satin salve? dic mihi.



PARMENO


Here, primum te arbitrari quod res est velim;

Quicquid huius factum est culpa non factum est mea.



LACHES


980Quid?



PARMENO


Recte sane interrogasti: oportuit

Rem praenarrasse me. Emit quendam Phaedria

Eunuchum quem dono huic daret.



LACHES


Cui?



PARMENO


Thaidi.



LACHES


Emit? perii hercle: quanti?



PARMENO


Viginti minis.



LACHES


Actum est.



PARMENO


Tum quandam fidicinam amat hic Chaerea.



LACHES


985Hem, quid? amat? an scit iam ille quid meretrix siet?

An in Astu venit? aliud ex alio malum.



PARMENO


Here, ne me spectes: me impulsore haec non facit.



LACHES


Omitte de te dicere: ego te, furcifer,

Si vivo—Sed istuc, quicquid est, primum expedi.



PARMENO


990Is pro illo eunucho ad Thaidem deductus est.



LACHES


Pro eunuchon?



PARMENO


Sic est: hunc pro moecho postea

Comprehendere intus, et constrinxere.



LACHES


Occidi.



PARMENO


Audaciam meretricum specta.



LACHES


Numquid est

Aliud mali damnive quod non dixeris

995Reliquum?



PARMENO


Tantum est.



LACHES


Cesso huc introrumpere?



PARMENO


Non dubium est quin mihi magnum ex hac re sit malum;

Nisi quia necessus fuit hoc facere, id gaudeo,

Propter me hisce aliquid esse eventurum mali.

Nam iam diu aliquam causam quaerebat senex,

1000Quamobrem insigne aliquid faceret iis. Nunc repperit.



Actus V, scaena 6


(PYTHIAS. PARMENO.)



PYTHIAS


Numquam edepol quicquam iam diu quod magis vellem evenire

Mihi evenit quam quod modo senex intro ad nos venit errans.

Mihi solae ridiculo fuit, quae quid timeret scibam.



PARMENO


Quid hoc autem est?



PYTHIAS


Nunc id prodeo ut conveniam Parmenonem.

1005Sed ubi, obsecro, is est?



PARMENO


Me quaerit haec.



PYTHIAS


Atque eccum video: adibo.



PARMENO


Quid est inepta? quid tibi vis? quid rides? pergin?



PYTHIAS


Perii.

Defessa iam sum misera te ridendo.



PARMENO


Quid ita?



PYTHIAS


Rogitas?

Numquam, pol, hominem stultiorem vidi nec videbo. Ah,

Non possum satis narrare quos ludos praebueris intus.

1010At etiam primo callidum et disertum credidi hominem.

Quid? ilicone credere ea quae dixi oportuit te?

An poenitebat flagitii te auctore quod fecisset

Adolescens, ni miserum insuper etiam patri indicares?

Nam quid illi credis animi tum fuisse ubi vestem vidit

1015Illam esse eum indutum pater? quid est? iam scis te perisse?



PARMENO


Hem. Quid dixti, pessima? an mentita es? etiam rides?

Itan lepidum tibi visum est, scelus, nos irridere?



PYTHIAS


Nimium.



PARMENO


Si quidem istuc impune habueris.



PYTHIAS


Verum.



PARMENO


Reddam hercle.



PYTHIAS


Credo.

Sed in diem istuc, Parmeno, est fortasse quod minare.

1020Tu iam pendebis, qui stultum adolescentulum nobilitas

Flagitiis, et eundem indicas: uterque exempla in te edent.



PARMENO


Nullus sum.



PYTHIAS


Hic pro illo munere tibi honos est habitus: abeo.



PARMENO


Egomet meo indicio miser quasi sorex hodie perii.



Actus V, scaena 7


(GNATHO. THRASO.)



GNATHO


Quid nunc? qua spe aut quo consilio huc imus? quid inceptas, Thraso?



THRASO


1025Egone? ut Thaidi me dedam, et faciam quod iubeat.



GNATHO


Quid est?



THRASO


Qui minus quam Hercules servivit Omphalae?



GNATHO


Exemplum placet.

Utinam tibi commitigari videam sandalio caput.

Sed fores crepuerunt ab ea.



THRASO


Perii. Quid hoc autem est mali?

Hunc ego numquam videram etiam: quidnam hic properans prosilit?



Actus V, scaena 8


(CHAEREA. PARMENO. PHAEDRIA. GNATHO. THRASO.)



CHAEREA


1030O populares, ecquis me hodie vivit fortunatior?

Nemo hercle quisquam; nam in me plane Di potestatem suam

Omnem ostendere, cui tam subito tot contigerint commoda.



PARMENO


Quid hic laetus est?



CHAEREA


O Parmeno mi, O mearum voluptatum omnium

Inventor, inceptor, perfector; scin me in quibus sim gaudiis?

1035Scis Pamphilam meam inventam civem?



PARMENO


Audivi.



CHAEREA


Scis sponsam mihi?



PARMENO


Bene, ita me Di ament, factum.



GNATHO


Audin tu hic quid ait?



CHAEREA


Tum autem Phaedriae

Meo fratri gaudeo esse amorem omnem in tranquillo: una est domus.

Thais patri se commendavit in clientelam et fidem;

Nobis dedit se.



PARMENO


Fratris igitur Thais tota est?



CHAEREA


Scilicet.



PARMENO


1040Iam hoc aliud est quod gaudeamus: miles pellitur foras.



CHAEREA


Tum tu frater, ubi ubi est, fac quam primum haec audiat.



PARMENO


Visam domum.



THRASO


Numquid, Gnatho, tu dubitas quin ego nunc perpetuo perierim?



GNATHO


Sine dubio opinor.



CHAEREA


Quid commemorem primum aut laudem maxime?

Illumne qui mihi dedit consilium ut facerem; an me qui ausus sim

1045Incipere? an fortunam collaudem quae gubernatrix fuit;

Quae tot res, tantas tam opportune in unum conclusit diem?

An mei patris festivitatem et facilitatem? O Iupiter,

Serva, obsecro, haec nobis bona.



PHAEDRIA


Di vestram fidem, incredibilia

Parmeno modo quae narravit: sed ubi est frater?



CHAEREA


Praesto adest.



PHAEDRIA


1050Gaudeo.



CHAEREA


Satis credo: nihil est Thaide hac, frater, tua

Dignius quod ametur; ita nostrae omni est fautrix familiae.



PHAEDRIA


Mihi illam laudas?



THRASO


Perii, quanto minus spei est, tanto magis amo.

Obsecro, Gnatho, in te spes est.



GNATHO


Quid vis faciam?



THRASO


Perfice hoc

Precibus, pretio, ut haeream in parte aliqua tandem apud Thaidem.



GNATHO


1055Difficile est.



THRASO


Si quid conlibuit, novi te: hoc si effeceris,

Quodvis donum et praemium a me optato, id optatum feres.



GNATHO


Itane?



THRASO


Sic erit.



GNATHO


Si efficio hoc, postulo ut mihi tua domus

Te praesente absente pateat; invocato ut sit locus

Semper.



THRASO


Do fidem futurum.



GNATHO


Accingar.



PHAEDRIA


Quem hic ego audio?

1060O Thraso!



THRASO


Salvete.



PHAEDRIA


Tu fortasse quae facta hic sient

Nescis.



THRASO


Scio.



PHAEDRIA


Cur te ergo in his ego conspicor regionibus?



THRASO


Vobis fretus.



PHAEDRIA


Scin quam fretus? Miles, edico tibi,

Si te in platea offendero hac post umquam, quod dicas mihi,

Alium quaerebam, iter hac habui, periisti.



GNATHO


Heia, haud sic decet.



PHAEDRIA


1065Dictum est.



GNATHO


Non cognosco vestrum tam superbum.



PHAEDRIA


Sic erit.



GNATHO


Prius audite paucis; quod quum dixero, si placuerit,

Facitote.



PHAEDRIA


Audiamus.



GNATHO


Tu concede paullum istuc, Thraso.

Principio ego vos credere ambos hoc mihi vehementer velim,

Me, huius quicquid facio, id facere maxime causa mea:

1070Verum si idem vobis prodest, vos non facere inscitia est.



PHAEDRIA


Quid id est?



GNATHO


Militem ego rivalem recipiendum censeo.



PHAEDRIA


Hem,

Recipiendum?



GNATHO


Cogita modo. Tu hercle cum illa, Phaedria,

Et libenter vivis; etenim bene libenter victitas.

Quod des paulum est; et necesse est multum accipere Thaidem,

1075Ut tuo amori suppeditare possit sine sumtu tuo.

Ad omnia haec magis opportunus, nec magis ex usu tuo

Nemo est: principio et habet quod det, et dat nemo largius.

Fatuus est, insulsus, tardus: stertit noctesque et dies.

Neque istum metuas ne amet mulier: facile pellas, ubi velis.



PHAEDRIA


1080Quid agimus?



GNATHO


Praeterea hoc etiam, quod ego vel primum puto:

Accipit hominem nemo melius prorsus, neque prolixius.



PHAEDRIA


Mirum ni illoc homine quoquo pacto opus est.



CHAEREA


Idem ego arbitror.



GNATHIO


Riecte facitis. Unum etiam hoc vos oro, ut me in vestrum gregem

Recipiatis: satis diu hoc iam saxum volvo.



PHAEDRIA


Recipimus.



CHAEREA


1085Ac libenter.



GNATHO


At ego pro istoc, Phaedria, et tu, Chaerea,

Hunc comedendum et deridendum vobis propino.



CHAEREA


Placet.



PHAEDRIA


Dignus est.



GNATHO


Thraso, ubi vis accede.



THRASO


Obsecro te, quid agimus?



GNATHO


Quid? isti te ignorabant: postquam eis mores ostendi tuos,

Et collaudavi secundum facta et virtutes tuas,

1090Impetravi.



THRASO


Bene fecisti: gratiam habeo maximam.

Numquam etiam fui usquam quin me omlnes amarent plurimum.



GNATHO


Dixine ego in hoc inesse vobis Atticam elegantiam?



PHAEDRIA


Nihil praetermissum est: ite hac.



Ω


Vol valete, et plaudite.


Phormio

Actus front


subject_1INTRODUCTION. In this play we have two brothers, Demipho and Chremes. Chremes had married a lady of property, named Nausistrata, whose estates lay in the island of Lemnos, and by whom he had a son called Phaedria. Once a year Chremes used to go to Lemnos to collect his rents, and used to stay there on each occasion rather longer than was necessary, while the rents which he brought home to his wife were less than in former times when the prices of farm produce was not so high as at this time (compare v. 8. 23, 24, and v. 3. 4—8), which appeared unaccountable to his wife, who did not however suspect him of any thing beyond carelessness and indolence in the management of her business. But it had happened that about fifteen years before the events of this play he had fallen in love with a Lemnian woman, by whom he had a daughter called Phanium. So for fifteen years he had two wives and two establishments, with perfect secrecy, for at Lemnos he went by the name of Stilpho; while he put off his wife’s complaints about the short rents by excuses of bad times, ill health, and so on. His brother Demipho had a son named Antipho, and they had agreed that Chremes should now go to Lemnos, and bring over his wife and daughter, and that the cousins should be married at once, Phanium passing for the daughter of a friend. With this object Chremes now makes his yearly visit to Lemnos; and Demipho at the same time goes to Cilicia, where he expects to find a large fortune; while their two sons, Antipho and Phaedria, are left under the charge of Geta, an old family servant of Demipho’s, who acted as their paedagogue. At first Geta endeavoured to discharge his duty to his master faithfully; but finding that this conduct got him nothing but abuse, he altered his line, and gave his two pupils every indulgence they demanded. This soon produced the results which might have been anticipated.

Phaedria fell madly in love with a music girl, whom he diligently escorted every day to and from the school where she used to go for her finishing lessons; but his case was desperate, for he had not a farthing, and she could not be got from Dorio, the leno, without hard cash. Nor was it long before Antipho got into a similar scrape, which had a very different end, but one quite as embarrassing to him. For when Chremes reached Lemnos he found that his birds had flown. Phanium and her mother, tired of waiting for him, now that Phanium was grown up, had started for Athens in search of him, with their nurse Sophrona. They inquire every where for Stilpho, but no such person is to be heard of, and they are reduced to great distress, in consequence of which the mother dies soon after their arrival. By a singular chance Antipho happens at this moment to see Phanium, as she is lamenting the death of her mother, and falls desperately in love with her at first sight. He goes to Sophrona, who will not consent to allow any acquaintance but on condition of marriage; and Antipho will sacrifice himself to a girl without a penny rather than lose her altogether. But how is the marriage to be brought about without exposing Antipho to his father’s most severe censure? It is managed in the following way. Phormio, a parasite, who seems to have been under considerable obligations to these young men in the way of good living (see ii. 2. 22), gives him this advice. There is an Athenian law, that orphans should be taken in marriage or portioned out by their nearest relation. He will pretend to be Phanium’s guardian, and will bring an action against Antipho, as her nearest relation, and as Antipho has no money he will of course be obliged to marry her. So Demipho will not be able to say a word. The plan succeeds to admiration. Phormio gains his suit, and Antipho immediately marries Phanium. He is devoted to his wife, but lives in continual dread of his father’s return; and is quite as wretched in consequence of his success as Phaedria is because his case is hopeless.

At this point (Act i. Sc. 4) the action of the play commences. Demipho comes back from Cilicia, and immediately hears the unwelcome news that his son has married a pauper; and he at once attacks Geta, Antipho having made a hasty retreat, who defends himself as best he can, and begins the second plot which they have in hand for obtaining money for Phaedria, who is now driven to the last extremity; for Dorio has given him notice that if thirty minae are not forthcoming by the next day, Pamphila, the music girl, will be sold. Geta pretends therefore that Phormio will be very glad to take Phanium off their hands if they will make it worth his while to do so; for he has certain debts, and is already under an engagement to marry a lady who will bring him a sufficient portion to enable him to clear them off. He must therefore have thirty minae, and he will settle the matter for them. After some trouble the affair is arranged. Phormio receives the money, and at once carries it off to Phaedria, who purchases his Pamphila at once, and is made supremely happy; while poor Antipho is more wretched than ever, and accuses Geta of blundering stupidity in thus arranging to get rid of his wife for him. Chremes, meanwhile, has returned from Lemnos, and is in great perplexity about his wife and daughter. He is as anxious as Demipho can be to get rid of this wife of Antipho’s, and does his best to persuade his brother to arrange matters with Phormio. After this affair is settled he goes to make inquiries for his family from Lemnos, when he falls in with Sophrona, and finds to his unbounded astonishment that this wife of Antipho, whom they have been so anxious to get rid of, is no other than his own daughter Phanium. This discovery is imparted to Demipho after an amusing scene of hints rendered necessary by the presence of Nausistrata (Act v. Sc. 3); and the two old men are now as anxious to be off their bargain with Phormio as they were to make it, and above all to get back the thirty minae which the parasite had taken as Phanium’s portion. But they do not find it very easy to manage their scheme. Phormio is ready enough to give up Phanium, but has no intention of parting with the money; and when the old men attempt by fair means or foul to get it back, Chremes discovers to his horror that Phormio has discovered the secret of Phanium’s parentage, which Geta had overheard when Chremes first recognized his daughter in Demipho’s house. The result of all is that Phormio tells the whole story to Nausistrata. Chremes is utterly confounded, and is quite unable to blame his son for his amour with the music girl, when Phaedria describes to Nausistrata the purpose for which the thirty minae were obtained. The play ends with a conditional forgiveness of Chremes, and an invitation to supper for Phormio. In the character of Phormio Terence copied from an original, in which the standing idea of the parasite was strictly observed. See notes on Act ii. Scene 2. We have seen a very different idea, though with the same fondness for good living, worked out in the Eunuchus. See the Introduction to that play. Phormio is, however, a very capital specimen of his class, and shows far more readiness and amiability than most of the tribe. It is not unworthy of remark that this play is said by some to have been acted four times in one year. At all events, this and the Eunuchus, the two most spirited of Terence’s plays, came on the stage within six months.

Actus prologue, scaena pr

PROLOGUS


1POSTQUAM poeta vetus poetam non potest

Retrahere ab studio, et transdere hominem in otium,

Maledictis deterrere ne scribat parat;

Qui ita dictitat, quas antehae fecit fabulas

5Tenui esse oratione et scriptura levi;

Quia nusquam insanum scripsit adolescentulum

Cervam videre fugere, et sectari canes,

Et eam plorare, orare ut subveniat sibi.

Quod si intelligeret, olim quum stetit nova,

10Actoris opera magis stetisse quam sua,

Minus multo audacter quam nunc laedit laederet.

Nunc si quis est qui hoc dicat, aut sic cogitet;

Vetus si poeta non lacessisset prior,

Nullum invenire prologum potuisset novus

15Quem diceret, nisi haberet cui malediceret;

Is sibi responsum hoc habeat; in medio omnibus

Palmam esse positam qui artem tractant musicam.

Ille ad famem hunc ab studio studuit reicere:

Hic respondere voluit, non lacessere.

20Benedictis si certasset, audisset bene.

Quod ab ipso allatum est, sibi esse id rellatum putet.

De illo iam finem faciam dicendi mihi,

Peccandi quum ipse de se finem non facit:

Nunc quid velim animum attendite. Apporto novam

25Epidicazomenon qnam vocant comoediam

Graeci, Latini Phormionem nominant;

Quia, primas partes qui aget, is erit Phormio

Parasitus, per quem res agetur maxime,

Voluntas vestra si ad poetam accesserit.

30Date operam: adeste aequo animo per silentiumr;

Ne simili utamur fortuna atque usi sumus

Quum per tumultum noster grex motus loco est;

Quem actoris virtus nobis restituit locum,

Bonitasque vestra adiutans atque aequanimitas.



Actus I, scaena 1


(DAVUS.)



DAVUS


35Amicus summus meus et popularis Geta

Heri ad me venit. Erat ei de ratiuncula

Iampridem apud me reliquum pauxillulum

Nummorum; id ut conficerem. Confeci: affero.

Nam herilem filium eius duxisse audio

40Uxorem: ei, credo, munus hoc corraditur.

Quam inique comparatum est hi qui minus habent

Ut semiper aliquid addant divitioribus.

Quod ille unciatim vix de demenso suo,

Suum defrudans genium, comparsit miser,

45Id illa universum abripiet, haud existimans

Quanto labore partum. Porro autem Geta

Ferietur alio munere, ubi hera pepererit;

Porro autem alio, ubi erit puero natalis dies;

Ubi initiabunt. Omne hoc mater auferet:

50Puer causa erit mittendi. Sed videon Getam?



Actus I, scaena 2


(GETA. DAVUS.)



GETA


Si quis me quaeret rufus—



DAVUS


Praesto est; desine.



GETA


Oh!

At ego obviam conabar tibi, Dave.



DAVUS


Accipe, hem,

Lectum est: conveniet numerus quantum debui.



GETA


Amo te, et non neglexisse habeo gratiam.



DAVUS


55Praesertim ut nunc sunt mores. Adeo res redit;

Si quis quid reddit, magna habenda est gratia.

Sed quid tu es tristis?



GETA


Egone? neseis quo in metu et

Quanto in periclo simus?



DAVUS


Quid istuc est?



GETA


Scies,

Modo ut tacere possis.



DAVUS


Abi sis, insciens.

60Cuius tu fidem in pecunia perspexeris,

Verere verba ei credere? ubi quid mihi lucri est

Te fallere?



GETA


Ergo ausculta.



DAVUS


Hanc operam tibi dico.



GETA


Senis nostri, Dave, fratrem maiorem Chremem

Nostine?



DAVUS


Quidni?



GETA


Quid? eius gnatum Phaedriam?



DAVUS


65Tamquam te.



GETA


Evenit senibus ainbobus simul,

Iter illi in Lelmnum ut esset, nostro in Ciliciam

Ad hospitem antiquum: is senem per epistolas

Pellexit, modo non montes auri pollicens.



DAVUS


Cui tanta erat res, et supererat?



GETA


Desinas:

70Sic est ingeniun.



DAVUS


Oh, regem me esse oportuit.



GETA


Abeuntes ambo hic tum senes, me filiis

Relinquunt quasi magistrum.



DAVUS


O Geta, provinciam

Cepisti duram.



GETA


Mihi usus venit, hoc scio:

Memini relinqui me Deo irato meo.

75Coepi adversari primo. Quid verbis opus est?

Seni fidelis dum sum, scapulas perdidi.



DAVUS


Venere in mentem mili istaec; Namque inscitia est,

Adversum stimulum calces?



GETA


Coepi iis omnia

Facere, obsequi quae vellent.



DAVUS


Scisti uti foro.



GETA


80Noster mali nihil quicquam primo. Hic Phaedria

Continuo quandam nactus est puellulam

Citharistriam: hanc amare coepit perdite.

Ea serviebat lenoni impurissimo;

Neque quod daretur quicquam: id curarant patres.

85Restabat aliud nihil nisi oculos pascere,

Sectari, in ludum ducere, et reducere.

Nos otiosi operam dabamus Phaedriae.

In quo haec discebat ludo, exadversum ei loco

Tonstrina erat quaedam. Hic solebamus fere

90Plerumque eam opperiri dum inde iret domum.

Interea, dum sedemus illi, intervenit

Adolescens quidam lacrimans. Nos mirarier.

Rogamus quid sit? Nunquam aeque, inquit, ac modo

Paupertas mihi onus visum est et miserum et grave.

95Modo quandam vidi virginem hic viciniae

Miseram suam matrem lamentari mortuam.

Ea sita erat exadversum: neque illi benevolens

Neque notus neque cognatus extra unam aniculam

Quisquam aderat qui aciutaret funus. Miseritum est.

100Virgo ipsa facie egregia. Quid verbis opus est?

Commorat omnes nos. Ibi continuo Antipho,

Vultisne eamus visere? alius, Censco;

Eamus: due nos, sodes. Imus; venimus;

Videmus. Virgo pulchra; et quo imagis diceres,

105Nihil aderat adiumenti ad pulchritudinem.

Capillus passus, nudus pes, ipsa horrida,

Lacrimae, vestitus turpis; ut, ni vis boni

In ipsa inesset forma, haec formam extinguerent.

Ille qui illam amabat fidicinam tantummodo,

110Satis, inquit, scita est: noster vero—



DAVUS


Iam scio:

Amare coepit.



GETA


Scin quam? Quo evadat vide.

Postridie ad anum recta pergit: obsecrat

Sibi ut eius faciat copiam. Illa enim se negat;

Neque eum aequum facere ait: illam civem esse Atticam,

115Bonam, bonis prognatam: si uxorem velit,

Lege id licere facere; sin aliter, negat.

Noster quid ageret nescire; et illam ducere

Cupiebat, et metuebat absentem patrem.



DAVUS


Non, si redisset, ei pater veniam daret?



GETA


120Ille indotatam virginem atque ignobilem

Daret illi? Nunquam faceret.



DAVUS


Quid fit denique?



GETA


Quid fiat? Est parasitus quidam Phormio,

Homo confidens; qui illum Di omnes perduint.



DAVUS


Quid is fecit?



GETA


Hoc consilium quod dicam dedit.

125Lex est, ut orbae qui sunt genere proximi

Eis nubant; et illos ducere eadem haec lex iubet.

Ego te cognatum dicam, et tibi scribam dicam:

Paternum amicum me assimulabo virginis:

Ad iudices veniemus. Qui fuerit pater,

130Quae mater, qui cognata tibi sit, omnia haec

Confingam, quod erit mihi bonum atque commodum.

Quum tu horum nihil refelles, vincam scilicet.

Pater aderit: mihi paratae lites: quid mea?

Illa quidem nostra erit.



DAVUS


Iocularem audaciam!



GETA


135Persuasum est homini; factum est; ventum est; vincimur:

Duxit.



DAVUS


Quid narras?



GETA


Hoc quod audis.



DAVUS


O Geta,

Quid te futurum est?



GETA


Nescio hercle: unum hoc scio;

Quod fors feret feremus aequo animo.



DAVUS


Placet.

Hem, istuc viri est officium.



GETA


In me omnis spes mihi est.



DAVUS


140Laudo.



GETA


Ad precatorem adeam credo, qui mihi

Sic oret; Nunc amitte, quaeso, hunc: caeterum

Posthac, si quicquam, nihil precor; tantummodo

Non addat: Ubi ego hinc abiero, vel occidito.



DAVUS


Quid paedagogus ille, qui citharistriam?

145Quid rei gerit?



GETA


Sic tenuiter.



DAVUS


Non multum habet

Quod det fortasse.



GETA


Immo nihil nisi spem meram.



DAVUS


Pater eius rediit an non.?



GETA


Nondum.



DAVUS


Quid? senem

Quoad exspectatis vestrum?



GETA


Non certum scio;

Sed epistolam ab eo allatam esse audivi modo,

150Et ad portitores esse delatam: hanc petam.



DAVUS


Numnquid, Geta, aliud me vis?



GETA


Ut bene sit tibi.

Puer, hens. Nemone huc prodit? Cape, da hoc Dorcio.



Actus I, scaena 3


(ANTIPHO. PHAEDRIA.)



ANTIPHO


Adeon rem redisse ut qui mihi consultum optime velit esse,

Phaedria, patrem ut extimescam, ubi in mentem eius adventi venit?

155Quod ni fuissem incogitans, ita eum exspectarem ut par fuit.



PHAEDRIA


Quid istuc est?



ANTIPHO


Rogitas, qui tam audacis facinoris mihi conscius sis?

Quod utinam ne Phormioni id suadere in mentem incidisset,

Neu me cupidum eo impulisset, quod mihi principium est mali.

Non potitus essem: fuisset tum illos mihi aegre aliquot dies:

160At non quotidiana cura haec angeret animum.



PHAEDRIA


Audio.



ANTIPHO


Dum exspecto quam mox veniat qui adimat hanc mihi consuetudinem.



PHAEDRIA


Aliis quia defit quod amant aegre est: tibi quia superest dolet.

Amore abundas, Antipho.

Nam tua quidem hercle certo vita haec expetenda optandaque est.

165Ita me Di bene ament ut mihi liceat tam diu quod amo frui;

Iam depecisci morte cupio: tu coniicito caetera;

Quid ego ex hac inopia nunc capiam, et quid tu ex hac copia;

Ut ne addam quod sine sumtu ingenuam liberalem nactus es;

Quod habes, ita ut voluisti, uxorem sine mala fama palam;

170Beatus ni unum hoc desit, animus qui modeste istaec ferat.

Et si tibi res sit cum eo lenone quocum mihi est, tum sentias.

Ita plerique ingenio sumus omnes: nostri nosmet poenitet.



ANTIPHO


At tu mihi contra nunc videre fortunatus, Phaedria,

Cui de integro est potestas etiam consulendi quid velis;

175Retinere, amare, amittere. Ego in eumn incidi infelix locum

Ut neque mihi eius sit amittendi nec retinendi copia.

Sed quid hoc est? videone ego Getam currentem huc advenire?

Is est ipsus: hei timeo miser quam hic nunc mihi nuntiet rem.



Actus I, scaena 4


(GETA. ANTIPHO. PHAEDRIA.)



GETA


Nullus es, Geta, nisi iam aliquod tibi consilium celere repperis:

180Ita nunc imparatum subito tanta te impendent mala,

Quae neque uti devitem scio, neque quo modo me inde extraham:

Nam non potest celari nostra diutius iam audacia.



ANTIPHO


Quidnam ille commotus venit?



GETA


Tum temporis mihi punctum ad hanc rem est. Herus adest.



ANTIPHO


Quid istuc mali est?



GETA


185Quod quum audierit, quod eius remedium inveniann iracundiae?

Loquarne? incendam: taceam? instigem: purgem me? laterem lavem.

Eheu me miserum: quum mihi paveo, tum Antipho me excruciat animi:

Eius me miseret: ei nunc timeo: is nunc me retinet; nam absque eo esset,

Recte ego mihi vidissem, et senis essem ultus iracundiam:

190Aliquid convasassem, atque hinc me protinam coniicerm in pedes.



ANTIPHO


Quam hic fugam aut furtum parat?



GETA


Sed ubi Antiphonem reperiam? aut qua quaerere insistam via?



PHAEDRIA


Te nominat.



ANTIPHO


Nescio quod magnum hoc nuntio exspecto malum.



PHAEDRIA


Ah, sanusne es?



GETA


Domum ire pergam: ibi plurimum est.



PHAEDRIA


195Revocemus hominem.



ANTIPHO


Sta ilico.



GETA


Hem,

Satis pro imperio, quisquis es.



ANTIPHO


Geta.



GETA


Ipse est quem volui obviam.



ANTIPHO


Cedo quid portas, obsecro? atque id, si potes, verbo expedi.



GETA


Faciam.



ANTIPHO


Eloquere.



GETA


Modo apud portum—



ANTIPHO


Meumne?—



GETA


Intellexti.



ANTIPHO


Occidi.



GETA


Hem.



ANTIPHO


Quid agam?



PHAEDRIA


Quid ais?



GETA


Huius patrem vidisse me, patruum tuum.



ANTIPHO


200Nam quod ego huic nunc subito exitio remedium inveniam miser?

Quod si eo meae fortunae redeunt, Phanium, abs te ut distrahar,

Nulla est mihi vita expetenda.



GETA


Ergo istaec quum ita sint, Antipho,

Tanto magis te advigilare aequum est. Fortes fortuna adiuvat.



ANTIPHO


Non sum apud me.



GETA


Atqui opus est nunc quummaxime ut sis, Antipho;

205Nam si senserit te timidum pater esse, arbitrabitur

Commeruisse culpam.



PHAEDRIA


Hoc verum est.



ANTIPHO


Non possum immutarier.



GETA


Quid faceres, si gravius aliud tibi nunc faciendum foret?



ANTIPHO


Quum hoc non possum, illud minus possem.



GETA


Hoc nihil est, Phaedria: ilicet.

Quid hic conterimus operam frustra? Quin abeo?



PHAEDRIA


Et quidem ego.



ANTIPHO


Obsecro:

210Quid si assimulo? satin est?



GETA


Garris.



ANTIPHO


Vultum contemplamini: hem,

Satin sic est?



GETA


Non.



ANTIPHO


Quid si sic?



GETA


Propemodum.



ANTIPHO


Quid si sic?



GETA


Sat est.

Hem, istuc serva; et verbum verbo, par pari ut respondeas,

Ne te iratus suis saevidicis dictis protelet.



ANTIPHO


Scio.



GETA


Vi coactum te esse invitum, lege, iudicio: tenes?

215Sed quis hic est senex quem video in ultima platea?



ANTIPHO


Ipsus est:

Non possum adesse.



GETA


Ah, quid agis? quo abis, Antipho?

Mane, inquam.



ANTIPHO


Egomet me novi et peccatum meumr:

Vobis commendo Phanium et vitam meam.



PHAEDRIA


Geta, quid nunc fiet?



GETA


Tu iam lites audies:

220Ego plectar pendens, nisi quid me fefellerit.

Sed quod modo hic nos Antiphonem monuimus

Id nosmet ipsos facere oportet, Phaedria.



PHAEDRIA


Aufer mihi oportet: quin tu quod faciam impera.



GETA


Meministine olim ut fuerit vestra oratio

225In re incipienda ad defendendam noxiam;

Iustam illam causam, facilem, vincibilem, optimam?



PHAEDRIA


Memini.



GETA


Hem, nunc ipsa est opus ea, aut, si quid potest,

Meliore et callidiore.



PHAEDRIA


Eiet sedulo.



GETA


Nunc prior adito tu: ego in subsidiis hic ero

230Succenturiatus, si quid deficias.



PHAEDRIA


Age.



Actus II, scaena 1


(DEMIPHO. GETA. PHAEDRIA.)



DEMIPHO


Itane tandem uxorem duxit Antipho iniussu meo?

Nec meum imperium, ac mitto imperium, non simultatem meam

Revereri saltem? non pudere? O facinus audax! o Geta

Monitor!



GETA


Vix tandem.



DEMIPHO


Quid mihi dicent, aut quam causam reperient,

235Demiror.



GETA


Atqui repperi iam: aliud cura.



DEMIPHO


Anne hoc dicet mihi,

Invitus feci: lex coegit? Audio. Fateor.



GETA


Places.



DEMIPHO


Verum scientem, tacitum, causam tradere adversariis;

Etiamne id lex coegit?



PHAEDRIA


Illud durum.



GETA


Ego expediam: sine.



DEMIPHO


Incertum est quid agam, quia praeter spem atque incredibile hoc mihi obtigit:

240Ita sum irritatus animum ut nequeam ad cogitandum instituere:

Quamobrem omnes, quum secundae res sunt maxime, tum maxime

Meditari secum oportet quo pacto adversam aerumnam ferant;

Pericla, damna, exilia! Peregre rediens semper cogitet

Aut filii peccatum, aut uxoris mortem, aut morbum filiae;

245Communia esse haec; nequid horum unquam accidat animo novum:

Quicquid praeter spem eveniat omne id deputare esse in lucro.



GETA


Phaedria, incredibile est quantum herum anteco sapientia.

Meditata mihi sunt omnia mea incommoda, herus si redierit:

Molendum usque in pistrino; vapulandum; habendae compedes;

250Opus ruri faciendum: horum nihil quicquam accidet animo novum.

Quicquid praeter spem eveniet, omne id deputabo esse in lucro.

Sed quid cessas hominem adire, et blande in principio alloqui?



DEMIPHO


Phaedriam mei fratris video filium mihi ire obviam.



PHAEDRIA


Mi patrue, salve.



DEMIPHO


Salve: sed ubi est Antipho?



PHAEDRIA


255Salvum advenire—



DEMIPHO


Credo: hoc responde mihi.



PHAEDRIA


Valet: hic est: sed satin omnia ex sententia?



DEMIPHO


Vellem quidem.



PHAEDRIA


Quid istuc?



DEMIPHO


Rogitas, Phaedria?

Bonas, me absente, hic confecistis nuptias.



PHAEDRIA


Eho, an id succenses nunc illi?



GETA


O artificem probum.



DEMIPHO


260Egone illi non succenseam? Ipsum gestio

Dari mihi in conspectum, nunc sua culpa ut sciat

Lenem patrem illum factum me esse acerrimum.



PHAEDRIA


Atqui nihil fecit, patrue, quod succenseas.



DEMIPHO


Ecce autem similia omnia; omnes congruunt;

265Unum cognoris, omnes noris.



PHAEDRIA


Haud ita est.



DEMIPHO


Hic in noxa est: ille ad defendendam causam adest.

Quum ille est, praesto hic est: tradunt operas mutuas.



GETA


Probe horum facta imprudens depinxit senex.



DEMIPHO


Nam ni haec ita essent, cum illo haud stares, Phaedria.



PHAEDRIA


270Si est, patrue, culpam ut Antipho in se admiserit,

Ex qua re minus rei foret aut famae temperans;

Non causam dico quin quod meritus sit ferat.

Sed si quis forte, malitia fretus sua,

Insidias nostrae fecit adolescentiae,

275Ac vicit; nostrane ea culpa est an iudicum,

Qui saepe propter invidiam adimunt diviti,

Aut propter misericordiam addunt pauperi?



GETA


Ni nossem causam, crederem vera hunc loqui.



DEMIPHO


An quisquam iudex est qui possit noscere

280Tua iusta, ubi tute verbum non respondeas,

Ita ut ille fecit?



PHAEDRIA


Functus adolescentuli est

Officium liberalis. Postquam ad iudices

Ventura est, non potuit cogitata proloqui:

Ita eum tum timidum ibi obstupefecit pudor.



GETA


285Laudo hunc; sed cesso adire quamprimum senem?

Here, salve: salvum te advenisse gaudeo.



DEMIPHO


Oh,

Bone custos, salve, columen vero familiar,

Cui commendavi filium hinc abiens meum.



GETA


Iam dudum te omnes nos accusare audio

290Immerito, et me horunc omnium immeritissimo.

Nam quid me in hac re facere voluisti tibi?

Servum hominem causam orare leges non sinunt:

Neque testimoni dictio est.



DEMIPHO


Mitto omnia.

Addo istuc; imprudens timuit adolescens: sino.

295Tu servus: verum, si cognata est maxime,

Non fuit necesse habere: sed, id quod lex iubet,

Dotem daretis; quæreret alium virum.

Qua ratione inopem potius ducebat domum?



GETA


Non ratio, verum argentum deerat.



DEMIPHO


Sumeret

300Alicunde.



GETA


Alicunde? nihil est dictu facilius.



DEMIPHO


Postremo, si nullo alio pacto, foenore.



GETA


Hui, dixti pulchre: siquidem quisquam crederet

Te vivo.



DEMIPHO


Non, non sic futurum est: non potest.

Egone illam cum illo ut patiar nuptam unum diem?

305Nihil suave meritum est. Hominem commonstrarier

Mihi istum volo, aut ubi habitet demonstrarier.



GETA


Nempe Phormionem?



DEMIPHO


Istum patronum mulieris.



GETA


Iam faxo hic aderit.



DEMIPHO


Antipho ubi nunc est?



PHAEDRIA


Foris.



DEMIPHO


Abi, Phaedria: eum require atque adduce huc.



PHAEDRIA


Eo

310Recta via equidem illuc.



GETA


Nempe ad Pamphilam.



DEMIPHO


At ego Deos Penates hinc salutatum domum

Devertar; inde ibo ad forum, atque aliquot mihi

Amicos advocabo ad hanc rem qui assient,

Ut ne imparatus sim, si adveniat Phormio.



Actus II, scaena 2


(PHORMIO. GETA.)



PHORMIO


315ITANE patris ais conspectum veritum hinc abisse?



GETA


Admodum.



PHORMIO


Phanium relictam solam?



GETA


Sic.



PHORMIO


Et iratum senem?



GETA


Oppido.



PHORMIO


Ad te summa solum, Phormio, rerum redit.

Tute hoc intristi: tibi omne est exedendum. Accingere.



GETA


Obsecro te—



PHORMIO


Si rogabit?



GETA


In te spes est—



PHORMIO


Eccere.

320Quid si reddet?



GETA


Tu impulisti—



PHORMIO


Sic opinor.



GETA


Subveni.



PHORMIO


Cedo senem: iam instructa sunt mihi in corde consilia omnia.



GETA


Quid ages?



PHORMIO


Quid vis nisi uti maneat Phanium, atque ex crimine hoc

Antiphonem eripiam, atque in me omnem iram derivem senis?



GETA


O vir fortis, atque amicus. Verum hoc saepe, Phormio,

325Vereor, ne istaec fortitudo in nervum erumpat denique.



PHORMIO


Ah,

Non ita est: factum est periclum: iam pedum visa est via.

Quot me censes homines iam deverberasse usque ad necem,

Hospites, tun cives? quo magis novi, tanto saepius.

Cedodum, en unquam iniuriarum audisti mihi scriptam dicam?



GETA


330Qui istuc?



PHORMIO


Quia non rete accipitri tenditur neque miluo,

Qui male faciunt nobis: illis qui nihil faciunt tenditur.

Quia enim in illis fructus est; in illis opera luditur.

Aliis aliunde est periclum unde aliquid abradi potest:

Mihi sciunt nihil esse. Dices, Ducent damnatum domum:

335Alere nolunt hominem edacem; et sapiunt, mea quidem sententia,

Pro maleficio si beneficium summum nolunt reddere.



GETA


Non potest satis pro merito ab illo tibi referri gratia.



PHORMIO


Immo enim nemo satis pro merito gratiam regi refert.

Tene asymbolum venire, unctum atque lautum e balneis,

340Otiosum ab animo, quum ille et cura et sumtu absumitur

Dum tibi sit quod placeat; ille ringitur, tu rideas;

Prior bibas, prior decumbas; coena dubia apponitur.



GETA


Quid istuc verbi est?



PHORMIO


Ubi tu dubites quid sumas potissimum.

Haec cum rationem ineas quam sint suavia et quam cara sint,

345Ea qui praebet non tu hunc habeas plane praesentem Deum?



GETA


Senex adest: vide quid agas: prima coitio est acerrima.

Si eam sustinueris, postilla iam, ut libet, ludas licet.



Actus II, scaena 3


(DEMIPHO. GETA. PHORMIO.)



DEMIPHO


En unquam cuiquam contumeliosius

Audistis factam iniuriam quam haec est mihi?

350Adeste, quaeso.



GETA


Iratus est.



PHORMIO


Quin tu hoc age: st!

Iam ego hunc agitabo. Pro Deum immortalium!

Negat Phanium esse hanc sibi cognatam Demipho?

Hanc Demipho negat esse cognatam?



GETA


Negat.



PHORMIO


Neque eius patrem se scire qui fuerit?



GETA


Negat.



DEMIPHO


355Ipsum esse opinor de quo agebam. Sequimini.



PHORMIO


Nec Stilphonem ipsum scire qui fuerit?



GETA


Negat.



PHORMIO


Quia egens relicta est misera, ignoratur parens,

Negligitur ipsa: vide avaritia quid facit.



GETA


Si herum insimulabis avaritiae, male audies.



DEMIPHO


360O audaciam! etiam me ultro accusatum advenit?



PHORMIO


Nam iam adolescenti nihil est quod succenseam,

Si illum minus norat: quippe homo iam grandior,

Pauper, cui opera vita erat, ruri fere

Se continebat: ibi agrum de nostro patre

365Colendum habebat. Saepe interea mihi senex

Narrabat se hunc negligere cognatum suum:

At quem virum! quem ego viderim in vita optimum.



GETA


Videas te atque illum ut narras.



PHORMIO


I in malam crucem.

Nam nisi ita eum existimassem, nunquam tam graves

370Ob hanc inimicitias caperem in vestram familiam,

Quam is aspernatur nunc tam illiberaliter.



GETA


Pergin hero absenti male loqui, impurissime?



PHORMIO


Dignum autem hoc illo est.



GETA


Ain tandem, career?



DEMIPHO


Geta.



GETA


Bonorum extortor, legum contortor.



DEMIPHO


Geta.



PHORMIO


375Responde.



GETA


Quis homo est? ehem!



DEMIPHO


Tace.



GETA


Absenti tibi

Te indignas, seque dignas, contumelias

Nunquam cessavit dicere hodie.



DEMIPHO


Ohe, desine.

Adolescens, primum abs te hoc bona venia peto,

Si tibi placere potis est, mihi ut respondeas:

380Quem amicum tuum ais fuisse istum? explana mihi:

Et qui cognatum me sibi esse diceret.



PHORMIO


Proinde expiscare, quasi non nosses.



DEMIPHO


Nossem?



PHORMIO


Ita.



DEMIPHO


Ego me nego: tu qui ais redige in memoriam.



PHORMIO


Eho, tu sobrinum tuum non noras?



DEMIPHO


Enicas:

385Dic nomen.



PHORMIO


Nomen?



DEMIPHO


Maxime. Quid nunc taces?



PHORMIO


Perii hercle: nomen perdidi.



DEMIPHO


Hem, quid ais?



PHORMIO


Geta.

Si meministi id quod olim dictum est, subiice. Hem,

Non dico: quasi non noris, tentatum advenis.



DEMIPHO


Egone autem tento?



GETA


Stilpho.



PHORMIO


Atque adeo quid mea?

390Stilpho est.



DEMIPHO


Quem dixti?



PHORMIO


Stilphonem, inquam, noveras?



DEMIPHO


Neque ego illum noram; neque mihi cognatus fuit

Quisquam istoc nomine.



PHORMIO


Itane? non te horum pudet?

At si talentum rem reliquisset decem—



DEMIPHO


Di tibi malefaciant.



PHORMIO


primus esses memoriter

395Progeniem vestram usque ab avo atque atavo proferens.



DEMIPHO


Ita ut dicis: ego tum si advenissem, qui mihi

Cognata ea esset dicererm: itidem tu face.

Cedo qui est cognata?



GETA


Eu, noster, recte. Heus tu, cave.



PHORMIO


Dilucide expedivi quibus me oportuit

400Iudicibus: tum, si id falsum fuerat, filius

Cur non refellit?



DEMIPHO


Filium narras mihi,

Cuius de stultitia dici ut dignum est non potest?



PHORMIO


At tu qui sapiens es magistratus adi;

Iudicium de eadem causa iterum ut reddant tibi;

405Quandoquidem solus regnas, et soli licet

Hic de eadem causa bis iudicium adipiscier.



DEMIPHO


Etsi mihi facta iniuria est, verumtamen

Potius quam lites secter, aut quam te audiam,

Itidem ut cognata si sit, id quod lex iubet

410Dotem dare, abduce hanc, minas quinque accipe.



PHORMIO


Ha, ha, he! homo suavis.



DEMIPHO


Quid est? num iniquum postulo?

An ne hoc quidelm adipiscar ego, quod ius publicum est?



PHORMIO


Itane tandem quæso, item ut meretricem ubi abusus sis,

Mercedem dare lex iubet ei atque amittere? An,

415Ut ne quid turpe civis in se admitteret

Propter egestatem, proximo iussa est dari,

Ut cum uno aetatem degeret? quod tu vetas.



DEMIPHO


Ita proximo quidem! At nos unde? aut quamobrem—



PHORMIO


Ohe,

Actum, aiunt, ne agas.



DEMIPHO


Non agam? immo haud desinam,

420Donec perfecero hoc.



PHORMIO


Ineptis.



DEMIPHO


Sine modo.



PHORMIO


Postremo tecum nihil rei nobis, Demipho, est.

Tuus est damnatus gnatus, non tu; nam tua

Præterierat iam ad ducendum aetas.



DEMIPHO


Omnia haec

Illum putato quae ego nunc dico dicere;

425Aut quidem cum uxore hac ipsum prohibebo domo.



GETA


Iratus est.



PHORMIO


Tute idem melius feceris.



DEMIPHO


Itane es paratus facere me adversum omnia,

Infelix?



PHORMIO


Metuit hic nos, tametsi sedulo

Dissimulat.



GETA


Bene habent tibi principia.



PHORMIO


Quin quod est

430Ferendum fers? tuis dignum factis feceris,

Ut amici inter nos simus.



DEMIPHO


Egon tuam expetam

Amicitiam? aut te visum aut auditum velim?



PHORMIO


Si concordabis cum illa, habebis quae tuam

Senectutem oblectet; respice aetatem tuam.



DEMIPHO


435Te oblectet; tibi habe.



PHORMIO


Minue vero iram.



DEMIPHO


Hoc age:

Satis iam verborum est: nisi tu properas mulierem

Abducere, ego illam eiiciam. Dixi, Phormio.



PHORMIO


Si tu illam attigeris secus quam dignum est liberam,

Dicam tibi impingam grandem: dixi, Demipho.

440Si quid opus fuerit, heus, domo me.



GETA


Intelligo.



Actus II, scaena 4


(DEMIPHO. GETA. HEGIO. CRATINUS. CRITO.)



DEMIPHO


Quanta me cura et sollicitudine afficit

Gnatus, qui me et se hisce impedivit nuptiis;

Neque mihi in conspectum prodit, ut saltem sciam

Quid de hac re dicat, quidve sit sententiae.

445Abi; vise redieritne iam an nondum domum.



GETA


Eo.



DEMIPHO


Videtis quo in loco res haec siet.

Quid ago? dic, Hegio.



HEGIO


Ego Cratinum censeo,

Si tibi videtur.



DEMIPHO


Dic, Cratine.



CRATINUS


Mene vis?



DEMIPHO


Te.



CRATINUS


Ego quae in rem tuam sint ea velim facias: mihi

450Sic hoc videtur. Quod te absente hic filius

Egit restitui in integrum aequum est et bonum,

Et id impetrabis: dixi.



DEMIPHO


Dic nunc, Hegio.



HEGIO


Ego sedulo hunc dixisse credo: verum ita est,

Quot homines, tot sententiae; suus cuique mos.

455Mihi non videtur quod sit factum legibus

Rescindi posse; et turpe inceptum est.



DEMIPHO


Dic, Crito.



CRITO


Ego amplius deliberandum censeo:

Res magna est.



HEGIO


Numquid nos vis?



DEMIPHO


Fecistis probe:

Incertior sum multo quam dudum.



GETA


Negant

460Redisse.



DEMIPHO


Frater est exspectandus mihi:

Is quod mihi dederit de hac re consilium id sequar.

Percontatum ibo ad portum, quoad se recipiat.



GETA


At ego Antiphonem quaeram, ut quae acta hic sint sciat.

Sed eccum ipsum video in tempore huc se recipere.



Actus III, scaena 1


(ANTIPHO. GETA.)



ANTIPHO


465Enimvero, Antipho, multimodis cum istoc animo es vituperandus.

Itane te hinc abisse et vitam tuam tutandam aliis dedisse?

Alios tuam rem credidisti magis quam tete animadversuros?

Nam, ut ut erant alia, illi certe quae nunc tibi domi est consuleres,

Ne quid propter tuam fidem decepta pateretur mali,

470Cuius nunc miserae spes opesque sunt in te uno omnes sitae.



GETA


Equidem, here, nos iam dudum hic te absentem incusamus qui abieris.



ANTIPHO


Te ipsum quaerebam.



GETA


Sed ea causa nihilo magis defecimus.



ANTIPHO


Loquere, obsecro; quonam in loco sunt res et fortunae meae?

Numquid patri subolet?



GETA


Nihil etiam.



ANTIPHO


Et quid spei porro est?



GETA


Nescio.



ANTIPHO


Ah.



GETA


475Nisi Phaedria haud cessavit pro te eniti.



ANTIPHO


Nihil fecit novi.



GETA


Tur Phormio itidem in hac re, ut in aliis, strenuum hominem praebuit.



ANTIPHO


Quid is fecit?



GETA


Confutavit verbis admodum iratum patrem.



ANTIPHO


Eu, Phormio.



GETA


Ego quod potui porro.



ANTIPHO


Mi Geta, omnes vos amo.



GETA


Sic habent principia sese ut dico: adhuc tranquilla res est;

480Mansurusque patruum pater est, dum huc adveniat.



ANTIPHO


Quid eum?



GETA


Ut aibat,

De eius consilio sese velle facere, quod ad hanc rem attinet.



ANTIPHO


Quantus metus est mihi venire huc salvum nunc patruum, Geta.

Nam per eius unam, ut audio, aut vivam aut moriar sententiam.



GETA


Phaedria tibi adest.



ANTIPHO


Ubinam?



GETA


Eccum ab sua palaestra exit foras.



Actus III, scaena 2


(PHAEDRIA. DORIO. ANTIPHO. GETA.)



PHAEDRIA


485Dorio, audi,

Obsecro.



DORIO


Non audio.



PHAEDRIA


Parumper.



DORIO


Quin omitte me.



PHAEDRIA


Audi quod dicam.



DORIO


At enim taedet iam audire eadem millies.



PHAEDRIA


At nunc dicam quod libenter audias.



DORIO


Loquere, audio.



PHAEDRIA


Nequeo te exorare ut maneas triduum hoc? Quo nunc abis?



DORIO


490Mirabar si tu mihi quicquam afferres novi.



ANTIPHO


Hei, metuo lenonem ne quid—suo suat capiti.



GETA


Idem ego metuo.



PHAEDRIA


Non mihi credis?



DORIO


Hariolare.



PHAEDRIA


Sin fidem do.



DORIO


Fabulae.



PHAEDRIA


Foeneratum istuc beneficium tibi pulchre dices.



DORIO


Logi.



PHAEDRIA


Crede mihi, gaudebis facto: verum hercle hoc est.



DORIO


Somnia.



PHAEDRIA


495Experire; non est longum.



DORIO


Cantilenam eandem canis.



PHAEDRIA


Tu mihi cognatus, tu parens, tu amicus, tu—



DORIO


Garri modo.



PHAEDRIA


Adeone ingenio esse duro te atque inexorabili

Ut neque misericordia neque precibus molliri queas?



DORIO


Adeon te esse incogitantem atque impudentem, Phaedria,

500Ut phaleratis dictis ducas me, et meam ductes gratiis?



ANTIPHO


Miseritum est.



PHAEDRIA


Hei veris vincor.



GETA


Quam uterque est similis sui.



PHAEDRIA


Neque, Antipho alia quum occupatus esset sollicitudine,

Tum hoc esse mihi obiectum malum!



ANTIPHO


Ah, quid istuc autem est, Phaedria?



PHAEDRIA


O fortunatissime Antipho.



ANTIPHO


Egone?



PHAEDRIA


Cui quod amas domi est;

505Nec cum huiusmodi unquam usus venit ut conflictares malo.



ANTIPHO


Mihin domi est? immo, id quod aiunt, auribus teneo lupum.

Nam neque quomodo a me amittam invenio; neque uti retineam scio.



DORIO


Ipsum istuc mihi in hoc est.



ANTIPHO


Heia, ne parum leno sies.

Numquid hic confecit?



PHAEDRIA


Hicine? quod homo inhumanissimus:

510Pamphilam meam vendidit.



GETA


Quid? vendidit?



ANTIPHO


Aine vendidit?



PHAEDRIA


Vendidit.



DORIO


Quam indignum facinus, ancillam aere emtam suo!



PHAEDRIA


Nequeo exorare ut me maneat, et cum illo ut mutet fidem,

Triduum hoc, dum id quod est promissum ab amicis argentum aufero.

Si tum non dedero, unam praeterea horam ne oppertus sies.



DORIO


515Obtundis.



ANTIPHO


Haud longum est id quod orat, Dorio: exoret sine:

Idem hoc tibi quod bene promeritus fueris conduplicaverit.



DORIO


Verba istaec sunt.



ANTIPHO


Pamphilamne hac urbe privari sines?

Tum praeterea horunc amorem distrahi poterin pati?



DORIO


Neque ego, neque tu.



GETA


Di tibi omnes id quod es dignus duint.



DORIO


520Ego te complures adversum ingenium meum menses tuli

Pollicitantem, nihil ferentem, flentem: nunc contra omnia haec,

Repperi qui det neque lacrimet; da locum melioribus.



ANTIPHO


Certe hercle, ego si satis commemini, tibi quidem est olim dies

Quam ad dares huic praestituta.



PHAEDRIA


Factum.



DORIO


Num ego istuc nego?



ANTIPHO


525Iam ea praeteriit?



DORIO


Non; verum haec ei antecessit.



ANTIPHO


Non pudet

Vanitatis?



DORIO


Minime, dum ob rem.



GETA


Sterquilinium.



PHAEDRIA


Dorio,

Itane tandem facere oportet?



DORIO


Sic sum: si placeo, utere.



ANTIPHO


Sicine hunc decipis?



DORIO


Immo enimvero, Antipho, hic me decipit:

Nam hic me huiusmodi esse scibat; ego hunc esse aliter credidi.

530Iste me fefellit; ego isti nihilo sum aliter ac fui.

Sed utut haec sunt, tamen hoc faciam: cras mane argentum mihi

Miles dare se dixit: si mihi prior tu attuleris, Phaedria,

Mea lege utar, ut potior sit qui prior ad dandum est. Vale.



Actus III, scaena 3


(PHAEDRIA. ANTIPHO. GETA.)



PHAEDRIA


Quid faciam? Unde ego nunc tam subito huic argentum inveniam miser,

535Cui minus nihilo est? quod si hic potuisset nunc exorarier

Triduum hoc, promissum fuerat.



ANTIPHO


Itane hunc patiemur, Geta,

Fieri miserum, qui me dudum, ut dixti, adiurit comiter,

Quin, quum opus est, beneficium rursum ei experiamur reddere?



GETA


Scio quidem hoc esse aequum.



ANTIPHO


Age ergo, solus servare hunc potes.



GETA


540Quid faciam?



ANTIPHO


Invenias argentum.



GETA


Cupio; sed id unde edoce.



ANTIPHO


Pater adest hic.



GETA


Scio; sed quid tum?



ANTIPHO


Ah, dictum sapienti sat est.



GETA


Itane?



ANTIPHO


Ita.



GETA


Sane hercle pulchre suades: etiam tu hinc abis?

Non triumpho ex nuptiis tuis si nihil nanciscor mali,

Ni etiam nunc me huius causa quaerere in maloiubeas crucem?



ANTIPHO


545Verum hic dicit.



PHAEDRIA


Quid? ego vobis, Geta, alienus sum?



GETA


Haud puto.

Sed parumne est quod omnibus nunc nobis succenset senex,

Ni instigemus etiam ut nullus locus relinquatur preci?



PHAEDRIA


Alius ab oculis meis illam in ignotum hinc abducet locum? Hem!

Tum igitur dum licet dumque adsum loquimini mecum, Antipho;

550Contemplamini me.



ANTIPHO


Quamobrem? aut quidnam facturus es cedo?



PHAEDRIA


Quoquo hinc asportabitur terrarum certum est persequi,

Aut perire.



GETA


Di bene vertant, quod agas; pedetentim tamen.



ANTIPHO


Vide si quid opis potes afferre huic.



GETA


Si quid? quid?



ANTIPHO


Quaere, obsecro,

Ne quid plus minusve faxit quod nos post pigeat, Geta.



GETA


555Quaero. Salvus est, ut opinor; verum enim metuo malum.



ANTIPHO


Noli metuere: una tecum bona mala tolerabimus.



GETA


Quantum tibi opus est argenti? loquere.



PHAEDRIA


Solae triginta minae.



GETA


Triginta? hui percara est, Phaedria.



PHAEDRIA


Istaec vero vilis est.



GETA


Age, age; inventas reddam.



PHAEDRIA


O lepidum!



GETA


Aufer te hinc.



PHAEDRIA


Iam opus est.



GETA


Iam feres.

560Sed opus est mihi Phormionem ad hanc rem adiutorem dari.



ANTIPHO


Praesto est: audacissime oneris quidvis impone, et feret.

Solus est homo amico amicus.



GETA


Eamus ergo ad eum ocius.



ANTIPHO


Numquid est quod opera mea vobis opus sit?



GETA


Nihil: verum abi domum;

Et illam miseram, quam ego nunc intus scio esse exanimatam metu,

565Consolare: Cessas?



ANTIPHO


Nihil est aeque quod faciam libens.



PHAEDRIA


Qua via istuc facies?



GETA


Dicam in itinere: modo te hinc amove.



Actus IV, scaena 1


(DEMIPHO. CHREMES.)



DEMIPHO


Quid qua profectus causa hinc es Lemnum, Chreme,

Adduxtin tecum filiam?



CHREMES


Non.



DEMIPHO


Quid ita non?



CHREMES


Postquam videt me eius mater esse hic diutius,

570Simul autem non manebat aetas virginis

Neam negligentiam, ipsam cum omni familia

Ad me profectam esse aibant.



DEMIPHO


Quid illic tam diu,

Quaeso, igitur commorabare, ubi id audiveras?



CHREMES


Pol me detinuit morbus.



DEMIPHO


Unlde? aut qui?



CHREMES


Rogas?

575Senectus ipsa est morbus; sed venisse eas

Salvas audivi ex nauta qui illas vexerat.



DEMIPHO


Quid gnato obtigerit me absente audistin, Chreme?



CHREMES


Quod quidem me factum consili incertum facit;

Nam hanc conditionem si cui tulero extrario,

580Quo pacto aut unde mihi sit dicendum ordine est.

Te mihi fidelem ess aeque atque egomet sum mihi

Scibam: ille, si me alienus affinem volet,

Tacebit dum intercedet familiaritas;

Sin spreverit me, plus quam opus est scito sciet:

585Vereorque ne uxor aliqua hoc resciscat mea;

Quod si fit, ut me excutiam atque egrediar domo

Id restat; nam ego meorum solus sum meus.



DEMIPHO


Scio ita esse; et istaec mihi res sollicitudini est:

Neque defetiscar usque adeo experirier,

590Donec tibi id quod pollicitus sum effecero.



Actus IV, scaena 2


(GETA.)



GETA


Ego hominem callidiorem vidi neminem

Quam Phormionem: venio ad hominem ut dicerem

Argentum opus esse, et id quo pacto fieret:

Vixdum dimidium dixeram, intellexerat;

595Gaudebat; me laudabat; quaerebat senem;

Dis gratias agebat, tempus sibi dari

Ubi Phaedriae esse ostenderet nihilo minus

Amicum sese quam Antiphoni: hominem ad forum

Iussi operiri; eo me esse adducturum senem.

600Sed eccum ipsum: quis est ulterior? atat, Phaedriae

Pater venit: sed quid pertimui autem, bellua?

An quia quos fallam pro uno duo sunt mihi dati?

Commodius esse opinor duplici spe utier.

Petam hinc unde a primo institui: is si dat, sat est:

605Si ab eo nihil fiet, tum hunc adoriar hospitem.



Actus IV, scaena 3


(ANTIPHO. GETA. CHREMES. DEMIPHO.)



ANTIPHO


Exspecto quam mox recipiat huc sese Geta:

Sed patruum video cum patre adstantem. Hei mihi,

Quam timeo adventus huius quo impellat patrem.



GETA


Adibo hosce, O noster Chreme.



CHREMES


Salve, Geta.



GETA


610Venire salvum volupe est.



CHREMES


Credo.



GETA


Quid agitur?



CHREMES


Multa advenienti, ut fit, nova hic compluria.



GETA


Ita: de Antiphone audistin quae facta?



CHREMES


Omnia.



GETA


Tun dixeras huic? facinus indignum, Chreme,

Sic circumiri.



DEMIPHO


Id cum hoc agebam commodum.



GETA


615Nalm hercle ego quoque id quidem agitans mecum sedulo

Inveni, opinor, remedium huic rei.



CHREMES


Quid, Geta?



DEMIPHO


Quod remedium?



GETA


Ut abii abs te, fit forte obviam

Mihi Phormio.



CHREMES


Qui Phormio?



GETA


Is qui istam.



CHREMES


Scio.



GETA


Visum est mihi ut eius tentarem sententiam.

620Prendo hominem solum: Cur non, inquam, Phormio,

Vides inter nos sic haec potius cum bona

Ut componantur gratia quam cum mala?

Herus liberalis est, et fugitans litium:

Nam caeteri quidem hercle amici omnes modo

625Uno ore auctores fuere ut praecipitem hanc daret.



ANTIPHO


Quid hic coeptat? aut quo evadet hodie?



GETA


An legibus

Daturum poenas dices, si illam eiecerit?

Iam id exploratum est. Heia, sudabis satis,

Si cum illo inceptas homine: ea eloquentia est.

630Verum pone esse victum eum: at tandem tamen

Non capitis eius res agitur, sed pecuniae.

Postquam hominem his verbis sentio mollirier,

Soli sumus nunc hic, inquam; eho dic, quid velis dari

Tibi in manum, ut herus his desistat litibus;

635Haec hinc facessat; tu molestus ne sies.



ANTIPHO


Satin illi Di sunt propitii?



GETA


Nam sat scio,

Si tu aliquam partem aequi bonique dixeris,

Ut est ille bonus vir, tria non commutabitis

Verba hodie inter vos.



DEMIPHO


Quis te istaec iussit loqui?



CHREMES


640Immo non potuit melius pervenirier

Eo quo nos volumus.



ANTIPHO


Occidi.



CHREMES


Perge eloqui.



GETA


A primo homo insanibat.



CHREMES


Cedo, quid postulat?



GETA


Quid? nimium quantum libuit.



CHREMES


Die.



GETA


Si quis daret

Talentum magnum.



CHREMES


Immo malum hercle: ut nihil pudet.



GETA


645Quod dixi adeo ei. Quaeso quid si filiam

Suam unicam locaret? parvi retulit

Non suscepisse: inventa est quae dotem petat.

Ad pauca ut redeam, ac mittam illius ineptias;

Haec denique eius fuit postrema oratio:

650Ego, inquit, iam a principio amici filiam,

Ita ut acquum fuerat, volui uxorem ducere:

Nam mihi veniebat in mentem eius incommodum,

In servitutem pauperem ad ditem dari:

Sed mihi opus crat, ut aperte tibi nunc fabuler,

655Aliquantulum quae afferret qui dissolverem

Quae debeo; et etiam nunc, si vult Demipho

Dare quantum ab hac accipio quae sponsa est mihi,

Nullam mihi malim quam istanc, uxorem dari.



ANTIPHO


Utrum stultitia facere ego hunc an malitia

660Dicam, scientem an imprudentem, incertus sum.



DEMIPHO


Quid si animam debet?



GETA


Ager oppositus est pignori,

Ob decem minas, inquit.



DEMIPHO


Age, age; iam ducat: dabo.



GETA


Aediculae item sunt ob decem alias.



DEMIPHO


Oi! hui!

Nimium est.



CHREMES


Ne clama: petito hasce a me decem.



GETA


665Uxori emenda ancillula est: tum pluscula

Supellectile opus est: opus est sumtu ad nuptias:

His rebus sane pone, inquit, decem minas.



DEMIPHO


Sexcentas proinde scribito iam mihi dicas.

Nihil do: impuratus me ille ut etiam irrideat?



CHREMES


670Quaeso, ego dabo, quiesce: tu modo filius

Fac ut illam ducat nos quam volumus.



ANTIPHO


Hei mihi,

Geta, occidisti me tuis fallaciis.



CHREMES


Mea causa eiicitur: me hoc est aequum amittere.



GETA


Quantum potest me certiorem, inquit, face;

675Si illam dant, hanc ut mittam; ne incertus siem;

Nam illi mihi dotem iam constituerunt dare.



CHREMES


Iam accipiat; illis repudium renuntiet;

Hanc ducat.



DEMIPHO


Quae quidem illi res vertat male.



CHREMES


Opportune adeo argentum nunc mecum attuli,

680Fructum quem Lemni uxoris reddunt praedia:

Id sumam: uxori tibi opus esse dixero.



Actus IV, scaena 4


(ANTIPHO. GETA.)



ANTIPHO


Geta.



GETA


Hem.



ANTIPHO


Quid egisti?



GETA


Emunxi argento senes.



ANTIPHO


Satin est id?



GETA


Nescio hercle: tantum iussus sum.



ANTIPHO


Eho, verbero, aliud mihi respondes ac rogo?



GETA


685Quid ergo narras?



ANTIPHO


Quid ego narrem? opera tua

Ad restim mihi quidem res rediit planissime.

Ut te quidem omnes Di, Deaeque, Superi, Inferi,

Malis exemplis perdant. Hem, si quid velis,

Huic mandes, qui te ad scopulum e tranquillo auferat.

690Quid minus utibile fuit quam hoc ulcus tangere,

Aut nominare uxorem? iniecta est spes patri

Posse illam extrudi. Cedo nunc porro, Phormio

Dotem si accipiet, uxor ducenda est domum:

Quid fiet?



GETA


Non enim ducet.



ANTIPHO


Novi: caeterum,

695Quum argentum repetent, nostra causa scilicet

In nervum potius ibit.



GETA


Nihil est, Antipho,

Quin male narrando possit depravarier.

Tu id quod boni est excerpis; dicis quod mali est.

Audi nunc contra iam: si argentum acceperit,

700Ducenda est uxor, ut ais: concedo tibi.

Spatium quidem tandem apparandis nuptiis,

Vocandi, sacrificandi dabitur paululum.

Interea amici quod polliciti sunt dabunt:

Inde istis reddet.



ANTIPHO


Quamobrem? aut quid dicet?



GETA


Rogas?

705Quot res postilla monstra evenerunt mihi!

Introiit in aedes ater alienus canis;

Anguis per impluvium decidit de tegulis;

Gallina cecinit; interdixit hariolus;

Haruspex vetuit ante brumam aliquid novi

710Negoti incipere; quae causa est iustissima.

Haec fient.



ANTIPHO


Ut modo fiant.



GETA


Fient: me vide.

Pater exit: abi, die, esse argentum, Phaedriae.



Actus IV, scaena 5


(DEMIPHO. GETA. CHREMES.)



DEMIPHO


Quietus esto, inquam: ego curabo ne quid verborum duit.

Hoc temere nunquam amittam ego a me quin mihi testes adhibeam:

715Cui dem, et quamobrem dem, commemorabo.



GETA


Ut cautus est, ubi nihil opus est!



CHREMES


Atqui ita opus facto est; at matura, dum libido eadem haec manet;

Nam, si altera illaec magis instabit, forsitan nos reiciat.



GETA


Rem ipsam putasti.



DEMIPHO


Duc me ad eum ergo.



GETA


Non moror.



CHREMES


Ubi hoc egeris,

Transito ad uxorem meam, ut conveniat hanc prius quam hinc abeat:

720Dicat nos dare eam Phormioni nuptum, ne succenseat;

Et magis esse illum idoneum, qui ipsi sit familiarior;

Nos nostro officio nihil digresses esse; quantum is voluerit

Datum esse dotis.



DEMIPHO


Quid tua, malum, id refert?



CHREMES


Magni, Demipho.



DEMIPHO


Non satis est tuum te officium facere, si non id fama approbat.



CHREMES


725Volo ipsius quoque voluntate hoc fieri, ne se eiectam praedicet.



DEMIPHO


Idem ego istuc facere possum.



CHREMES


Mulier mulieri magis congruit.



DEMIPHO


Rogabo.



CHREMES


Ubi illas ego nunc reperire possim cogito.



Actus V, scaena 1


(SOPHRONA. CHREMES.)



SOPHRONA


Quid agam? quem mihi amicum inveniam misera? aut quo consilia haec referam? aut

Unde mihi auxilium petam?

730Nam vereor hera ne ob meum suasum indigne iniuria afficiatur:

Ita patrem adolescents facta haec tolerare audio violenter.



CHREMES


Nam quae haec anus est exanimata, a fratre quae egressa est meo?



SOPHRONA


Quod ut facerem egestas me impulit; quum scirem infirmas nuptias

Hasce esse; ut id consulerem, interea vita ut in tuto foret.



CHREMES


735Certe edepol, nisi me animus fallit, aut parum prospiciunt oculi,

Meae nutricem gnatae video.



SOPHRONA


Neque ille investigatur—



CHREMES


Quid ago?



SOPHRONA


Qui est eius pater.



CHREMES


Adeo? an maneo, dum ea quake loquitur magis cognosco?



SOPHRONA


Quod si eum nunc reperire possim, nihil est quod verear.



CHREMES


Ea est ipsa:

Colloquar.



SOPHRONA


Quis hic loquitur?



CHREMES


Sophrona.



SOPHRONA


Et meum nomen nominat?



CHREMES


740Respice ad me.



SOPHRONA


Di, obsecro vos, estne hic Stilpho?



CHREMES


Non.



SOPHRONA


Negas?



CHREMES


Concede hinc a foribus paululum istorsum, sodes, Sophrona.

Ne me istoc posthac nomine appellassis.



SOPHRONA


Quid? non, obsecro, es

Quem semper te esse dictitasti?



CHREMES


St!



SOPHRONA


Quid has metuis fores?



CHREMES


Conclusam hic habeo uxorem saevam: verum istoc de nomine

745Eo perperam olim dixi ne vos forte imprudentes foris

Effutiretis, atque id porro aliqua uxor mea rescisceret.



SOPHRONA


Istoc pol nos te hic invenire miserae nunquam potuimus.



CHREMES


Eho, die mihi, quid rei tibi est cum familia hac unde exis?

Ubi illae sunt?



SOPHRONA


Miseram me!



CHREMES


Hem, quid est? vivuntne?



SOPHRONA


Vivit gnata:

750Matrem ipsam ex aegritudine miseram mors consecuta est.



CHREMES


Male factum.



SOPHRONA


Ego autem quae essem anus deserta, egens, ignota,

Ut potui nuptum virginem locavi huic adolescenti

Harum qui est dominus aedium.



CHREMES


Antiphonine?



SOPHRONA


Hem! illi ipsi.



CHREMES


Quid? duasne is uxores habet?



SOPHRONA


Au, obsecro: unam ille quidem hanc solam.



CHREMES


755Quid illam alteram quae dicitur cognata?



SOPHRONA


Haec ergo est.



CHREMES


Quid ais?



SOPHRONA


Composito factum est quomodo hanc amans habere posset

Sine dote.



CHREMES


Di vestram fidem, quam saepe forte temere

Eveniunt quae non audeas optare! Offendi adveniens

Quicum volebam, atque ut volebam, collocatam filiam.

760Quod nos ambo opere maximo dabamus operam ut fieret,

Sine nostra cura, maxima sua cura, haec sola fecit.



SOPHRONA


Nunc quid opus facto sit vide. Pater adolescentis venit;

Eumque animo iniquo hoc oppido ferre aiunt.



CHREMES


Nihil pericli est.

Sed per Deos atque homines, meam esse hanc cave resciscat quisquam.



SOPHRONA


765Nemo ex me scibit.



CHREMES


Sequere me: intus caetera audies.



Actus V, scaena 2


(DEMIPHO. GETA.)



DEMIPHO


Nostrapte culpa facimus ut malis expediat esse,

Dum nimium dici nos bonos studemus et benignos.

Ita fugias ne praeter casam, quod aiunt. Nonne id sat erat,

Accipere ab illo iniuriam? etiam argentum est ultro obiectum,

770Ut sit qui vivat dum aliud aliquid flagiti conficiat.



GETA


Planissime.



DEMIPHO


His nunc praemium est qui recta prava faciunt.



GETA


Verissime.



DEMIPHO


Ut stultissime quidem illi rem gesserimus.



GETA


Modo ut hoc consilio possiet discedi ut istam ducat.



DEMIPHO


Etiamne id dubium est?



GETA


Haud scio hercle, ut homo est, an mutet animum.



DEMIPHO


775Hem, mutet autem?



GETA


Nescio: verum si forte dico.



DEMIPHO


Ita faciam, ut frater censuit, ut uxorem huc eius adducam,

Cum ista ut loquatur: tu, Geta, abi prae; nuntia hanc venturam.



GETA


Argentum inventum est Phaedriae: de iurgio siletur.

Provisum est ne in praesentia haec hinc abeat: quid nunc porro?

780Quid fict? in eodem luto haesitas: versura solves,

Geta. Praesens quod fuerat malum in diem abiit: plagae crescunt,

Nisi prospicis. Nunc hinc domum ibo, ac Phanium edocebo

Ne quid vereatur Phormionem aut eius orationem.



Actus V, scaena 3


(DEMIPHO. NAUSISTRATA. CHREMES.)



DEMIPHO


Agedum, ut soles, Nausistrata, fac illa ut placetur nobis;

785Ut sua voluntate id quod est faciendum faciat.



NAUSISTRATA


Faciam.



DEMIPHO


Pariter nunc opera me adiuvas ac re dudum opitulata es.



NAUSISTRATA


Factum volo; at pol minus queo viri culpa quam me dignum est.



DEMIPHO


Quid autem?



NAUSISTRATA


Quia pol mei patris bene parta indiligenter

Tutatur; nam ex his praediis talenta argenti bina

790Statim capiebat. Vir viro quid praestat!



DEMIPHO


Binan quaeso?



NAUSISTRATA


Ac rebus vilioribus multo, tamen talenta bina.



DEMIPHO


Hui.



NAUSISTRATA


Quid haec videntur?



DEMIPHO


Scilicet.



NAUSISTRATA


Virmn me natum vellem:

Ego ostenderem—



DEMIPHO


Certo scio.



NAUSISTRATA


quo pacto—



DEMIPHO


Parce, sodes,

Ut possis cum illa; ne te adolescens mulier defatiget.



NAUSISTRATA


795Faciam ut iubes: sed meum virum abs te exire video.



CHREMES


Hem, Demipho,

Iam illi datum est argentum?



DEMIPHO


Curavi ilico.



CHREMES


Nollem datum.

Hei, video uxorem, paene plus quam sat erat.



DEMIPHO


Cur nolles, Chreme?



CHREMES


Iam recte.



DEMIPHO


Quid tu? ecquid locutus cum ista es quamobrem hanc ducimus?



CHREMES


Transegi.



DEMIPHO


Quid ait tandem?



CHREMES


Abduci non potest.



DEMIPHO


Qui non potest?



CHREMES


800Quia uterque utrique est cordi.



DEMIPHO


Quid istuc nostra?



CHREMES


Magni: praeter haec,

Cognatam comperi esse nobis.



DEMIPHO


Quid? deliras?



CHREMES


Sic erit.

Non temere dico: redii mecum in memoriam.



DEMIPHO


Satin sanus es?



NAUSISTRATA


Au, obsecro, cave ne in cognatam pecces.



DEMIPHO


Non est.



CHREMES


Ne nega.

Patris nomen aliud dictum est: hoc tu errasti.



DEMIPHO


Non norat patrem?



CHREMES


805Norat.



DEMIPHO


Cur aliud dixit?



CHREMES


Nunquamne hodie concedes mihi,

Neque intelliges?



DEMIPHO


Si tu nihil narras—



CHREMES


Pergis?



NAUSISTRATA


Miror quid hoc siet.



DEMIPHO


Equidem hercle nescio.



CHREMES


Vin scire? At ita me servet Iupiter

Ut propior illi quam ego sum ac tu nemo est.



DEMIPHO


Di vestram fidem!

Eamus ad ipsam: una omnes nos aut scire aut nescire hoc volo.



CHREMES


Ah.



DEMIPHO


810Quid est?



CHREMES


Itan parvam mihi fidem esse apud te?



DEMIPHO


Vin me credere?

Vin satis quaesitum mihi istuc esse? Age, fiat: quid? illa filia

Amici nostri quid futurum est?



CHREMES


Recte.



DEMIPHO


Hanc igitur mittimus?



CHREMES


Quidni?



DEMIPHO


Illa maneat?



CHREMES


Sic.



DEMIPHO


Ire igitur tibi licet, Nausistrata.



NAUSISTRATA


Sic pol commodius esse in omnes arbitror quam ut coeperas,

815Mancre hanc; nam perliberalis visa est quum vidi mihi.



DEMIPHO


Quid istuc negoti est?



CHREMES


Iamne operuit ostium?



DEMIPHO


Iam.



CHREMES


O Iupiter,

Di nos respiciunt: gnatam inveni nuptam cum tuo tilio.



DEMIPHO


Hem,

Quo pacto id potuit?



CHREMES


Non satis tutus est ad narrandum hic locus.



DEMIPHO


At tu abi intro.



CHREMES


Heus, ne filii quidem nostri hoc resciscant volo.



Actus V, scaena 4


(ANTIPHO.)



ANTIPHO


820Laetus sum, ut meae res sese habent, fratri obtigisse quod vult.

Quam scitum est eiusmodi parare in animo cupiditates

Quas, quum res adversae sient, paulo mederi possis!

Hic simul argentum repperit cura sese expedivit.

Ego nullo possum remedio me evolvere ex his turbis

825Quin, si hoc celetur, in metu, sin patefit, ill probro sim.

Neque me domum nunc reciperem, ni mihi esset spes ostenta

Huiusce habendae. Sed ubinam Getam invenire possum,

Ut rogem quod tempus conveniendi patris me capere iubeat?



Actus V, scaena 5


(PHORMIO. ANTIPHO.)



PHORMIO


Argentum accepi; tradidi lenoni; abduxi mulierem;

830Curavi propria ea Phaedria ut poteretur; nam emissa est manu.

Nunc una mihi res etiam restat quae est conficienda, otium

Ab senibus ad potandum ut habeam; nam aliquot hos sumam dies.



ANTIPHO


Sed Phormio est. Quid ais?



PHORMIO


Quid?



ANTIPHO


Quidnam nunc facturus Phaedria?

Quo pacto satietatem amoris ait se velle sumere?



PHORMIO


835Vicissim partes tuas acturus est.



ANTIPHO


Quas?



PHORMIO


Ut fugitet patrem.

Te suam rogavit rursum ut ageres, causam ut pro se diceres;

Nam potaturus est apud me. Ego me ire senibus Sunium

Dicam ad mercatum, ancillulam emtum quam dudum dixit Geta;

Ne quum hic non videant me conficere credant argentum suum.

840Sed ostium concrepuit abs te.



ANTIPHO


Vide quis egrediatur.



PHORMIO


Geta est.



Actus V, scaena 6


(GETA. ANTIPHO. PHORMIO.)



GETA


O Fortuna, O Fors fortuna, quantis commoditatibus

Quam subito hero meo Antiphoni ope vestra hunc onerastis diem;



ANTIPHO


Quidnam hic sibi vult?



GETA


nosque amicos eius exonerastis metu!

Sed ego nunc mihi cesso qui non humerum hunc onero pallio,

845Atque hominem propero invenire, ut haec quae contigerint sciat.



ANTIPHO


Num tu intelligis hic quid narret?



PHORMIO


Num tu?



ANTIPHO


Nihil.



PHORMIO


Tantundem ego.



GETA


Ad lenonem hinc ire pergam: ibi nunc sunt.



ANTIPHO


Heus Geta.



GETA


Hem tibi.

Num mirum aut novum est revocari, cursum quum institueris?



ANTIPHO


Geta.



GETA


Pergit hercle. Nunquam tu odio tuo me vines.



ANTIPHO


Non manes?



GETA


850Vapula.



ANTIPHO


Id quidem tibi iam fiet, nisi resistis, verbero.



GETA


Familiariorem oportet esse hunc: minitatur malum.

Sed isne es quem quaero an non? ipsus est.



PHORMIO


Congredere actutum.



ANTIPHO


Quid est?



GETA


O omnium quantum est qui vivunt hominum homo ornatissime!

Nam sine controversia ab Dis solus diligere, Antipho.



ANTIPHO


855Ita velim: sed qui istuc credam ita esse mihi diei velim.



GETA


Satin est si te delibutum gaudio reddo?



ANTIPHO


Enicas.



PHORMIO


Quin tu hinc pollicitationes aufer, et quod fers cedo.



GETA


Oh,

Tu quoque hic aderas, Phormio?



PHORMIO


Aderam: sed cessas?



GETA


Accipe, hem,

Ut modo argentum tibi dedimus apud forum, recta domum

860Sumus profecti: interea mittit herus me ad uxorem tuam.



ANTIPHO


Quamobrem?



GETA


Omitto proloqui; nam nihil ad hanc rem est, Antipho.

Ubi in gynaeceum ire occipio, puer ad me adcurrit Mida;

Pone apprehendit pallio; resupinat: respicio; rogo

Quamobrem retineat me: ait esse vetitum intro ad heram accedere.

865Sophrona modo fratrem huc, inquit, senis introduxit Chremem,

Eumque nunc esse intus cum illis. Hoc ubi ego audivi, ad fores

Suspenso gradu placide ire perrexi; accessi; adstiti;

Animam compressi; aurem admovi: ita animum coepi attendere,

Hoc modo sermonem captans.



ANTIPHO


Eu Geta.



GETA


Hic pulcherrimum

870Facinus audivi: itaque paene hercle exclamavi gaudio.



ANTIPHO


Quod?



GETA


Quodnam arbitrare?



ANTIPHO


Nescio.



GETA


Atqui mirificissimum:

Patruus tuus pater est inventus Phanio uxori tuae.



ANTIPHO


Hem.

Quid ais?



GETA


Cum eius consuevit olim matre in Lemno clanculum.



PHORMIO


Somnium. Utine haec ignoraret suum patrem?



GETA


Aliquid credito,

875Phormio, esse causae: sed me censen potuisse omnia

Intelligere extra ostium intus quae inter sese ipsi egerint?



ANTIPHO


Atque hercle ego quoque illam audivi fabulam.



GETA


Immo etiam dabo

Quo magis credas. Patruus interea inde huc egreditur foras:

Haud multo post cum patre idem recipit se intro denuo:

880Ait uterque tibi potestatem eius habendae se dare.

Denique ego missus sum te ut requirerem atque adducerem.



ANTIPHO


Quin ergo rape me: quid cessas?



GETA


Fecero.



ANTIPHO


O mi Phormio,

Vale.



PHORMIO


Vale, Antipho: bene, ita me Di ament, factum: gaudeo

Tantam fortunam de improviso esse his datam.

885Summa eludendi occasio est mihi nunc senes,

Et Phaedriae curam adimere argentariam,

Ne cuiquam suorum aequalium supplex siet:

Nam idem hoc argentum, ita ut datum est, ingratiis

Ei datum erit: hoc qui cogam re ipsa repperi.

890Nunc gestus mihi vultusque est capiendus novus.

Sed hince concedam in angiportum hoc proximum:

Inde hisce ostendam me, ubi erunt egressi foras.

Quo me assimularam ire ad mercatum non eo.



Actus V, scaena 7


(DEMIPHO. PHORMIO. CHREMES.)



DEMIPHO


Dis magnas merito gratias habeo atque ago,

895Quando evenere haec nobis, frater, prospere.

Quantum potest nunc conveniendus Phormio est,

Priusquam dilapidet nostras triginta minas

Ut auferamus.



PHORMIO


Demiphonem, si domi est,

Visam: ut, quod—



DEMIPHO


At nos ad te ibamus, Phormio.



PHORMIO


900De eadem hac fortasse causa.



DEMIPHO


Ita hercle.



PHORMIO


Credidi.

Quid ad me ibatis? Ridiculum. Verebamini

Ne non id facerem quod recepissem semel?

Heus, quanta quanta haec mea paupertas est, tamen

Adhuc curavi unum hoc quidem, ut mihi esset fides.



CHREMES


905Estne ea, ita ut dixi, liberalis?



DEMIPHO


Oppido.



PHORMIO


Itaque ad vos venio nuntiatum, Demipho,

Paratum me esse: ubi vultis, uxorem date;

Nam omnes posthabui mihi res, ita uti par fuit,

Postquam tantopere id vos velle animadverteram.



DEMIPHO


910At hic dehortatus est me ne illam tibi darem;

Nam qui erit rumor populi, inquit, si id feceris?

Olim quum honeste potuit tum non est data:

Nunc viduam extrudi turpe est: ferme eadem omnia

Quae tute dudum coram me incusaveras.



PHORMIO


915Satis superbe illuditis me.



DEMIPHO


Qui?



PHORMIO


Rogas?

Quia ne alteram quidem illam potero ducere:

Nam quo redibo ore ad eam quam contemserim?



CHREMES


Tum autem Antiphonem video ab sese amittere

Invitum eam; inque.



DEMIPHO


Tum autem video filium

920Invitum sane mulierem ab se amittere.

Sed transi sodes ad forum, atque illud mihi

Argentum rursum iube rescribi, Phormio.



PHORMIO


Quodne ego discripsi porro illis quibus debui



DEMIPHO


Quid igitur fiet?



PHORMIO


Si vis mihi uxorem dare,

925Quam despondisti, ducam: sin est ut velis

Mancre illam apud te, dos hic maneat, Demipho.

Nam non est aequum me propter vos decipi,

Quum ego vestri honoris causa repudium alterae

Remiserim quae dotis tantundem dabat.



DEMIPHO


930I hinc in malam rein cum istac magnificentia,

Fugitive: etiam nunc credis te ignorarier,

Aut tua facta adeo?



PHORMIO


Irritor.



DEMIPHO


Tune hanc duceres,

Si tibi data esset?



PHORMIO


Fac periclum.



DEMIPHO


Ut filius

Cum illa habitet apud te; hoc vestrum consilium fuit.



PHORMIO


935Quaeso, quid narras?



DEMIPHO


Quin tu mihi argentum cedo.



PHORMIO


Immo vero uxorem tu cedo.



DEMIPHO


In ius ambula.



PHORMIO


In ius? enimvero si porro esse odiosi pergitis—



DEMIPHO


Quid facies?



PHORMIO


Egone? Vos me indotatis modo

Patrocinari fortasse arbitramini:

940Etiam dotatis soleo.



CHREMES


Quid id nostra?



PHORMIO


Nihil.

Hic quandam noram cuius vir uxorem —



CHREMES


Hem.



DEMIPHO


Quid est?



PHORMIO


Lemni habuit aliam:—



CHREMES


Nullus sum.



PHORMIO


ex qua filiam

Suscepit; et eam clam educat.



CHREMES


Sepultus sum.



PHORMIO


Haec adeo ego illi iam denarrabo.



CHREMES


Obsecro,

945Ne facias.



PHORMIO


Oh, tune is eras? Ut ludos facit.



CHREMES


Missum te facimus.



PHORMIO


Fabulae.



CHREMES


Quid vis tibi?

Argentum quod habes condonamus te.



PHORMIO


Audio.

Quid vos, malum, ergo me sic ludificamini,

Inepti, vestra puerili sententia?

950Nolo, volo: volo, nolo rursum: cedo, cape.

Quod dictum, indictum est: quod modo erat ratum, irritum est.



CHREMES


Quo pacto aut unde haec hic rescivit?



DEMIPHO


Nescio;

Nisi me dixisse nemini id certo scio.



CHREMES


Monstri, ita me Di ament, simile.



PHORMIO


Inieci scrupulum.



DEMIPHO


Hem.

955Hicine ut a nobis hoc tantum argenti auferat,

Tam aperte irridens? Emori hercle satius est.

Animo virili praesentique ut sis para:

Vides tuum peccatum esse clatum foras;

Neque iam id celare posse te uxorem tuam.

960Nunc quod ipsa ex aliis auditura sit, Chreme,

Id nosmet ipsos indicare placabilius est.

Tum hunc impuratum poterimus nostro modo

Ulcisci.



PHORMIO


Atat, nisi inihi prospicio, haereo.

Hi gladiatorio animo ad me affectant viam.



CHREMES


965At vereor ut placari possit.



DEMIPHO


Bono animo es.

Ego redigam vos in gratiam, hoc fretus, Chreme,

Quum e medio excessit unde haec suscepta est tibi.



PHORMIO


Itane agitis mecum? Satis astute aggredimini.

Non hercle ex re istius me instigasti, Demipho.

970Ain tu? Ubi quae libitum fuerit peregre feceris,

Neque huius sis veritus feminae primariae,

Quin novo modo ei faceres contumeliam,

Venias mihi precibus lautum peccatum tuum?

Hisce ego illlam dictis ita tibi incensam dabo

975Ut ne restinguas lacrimis si exstillaveris.



DEMIPHO


Malum quod isti Di Deaeque omnes duiut.

Tantane affectum quenquam esse hominem audacia?

Non hoc publicitus scelus hinc deportarier

In solas terras?



CHREMES


In id redactus sum loci

980Ut quid agam cum illo nesciam prorsum.



DEMIPHO


Ego scio:

In ius eamus.



PHORMIO


In ius? huc, si quid libet.



DEMIPHO


Assequere ac retine, dum ego huc servos evoco.



CHREMES


Enim solus nequeo: accurre huc.



PHORMIO


Una iniuria est

Tecum.



CHREMES


Lege agito ergo.



PHORMIO


Altera est tecum, Chreme.



DEMIPHO


985Rape hunc.



PHORMIO


Itane agitis? enimvero voce est opus.

Nausistrata, exi.



CHREMES


Os opprime.



DEMIPHO


Impurum vide,

Quantum valet.



PHORMIO


Nausistrata, inquam.



CHREMES


Non taces?



PHORMIO


Taceam?



DEMIPHO


Nisi sequitur, pugnos in ventrem ingere.



PHORMIO


Vel oculum exclude: est ubi vos ulciscar probe.



Actus V, scaena 8


(NAUSISTRATA. CHREMES. PHORMIO. DEMIPHO.)



NAUSISTRATA


990Quis nominat me?



CHREMES


Hem.



NAUSISTRATA


Quid istuc turbae est, obsecro,

Mi vir?



PHORMIO


Ehem, quid nunc obstipuisti?



NAUSISTRATA


Quis hic homo est?

Non mihi respondes?



PHORMIO


Hicine ut tibi respondeat,

Qui hercle ubi sit nescit?



CHREMES


Cave isti quicquam creduas.



PHORMIO


Abi, tange: si non totus friget, me enica.



CHREMES


995Nihil est.



NAUSISTRATA


Quid ergo est? quid istic narrat?



PHORMIO


Iam scies:

Ausculta.



CHREMES


Pergin credere?



NAUSISTRATA


Quid ego, obsecro,

Huic credam qui nihil dixit?



PHORMIO


Delirat miser

Timore.



NAUSISTRATA


Non pol temere est quod tu tam times.



CHREMES


Ego timeo?



PHORMIO


Recte sane: quando nihil times,

1000Et hoc nihil est quod ego dico, tu narra.



DEMIPHO


Scelus!

Tibi narret?



PHORMIO


Eho tu, factum est abs te sedulo

Pro fratre.



NAUSISTRATA


Mi vir, non mihi narras?



CHREMES


At—



NAUSISTRATA


Quid, at?



CHREMES


Non opus est dicto.



PHORMIO


Tibi quidem: at scito huic opus est.

In Lemno—



CHREMES


Hem, quid ais?



DEMIPHO


Non taces?



PHORMIO


clam te—



CHREMES


Hei mihi.



PHORMIO


1005Uxorem duxit.



NAUSISTRATA


Mi homo, Di melius duint.



PHORMIO


Sic factum est.



NAUSISTRATA


Perii misera.



PHORMIO


Et inde filiam

Suscepit iam unam, dum tu dormis.



CHREMES


Quid agimus?



NAUSISTRATA


Pro Di immortales, facinus indignum, et malum.



PHORMIO


Hoc actum est.



NAUSISTRATA


An quicquam hodie est factum indignius?

1010Qui mihi ubi ad uxores ventum est tum fiunt senes.

Demipho, te appello; nam me cum hoc ipso distaedet loqui.

Haecine erant itiones crebrae, et mansiones diutinae

Lemni? haecine erat ea quae nostros fructus minuebat vilitas?



DEMIPHO


Ego, Nausistrata, esse in hac re culpam meritam non nego;

1015Sed ea quin sit ignoscenda.



PHORMIO


Verba fiunt mortuo.



DEMIPHO


Nam neque negligentia tua, neque odio id fecit tuo.

Vinolentus fere abhinc annos quindecim mulierculam

Eam compressit, unde haec nata est: neque postilla unquam attigit.

Ea mortem obiit, e medio abiit, qui fuit in re hac serupulus.

1020Quamobrem te oro, ut alia facta tua sunt, aequo animo hoc feras.



NAUSISTRATA


Quid ego aequo animo? Cupio misera in hac re iam defungier.

Sed quid sperem? aetate porro minus peccaturum putem?

Iam tum erat senex, senectus si verecundos facit.

An mea forma atque aetas nunc magis expetenda est, Demipho?

1025Quid mihi nunc affers quamobrem exspectem aut sperem porro non fore?



PHORMIO


Exsequias Chremeti quibus est commodum ire hem tempus est.

Sic dabo: age nunc, age, Phormionem qui volet lacessito.

Faxo tali eum mactatum atque hic est infortunio.

Redeat sane in gratiam: iam supplici satis est mihi:

1030Habet haec ei quod dum vivat usque ad aurem ogganniat.



NAUSISTRATA


At meo merito, credo: quid ego nunc commemorem, Demipho,

Singulatim qualis ego in hunc fuerim?



DEMIPHO


Novi aeque omnia

Tecum.



NAUSISTRATA


Meritone hoc meo videtur factum?



DEMIPHO


Minime gentium;

Verum, quando iam accusando fieri infectum non potest,

1035Ignosce: orat; confitetur; purgat: quid vis amplius?



PHORMIO


Enimvero prius quam haec dat veniam, mihi prospiciam et Phaedriae.

Heus, Nausistrata, prius quam huic respondes temere, audi.



NAUSISTRATA


Quid est?



PHORMIO


Ego minas triginta per fallaciam ab illo abstuli;

Eas dedi tuo gnato; is pro sua amica lenoni dedit.



CHREMES


1040Hem, quid ais?



NAUSISTRATA


Adeone hoc indignum tibi videtur, filius

Homo adolescens si habet unam amicam, tu uxores duas?

Nihil pudere! Quo ore illum obiurgabis? responde mihi.



DEMIPHO


Faciet ut voles.



NAUSISTRATA


Immo, ut meam iam scias sententiam,

Neque ego ignosco neque promitto quicquam; neque respondeo,

1045Prius quam gnatum video: eius iudicio permitto omnia;

Quod is iubebit, faciam.



PHORMIO


Mulier sapiens es, Nausistrata.



NAUSISTRATA


Satin tibi est [Chreme]?



CHREMES


Immo vero pulchre discedo et probe,

Et praeter spem.



NAUSISTRATA


Tu tuum nomen die quod est.



PHORMIO


Mihin? Phormio:

Vestrae familiae hercle amicus, et tuo summus Phaedriae.



NAUSISTRATA


1050Phormio, at ego ecastor posthac tibi quod potero et quae voles

Faciamque et dicam.



PHORMIO


Benigne dicis.



NAUSISTRATA


Pol meritum est tuum.



PHORMIO


Vin primum hodie facere quod ego gaudeam, Nausistrata,

Et quod tuo viro oculi doleant?



NAUSISTRATA


Cupio.



PHORMIO


Me ad coenam voca.



NAUSISTRATA


Pol vero voco.



DEMIPHO


Eamus intro hinc.



CHREMES


Fiat: sed ubi est Phaedria,

1055Iudex noster?



PHORMIO


Iam hic faxo aderit.



Ω


Vos valete et plaudite.


Hecyra

Actus front


subject_1INTRODUCTION. THE Hecyra takes its name from the fact that its plot turns upon the misunderstanding between a mother and daughter-in-law. Colman has translated the word step-mother; but ἑκυρά is etymologically, and in meaning, the same word as socrus, a mother-in-law; and there is the same close connexion between the correlative words νυός and nurus, a daughter-in-law. The story of the play is as follows: A young man named Pamphilus, son of Laches and Sostrata, used to keep company with one Bacchis. One night as he was going to her house, rather the worse for wine, he met Philumena, the daughter of Phidippus and Myrrhina, on the road, and offered her violence, both of them being ignorant who the other was. She could not get any thing from him which could serve as a clue to his recognition; but he in the struggle managed to tear from her finger a ring, which he carried to Bacchis and gave to her. A short time after this he was married; for his father was very anxious to break off his intimacy with Bacchis, and to see his son quietly settled down, that he might have some prospect of domestic comfort in his old age; and he never let his son have any peace till he consented to take to himself a wife. By a strange coincidence the wife selected for him was this very Philumena, whom he had met at night on his way to his mistress’s house; and her mother was only too glad to have her married, hoping that she would be saved from public disgrace. But things did not turn out as smoothly as she expected; for Pamphilus did not at first shake off his old love, but continued to visit Bacchis every day, and totally avoided the company of his wife. Gradually, however, a change took place. Bacchis, being annoyed at the marriage of Pamphilus, behaved with great coldness and caprice towards him. Philumena, on the other hand, bore his neglect with the greatest patience and good temper. And so it came about that Pamphilus abandoned Bacchis altogether, and became devotedly attached to his wife. At this moment a relation of his father’s dies at Imbros, and Pamphilus is despatched to the spot to look after his property, his wife being left with her mother-in-law Sostrata. But this arrangement does not last long. Philumena, finding that she has no hope of concealing her situation from her mother-in-law, begins to avoid her, and to withdraw from her company as much as possible; till, at last, she goes to her own mother on the pretence of attending a family sacrifice, and stays with her, refusing to return to her mother-in-law. Sostrata sends for her, but in vain; and she goes to see her, but is refused admittance.

This brings us to the beginning of the Second Act of the play, where the action really commences; for all that we had hitherto is merely a kind of prologue. Laches, Pamphilus’ father, has now heard of this estrangement between his wife and his daughter-in-law, and comes into town to look into the matter. Priding himself much upon his wonderful knowledge of every thing that is going on, he lays it down decidedly that Sostrata alone is to blame; that all mothers-in-law hate their daughters-in-law, and that she must have driven Philumena away by her unkindness; and he is more confirmed in his opinion by the statement of Phidippus that his daughter refuses to come back to Laches’ house while her husband is away. Sostrata in vain endeavours to clear herself. At this moment Philumena’s expected child is born; and Pamphilus returns home at the critical moment. Hearing that his wife is ill, he rushes into the house to see her, and there discovers the whole state of the case. Myrrhina entreats him to keep the matter quiet, and he so far retains his affection for his wife that he promises to do so, and is wretched at the thoughts of a separation from her, though he comes to the conclusion that after this child’s birth, the son of he does not know whom, it is impossible for him ever to receive her back into his house. Meanwhile he sees the necessity of getting rid of his slave Parmeno, who will otherwise be sure to discover what is going on. So he sends him off on two errands, the last of which keeps him fully employed at a distance the rest of the day.

The body of the play is occupied by the indignant expostulations of the two fathers with Pamphilus, and with their wives. Now that Pamphilus has a son, Laches cannot conceive why he should not take his wife home again; and Phidippus is furious with him, with Laches, and with Myrrhina his wife. Sostrata comes to the determination of leaving town, and going to live with her husband in the country, hoping that her absence will remove the last obstacle to Philumena’s return; but notwithstanding this, Pamnphilus still persists in his refusal to receive his wife, and at last the old men come to the conclusion that he must be still carrying on his old love affair with Bacchis, and determine to send for her, and to endeavour by fair means or foul to break off her intimacy with Pamphilus. Bacchis is accordingly sent for, and she completely clears herself and Pamphilus from the suspicion, and further undertakes to explain the real state of affairs to Myrrhina and Philumena. This brings out the true history of Philumena; and Bacchis is able to inform Pamphilus that his wife was the owner of the ring which she had received from him. This entirely changes Pamphilus’ view of the case, and he is beside himself with delight. This play is not remarkable for any of the spirit which generally appears in Terence’s plays. The event on which the plot of the play depends, and the circumstances of Philumena’s illness, having necessarily to be kept in the background, gives an air of restraint to the whole piece. Indeed, within the whole action, properly so called, there is no incident except the discovery of the ring. The plot is much more simple, and the characters less interesting than those of any other play; and in the treatment of the character of the slave we notice a marked departure from the ordinary idea of that part. The Parmeno of the Hecyra is a very different personage from his namesake of the Eunuchus. He is merely sententious and inquisitive; and the only amusement which we get out of him is that he is very anxious to discover his master’s secret, and that his curiosity is not gratified.

HECYRA. ACTA LUDIS MEGALENSIBUS, SEX. IUL. CAESARE CN. CORNELIO DOLABELLA AEDILIBUS CURULIBUS. NON EST PERACTA. MODOS FECIT FLACCUS CLAUDII, TIBIIS PARIBUS. TOTA GRAECA APOLLODORU FACTA EST. ACTA PRIMO SINE PROLOGO. DATA SECUNDO CN. OCTAVIO T. MANLIO COSS. RELATA EST L. AEMILII PAULI LUDIS FUNEBRIBUS. NON EST PLACITA. TERTIO RELATA EST Q. FULVIO L. MARCIO AEDILIBUS CURULIBUS. EGIT L. AMBIVIUS TURPIO. PLACUIT.



Actus prologue, scaena pr1

PROLOGUS


1Hecyra est huic nomen fabulae: haec cum data

Nova est novum intervenit vitium et calamitas,

Ut neque spectari neque cognosci potuerit.

Ita populus studio stupidus in funambulo

5Animum occuparat. Nunc haec plane est pro nova;

Et is qui scripsit hanc ob eam rem noluit

Iterum referre ut iterum posset vendere.

Alias cognostis eius: quaeso hanc nunc noscite.



ALTER PROLOGUS.

PROLOGUS


9Orator ad vos venio ornatu prologi:

10Sinite exorator sim, eodem ut iure uti senem

Liceat quo iure sum usus adolescentior;

Novas qui exactas feci ut inveterascerent,

Ne cum poeta scriptura evanesceret.

In his quas primum Caecili didici novas

15Partim sum earum exactus, partim vix steti.

Quia scibam dubiam fortunam esse scenicam,

Spe incerta certum mihi laborem sustuli.

Easdem agere coepi ut ab eodem alias discerem

Novas studiose, ne illum ab studio abducerem.

20Perfeci ut spectarentur. Ubi sunt cognitae,

Placitae sunt. Ita poetam restitui in locum

Prope iam remotum iniuria adversarium

Ab studio atque ab labore atque arte musica.

Quod si scripturam sprevissem in praesentia,

25Et in deterrendo voluissem operam sumere,

Ut in otio esset potius quam in negotio,

Deterruissem facile ne alias scriberet.

Nunc quid petam mea causa aequo animo attendite.

Hecyram ad vos refero, quam mihi per silentium

30Numquam agere licitum est; ita eam oppressit calamitas.

Eam calamitatem vestra intelligentia

Sedabit, si erit adiutrix nostrae industriae.

Quum primum eam agere coepi, pugilum gloria,

Funambuli eodem accessit expectatio:

35Comitum conventus, strepitus, clamor mulierum

Fecere ut ante tempus exirem foras.

Vetere in nova coepi uti consuetudine,

In experiendo ut essem: refero denuo

Primo actu placeo; quum interea rumor venit

40Datum iri gladiatores; populus convolat:

Tumultuantur, clamant, pugnant de loco:

Ego interea meum non potui tutari locum.

Nunc turba nulla est: otium et silentium est:

Agendi tempus mihi datum est: vobis datur

45Potestas condecorandi ludos scenicos.

Nolite sinere per vos artem musicam

Recidere ad paucos: facite ut vestra auctoritas

Meae auctoritati fautrix adiutrixque sit.

[Si numquam avare pretium statui arti meae,]

50[Et eum esse quaestum in animum induxi maximum,]

[Quam maxime servire vestris commodis,]

Sinite impetrare me, qui in tutelam meam

Studium suum et se in vestram commisit fidem,

Ne cun circumventum inique iniqui irrideant.

55Mea causa causam hanc accipite, et date silentium,

Ut libeat scribere aliis, mihique ut discere

Novas expediat posthac pretio emtas meo.



Actus I, scaena 1


(PHILOTIS. SYRA.)



PHILOTIS


Per pol quam paucos reperias meretricibus

Fideles evenire amatores, Syra.

60Vel hic Pamphilus iurabat quoties Bacchidi,

Quam sancte ut quivis facile posset credere,

Nunquam illa viva lucturum uxorem domum.

Hem duxit.



SYRA


Ergo propterea te sedulo

Et moueo, et hortor, ne cuiusquam misereat,

65Quin spolies, mutiles, laceres, quemque nacta sis.



PHILOTIS


Utine eximium neminem habeam?



SYRA


Neminen;

Nam nemo illorum quisquam, scito, ad te venit

Quin ita paret sese abs te ut blanditiis suis

Quam minimo pretio suam voluptatem expleat.

70Iliscine tu, amabo, non contra insidiabere?



PHILOTIS


Tamen pol eandem iniurium est esse omnibus.



SYRA


Iniurium autem est ulcisci adversarios,

Aut qua via te captent eadem ipsos capi?

Eheu me miseram, cur non aut istaec mihi

75Aetas et forma est, aut tibi haec sententia?



Actus I, scaena 2


(PARMENO. PHILOTIS. SYRA.)



PARMENO


Senex si quaeret me, modo isse dicito

Ad portum, percontatum adventum Pamphili.

Audin quid dicam Scirte? si quaeret me, uti

Tum dicas: si non quaeret, nullus dixeris;

80Alias ut uti possim causa hac integra.

Sed videone ego Philotium? unde haec advenit?

Philotis salve multum.



PHILOTIS


O salve Parmeno.



SYRA


Salve mecastor Parmeno.



PARMENO


Et tu edepol Syra.

Dic mihi, Philotis, ubi te oblectasti tam diu?



PHILOTIS


85Minime equidem me oblectavi, quae cum milite

Corinthum hinc simul profecta inhumanissimo:

Biennium ibi perpetuum misera illum tuli.



PARMENO


Edepol te desiderium Athenarum arbitror,

Philotium, cepisse saepe, et te tuum

90Consilium contemsisse.



PHILOTIS


Non dici potest

Quam cupida eram huc redeundi, abeundi a milite,

Vosque hic videndi, antiqua ut consuetudine

Agitarem libere inter vos convivium;

Nam illi haud licebat nisi praefinito loqui

95Quae illi placerent.



PARMENO


Haud opinor commode

Finem statuisse orationi militem.



PHILOTIS


Sed quid hoc negoti est modo quae narravit mihi

Hic intus Bacchis? quod ego nunquam credidi

Fore ut hac ille viva posset animum inducere

100Uxorem habere.



PARMENO


Iabere autem?



PHILOTIS


Eho tu, an non habet?



PARMENO


Habet: sed firmae lae vereor ut sint nuptiae.



PHILOTIS


Ita Di Deaeque faxint, si in rem est Bacchidis.

Sed qui istuc credam ita esse? die mihi, Parmeno.



PARMENO


Non est opus prolato: hoc percontarier

105Desiste.



PHILOTIS


Nempe ea causa, ut ne id fiat palam.

Ita me Di amabunt, haud propterea te rogo

Ut hoc proferam, sed ut tacita mecum gaudeam.



PARMENO


Nunquam dices tam commode ut tergum meum

Tuam in fidem committam.



PHILOTIS


Ah noli, Parmeno;

110Quasi tu non multo malis narrare hoc mihi

Quam ego quae percontor scire.



PARMENO


Vera haec praedicat;

Et illud mihi vitium est maximum. Si mihi fidem

Das te tacituram, dicam.



PHILOTIS


Ad ingenium redis.

Fidem do: loquere.



PARMENO


Ausculta.



PHILOTIS


Istic sum.



PARMENO


Hanc Bacchidem

115Amabat ut quum maxime tum Pamphilus

Quum pater uxorem ut ducat orare occipit:

Et haec communia omnium quae sunt patrum,

Sese senem esse, dicere, illum autem unicum;

Praesidium velle se senectuti suae.

120Ille primo se negare: sed postquam acrius

Pater instat, fecit animi ut incertus foret

Pudorine anne amori obsequeretur magis.

Tundendo atque odio denique effecit senex:

Despondit ei gnatam huius vicini proximi.

125Usque illud visum est Pamphilo neutiquam grave,

Donec iam in ipsis nuptiis, postquam vicet

Paratas, nec moram ullam quin ducat dari,

Ibi demum ita aegre tulit ut ipsam Bacchidem,

Si adesset, credo ibi eius commiseresceret.

130Ubicumque datum erat spatium solitudinis,

Ut colloqui mecum una posset; Parmeno,

Perii: quid ego egi? in quod me conieci malum?

Non potero hoc ferre, Parmeno: peril miser.



PHILOTIS


At te Di Deaeque perduint cum isto odio Lache.



PARMENO


135Ut ad pauca redeam, uxorem deducit domum.

Nocte illa prima virginem non attigit;

Quae consecuta est nox eam, nihilo magis.



PHILOTIS


Quid ais? cum virgine una adolescens cubuerit

Plus potus, illa se abstinere ut potuerit?

140Non verisimile dicis; nec verum arbitror.



PARMENO


Credo ita videri tibi; nan nemo ad te venit

Nisi cupiens tui: ille invitus illam duxerat.



PHILOTIS


Quid deinde fit?



PARMENO


Diebus sale pauculis

Post Pamphilus me solum seducit foras;

145Narratque ut virgo ab se integra etiam tum siet;

Seque ante quam eam uxorem duxisset domum

Sperasse eas tolerare posse nuptias:

Sed quam decrerim me non posse diutius

Habere, cam ludibrio haberi, Parmeno,

150Quin integram itidem reddam ut accepi ab suis,

Neque honestum mihi, neque utile ipsi virgini est.



PHILOTIS


Pium ac pudicum ingenium narras Pamphili.



PARMENO


Hoc ego proferre incommodum mihi esse arbitror;

Reddi patri autem cui tu nihil dicas viti,

155Superbum est. Sed illam spero ubi hoc cognoverit,

Non posse se mecum esse, abituram denique.



PHILOTIS


Quid interea? ibatne ad Bacchidem?



PARMENO


Quotidie.

Sed, ut fit, postquam hunc alienum ab sese videt,

Maligna multo et magis procax facta ilico est.



PHILOTIS


160Non edepol mirum.



PARMENO


Atqui ea res multo maxime

Disiunxit illium ab illa, postquam et ipse se,

Et illam, et hanc quae donli erat, cognovit satis,

Ad exemplum amrbarum mores earum existimans.

Haec, ita uti liberali esse ingenio decet,

165Pudens, modesta; incommoda atque iniurias

Viri omnes ferre, et tegere contunielias.

Hic animus partim uxoris misericordia

Devinctus, partim victus huius iniuriis,

Paulatim elapsus est Bacchidi, atque huc transtulit

170Amorem, postquami par ingenium nactus est.

Interea in Imbro moritur cognatus senex

Horunce: ea ad hos redibat lege hereditas.

Eo amantem invitum Pamphilum extrudit pater.

Relinquit cum matre hic uxorem; nam senex

175Rus abdidit se; huc raro in urbem commeat.



PHILOTIS


Quid adhuc habent infirmitatis nuptiae?



PARMENO


Nunc audies. Primo dies complusculos

Bene conveniebat sane inter eas. Interim

Miris modis odisse coepit Sostratam:

180Neque lites ullae inter eas, postulatio

Nunquam.



PHILOTIS


Quid igitur?



PARMENO


Si quando ad eam accesserat

Confabulatum, fugere e conspectu ilico;

Videre nolle: denique, ubi non quit pati,

Simulat se a matre arcessi ad rem divinam: abit.

185Ubi illic est dies conplures, arcessi iubet:

Dixere causam tunc nescio quam: iterum iubet:

Nemo remisit. Postquam arcessunt saepius,

Aegram esse simulant mulierem. Nostra ilico

It visere ad eam: admisit nemo. Hoc ubi senex

190Rescivit, heri ea causa rure huc advenit:

Patren continuo convenit Philumenae.

Quid egerint inter se nondum etiam scio;

Nisi sane curae est quorsum eventurum hoc siet.

Habes omnem rem: pergam quo coepi hoc iter.



PHILOTIS


195Et quidem ego: nam constitui cum quodam hospite

Me esse illum conventuram.



PARMENO


Di vertant bene

Quod agas.



PHILOTIS


Vale.



PARMENO


Et tu bene vale, Philotium.



Actus II, scaena 1


(LACHES. SOSTRATA.)



LACHES


Pro Deum atque hominum fidem, quod hoc genus est, quae haec est coniuratio.

Utine omnes mulieres eadem aeque studeant, nolintque omnia;

200Neque declinatam quicquam ab aliarum ingenio ullam reperias?

Itaque adeo uno animo omnes socrus oderunt nurus:

Viris esse adversas aeque studium est; similis pertinacia est;

In eodemque omnes mihi videntur ludo doctae ad malitiam.

Ei ludo, si ullus est, magistram hanc esse satis certo scio.



SOSTRATA


205Me miseram, quae nunc quamobrem accuser nescio.



LACHES


Hem,

Tu nescis?



SOSTRATA


Non, ita me Di bene ament, mi Lache.

Itaque una inter nos agere aetatem liceat.



LACHES


Di mala prohibeant.



SOSTRATA


Meque abs te immerito esse accusatam postmodum rescisces.



LACHES


Scio.

Te immerito? an quicquam pro istis factis dignum te dici potest,

210Quae me et te et familiam dedecoras, filio luctum paras?

Tum autem ex amicis inimici ut sint nobis affines facis;

Qui illum decrerunt dignum suos cui liberos committerent.

Tu sola exorere quae perturbes haec tua impudentia.



SOSTRATA


Egone?



LACHES


Tu, inquam, mulier, quae me omnino lapidem non hominem putas.

215An, quia ruri crebro esse soleo, nescire arbitramini

Quo quisque pacto hic vitam vestrarum exigat?

Multo melius hic quae fiunt quam illic ubi sum assidue scio:

Ideo, quia, ut vos mihi domi eritis, proinde ego ero fama foris.

Iampridem equidem audivi cepisse odium tui Philumenam;

220Minimeque adeo mirum; et ni id fecisset magis mirum foret.

Sed non credidi adeo ut etiam totam hanc odisset domum:

Quod si scissem, illa hic maneret potius, tu hinc isses foras.

At vide quam immerito aegritudo haec oritur mihi abs te, Sostrata.

Rus habitatum abii, concedens vobis et rei serviens;

225Sumtus vestros otiumque ut nostra res posset pati,

Meo labori haud parcens, praeter aequum atque aetatem meam.

Non te pro his curasse rebus ne quid aegre esset mihi?



SOSTRATA


Non mea opera neque pol culpa evenit.



LACHES


Immo maxime.

Sola hic fuisti; in te omnis haeret culpa sola Sostrata.

230Quae hic erant curares, quum ego vos solvi curis caeteris.

Cum puella anum suscepisse inimicitias non pudet?

Illius dices culpa factum.



SOSTRATA


Haud equidem dico, mi Lache.



LACHES


Gaudeo, ita me Di ament, gnati causa; nam de te quidem

Satis scio peccando detrimenti nihil fieri potest.



SOSTRATA


235Qui scis an ea causa, mi vir, me odisse assimulaverit

Ut cum matre plus una esset?



LACHES


Quid ais? non signi hoc sat est,

Quod heri nemo voluit visentem ad eam te intro admittere?



SOSTRATA


Enim lassam oppido tum esse aibant: eo ad eam non admissa sum.



LACHES


Tuos esse ego illi mores morbum magis quam ullam aliam rem arbitror;

240Et merito adeo; nam vestrarum nulla est quin gnatum velit

Ducere uxorem; et quae vobis placita est conditio datur.

Ubi duxere impulsu vestro, vestro impulsu easdem exigunt.



Actus II, scaena 2


(PHIDIPPUS. LACHES. SOSTRATA.)



PHIDIPPUS


Etsi scio ego, Philumena, meum ius esse ut te cogam

Quae ego imperem facere; ego tamen patrio animo victus faciam

245Ut tibi concedam; neque tuae libidini adversabor.



LACHES


Atque eccum Phidippum optime video: ex hoc iam scibo quid sit.

Phidippe, etsi ego meis me omnibus scio esse apprime obsequentem,

Sed non adeo ut mea facilitas corrumpat illorum animos:

Quod tu si idem faceres, magis in rem et nostram et vestram id esset.

250Nunc video in illarum potestate esse te.



PHIDIPPUS


Heia vero!



LACHES


Adii te heri de filia: ut veni itidem incertum amisti.

Haud ita decet, si perpetuam vis esse affinitatem hanc,

Celare te iras. Si quid est peccatum a nobis, profer:

Aut ea refellendo aut purgando vobis corrigemus,

255Te iudice ipso. Sin ea est causa retinendi apud vos

Quia aegra est, te mihi iniuriam facere arbitror, Phidippe,

Si metuis satis ut meae domi curetur diligenter.

At, ita me Di ament, haud tibi hoc concedo, etsi illi pater es,

Ut tu illam salvam magis velis quam ego: id adeo gnati causa,

260Quem ego intellexi illam haud minus quam se ipsum magnificare.

Neque adeo clam me est quam esse eum graviter laturum credam,

Hoc si rescierit: eo domum studeo haec prius quam ille ut redeat.



PHIDIPPUS


Laches, et diligentiam vestram et benignitatem

Novi; et quae dicis omnia esse ut dicis animum induco:

265Et te hoc mihi cupio credere: illam ad vos redire studeo,

Si facere possim ullo modo.



LACHES


Quae res te id facere prohibet?

Eho, numquidnam accusat virum?



PHIDIPPUS


Minime; nam postquam attendi

Magis, et vi coepi cogere ut rediret, sancte adiurat

Non posse apud vos Pamphilo se absente perdurare.

270Aliud fortasse alii viti est: ego sum animo leni natus:

Non possum adversari meis.



LACHES


Hem, Sostrata!



SOSTRATA


Heu me miseram!



LACHES


Certumne est istuc?



PHIDIPPUS


Nunc quidem ut videtur: sed numquid vis?

Nam est quod me transire ad forum iam oporteat.



LACHES


Eo tecum una.



Actus II, scaena 3


(SOSTRATA.)



Sostrata


Edepol ne nos sumus inique aeque omnes invisae viris,

275Propter paucas, quae omnes faciunt dignae ut videamur malo.

Nam, ita me Di ament, quod me accusat nunc vir sum extra noxiam.

Sed non facile est expurgatu; ita animum induxerunt socrus

Omnes esse iniquas: haud pol me quidem; nam nunquam secus

Habui illam ac si ex me esset nata: nec qui hoc mihi eveniat scio;

280Nisi pol filium multimodis iam exspecto ut redeat domum.



Actus III, scaena 1


(PAMPHILUS. PARMENO. MYRRHINA.)



PAMPHILUS


Nemini ego plura acerba credo esse ex amore homini unquam oblata

Quam mihi. Heu me infelicem, hancine ego vitam parsi perdere?

Hacine causa ego cram tantopere cupidus redeundi domum,

Cui quanto fuerat praestabilius ubivis gentium agere aetatem

285Quam huc redire, atque haec ita esse miserum me resciscere.

Nam nos omnes, quibus est alicunde aliquis obiectus labos,

Omne quod est interea tempus prius quam id rescitum est lucro est.



PARMENO


At sic citius qui te expedias his aerumnis reperies.

Si non redisses, hae irae factae essent multo ampliores;

290Sed nunc adventum tuum ambas, Pamphile, scio reverituras.

Rem cognosces; iram expedies; rursum in gratiam restitues.

Levia sunt haec quae tu pergravia esse in animum induxti tuum.



PAMPHILUS


Quid consolare me? an quisquam usquam gentium est aeque miser?

Prius quam hanc uxorem duxi habebam alibi animum amori deditum:

295Iam in hac re, ut taceam, cuivis facile scitu est quam fuerim miser:

Tamen nunquam ausus sum recusare eam quam mihi obtrudit pater.

Vix me illinc abstraxi, atque impeditum in ea expedivi animum meum,

Vixque huc contuleram; hem, nova res orta est porro ab hac quae me abstrahat.

Tum matrem ex ea re me aut uxorem in culpa inventurum arbitror;

300Quod ita quum esse invenero, quid restat nisi porro ut fiam miser?

Nam matris ferre iniurias me, Parmeno, pietas iubet.

Tum uxori obnoxius sum; ita olim suo me ingenio pertulit;

Tot meas iniurias quae nunquam in ullo patefecit loco.

Sed magnum nescio quid necesse est evenisse, Parmeno,

305Unde ira inter eas intercessit quae tam permansit diu.



PARMENO


Haud quidem hercle parvum, si vis vero veram rationem exsequi.

Non maximas quae maximae sunt interdum irae iniurias

Faciunt; nam saepe est quibus in rebus alius ne iratus quidem est,

Quum de eadem causa est iracundus factus inimicissimus.

310Pueri inter sese quam pro levibus noxiis iras gerunt!

Quapropter? quia enim qui eos gubernat animus infirmum gerunt.

Itidem illae mulieres sunt ferme ut pueri levi sententia.

Fortasse unum aliquod verbum inter eas iram hanc concivisse.



PAMPHILUS


Abi, Parmeno, intro ac me venisse nuntia.



PARMENO


Hem, quid hoc est?



PAMPHILUS


Tace.

315Trepidari sentio et cursari rursum prorsum.



PARMENO


Agedum ad fores

Accede propius. Hem, sensistin?



PAMPHILUS


Noli fabularier.

Pro Iupiter! clamorem audivi.



PARMENO


Tute loqueris, me vetas.



MYRRHINA


Tace obsecro mea gnata.



PAMPHILUS


Matris vox visa est Philumenae.

Nullus sum.



PARMENO


Quidum?



PAMPHILUS


Perii!



PARMENO


Quamobrem?



PAMPHILUS


Nescio quod magnum malum

320Profecto, Parmeno, me celas.



PARMENO


Uxorem Philumenam

Pavitare nescio quid dixerunt: id si forte est nescio.



PAMPHILUS


Interii. Cur mihi id non dixti?



PARMENO


Quia non poteram una omnia.



PAMPHILUS


Quid morbi est?



PARMENO


Nescio.



PAMPHILUS


Quid? nemon medicum adduxit?



PARMENO


Nescio.



PAMPHILUS


Cesso hinc ire intro, ut hoc quam primum quicquid est certum sciam?

325Quonam modo, Philumena mea, nunc te offendam affectam?

Nam si periclum ullum in te inest, perisse me una haud dubium est.



PARMENO


Non usus facto est mihi nunc hunc intro sequi:

Nam invisos omnes nos esse illis sentio.

Heri nemo voluit Sostratam intro admittere.

330Si forte morbus amplior factus siet,

Quod sane nolim, maxime heri causa mei,

Servum ilico introisse dicent Sostratae;

Aliquid tulisse comminiscentur mali

Capiti atque aetati illorum, morbus qui auctus siet.

335Hera in crimen veniet, ego vero in magnum malum.



Actus III, scaena 2


(SOSTRATA. PARMENO. PAMPHILUS.)



SOSTRATA


Nescio quid iamdudum audio hic tumultuari misera:

Male metuo ne Philumenae magis morbus aggravescat;

Quod te Aesculapi, et te Salus, ne quid sit huius oro.

Nunc ad eam visam.



PARMENO


Heus, Sostrata.



SOSTRATA


Ehem.



PARMENO


Iterum istinc excludere.



SOSTRATA


340Ehem, Parmeno, tune hic eras? Perii, quid faciam misera?

Non visam uxorem Pamphili, cum in proximo hic sit aegra?



PARMENO


Non visas? ne mittas quidem visendi causa quemquam:

Nam qui amat cui odio ipsus est bis facere stulte duco:

Laborem inanem ipsus capit, et illi molestiam affert.

345Tum autem filius introiit videre, ut venit, quid agat.



SOSTRATA


Quid ais? an venit Pamphilus?



PARMENO


Venit.



SOSTRATA


Dis gratiam habeo.

Hem, istoc verbo animus mihi rediit, et cura ex corde excessit.



PARMENO


Iam ea de causa maxime nunc huc introire nolo:

Nam si remittent quippiam Philumenae dolores,

350Omnem rem narrabit, scio, continuo sola soli

Quae inter vos intervenit, unde ortum est initium irae.

Atque eccum video ipsum egredi: quam tristis est!



SOSTRATA


O mi gnate.



PAMPHILUS


Mea mater salve.



SOSTRATA


Gaudeo venisse salvum: salvan

Philumena est?



PAMPHILUS


Meliuscula est.



SOSTRATA


Utinam istuc ita Di faxint.

355Quid tu igitur lacrimas? aut quid es tam tristis?



PAMPHILUS


Recte, mater.



SOSTRATA


Quid fuit tumulti? dic mihi: an dolor repente invasit?



PAMPHILUS


Ita factum est.



SOSTRATA


Quid morbi est?



PAMPHILUS


Febris.



SOSTRATA


Quotidiana?



PAMPHILUS


Ita aiunt.

I sodes intro; consequar iam te, mea mater.



SOSTRATA


Fiat.



PAMPHILUS


Tu pueris curre Parmeno obviam, atque eis onera adiuta.



PARMENO


360Quid? non sciunt ipsi viam domum qua redeant?



PAMPHILUS


Cessas?



Actus III, scaena 3


(PAMPHILUS.)



Pamphilius


Nequeo mearum rerum initium ullum invenire idoneum,

Unde exordiar narrare quae nec opinanti accidunt;

Partim quae perspexi his oculis, partim quae accepi auribus:

Qua me propter exanimatum citius eduxi foras.

365Nam modo me intro ut corripui timidus, alio suspicans

Morbo me visurum affectam ac sensi esse uxorem; hei mihi!

Postquam me aspexere ancillae advenisse, ilico omnes simul

Laetae exclamant, Venit; id quod me repente aspexerant.

Sed continuo vultum earum sensi immutari omnium,

370Quia tam incommode illis fors obtulerat adventum meum.

Una illarum interea propere praecucurrit nuntians

Me venisse: ego eius videndi cupidus recta consequor.

Postquam introii extemplo eius morbum cognovi miser;

Nam neque ut celari posset tempus spatium ullum dabat,

375Neque voce alia ac res monebat ipsa poterat conqueri.

Postquam aspexi, O facinus indignum! inquam; et corripui ilico

Me inde lacrimans, incredibili re atque atroci percitus.

Mater consequitur: iam ut limen exirem ad genua accidit

Lacrimans misera: miseritum est. Profecto hoc sic est, ut puto:

380Omnibus nobis ut res dant sese ita magni atque humiles sumus.

Hanc habere orationem mecum a principio institit:

O mi Pamphile, abs te quamobrem haec abierit causam vides;

Nam vitium est oblatum virgini olim ab nescio quo improbo:

Nunc huc confugit te atque alios partum ut celaret suum.

385Sed cum orata eius reminiscor, nequeo quin lacrimem miser.

Quaeque fors fortuna est, inquit, nobis quae te hodie obtulit,

Per eam te obsecramus ambae, si ius, si fas est, uti

Adversa eius per te tecta tacitaque apud omnes sient.

Si unquam erga te animo esse amico sensti eam, mi Pamphile,

390Sine labore hanc gratiam te ut sibi des pro illa nunc rogat.

Caeterum de reducenda id facias quod in rein sit tuam,

Parturire eam neque gravidam esse ex te solus conscius.

Nam aiunt tecum post duobus concubuisse eam mensibus:

Tum postquam ad te venit mensis agitur hic iam septimus;

395Quod te scire ipsa indicate res. Nunc si potis est, Pamphile,

Maxime volo doque operam ut clam eveniat partus patrem,

Atque adeo omnes: sed si fieri id non potest quin sentiant,

Dicam abortum esse: scio nemini aliter suspectum fore

Quin, quod verisimile est, ex te recte eum natum putent.

400Continuo exponetur: hic tibi nihil est quicquam incommodi;

Et illi miserae indigne factam iniuriam contexeris.

Pollicitus sum; et servare in eo certum est quod dixi fidem;

Nam de reducenda, id vero neutiquam honestum esse arbitror;

Nec faciam; etsi amor me graviter consuetudoque eius tenet.

405Lacrimo, quae posthac futura est vita quum in mentem venit,

Solitudoque. O fortuna, ut nunquam perpetuo es bona!

Sed iam prior amor me ad hanc rem exercitatum reddidit,

Quem ego tum consilio missum feci: idem nunc huic operam dabo.

Adest Parmeno cum pueris: hunc minime est opus

410In hac re adesse; nam olim soli credidi

Ea me abstinuisse in principio, cum data est.

Vereor, si clamorem eius hic crebro audiat,

Ne parturire intelligat: aliquo mihi est

Hinc ablegandus dum parit Philumena.



Actus III, scaena 4


(PARMENO. SOSIA. PAMPHILUS.)



PARMENO


415Ain tu tibi hoc incommodum evenisse iter?



SOSIA


Non hercle verbis, Parmeno, dici potest

Tantum quam re ipsa navigare incommodum est.



PARMENO


Itane est?



SOSIA


O fortunate, nescis quid mali

Praeterieris qui nunquam es ingressus mare.

420Nam alias ut omittam miserias, unam hanc vide:

Dies triginta aut plus eo in navi fui,

Cum interea semper mortem exspectabam miser;

Ita usque adversa tempestate usi sumus.



PARMENO


Odiosum.



SOSIA


Haud clam me est: denique hercle aufugerim

425Potius quam redeam, si eo mihi redeundum siet.



PARMENO


Olim quidem te causae impellebant leves

Quod nunc minitare facere ut faceres, Sosia.

Sed Pamphilum ipsum video stare ante ostium.

Ite intro: ego hunc adibo si quid me velit.

430Here, etiam tu hic stas?



PAMPHILUS


Et quidem te exspecto.



PARMENO


Quid est?



PAMPHILUS


In arcem transcurso opus est.



PARMENO


Cui homini?



PAMPHILUS


Tibi.



PARMENO


In arcem? quid eo?



PAMPHILUS


Callidemidem hospitem

Myconium, qui mecum una advectus est, conveni.



PARMENO


Perii! vovisse hunc dicam, si salvus domum

435Redisset unquam, ut me ambulando rumperet.



PAMPHILUS


Quid cessas?



PARMENO


Quid vis dicam? an conveniam modo?



PAMPHILUS


Immo, quod constitui me hodie conventurum eum

Non posse; ne me frustra illic exspectet: vola.



PARMENO


At non novi hominis faciem.



PAMPHILUS


At faciam ut noveris.

440Magnus, rubicundus, crispus, crassus, caesius,

Cadaverosa facie.



PARMENO


Di illum perduint.

Quid si non veniet? maneamne usque ad vesperum?



PAMPHILUS


Maneto: curre.



PARMENO


Non queo; ita defessus sum.



PAMPHILUS


Ille abiit: quid agam infelix? prorsus nescio

445Quo pacto hoc celem quod me oravit Myrrhina,

Suae gnatae partum; nam me miseret mulieris.

Quod potero faciam, tamen ut pietatem colam;

Nam me parenti potius quam amori obsequi

Oportet. Atat eccum Phidippum et patrem

450Video: horsum pergunt. Quid dicam hisce incertus sum.



Actus III, scaena 5


(LACHES. PHIDIPPUS. PAMIPHILUS.)



LACHES


Dixtin dudum illam dixisse se exspectare filium?



PHIDIPPUS


Factum.



LACHES


Venisse aiunt: redeat.



PAMPHILUS


Quam causam dicam patri

Quamobrem non reducam nescio.



LACHES


Quem ego hic audivi loqui?



PAMPHILUS


Certum offirmare est viam me quam decrevi persequi.



LACHES


455Ipsus est de quo hic agebam tecum.



PAMPHILUS


Salve, mi pater.



LACHES


Gnate mi, salve.



PHIDIPPUS


Bene factum te advenisse, Pamphile;

Atque adeo, quod maximum est, salvum atque validum.



Pa


Creditur.



LACHES


Advenis modo?



PAMPHILUS


Admodum.



LACHES


Cedo, quid reliquit Phania

Consobrinus noster?



PAMPHILUS


Sane hercle homo voluptati obsequens

460Fuit dum vixit; et qui sic sunt haud multum heredem iuvant:

Sibi vero hanc laudem relinquunt: Vixit, dum vixit, bene.



LACHES


Tum tu igitur nihil attulisti huc plus una sententia?



PAMPHILUS


Quicquid est id quod reliquit profuit.



LACHES


Immo obfuit;

Nam illum vivum et salvum vellem.



PHIDIPPUS


Impune optare istuc licet:

465Ille reviviscet iam nunquam; et tamen utrum malis scio.



LACHES


Heri Philumenam ad se arcessi hic iussit: die iussisse te.



PHIDIPPUS


Noli fodere: iussi.



LACHES


Sed eam iam remittet.



PHIDIPPUS


Scilicet.



PAMPHILUS


Omnem rem scio ut sit gesta: adveniens audivi omnia.



LACHES


At istos invidos Di perdant qui haec libenter nuntiant.



PAMPHILUS


470Ego me scio cavisse ne ulla merito contumelia

Fieri a vobis posset: idque si nunc memorare hic velim,

Quam fideli animo et benigno in illam et clementi fui,

Vere possum; ni te ex ipsa haec magis velim resciscere;

Namque eo pacto maxime apud te meo erit ingenio fides,

475Quum illa quae nunc in me iniqua est aequa de me dixerit:

Neque mea culpa hoc discidium evenisse, id testor Deos.

Sed quando sese esse indignam deputat matri meae

Quae concedat, cuiusque mores toleret sua modestia,

Neque alio pacto componi potest inter eas gratia,

480Segreganda aut mater a me est, Phidippe, aut Philumena:

Nunc me pietas matris potius commodum suadet sequi.



LACHES


Pamphile, haud invito ad aures sermo mihi accessit tuus,

Quum te postputasse omnes res prae parente intelligo.

Verum vide ne impulsus ita prave insistas, Pamphile.



PAMPHILUS


485Quibus iris impulsus nunc in illam iniquus siem?

Quae nunquam quicquam erga me commerita est, pater,

Quod nollem; et saepe quod vellem meritam scio.

Amoque et laudo et vehementer desidero;

Nam fuisse erga me miro ingenio expertus sum;

490Illique exopto ut reliquam vitam exigat

Cum eo viro me qui sit fortunatior;

Quandoquidem illam a me distrahit necessitas.



PHIDIPPUS


Tibi id in manu est ne fiat.



LACHES


Si sanus sies,

Iube illam redire.



PAMPHILUS


Non est consilium, pater.

495Matris servibo commodis.



LACHES


Quo abis? mane;

Mane, inquam: quo abis?



PHIDIPPUS


Quae haec est pertinacia?



LACHES


Dixin, Phidippe, hanc rem aegre laturum esse eum?

Quamobrem te orabam filiam ut remitteres.



PHIDIPPUS


Non credidi edepol adeo inhumanum fore.

500Ita nunc is sibi me supplicaturum putat?

Si est ut velit reducere uxorem, licet;

Sin alio est animo, renumeret dotem huc; eat.



LACHES


Ecce autem tu quoque proterve iracundus es.



PHIDIPPUS


Percontumax redisti huc nobis, Pamphile.



LACHES


505Decedet iam ira haec, etsi merito iratus est.



PHIDIPPUS


Quia paulum vobis accessit pecuniae,

Sublati animi sunt.



LACHES


Etiam mecum litigas?



PHIDIPPUS


Deliberet, renuntietque hodie mihi,

Velitne an non; ut alii, si huic non sit, siet.



LACHES


510Phidippe, ades, audi paucis. Abiit. Quid mea?

Postremo inter se transigant ipsi, ut libet;

Quando nec natus neque hic mihi quicquam obtemperant;

Quae dico parvi pendunt. Porto hoc iurgium

Ad uxorem, cuius haec fiunt consilio omnia;

515Atque in eam hoc omne quod mihi aegre est evomam.



Actus IV, scaena 1


(MYRRHINA. PHIDIPPUS.)



MYRRHINA


Perii: quid agam? quo me vertam? quid viro meo respondebo

Misera? nam audivisse vocem pueri visus est vagientis:

Ita corripuit derepente tacitus sese ad filiam.

Quod si rescierit peperisse eam, id qua causa clam me habuisse

520Dicam non edepol scio.

Sed ostium concrepuit. Credo ipsum exire ad me: nulla sum.



PHIDIPPUS


Uxor ubi me ad filiam ire sensit, se duxit foras;

Atque eccam video. Quid ais, Myrrhina? Heus, tibi dico.



MYRRHINA


Mihine, mi vir?



PHIDIPPUS


Vir ego tuus sim? tun virum me aut hominem deputas adeo esse?

525Nam si utrumvis horum, mulier, unquam tibi visus forem,

Non sic ludibrio tuis factis habitus essem.



MYRRHINA


Quibus?



PHIDIPPUS


At rogitas?

Peperit filia. Hem, taces? ex quo?



MYRRHINA


Istuc patrem rogare est aequum?

Perii: ex quo censes nisi ex illo cui data est nuptum, obsecro?



PHIDIPPUS


Credo; neque adeo arbitrari patris est aliter: sed demiror

530Quid sit quamobrem tantopere omnes nos celare volueris

Partum, praesertim quum et recte et tempore suo pepererit.

Adeon pervicaci esse animo ut puerum praeoptares perire,

Ex quo firmiorem inter nos fore amicitiam posthac scires,

Potius quam adversum animi tui libidinem esset cum illo nupta?

535Ego etiam illorum esse hanc culpam credidi, quae te est penes.



MYRRHINA


Misera sum.



PHIDIPPUS


Utinam sciam ita esse istuc sed nunc mihi in mentem venit

De hac re quod locuta es olim, quum illum generum cepimus:

Nam negabas nuptam posse filiam tuam te pati

Cum eo qui meretricem amaret, qui pernoctaret foris.



MYRRHINA


540Quamvis causam hunc suspicari quam ipsam veram mavolo.



PHIDIPPUS


Multo prius scivi quam tu illum amicam habere, Myrrhina:

Verum id vitium nunquam decrevi esse ego adolescentiae:

Nam id est omnibus innatum: at pol iam aderit se quoque etiam quum oderit.

Sed ut olim te ostendisti eadem esse nihil cessavisti usque adhuc,

545Ut filiam ab eo abduceres, neu quod ego egissem asset ratum.

Id nunc res indicium haec facit quo pacto factum volueris.



MYRRHINA


Adeon me esse pervicacem censes cui mater siem

Ut eo essem animo, si ex usu esset nostro hoc matrimonium?



PHIDIPPUS


Tun prospicere, aut iudicare nostram in rem quod sit potes?

550Audisti ex aliquo fortasse qui vidisse eum diceret

Exeuntem aut introeuntem ad amicam. Quid tum postea,

Si modeste ac raro hoc fecit? nonne ea dissimulare nos

Magis humanum est quam dare operam id scire qui nos oderit?

Nam si is posset ab ea sese derepente avellere

555Quacum tot consuesset annos, non eum hominem ducerem,

Nec virum satis firmum gnatae.



MYRRHINA


Mitte adolescentem, obsecro,

Et quae me peccasse ais. Abi: solum solus conveni.

Roga velitne an non uxorem: si est ut dicat velle se,

Redde; sin est autem ut nolit, recte ego consului meae.



PHIDIPPUS


560Si quidem ille ipse non vult, et tu sensti esse in eo, Myrrhina,

Peccatum, aderam cuius consilio ea par fuerat prospici.

Quamobrem incendor ira esse ausam facere haec te iniussu meo.

Interdico ne extulisse extra aedes puerum usquam velis.

Sed ego stultior meis dictis parere hanc qui postulem.

565Ibo intro, atque edicam servis ne quoquam efferri sinant.



MYRRHINA


Nullam pol credo mulierem me miseriorem vivere;

Nam ut hic laturus hoc sit, si ipsam rem ut siet resciverit,

Non edepol clam me est, quum hoc quod levius est tam animo iracundo tulit:

Nec qua via sententia eius possit mutari scio.

570Hoc mihi unum ex plurimis miseriis reliquum fuerat malum,

Si puerum ut tollam cogit, cuius nos qui sit nescimus pater.

Nam quum compressa est nata, forma in tenebris nosci non quita est;

Neque detractum ei est quicquam qui posset post nosci qui siet.

Ipse eripuit vi in digito quem habuit virgini abiens annulum.

575Simul vereor Pamphilum, ne orata nostra nequeat diutius

Celare, quum sciet alienum puerum tolli pro suo.



Actus IV, scaena 2


(SOSTRATA. PAMPHILUS.)



SOSTRATA


Non clam me est, nate mi, tibi me esse suspectam uxorem tuam

Propter meos mores hinc abisse, etsi ea dissimulas sedulo.

Verum, ita me Di ament, itaque obtingant ex te quae exopto mihi,

580Ut nunquam sciens commerui merito ut caperet odium illa mei;

Teque ante quam me amare rebar ei rei firmasti fidem.

Nam mihi intus tuus pater narravit modo quo pacto me habueris

Praepositam amori tuo: nunc tibi me certum est contra gratiam

Referre, ut apud me praemium esse positum pietati scias.

585Mi Pamphile, hoc et vobis et meae commodum famae arbitror:

Ego rus abituram hinc cum tuo me esse certo decrevi patre,

Ne mea praesentia obstet, neu causa ulla restet reliqua

Quin tua Philumema ad te redeat.



PAMPHILUS


Quaeso, quid istuc consili est?

Illius stultitia victa ex urbe tu rus habitatum migres?

590Non facies: neque sinam ut qui nobis, mater, maledictum velit

Mea pertinacia esse dicat factum, haud tua modestia.

Tum tuas amicas te et cognatas deserere et festos dies

Mea causa nolo.



SOSTRATA


Nihil pol iam istaec res mihi voluptatis ferunt:

Dum aetatis tempus tulit perfuncta satis sum: satias iam tenet

595Studiorum istorum. Haec mihi nunc cura est maxima ut ne cui meae

Longinquitas aetatis obstet, mortemve exspectet meam.

Hic video me esse invisam immerito: tempus est concedere.

Sic optime, ut ego opinor, omnes causas praecidam omnibus;

Et me hac suspicione exsolvam, et illis morem gessero.

600Sine me obsecro hoc effugere vulgus quod male audit mulierum.



PAMPHILUS


Quam fortunatus caeteris sim rebus, absque una hac foret,

Hanc matrem habens talem, illam autem uxorem.



SOSTRATA


Obsecro, mi Pamphile,

Non tute incommodam rem, ut quaeque est, in animum induces pati?

Si caetera sunt ita ut vis, itaque ut esse ego illam existimo,

605Mi gnate, da veniam hanc mihi: reduce illam.



PAMPHILUS


Vae misero mihi!



SOSTRATA


Et mihi quidem! nam haec res non minus me male habet quam te, gnate mi.



Actus IV, scaena 3


(LACHES. SOSTRATA. PAMPHILUS.)



LACHES


Quem cum istoc sermonem habueris procul hinc stans accepi, uxor.

Istuc est sapere, qui ubicumque opus sit animum possis flectere;

Quod faciendum sit post fortasse idem hoc nunc si feceris.



SOSTRATA


610Fors fuat pol.



LACHES


Abi rus ergo hinc: ibi ego te et tu me feres.



SOSTRATA


Spero ecastor.



LACHES


I ergo intro, et compone quae tecum simul

Ferantur: dixi.



SOSTRATA


Ita ut iubes faciam.



PAMPHILUS


Pater.



LACHES


Quid vis, Pamphile?



PAMPHILUS


Hinc abire matrem? minime.



LACHES


Quid ita istuc vis?



PAMPHILUS


Quia de uxore incertus sum etiam quid sim facturus.



LACHES


Quid est?

615Quid vis facere nisi reducere?



PAMPHILUS


Equidem cupio; et vix contineor;

Sed non minuam meum consilium: ex usu quod est id persequar.

Credo ea gratia concordes magis, si non reducam, fore.



LACHES


Nescias. Verum id tua refert nihil utrum illae fecerint,

Quando haec abierit. Odiosa haec est aetas adolescentulis.

620E medio aequum excedere est. Postremo iam nos fabula

Sumus, Pamphile, senex atque anus.

Sed video Phidippum egredi per tempus: accedamus.



Actus IV, scaena 4


(PHIDIPPUS. LACHES. PAMPHILUS.)



PHIDIPPUS


Tibi quoque edepol iratus sum, Philumena,

Graviter quidem; nam hercle abs te factum est turpiter;

625Etsi tibi causa est de hac re: mater te impulit:

Huic vero nulla est.



LACHES


Opportune te mihi,

Phidippe, in ipso tempore ostendis.



PHIDIPPUS


Quid est?



PAMPHILUS


Quid respondebo his? aut quo pacto hoc aperiam?



LACHES


Die filiae rus concessuram hinc Sostratam:

630Ne revereatur minus iam quo redeat domum.



PHIDIPPUS


Ah,

Nullam de his rebus culpam commeruit tua:

A Myrrhina haec sunt mea uxore exorta omnia.

Mutatio fit: ea nos perturbat, Lache.



PAMPHILUS


Dum ne reducam, turbent porro quam velint.



PHIDIPPUS


635Ego, Pamphile, esse inter nos, si fieri potest,

Affinitatem hanc sane perpetuam volo:

Sin est ut aliter tua siet sententia,

Accipias puerum.



PAMPHILUS


Sensit peperisse; occidi.



LACHES


Puerum? quem puerum?



PHIDIPPUS


Natus est nobis nepos:

640Nam abducta a vobis praegnas fuerat filia,

Neque fuisse praegnatem unquam ante hunc scivi diem.



LACHES


Bene, ita me Di ament, nuntias; et gaudeo

Natum illum, et tibi illam salvam: sed quid mulieris

Uxorem habes, aut quibus moratam moribus?

645Nosne hoc celatos tam diu? nequeo satis

Quam hoc mihi videtur factum prave proloqui.



PHIDIPPUS


Non tibi illud factum minus placet quam mihi, Lache.



PAMPHILUS


Etiamsi dudum fuerat ambiguum hoc mihi,

Nunc non est quum eam consequitur alienus puer.



LACHES


650Nulla tibi, Pamphile, hic iam consultatio est.



PAMPHILUS


Perii.



LACHES


Hunc videre saepe optabamus diem

Quum ex te esset aliquis qui te appellaret patrem.

Evenit: habeo gratiam Dis.



PAMPHILUS


Nullus sum.



LACHES


Reduc uxorem, ac noli adversari mihi.



PAMPHILUS


655Pater, si ex me illa liberos vellet sibi,

Aut se esse mecum nuptam, satis certo scio

Non me clam haberet quod celasse intelligo.

Nunc quum eius alienum esse a me animum sentiam,

Nec conventurum inter nos posthac esse arbitror,

660Quamobrem reducam?



LACHES


Mater quod suasit sua

Adolescens mulier fecit: mirandumne id est?

Censen te posse reperire ullam mulierem

Quae careat culpa? an quia non delinquunt viri?



PHIDIPPUS


Vosmet videte iam, Lache et tu Pamphile,

665Remissane opus sit vobis redductan domum.

Uxor quid faciat in manu non est mea:

Neutra in re vobis difficultas a me erit.

Sed quid faciemus puero?



LACHES


Ridicule rogas:

Quicquid futurum est, huic suum reddas scilicet,

670Ut alamus nostrum.



PAMPHILUS


Quem ipse neglexit pater

Ego alam?



LACHES


Quid dixti? Eho, an non alemus, Pamphile?

Prodemus quaeso potius? Quae haec amentia est?

Enimvero prorsus iam tacere non queo;

Nam cogis ea quae nolo ut praesente hoc loquar.

675Ignarum censes tuarum lacrimarum esse me?

Aut quid sit id quod sollicitere ad hunc modum?

Primum hanc ubi dixti causam, te propter tuam

Matrem non posse habere hanc uxorem domi,

Pollicita est ea se concessuram ex aedibus.

680Nunc postquam ademtam hanc quoque tibi causam vides;

Puer quia clam te est natus nactus alteram es.

Erras, tui animi si me esse ignarum putas.

Aliquando tandem huc animum ut adiungas tuum,

Quam longum spatium amandi amicam tibi dedi!

685Sumtus quos fecisti in eam quam animo aequo tuli!

Egi atque oravi tecum uxorem ut duceres.

Tempus dixi esse; impulsu duxisti meo:

Quae tum obsecutus mihi fecisti ut decuerat;

Nunc animum rursum ad meretricem induxti tuum:

690Cui tu obsecutus facis huic adeo iniuriam:

Nam in eandem vitam te revolutum denuo

Video esse.



PAMPHILUS


Mene?



LACHES


Te ipsum. Et facis iniuriam,

Quum fingis falsas causas ad discordiam,

Ut cum illa vivas, testem hanc quum abs te amoveris;

695Sensitque adeo uxor; nam ei causa alia quae fuit

Quamobrem abs te abiret?



PHIDIPPUS


Plane hic divinat; nam id est.



PAMPHILUS


Dabo iusiurandum nihil esse istorum tibi.



LACHES


Ah,

Reduc uxorem: aut quamobrem non opus sit cedo.



PAMPHILUS


Non est nunc tempus.



LACHES


Puerum accipias; nam is quidem

700In culpa non est: post de matre videro.



PAMPHILUS


Omnibus modis miser sum; nec quid agam scio;

Tot me nunc rebus miserum concludit pater.

Abibo hinc, praesens quando promoveo parum;

Nam puerum iniussu, credo, non tollent meo;

705Praesertim in ea re quum sit mihi adiutrix socrus.



LACHES


Fugis? hem, nec quicquam certi respondes mihi?

Num tibi videtur esse apud sese? Sine.

Puerum, Phidippe, mihi cedo; ego alam.



PHIDIPPUS


Maxime.

Non mirum fecit uxor si hoc aegre tulit.

710Amarae mulieres sunt: non facile haec ferunt.

Propterea haec ira est: nam ipsa narravit mihi.

Id ego hoc praesente tibi nolebam dicere,

Neque ei credebam primo; nunc vero palam est.

Nam omnino abhorrere animum huic video a nuptiis.



LACHES


715Quid ergo agam, Phidippe? quid das consili?



PHIDIPPUS


Quid agas? Meretricem hanc primum adeundam censeo.

Oremus; accusemus; gravius denique

Minitemur, si cum illo habuerit rem postea.



LACHES


Faciam ut mones. Eho, puer, curre ad Bacchidem hanc

720Vicinam nostram: huc evoca verbis meis;

Et te oro porro in hac re adiutor sis mihi.



PHIDIPPUS


Ah,

Iamdudum dixi, idemque nunc dico, Lache;

Manere affinitatem hanc inter nos volo,

Si ullo modo est ut possit, quod spero fore.

725Sed visne adesse me una, dum istam convenis?



LACHES


Immo vero abi: aliquam puero nutricem para.



Actus V, scaena 1


(BACCHIS. LACHES.)



BACCHIS


Non hoc de nihilo est quod Laches me nunc conventam esse expetit;

Nec pol me multum fallit quin quod suspicor sit quod velit.



LACHES


Videndum est ne minus propter iram hanc impetrem quam possiem;

730Aut ne quid faciam plus quod post me minus fecisse satius sit.

Aggrediar. Bacchis, salve.



BACCHIS


Salve, Lache.



LACHES


Edepol credo te nonnihil mirari, Bacchis,

Quid sit quapropter te huc foras puerum evocare iussi.



BACCHIS


Ego pol quoque etiam timida sum, quum venit mihi in mentem quae sim,

735Ne nomen mihi quaesti obsiet; nam mores facile tutor.



LACHES


Si vera dicis, nihil tibi est a me pericli, mulier;

Nam aetate iam ea sum ut non siet peccato mihi ignosci aequum:

Quo magis omnes res cautius ne temere faciam accuro:

Nam si id facis facturave es bonas quod par est facere,

740Inscitum offerre iniuriam tibi immerenti iniquum est.



BACCHIS


Est magna ecastor gratia de istac re quam tibi habeam:

Nam qui post factam iniuriam se expurget, parum mihi prosit.

Sed quid istuc est?



LACHES


Meum receptas filium ad te Pamphilum.



BACCHIS


Ah!



LACHES


Sine dicam. Uxorem hanc prius quam duxit, vestrum amorem pertuli.

745Mane: nondum etiam dixi id quod volui. Hic nunc uxorem habet:

Quaere alium tibi firmiorem, dum tibi tempus consulendi est;

Nam neque ille hoc animo erit aetatem, neque pol tu eadem istac aetate.



BACCHIS


Quis id ait?



LACHES


Socrus.



BACCHIS


Mene?



LACHES


Te ipsam; et filiam abduxit suam;

Puerumque ob eam rem clam voluit natus qui est extinguere.



BACCHIS


750Aliud si scirem qui firmare meam apud vos possem fidem

Sanctius quam iusiurandum, id pollicerer tibi, Lache,

[Me] segregatum habuisse, uxorem ut duxit, a me Pamphilum.



LACHES


Lepida es; sed scin quid volo potius sodes facias?



BACCHIS


Quid [vis]? cedo.



LACHES


Eas ad mulieres huc intro, atque istuc iusiurandum idem

755Polliceare illis: exple animum iis, teque hoc crimine expedi.



BACCHIS


Faciam; quod pol, si esset alia ex hoc quaestu, haud faceret scio,

Ut de tali causa nuptae mulieri se ostenderet.

Sed nolo falsa fama esse gnatum suspectum tuum,

Nec leviorem vobis, quibus est minime aequum, viderier

760Immerito; nam meritus de me est quod queam illi ut commodem.



LACHES


Facilem benevolumque lingua tua iam tibi me reddidit;

Nam non sunt solae arbitratae hae: ego quoque etiam credidi.

Nunc quum ego te esse praeter nostram opinionem comperi,

Fac eadem ut sis porro; nostra utere amicitia ut voles.

765Aliter si facias — sed reprimam me, ne aegre quicquam ex me audias.

Verum te hoc moneo unum: amicus qualis sim aut quid possiem

Potius quam inimicus periclum facias.



Actus V, scaena 2


(PHIDIPPUS. LACHES. BACCHIS.)



PHIDIPPUS


Nihil apud me tibi

Defieri patiar quin quod opus sit benigne praebeatur.

Sed quum tu satura atque ebria eris, puer ut satur sit facito.



LACHES


770Noster socer, video, venit: puero nutricem adduxit.

Phidippe, Bacchis deierat persancte.



PHIDIPPUS


Haecine ea est?



LACHES


Haec est.



PHIDIPPUS


Nec pol istae metuunt Deos; neque has respicere Deos opinor.



BACCHIS


Ancillas dedo: quolibet cruciatu per me exquire.

Haec res hic agitur: Pamphilo me facere ut redeat uxor

775Oportet; quod si perficio, non poenitet me famae,

Solam fecisse id quod aliae meretrices facere fugitant.



LACHES


Phidippe, nostras mulieres suspectas fuisse falso

Nobis in re ipsa invenimus: porro hanc nunc experiamur:

Nam si compererit crimini tua se uxor credidisse,

780Missam iram faciet: sin autem est ob eam rem iratus gnatus,

Quod peperit uxor clam, id leve est; cito ab eo haec ira abscedet.

Profecto in hac re nihil mali est quod sit discidio dignum.



PHIDIPPUS


Velim quidem hercle.



LACHES


Exquire: adest: quod satis sit faciet ipsa.



PHIDIPPUS


Quid mihi istaec narras? an quia non tute ipse dudum audisti

785De hac re animus meus ut sit, Laches? illis modo explete animum.



LACHES


Quaeso edepol, Bacchis, mihi quod es pollicita tute ut serves.



BACCHIS


Ob eam rem vis ergo intro eam?



LACHES


I atque exple animum iis, ut credant.



BACCHIS


Eo; etsi scio pol iis fore meum conspectum invisum hodie;

Nam nupta meretrici hostis est, a viro ubi segregate est.



LACHES


790At haec amicae erunt, ubi quamobrem adveneris resciscent.



PHIDIPPUS


At easdem amicas fore tibi promitto, rem ubi cognoverint.

Nam illas errore et te simul suspicione exsolves.



BACCHIS


Perii: pudet Philumenae. Sequimini me huc intro ambae.



LACHES


Quid est quod mihi malim quam quod huic intelligo evenire,

795Ut gratiam neat sine suo dispendio, et mihi prosit?

Nam si est ut haec nunc Pamphilum vere ab se segregarit,

Scit sibi nobilitatem ex eo et rem natam et gloriam esse,

Referetque gratiam ei, unaque nos sibi opera amicos iunget.



Actus V, scaena 3


(PARMENO. BACCHIS.)



PARMENO


Edepol nae meam herus esse operam deputat parvi preti,

800Qui ob rem nullam misit, frustra ubi totum desedi diem,

Myconium hospitem dum exspecto in arce Callidemidem.

Itaque ineptus hodie dum illic sedeo, ut quisque venerat,

Accedebam. Adolescens, dic dum, quaeso, es tu Myconius?

Non sum. At Callidemides? Non. Hospitem ecquem Pamphilum

805Hic habes? Omnes negabant: neque eum quenquam esse arbitror.

Denique hercle iam pudebat: abii. Sed quid Bacchidem

Ab nostro affine exeuntem video? Quid huic hic est rei?



BACCHIS


Parmeno, opportune te offers: propere curre ad Pamphilum.



PARMENO


Quid eo?



BACCHIS


Dic me orare ut veniat.



PARMENO


Ad te?



BACCHIS


Immo ad Philumenam.



PARMENO


810Quid rei est?



BACCHIS


Tua quod nihil refert percontari desinas.



PARMENO


Nihil aliud dicam?



BACCHIS


Etiam; cognosse annulum illum Myrrhinam

Gnatae suae fuisse quem ipsus olim mihi dederat.



PARMENO


Scio.

Tantumne est?



BACCHIS


Tantum: aderit continuo, hoc ubi ex te audierit.

Sed cessas?



PARMENO


Minime equidem; nam hodie mihi potestas haud data est;

815Ita cursando atque ambulando totum hunc contrivi diem.



BACCHIS


Quantam obtuli adventu meo laetitiam Pamphilo hodie!

Quot commodas res attuli! quot autem ademi curas!

Gnatum ei restituo, paene qui harum ipsiusque opera periit:

Uxorem, quam nunquam est ratus posthac se habiturum, reddo;

820Qua re suspectus suo patri et Phidippo fuit, exsolvi

Hic adeo his rebus annulus fuit initium inveniendis:

Nam memini abhinc menses decem fere ad me note prima

Confugere anhelantem domum, sine comite, vini plenum,

Cum hoc annulo: extimui ilico. Mi Pamphile, inquam, amabo,

825Quid exanimatus es, obsecro? aut unde annulum istum nactus es?

Dic mihi. Ille alias res agere se simulare: postquam video,

Nescio quid suspicarier; magis coepi instare ut dicat.

Homo se fatetur vi in via nescio quam compressisse;

Dicitque sese illi annulum, dum luctat, detraxisse.

830Eum haec cognovit Myrrhina in digito modo me habente.

Rogat unde sit? narro omnia haec: inde est cognitio facta

Philumenam compressam esse ab eo, et filium inde hunc natum.

Haec tot propter me gaudia illi contigisse laetor;

Etsi hoc meretrices aliae nolunt; neque enim est in rem nostram

835Ut quisquam amator nuptiis laetetur: verum ecastor

Nunquam animum quaesti gratia ad malas adducam partes.

Ego dum illo licitum est usa sum benigno et lepido et comi.

Incommode mihi nuptiis evenit: factum fateor.

At pol me fecisse arbitror ne id merito mihi eveniret.

840Multa ex quo fuerint commoda, eius incommoda aequum est ferre.



Actus V, scaena 4


(PAMIPHILUS. PARMENO. BACCHIS.)



PAMPHILUS


Vide, mi Parmeno, etiam sodes ut mihi haec certa et clara attuleris,

Ne me in breve coniicias tempus gaudio hoc falso frui.



PARMENO


Visum est.



PAMPHILUS


Certen?



PARMENO


Certe.



PAMPHILUS


Deus sum, si hoc ita est.



PARMENO


Verum reperies.



PAMPHILUS


Manedum sodes: timeo ne aliud credam, atque aliud nunties.



PARMENO


845Maneo.



PAMPHILUS


Sic te dixisse opinor, invenisse Myrrhinam

Bacchidem annulum suum habere.



PARMENO


Factum.



PAMPHILUS


Eum quem olim ei dedi;

Eaque hoc te mihi nuntiare iussit: itane est factum?



PARMENO


Ita, inquam.



PAMPHILUS


Quis me est fortunatior, venustatisque adeo plenior?

Egone te pro hoc nuntio quid donem? Quid? quid? Nescio.



PARMENO


850At ego scio.



PAMPHILUS


Quid?



PARMENO


Nihil enim.

Nam neque in nuntio neque in me ipso tibi boni quid sit scio.



PAMPHILUS


Egon, qui ab Orco mortuum me reducem in lucem feceris,

Sinam sine munere a me abire? Ah, nimium me ingratum putas.

Sed Bacchidem eccam video stare ante ostium.

855Me exspectat, credo: adibo.



BACCHIS


Salve, Pamphile.



PAMPHILUS


O Bacchis, O mea Bacchis, servatrix mea.



BACCHIS


Bene factum, et volup est.



PAMPHILUS


Factis ut credam facis;

Antiquamque adeo tuam venustatem obtines,

Ut voluptati obitus, sermo, adventus tuus, quocunque adveneris,

860Semper siet.



BACCHIS


Ac tu ecastor morem antiquum atque ingenium obtines,

Ut unus omnium homo te vivat nusquam quisquam blandior.



PAMPHILUS


Ha! ha! hae! tun mihi istuc?



BACCHIS


Recte amasti, Pamphile, uxorem tuam;

Nam nunquam ante hunc diem meis oculis eam, quod nossem, videram.

Perliberalis visa est.



PAMPHILUS


Dic verum.



BACCHIS


Ita me Di ament, Pamphile.



PAMPHILUS


865Dic mihi, harum rerum numquid dixti iam patri?



BACCHIS


Nihil.



PAMPHILUS


Neque opus est

Adeo muttito: placet non fieri hoc itidem ut in comoediis,

Omnia omnes ubi resciscunt: hic quos par fuerat resciscere

Sciunt; quos non autem aequum est scire neque resciscent neque scient.



BACCHIS


Immo etiam hoc qui occultari facilius credas dabo.

870Myrrhina ita Phidippo dixit, iuriiurando meo

Se fidem habuisse, et propterea te sibi purgatum.



PAMPHILUS


Optime est;

Speroque hanc rem esse eventuram nobis ex sententia.



PARMENO


Here, licetne scire ex te hodie quid sit quod feci boni;

Aut quid istuc est quod vos agitis?



PAMPHILUS


Non licet.



PARMENO


Tamen suspicor.

875Egone hunc ab Orco mortuum? quo pacto?



PAMPHILUS


Nescis, Parmeno,

Quantum hodie profueris mihi, et me ex quanta aerumna extraxeris.



PARMENO


Immo vero scio; neque hoc imprudens feci.



PAMPHILUS


Ego istuc satis scio.



BACCHIS


An temere quicquam Parmenonem praetereat quod facto usus sit?



PAMPHILUS


Sequere me intro, Parmeno.



PARMENO


Sequor. Equidem plus hodie boni

880Feci imprudens quam sciens ante hunc diem unquam.



Ω


Plaudite.


Adelphoe

Actus front


subject_1INTRODUCTION. This play derives its name from the two pairs of brothers who are introduced. Demea and Micio, the elders, had always been very dissimilar in character and manner of life. Micio was a pleasant old bachelor, and had always lived in town, and was very lenient and indulgent towards his young relations. Demea on the contrary had kept up the thrifty habits of his early years, residing on his farm and taking a severe view of the conduct of his sons. Ctesipho, the younger of his sons, lived with his father at this farm; but Aeschinus, the elder, had been adopted by his uncle. They had accordingly been very differently brought up. Ctesipho had been kept very strictly at home, and was, to the best of his father’s belief, a model of propriety. Aeschinus had been indulged by his uncle in every way, till he was notorious for his dissipation. He went so far at last as to offer violence to a young lady named Pamphila, whom he met one night when he was intoxicated. This was the last of his excesses. He promised to make all amends in his power by marrying Pamphila, and on this condition the matter was kept quiet by Sostrata her mother. Ctesipho in one of his visits to the town had fallen in love with a music girl belonging to a slave-merchant, and was carrying on an intercourse with her under the cover of his brother’s name; for Aeschinus had taken the credit of the affair to himself that his father might not hear of Ctesipho’s doings. After a time the slave-merchant gave notice to Ctesipho that unless he bought the music girl at his price she should be immediately sold. Ctesipho was in the greatest despair at this announcement, and was half inclined to run away from his troubles and leave the country, when Aeschinus, hearing the state of the case, cut matters short by breaking into the house of Sannio the slave-merchant, maltreating him, and carrying off the girl to his own house, where she was received by Ctesipho.

Here the action of the play commences. Demea coming into town hears of this new outrage of Aeschinus’, and accuses his brother Micio of being the cause of all this excess. It was his indulgence that had made Aeschinus so dissolute. How different was the conduct of his brother Ctesipho who had been brought up strictly at home in the country! Micio in return justifies his mode of education. Meanwhile Aeschinus is busied, with the assistance of his slave Parmeno, in arranging matters with Sannio, who blusters loudly at first, but finds at last that the best plan is to pocket his affront and trust to the young men to pay him, for he will lose more by waiting to prosecute the affair, as he is on the eve of a voyage to Cyprus, than if he abandons the slave altogether. The news of Aeschinus’ prank had spread over the city, and it was now carried to Sostrata his destined mother-in-law by Geta her slave, who had witnessed the whole affair. Sostrata sends her trusty Geta to Hegio, an old friend of her late husband Simulus, who will stand by her, and see that her daughter has justice done her. Demea in the mean time is in consternation, for he has heard that Ctesipho was with Aeschinus when this music girl was carried off; but Syrus, one of Micio’s slaves, contrives, with great skill, to make the fact increase his good opinion of his son; for he represents Ctesipho to have taken part in the affair only to blame his brother’s dissolute conduct, and says that as soon as the matter was over he had returned to the country to his usual work. Demea is greatly affected to find that he has one son who is a credit to his family, and sets off for his farm. On his way he meets Hegio, from whom he learns the circumstances of Aeschinus’ connexion with Pamphila; and at the same time he finds from one of his farm servants that Ctesipho has never been to the farm at all, as Syrus had pretended. These news send him back to Micio in a rage; but he is again met with a new fiction by Syrus, who revenges himself on him by sending him on a fool’s errand over the whole town to look for his brother. Micio meanwhile has been with Hegio to Sostrata and Pamphila, and has comforted them by giving his consent to the marriage of the young lady and Aeschinus. Demea now returns from his fruitless search after his brother, and there is a general disturbance, particularly when one of the slaves accidentally betrays the fact of Ctesipho’s being in Micio’s house, where his father finds him with the music girl. After some more discussions between Demea and Micio, the former suddenly determines to change his demeanour; and to the surprise of every one whom he meets, and not a little to his own, he acts the courteous and complaisant man. He falls in with all their humours, and promotes the happiness of all parties. Pamphila is married to Aeschinus; Sannio is paid; Micio is made to marry Sostrata; Hegio is provided for; and Syrus and his wife are freed in consideration of the great services which the cunning slave had rendered to morality. The play concludes with a speech in which Demea explains the meaning of his late conduct, and gives his hearers a little wholesome advice for the future.

ADELPHI. ACTA LUDIS FUNEBRIBUS AEMILII PAULLI QUOS FECERE Q. FABIUS MAXIMUS, P. CORNELIUS AFRICANUS. EGERE L. ATTILIUS PRAENESTINUS, MINUTIUS PROTHIMUS. MODOS FECIT FLACCUS CLAUDII, TIBIIS SARRANIS. FACTA GRAECA MENANDRU L. ANICIO M. CORNELIO COSS.



Actus I, scaena prologue

PROLOGUS


1POSTQUAM Poëta sensit scripturam suam

Ab iniquis observari, et adversarios

Rapere in peiorem partem quam acturi sumus,

Indicio de se ipse erit; vos eritis iudices

5Laudine an vitio duci id factum oporteat.

Synapothnescontes Diphili comoedia est.

Eam Commorientes Plautus fecit fabulam.

In Graeca adolescens est qui lenoni eripuit

Meretricem in prima fabula. Eum Plautus locum

10Reliquit integrum: eum hic locum sumpsit sibi

In Adelphos; verbum de verbo expressum extulit.

Eam nos acturi sumus novam: pernoscite

Furtumne factum existimetis, an locum

Reprehensum qui praeteritus negligentia est.

15Nam quod isti dicunt malevoli, homines nobiles

Eum adiutare, assidueque una scribere;

Quod illi maledictum vehemens esse existimant

Eam laudem hic ducit maximam, quum illis placet

Qui vobis universis et populo placent;

20Quorum opera in bello, in otio, in negotio,

Suo quisque tempore usus est sine superbia.

Dehinc ne exspectetis argumentum fabulae:

Senes qui primi venient ii partem aperient;

In agendo partem ostendent. Facite, aequanimitas

25Poëtae ad scribendum augeat industriam.



Actus I, scaena 1


(MICIO.)



MICIO.


Storax—Non rediit hac nocte a coena Aeschinus,

Neque servulorum quisquam qui adversum ierant.

Profecto hoc vere dicunt: si absis uspiam,

Aut ubi si cesses, evenire ea satius est

30Quae in te uxor dicit et quae in animo cogitat

Irata quam illa quae parentes propitii.

Uxor si cesses aut te amare cogitat,

Aut tete amari, aut potare, aut animo obsequi;

Et tibi bene esse soli quum sibi sit male.

35Ego quia non rediit filius quae cogito, et

Quibus nunc sollicitor rebus! ne aut ille alserit,

Aut uspiam ceciderit, aut perfregerit

Aliquid. Vah, quemquamne hominem in animum instituere aut

Parare quod sit carius quam ipse est sibi?

40Atqui ex me hic non natus est, sed ex fratre. Is adeo

Dissimili studio est iam inde ab adolescentia.

Ego hanc clementem vitam urbanam atque otium

Secutus sum; et, quod fortunatum isti putant,

Uxorem numquam habui. Ille contra haec omnia:

45Ruri agere vitam; semper parce ac duriter

Se habere: uxorem duxit; nati filii

Duo: inde ego hunc maiorem adoptavi mihi;

Eduxi a parvulo; habui, amavi pro meo;

In eo me oblecto; solum id est carum mihi.

50Ille ut item contra me habeat facio sedulo:

Do, praetermitto: non necesse habeo omnia

Pro meo iure agere. Postremo alii clanculum

Patres quae faciunt, quae fert adolescentia,

Ea ne me celet consuefeci filium;

55Nam qui mentiri aut fallere insuerit patrem, aut

Audebit, tanto magis audebit caeteros.

Pudore et liberalitate liberos

Retinere satius esse credo quam metu.

Haec fratri mecum non convenient neque placent.

60Venit ad me saepe clamitans, Quid agis, Micio?

Cur perdis adolescentem nobis? cur amat?

Cur potat? cur tu his rebus sumtum suggeris?

Vestitu nimio indulges; nimium ineptus es.

Nimium ipse est durus praeter aequumque et bonum:

65Et errat longe mea quidem sententia

Qui imperium credat gravius esse aut stabilius

Vi quod fit quam illud quod amicitia adiungitur.

Mea sic est ratio, et sic animum induco meum:

Malo coactus qui suum officium facit

70Dum id rescitum iri credit tantisper cavet:

Si sperat fore clam rursum ad ingenium redit.

Ille quem beneficio adiungas ex animo facit;

Studet par referre: praesens absensque idem erit.

Hoc patrium est, potius consuefacere filium

75Sua sponte recte facere quam alieno metu.

Hoc pater ac dominus interest: hoc qui nequit,

Fateatur nescire imperare liberis.

Sed estne hic ipsus de quo agebam? et certe is est.

Nescio quid tristem video: credo iam ut solet

80Iurgabit. Salvum te advenire, Demea,

Gaudemus.



Actus I, scaena 2


(DEMEA. MICIO.)



DEMEA


Ehem, opportune: te ipsum quaerito.



MICIO


Quid tristis es?



DEMEA


Rogas me, ubi nobis Aeschinus

Siet, quid tristis ego sim?



MICIO


Dixine hoc fore?

Quid fecit?



DEMEA


Quid ille fecerit? quem neque pudet

85Quicquam; nec metuit quemquam; neque legem putat

Tenere se ullam: nam illa quae antehac facta sunt

Omitto: modo quid designavit!



MICIO


Quidnam id est?



DEMEA


Fores effregit atque in aedes irruit

Alienas: ipsum dominum atque omnem familiam

90Mulcavit usque ad mortem: eripuit mulierem

Quam amabat. Clamant omnes indignissime

Factum esse. Hoc advenienti quot mihi, Micio,

Dixere! in ore est omni populo. Denique,

Si conferendum exemplum est, non fratrem videt

95Rei dare operam, ruri esse parcum ac sobrium?

Nullum huius simile factum. Haec quum illi, Micio,

Dico tibi dico: tu illum corrumpi sinis.



MICIO


Homine imperito nunquam quicquam iniustius,

Qui nisi quod ipse fecit nihil rectum putat.



DEMEA


100Quorsum istuc?



MICIO


Quia tu Demea haec male iudicas.

Non est flagitium, mihi crede, adolescentulum

Scortari neque potare; non est; neque fores

Effringere. Haec si neque ego neque tu fecimus,

Non siit egestas facere nos. Tu nunc tibi

105Id laudi ducis quod tum fecisti inopia?

Iniurium est; nam si esset unde id fieret,

Faceremus: et tu illum tuum, si esses homo,

Sineres nunc facere, dum per aetatem licet,

Potius quam, ubi te exspectatum eiecisset foras,

110Alieniore aetate post faceret tamen.



DEMEA


Pro Iupiter! tu homo adigis me ad insaniam.

Non est flagitium, facere haec adolescentulum?



MICIO


Ah,

Ausculta: ne me obtundas de hac re saepius.

Tuum filium dedisti adoptandum mihi:

115Is meus est factus: si quid peccat Demea,

Mihi peccat: ego illi maximam partem feram.

Obsonat, potat, olet unguenta; de meo.

Amat; a me argentum dabitur dum erit commodum:

Ubi non erit fortasse excludetur foras.

120Fores effregit; restituentur: discidit

Vestem; resarcietur. Est, Dis gratia,

Et unde haec flant, et adhuc non molesta sunt.

Postremo aut desine, aut cedo quemvis arbitrum:

Te plura in hac re peccare ostendam.



DEMEA


Hei mihi!

125Pater esse disce ab illis qui vere sciunt.



MICIO


Natura tu illi pater es, consiliis ego.



DEMEA


Tun consulis quicquam?



MICIO


Ah, si pergis abiero.



DEMEA


Sicine agis?



MICIO


An ego toties de eadem re audiam?



DEMEA


Curae est mihi.



MICIO


Et mihi curae est: verum Demea

130Curemus aequam uterque partem: tu alterum,

Ego item alterum; nam ambos curare propemodum

Reposcere illum est quem dedisti.



DEMEA


Ah, Micio.



MICIO


Mihi sic videtur.



DEMEA


Quid istic? tibi si istic placet,

Profundat, perdat, pereat: nihil ad me attinet.

135Iam si verbum unum posthac—



MICIO


Rursum, Demea,

Irascere?



DEMEA


An non credis? repeto quem dedi?

Aegre est: alienus non sum: si obsto, hem, desino.

Unum vis curem; curo; et est Dis gratia

Quum ita ut volo est. Iste tuus ipse sentiet

140Posterius—nolo in illum gravius dicere.



MICIO


Nec nihil neque omnia haec sunt quae dicit; tamen

Nonnihil molesta sunt haec mihi: sed ostendere

Me aegre pati illi nolui: nam ita est homo;

Quum placo adversor sedulo et deterreo.

145Tamen vix humane patitur: verum si augeam,

Aut etiam adiutor sim eius iracundiae,

Insaniam profecto cum illo; etsi Aeschinus

Nonnullam in hac re nobis facit iniuriam.

Quam hic non amavit meretricem? aut cui non dedit

150Aliquid? postremo, nuper (credo iam omnium

Taedebat) dixit velle uxorem ducere.

Sperabam iam defervisse adolescentiam:

Gaudebam. Ecce autem de integro. Nisi quicquid est

Volo scire, atque hominem convenire si apud forum est.



Actus II, scaena 1


(SANNIO. AESCHINUS. PARMENO.)



SANNIO


155Obsecro, populares, ferte misero atque innocenti auxilium:

Subvenite inopi.



AESCHINUS


Otiose nunc iam ilico hic consiste.

Quid respectas? nihil pericli est: nunquam dum ego adero hic te tanget.



SANNIO


Ego istam invitis omnibus—



AESCHINUS


Quamquam est scelestus non committet hodie unquam iterum ut vapulet.



SANNIO


160Aeschine audi: ne te ignarum fuisse dicas meorum morum;

Leno ego sum.



AESCHINUS


Scio.



SANNIO


At ita ut usquam fuit fide quisquam optima.

Tu quod te posterius purges hanc iniuriam mihi nolle

Factam esse huius non faciam: crede hoc; ego meum ius persequar;

Neque tu verbis solves unquam quod mihi re male feceris.

165Novi ego vestra haec: Nollem factum; iusiurandum dabitur te esse

Indignum iniuria hac; indignis quum egomet sim acceptus modis.



AESCHINUS


Abi prae strenue ac fores aperi.



SANNIO


Ceterum hoc nihil facis.



AESCHINUS


I intro iam nunc.



SANNIO


At enim non sinam.



AESCHINUS


Accede illuc Parmeno;

Nimium istoc abisti: hic propter hunc adsiste. Hem, sic volo.

170Cave nunc iam oculos a meis oculis quoquam demoveas tuos:

Ne mora sit si innuerim quin pugnus continuo in mala haereat.



SANNIO


Istuc volo ergo ipsum experiri.



AESCHINUS


Hem, serva: omitte mulierem.



SANNIO


O facinus indignum!



AESCHINUS


Geminabit nisi caves.



SANNIO


Hei misero mihi!



AESCHINUS


Non innueram: verum in istam partem potius peccato tamen.

175I nunc iam.



SANNIO


Quid hoc rei est! regnumne Aeschine hic tu possides?



AESCHINUS


Si possiderem ornatus esses ex tuis virtutibus.



SANNIO


Quid tibi rei mecum est?



AESCHINUS


Nihil.



SANNIO


Quid? nostin qui sim?



AESCHINUS


Non desidero.



SANNIO


Tetigin tui quicquam?



AESCHINUS


Si attigisses ferres infortunium.



SANNIO


Qui tibi magis licet meam habere pro qua ego argentum dedi?

180Responde.



AESCHINUS


Ante aedes non fecisse erit melius hic convicium;

Nam si molestus pergis esse iam intro abripiere atque ibi

Usque ad necem operiere loris.



SANNIO


Loris liber?



AESCHINUS


Sic erit.



SANNIO


O hominem impurum! hicine libertatem aiunt aequam esse omnibus?



AESCHINUS


Si satis iam debacchatus es leno audi si vis nunc iam.



SANNIO


185Egon debacchatus sum autem, an tu in me?



AESCHINUS


Mitte ista, atque ad rem redi.



SANNIO


Quam rem? quo redeam?



AESCHINUS


Iamne me vis dicere id quod ad te attinet?



SANNIO


Cupio; aequi modo aliquid.



AESCHINUS


Vah! leno iniqua me non vult loqui.



SANNIO


Leno sum, fateor, pernicies communis adolescentium;

Periurus, pestis; tamen tibi a me nulla orta est iniuria.



AESCHINUS


190Nam hercle etiam hoc restat.



SANNIO


Illuc quaeso redi quo coepisti, Aeschine.



AESCHINUS


Minis viginti tu illam emisti; quae res tibi vertat male.

Argenti tantum dabitur.



SANNIO


Quid si ego tibi illam nolo vendere,

Coges me?



AESCHINUS


Minime.



SANNIO


Namque id metui.



AESCHINUS


Neque vendendam censeo,

Quae libera est; nam ego liberali illam assero causa manu.

195Nunc vide utrum vis; argentum accipere, an causam meditari tari tuam?

Delibera hoc dum ego redeo leno.



SANNIO


Pro supreme Iupiter!

Minime miror qui insanire occipiunt ex iniuria.

Domo me eripuit; verberavit; me invito abduxit meam:

Homini misero plus quingentos colaphos infregit mihi.

200Ob malefacta haec tantidem emtam postulat sibi tradier.

Verum enim, quando bene promeruit, fiat: suum ius postulat.

Age iam cupio, si modo argentum reddat. Sed ego hoc hariolor;

Ubi me dixero dare tanti, testes faciet ilico

Vendidisse me: de argento somnium: mox; Cras redi.

205Id quoque possum ferre si modo reddat; quanquam iniurium est.

Verum cogito id quod res est: quando eum quaestum occeperis,

Accipienda et mussitanda iniuria adolescentium est.

Sed nemo dabit: frustra has egomet mecum rationes puto.



Actus II, scaena 2


(SYRUS. SANNIO.)



SYRUS


Tace, egomet conveniam iam ipsum: cupide accipiat faxo; atque etiam

210Bene dicat secum esse actum. Quid istuc, Sannio, est quod te audio

Nescio quid concertasse cum hero?



SANNIO


Nunquam vidi iniquius

Certationem comparatam quam haec hodie inter nos fuit:

Ego vapulando, ille verberando, usque ambo defessi sumus.



SYRUS


Tua culpa.



SANNIO


Quid agerem?



SYRUS


Adolescenti morem gestum oportuit.



SANNIO


215Qui potui melius qui hodie usque os praebui?



SYRUS


Age, scis quid loquar?

Pecuniam in loco negligere maximum interdum est lucrum.



SANNIO


Hui!



SYRUS


Metuisti; si nunc de tuo iure concessisses paululum, atque

Adolescenti esses morigeratus, hominum homo stultissime,

Ne non tibi istuc foeneraret?



SANNIO


Ego spem pretio non emo.



SYRUS


220Nunquam rem facies: abi: nescis inescare homines, Sannio.



SANNIO


Credo istuc melius esse: verum ego nunquam adeo astutus fui

Quin quicquid possem mallem auferre potius in praesentia.



SYRUS


Age; novi tuum animum; quasi iam usquam tibi sint viginti minae,

Dum huic obsequare. Praeterea autem te aiunt proficisci Cyprum.



SANNIO


Hem!



SYRUS


225Coëmisse hinc quae illuc veheres multa; navem conductam; hoc, scio,

Animus tibi pendet. Ubi illinc, spero, redieris tamen hoc ages.



SANNIO


Nusquam pedem. Perii hercle; hac illi spe hoc inceperunt.



SYRUS


Timet:

Inieci scrupulum homini.



SANNIO


O scelera! illud vide

Ut in ipso articulo oppressit. Emtae mulieres

230Complures; et item hine alia quae porto Cyprum.

Nisi eo ad mercatum venio, damnum maximum est.

Nunc si hoc omitto actum agam; ubi illinc rediero

Nihil est; refrixerit res. Nunc demum venis?

Cur passus? ubi eras? Ut sit satius perdere

235Quam aut hic nunc manere tam diu, aut tum persequi.



SYRUS


Iamne enumerasti id quod ad te rediturum putes?



SANNIO


Hocine illo dignum est? hocine incipere Aeschinum?

Per oppressionem ut hanc mihi eripere postulet?



SYRUS


Labascit. Unum hoc habeo: vide si satis placet:

240Potius quam venias in periculum, Sannio,

Servesne an perdas totum, dividuum face:

Minas decem conradet alicunde.



SANNIO


Hei mihi,

Etiam de sorte nunc venio in dubium miser?

Pudet nihil: omnes dentes labefecit mihi:

245Praeterea colaphis tuber est totum caput.

Etiam insuper defrudat? nusquam abeo.



SYRUS


Ut lubet.

Numquid vis quin abeam?



SANNIO


Immo hercle hoc quaeso, Syre;

Ut ut haec sunt acta, potius quam lites sequar,

Meum mihi reddatur; saltem quanti emta est, Syre.

250Scio te non usum antehac amicitia mea:

Memorem me dices esse et gratum.



SYRUS


Sedulo

Faciam: sed Ctesiphonem video: laetus est

De amica.



SANNIO


Quid quod te oro?



SYRUS


Paulisper mane.



Actus II, scaena 3


(CTESIPHO. SYRUS.)



CTESIPHO


Abs quivis homine, cum est opus, beneficium accipere gaudeas:

255Verum enimvero id demum iuvat, si, quem aequum est facere, is bene facit.

O frater frater, quid ego nunc te laudem? Satis certo scio;

Nunquam ita magnifice quicquam dicam id virtus quin superet tua.

Itaque unam hanc rem me habere praeter alios praecipuam arbitror,

Fratrem homini nemini esse primarum artium magis principem.



SYRUS


260O Ctesipho.



CTESIPHO


O Syre, Aeschinus ubi est?



SYRUS


Ellum, te exspectat domi.



CTESIPHO


Hem.



SYRUS


Quid est?



CTESIPHO


Quid sit? illius opera, Syre, nunc vivo: festivum caput,

Qui omnia sibi post putavit esse prae meo commodo;

Maledicta, famam, meum amorem, et peccatum in se transtulit:

Nihil pote supra. Quidnam foris crepuit?



SYRUS


Mane, mane: ipse exit foras.



Actus II, scaena 4


(AESCHINUS. SANNIO. CTESIPHO. SYRUS.)



AESCHINUS


265Ubi ille est sacrilegus?



SANNIO


Men quaerit? numquidnam effert? Occidi:

Nihil video.



AESCHINUS


Ehem, opportune; te ipsum quaero. Quid fit, Ctesipho?

In tuto est omnis res: omitte vero tristitiam tuam.



CTESIPHO


Ego illam hercle vero omitto qui quidem te habeam fratrem. O mi Aeschine,

O mi germane; ah, vereor coram in os te laudare amplius,

270Ne id assentandi magis quam quo habeam gratum facere existimes.



AESCHINUS


Age inepte; quasi nunc non norimus nos inter nos, Ctesipho.

Hoc mihi dolet, nos paene sero scisse, et paene in eum locum

Redisse ut si omnes cuperent nihil tibi possent auxiliarier.



CTESIPHO


Pudebat.



AESCHINUS


Ah, stultitia est istaec, non pudor. Tam ob parvulam

275Rem paene ex patria!—Turpe dictu. Deos quaeso ut istaec prohibeant.



CTESIPHO


Peccavi.



AESCHINUS


Quid ait tandem nobis Sannio?



SYRUS


Iam mitis est.



AESCHINUS


Ego ad forum ibo ut hunc absolvam: tu intro ad illam, Ctesipho.



SANNIO


Syre, insta.



SYRUS


Eamus; namque hic properat in Cyprum.



SANNIO


Ne tam quidem;

Quamvis etiam maneo otiosus hic.



SYRUS


Reddetur; ne time.



SANNIO


280At ut omne reddat.



SYRUS


Omne reddet: tace modo, ac sequere hac.



SANNIO


Sequor.



CTESIPHO


Heus, heus, Syre.



SYRUS


Hem, quid est?



CTESIPHO


Obsecro hercle, hominem istum impurissimum

Quamprimum absolvitote; ne, si magis irritatus siet,

Aliqua ad patrem hoc permanet, atque ego tum perpetuo perierim.



SYRUS


Non fiet; bono animo es: tu cum illa te intus oblecta interim;

285Et lectulos iube sterni nobis, et parari caetera.

Ego iam transacta re convertam me domum cum obsonio.



CTESIPHO


Ita quaeso: quando hoc bene successit, hilarem hunc sumamus diem.



Actus III, scaena 1


(SOSTRATA. CANTHARA.)



SOSTRATA


Obsecro, mea nutrix, quid nunc fiet?



CANTHARA


Quid fiat rogas?

Recte edepol spero.



SOSTRATA


Modo dolores, mea tu, occipiunt primulum.



CANTHARA


290Iam nunc times, quasi nunquam affueris, nunquam tute pepereris.



SOSTRATA


Miseram me, neminem habeo; solae sumus: Geta autem hic non adest;

Nec quem ad obstetricem mittam; nec qui arcessat Aeschinum.



CANTHARA


Pol is quidem iam hic aderit; nam nunquam unum intermittit diem

Quin semper veniat.



SOSTRATA


Solus mearum miseriarum est remedium.



CANTHARA


295E re nata melius fieri haud potuit quam factum est hera;

Quando vitium oblatum est; quod ad illum attinet potissimum

Talem, tali genere atque animo, natum ex tanta familia.



SOSTRATA


Ita pol est ut dicis: salvus nobis Deos quaeso ut siet.



Actus III, scaena 2


(GETA. SOSTRATA. CANTHARA.)



GETA


Nunc illud est quod si omnes omnia sua consilia conferant,

300Atque huic malo salutem quaerant, auxili nihil afferant,

Quod mihique heraeque filiaeque herili est. Vae misero mihi!

Tot res repente circumvallant, unde emergi non potest,

Vis, egestas, iniustitia, solitudo, infamia.

Hocine saeclum? O scelera, O genera sacrilega, O hominem impium!



SOSTRATA


305Me miseram! quidnam est quod sic video timidum et properantem Getam?



GETA


Quem neque fides neque iusiurandum neque illum misericordia

Repressit neque reflexit, neque quod partus instabat prope,

Cui miserae indigne per vim vitium obtulerat.



SOSTRATA


Non intelligo

Satis quae loquatur.



CANTHARA


Propius obsecro accedamus, Sostrata.



GETA


Ah,

310Me miserum! vix sum compos animi; ita ardeo iracundia.

Nihil est quod malim quam illam totam familiam mihi dari obviam,

Ut ego iram hanc in eos evomam omnem dum aegritudo haec est recens:

Satis mihi id habeam supplici, dum illos ulciscar modo.

Seni animam primum extinguerem ipsi qui illud produxit scelus.

315Tum autem Syrum impulsorem, vah, quibus illum lacerarem modis!

Sublimem medium arriperem, et capite pronum in terram statuerem,

Ut cerebro dispergat viam.

Adolescenti ipsi eriperem oculos; posthaec praecipitem darem;

Caeteros ruerem, agerem, raperem, tunderem, et prosternerem.

320Sed cesso heram hoc malo impertiri propere?



SOSTRATA


Revocemus. Geta.



GETA


Hem, quisquis es, sine me.



SOSTRATA


Ego sum Sostrata.



GETA


Ubi ea est? te ipsam quaerito,

Te expecto: oppido opportune te obtulisti mihi obviam,

Hera.



SOSTRATA


Quid est? quid trepidas?



GETA


Hei mihi!



SOSTRATA


Quid festinas, mi Geta?

Animam recipe.



GETA


Prorsus—



SOSTRATA


Quid istuc prorsus ergo est.



GETA


Periimus:

325Actum est.



SOSTRATA


Eloquere ergo, obsecro te, quid sit.



GETA


Iam—



SOSTRATA


Quid iam, Geta?



GETA


Aeschinus—



SOSTRATA


Quid is ergo?



GETA


alienus est ab nostra familia.



SOSTRATA


Hem,

Perii: quare?



GETA


Amare occepit aliam.



SOSTRATA


Vae miserae mihi!



GETA


Neque id occulte fert: ab lenone ipsus eripuit palam.



SOSTRATA


Satin hoc certum est?



GETA


Certum: hisce oculis egomet vidi, Sostrata.



SOSTRATA


Ah,

330Me miseram! quid credas iam? aut cui credas? Nostrumne Aeschinum;

Nostram vitam omnium, in quo nostrae spes omnesque opes sitae

Erant; qui sine hac iurabat se unum nunquam victurum diem;

Qui se in sui gremio positurum puerum dicebat patris;

Ita obsecraturum ut liceret sibi hanc uxorem ducere?



GETA


335Hera, lacrimas mitte, ac potius quod ad hanc rem opus est porro consule;

Patiamurne, an narremus cuipiam?



CANTHARA


Au, mi homo, sanusne es?

An hoc proferendum tibi videtur usquam esse?



GETA


Mihi quidem non placet.

Iam primum illum alieno animo a nobis esse res ipsa indicat.

Nunc si hoc palam proferimus ille infitias ibit, sat scio.

340Tua fama et gnatae vita in dubium veniet. Tum si maxime

Fateatur, quum amet aliam, non est utile hanc illi dari:

Quapropter quoquo pacto tacito est opus.



SOSTRATA


Ah, minime gentium:

Non faciam.



GETA


Quid ages?



SOSTRATA


Proferam.



GETA


Hem, mea Sostrata, vide quam rem agas.



SOSTRATA


Peiore res loco non potest esse quam in quo nunc sita est.

345Primum indotata est: tum praeterea quae secunda ei dos erat

Periit: pro virgine dari nuptum non potest. Hoc reliquum est:

Si infitias ibit, testis mecum est annulus quem amiserat.

Postremo, quando ego conscia mihi sum a me culpam esse hanc procul,

Neque pretium neque rem ullam intercessisse illa aut me indignam, Geta,

350Experiar.



GETA


Quid ista? accedo, ut melius dicas.



SOSTRATA


Tu, quantum potes,

Abi, atque Hegioni cognato huius rem omnem narrato ordine;

Nam is nostro Simulo fuit summus, et nos coluit maxime.



GETA


Nam hercle alius nemo respicit nos.



SOSTRATA


Propera tu, mea Canthara,

Curre: obstetricem arcesse, ut cum opus sit ne in mora nobis siet.



Actus III, scaena 3


(DEMEA. SYRUS.)



DEMEA


355Disperii! Ctesiphonem audivi filium

Una affuisse in raptione cum Aeschino.

Id misero restat mihi mali, si illum potest

Qui alicui rei est etiam eum ad nequitiam abducere.

Ubi ego illum quaeram? credo abductum in ganeum

360Aliquo: persuasit ille impurus, sat scio.

Sed eccum Syrum ire video: hinc scibo iam ubi siet;

Atque hercle hic de grege illo est: si me senserit

Eum quaeritare, nunquam dicet carnifex.

Non ostendam me id velle.



SYRUS


Omnem rem modo seni

365Quo pacto se haberet enarramus ordine:

Nihil vidi quicquam laetius.



DEMEA


Pro Iupiter,

Hominis stultitiam!



SYRUS


Collaudavit filium:

Mihi qui id dedissem consilium egit gratias.



DEMEA


Disrumpor.



SYRUS


Argentum annumeravit ilico:

370Dedit praeterea in sumtum dimidium minae:

Id distributum sane est ex sententia.



DEMEA


Hem!

Huic mandes, si quid recte curatum velis.



SYRUS


Hem, Demea, haud aspexeram te. Quid agitur?



DEMEA


Quid agatur? Vestram nequeo mirari satis

375Rationem.



SYRUS


Est hercle inepta, ne dicam dolo,

Atque absurda. Pisces ceteros purga, Dromo:

Congrum istum maximum in aqua sinito ludere

Paulisper: ubi ego venero, exossabitur;

Prius nolo.



DEMEA


Haecine flagitia!



SYRUS


Mihi quidem non placent;

380Et clamo saepe. Salsamenta haec, Stephanio,

Fac macerentur pulchre.



DEMEA


Di vestram fidem,

Utrum studione id sibi habet, an laudi putat

Fore si perdiderit gnatum? Vae misero mihi!

Videre videor iam diem illum quum hinc egens

385Profugiet aliquo militatum.



SYRUS


O Demea,

Istuc est sapere, non quod ante pedes modo est

Videre, sed etiam illa quae futura sunt

Prospicere.



DEMEA


Quid? istaec iam penes vos psaltria est?



SYRUS


Ellam intus.



DEMEA


Eho an domi est habiturus?



SYRUS


Credo, ut est

390Dementia.



DEMEA


Haecine fieri!



SYRUS


Inepta lenitas

Patris et facilitas prava.



DEMEA


Fratris me quidem

Pudet pigetque.



SYRUS


Nimium inter vos, Demea, ac

Non quia ades praesens dico hoc, pernimium interest.

Tu quantus quantus es nihil nisi sapientia es:

395Ille somnium. Sineres vero tu illum tuum

Facere haec?



DEMEA


Sinerem illum? an non sex totis mensibus

Prius olfecissem quam ille quicquam coeperit?



SYRUS


Vigilantiam tuam tu mihi narras?



DEMEA


Sic siet

Modo ut nunc est quaeso.



SYRUS


Ut quisque suum vult esse, ita est.



DEMEA


400Quid eum? vidistine hodie?



SYRUS


Tuumne filium?

Abigam hunc rus. Iamdudum aliquid ruri agere arbitror.



DEMEA


Satin scis ibi esse?



SYRUS


Oh, qui egomet produxi.



DEMEA


Optime est.

Metui ne haereret hic.



SYRUS


Atque iratum admodum.



DEMEA


Quid autem?



SYRUS


Adortus iurgio fratrem apud forum

405De psaltria istac.



DEMEA


Ain vero?



SYRUS


Vah, nihil reticuit.

Nam ut numerabatur forte argentum intervenit

Homo de improviso: coepit clamare, O Aeschine!

Haecine flagitia facere te! haec te admittere

Indigna genere nostro!



DEMEA


Oh! lacrimo gaudio.



SYRUS


410Non tu hoc argentum perdis sed vitam tuam.



DEMEA


Salvus sit, spero: est similis maiorum suum.



SYRUS


Hui.



DEMEA


Syre, praeceptorum plenus istorum ille.



SYRUS


Phy.

Domi habuit unde disceret.



DEMEA


Fit sedulo.

Nihil praetermitto: consuefacio: denique

415Inspicere tanquam in speculum in vitas omnium

Iubeo, atque ex aliis sumere exemplum sibi.

Hoc facito.



SYRUS


Recte sane.



DEMEA


Hoc fugito.



SYRUS


Callide.



DEMEA


Hoc laudi est.



SYRUS


Istaec res est.



DEMEA


Hoc vitio datur.



SYRUS


Probissime.



DEMEA


Porro autem—



SYRUS


Non hercle otium est

420Nunc mihi auscultandi. Pisces ex sententia

Nactus sum: hi mihi ne corrumpantur cautio est:

Nam id nobis tam flagitium est quam illa, Demea,

Non facere vobis quae modo dixti: et, quod queo,

Conservis ad eundem istunc praecipio modum:

425Hoc salsum est; hoc adustum est; hoc lautum est parum,

Illud recte: iterum sic memento: sedulo

Moneo quae possum pro mea sapientia.

Postremo tanquam in speculum in patinas, Demea,

Inspicere iubeo, et moneo quid facto usus siet.

430Inepta haec esse nos quae facimus sentio:

Verum quid facias? ut homo est, ita morem geras.

Numquid vis?



DEMEA


Mentem vobis meliorem dari.



SYRUS


Tu rus hinc abis?



DEMEA


Recta.



SYRUS


Nam quid tu hic agas,

Ubi si quid bene praecipias nemo obtemperet?



DEMEA


435Ego vero hinc abeo, quando is quamobrem huc veneram

Rus abiit: illum curo unum: ille ad me attinet.

Quando ita vult frater, de istoc ipse viderit.

Sed quis illic est procul quem video? estne hic Hegio,

Tribulis noster? si satis cerno, is hercle est: vah,

440Homo amicus nobis iam inde a puero. Di boni!

Nae illiusmodi iam nobis magna civium

Penuria est: homo antiqua virtute ac fide.

Haud cito mali quid ortum ex hoc sit publice.

Quam gaudeo ubi etiam huius generis reliquias

445Restare video! Ah, vivere etiam nunc libet.

Opperiar hominem hic, ut salutem et conloquar.



Actus III, scaena 4


(HEGIO. GETA. DEMEA. PAMPHILA.)



HEGIO


Pro Di immortales, facinus indignum, Geta.

Quid narras?



GETA


Sic est factum.



HEGIO


Ex illan familia

Tam illiberale facinus esse ortum? O Aeschine,

450Pol haud paternum istuc dedisti.



DEMEA


Videlicet

De psaltria hac audivit: id illi nunc dolet

Alieno: pater is nihili pendit. Hei mihi!

Utinam hic prope adesset alicubi, atque audiret haec.



HEGIO


Nisi facient quae illos aequum est, haud sic auferent.



GETA


455In te spes omnis, Hegio, nobis sita est.

Te solum habemus: tu es patronus, tu parens:

Ille tibi moriens nos commendavit senex.

Si deseris tu, periimus.



HEGIO


Cave dixeris.

Neque faciam, neque me satis pie posse arbitror.



DEMEA


460Adibo. Salvere Hegionem plurimum

Iubeo.



HEGIO


Te quaerebam ipsum. Salve Demea.



DEMEA


Quid autem?



HEGIO


Maior filius tuus Aeschinus,

Quem fratri adoptandum dedisti, neque boni

Neque liberalis functus officium est viri.



DEMEA


465Quid istuc est?



HEGIO


Nostrum amicum noras Simulum

Atque aequalem?



DEMEA


Quidni?



HEGIO


Filiam eius virginem

Vitiavit.



DEMEA


Hem!



HEGIO


Mane; nondum audisti, Demea,

Quod est gravissimum.



DEMEA


An quid est etiam amplius?



HEGIO


Vero amplius; nam hoc quidem ferendum aliquo modo est:

470Persuasit nox, amor, vinum, adolescentia:

Humanum est. Ubi scit factum, ad matrem virginis

Venit ipsus ultro lacrimans, orans, obsecrans,

Fidem dans, iurans se illam ducturum domum.

Ignotum est; tacitum est; creditum est. Virgo ex eo

475Compressu gravida facta est: mensis hic decimus est.

Ille bonus vir nobis psaltriam, si Dis placet,

Paravit quicum vivat, illam deserit.



DEMEA


Pro certon tu istaec dicis?



HEGIO


Mater virginis

In medio est; ipsa virgo; res ipsa: hic Geta

480Praeterea, ut captus est servorum non malus

Neque iners, alit illas: solus omnem familiam

Sustentat: hunc abduce, vinci; quaere rem.



GETA


Immo hercle extorque, nisi ita factum est, Demea.

Postremo non negabit: coram ipsum cedo.



DEMEA


485Pudet: nec quid agam neque quid huic respondeam

Scio.



PAMPHILA


Miseram me, differor doloribus.

Iuno Lucina, fer opem: serva me, obsecro.



HEGIO


Hem.

Numnam illa quaeso parturit?



GETA


Certe Hegio.



HEGIO


Hem.

Illaec fidem nunc vestram implorat, Demea:

490Quod vos vis cogit, id voluntate impetret.

Haec primum ut fiant Deos quaeso ut vobis decet:

Sin aliter animus vester est, ego, Demea,

Summa vi defendam hanc atque illum mortuum.

Mihi cognatus erat: una a pueris parvulis

495Sumus educti; una semper militiae et domi

Fuimus; paupertatem una pertulimus gravem.

Quapropter nitar, faciam, experiar, denique

Animam relinquam potius quam illas deseram.

Quid mihi respondes?



DEMEA


Fratrem conveniam, Hegio:

Is quod mihi de hac re dederit consilium id sequar.



HEGIO


500Sed Demea hoc tu facito, cum animo cogites

Quam vos facillime agitis, quam estis maxime

Potentes, dites, fortunati, nobiles,

Tam maxime vos aequo animo aequa noscere

Oportet, si vos vultis perhiberi probos.



DEMEA


505Redito: fient quae fieri aequum est omnia.



HEGIO


Decet te facere. Geta duc me intro ad Sostratam.



DEMEA


Non me indicente haec fiunt. Utinam hic sit modo

Defunctum: verum nimia illaec licentia

Profecto evadet in aliquod magnum malum.

510Ibo ac requiram fratrem, ut in eum haec evomam.



Actus III, scaena 5


(HEGIO.)



HEGIO.


Bono animo fac sis, Sostrata; et istam, quod potes,

Fac consolere. Ego Micionem, si apud forum est,

Conveniam; atque ut res gesta est narrabo ordine.

Si est facturus ut sit officium suum,

515Faciat: sin aliter de hac re est eius sententia,

Respondeat mihi; ut quid agam quamprimum sciam.



Actus IV, scaena 1


(CTESIPHO. SYRUS.)



CTESIPHO


Ain patrem hinc abisse rus?



SYRUS


Iamdudum.



CTESIPHO


Dic sodes.



SYRUS


Apud villam est.

Nunc cum maxime operis aliquid facere credo.



CTESIPHO


Utinam quidem,

Quod cum salute eius fiat, ita se defatigarit velim,

520Ut triduo hoc perpetuo prorsum e lecto nequeat surgere.



SYRUS


Ita fiat, et istoc si quid potis est rectius.



CTESIPHO


Ita: nam hunc diem

Misere nimis cupio, ut coepi, perpetuum in laetitia degere:

Et illud rus nulla alia causa tam male odi, nisi quia prope est:

Quod si abesset longius,

525Prius nox oppressisset illic quam huc reverti posset iterum.

Nunc ubi me illic non videbit iam huc recurret, sat scio.

Rogitabit me ubi fuerim; quem ego hodie toto non vidi die.

Quid dicam?



SYRUS


Nihilne in mentem?



CTESIPHO


Nunquam quicquam.



SYRUS


Tanto nequior.

Cliens, amicus, hospes, nemo est vobis?



CTESIPHO


Sunt: quid postea?



SYRUS


530Hisce opera ut data sit.



CTESIPHO


Quae non data sit? non potest fieri.



SYRUS


Potest.



CTESIPHO


Interdiu: sed si hic pernocto, causae quid dicam, Syre?



SYRUS


Vah, quam vellem etiam noctu amicis operam mos esset dari.

Quin tu otiosus es: ego illius sensum pulchre calleo.

Quum fervit maxime tam placidum quam ovem reddo.



CTESIPHO


Quo modo?



SYRUS


535Laudarier te audit libenter: facio te apud illum Deum:

Virtutes narro.



CTESIPHO


Meas?



SYRUS


Tuas: homini ilico lacrimae cadunt

Quasi puero gaudio. Hem tibi autem.



CTESIPHO


Quidnam est?



SYRUS


Lupus in fabula.



CTESIPHO


Pater est?



SYRUS


Ipsus est.



CTESIPHO


Syre, quid agimus?



SYRUS


Fuge modo intro: ego videro.



CTESIPHO


Si quid rogabit, nusquam tu me: audistin?



SYRUS


Potin ut desinas?



Actus IV, scaena 2


(DEMEA. CTESIPHO. SYRUS.)



DEMEA


540Nae ego homo sum infelix: primum fratrem nusquam invenio gentium:

Praeterea autem dum illum quaero a villa mercenarium

Vidi: is filium negat esse ruri: nec quid agam scio.



CTESIPHO


Syre.



SYRUS


Quid est?



CTESIPHO


Men quaerit?



SYRUS


Verum.



CTESIPHO


Perii!



SYRUS


Quin tu animo bono es.



DEMEA


Quid hoc, malum, infelicitatis? nequeo satis decernere;

545Nisi me credo huic esse natum rei, ferendis miseriis.

Primus sentio mala nostra; primus rescisco omnia;

Primus porro obnuntio: aegre solus si quid fit fero.



SYRUS


Rideo hunc: primum ait se scire; is solus nescit omnia.



DEMEA


Nunc redeo: si forte frater redierit viso.



CTESIPHO


Syre,

550Obsecro vide ne ille huc prorsus se irruat.



SYRUS


Etiam taces?

Ego cavebo.



CTESIPHO


Nunquam hercle hodie ego istuc committam tibi;

Nam me iam in cellam aliquam cum illa concludam: id tutissimum est.



SYRUS


Age, tamen ego hunc amovebo.



DEMEA


Sed eccum sceleratum Syrum.



SYRUS


Non hercle hic quidem durare quisquam, si sic fit, potest.

555Scire equidem volo quot mihi sint domini: quae haec est miseria?



DEMEA


Quid ille gannit? quid vult? quid ais bone vir? est frater domi?



SYRUS


Quid, malum, Bone vir, mihi narras? Equidem perii.



DEMEA


Quid tibi est?



SYRUS


Rogitas? Ctesipho me pugnis miserum et istam psaltriam

Usque occidit.



DEMEA


Hem, quid narras?



SYRUS


Hem! vide, ut discidit labrum.



DEMEA


560Quamobrem?



SYRUS


Me impulsore hanc emtam esse ait.



DEMEA


Non tu eum rus hinc modo

Produxe aibas?



SYRUS


Factum: verum venit post insaniens:

Nihil pepercit. Non puduisse verberare hominem senem,

Quem ego modo puerum tantillum in manibus gestavi meis?



DEMEA


Laudo, Ctesipho; patrissas: abi, virum te iudico.



SYRUS


565Laudas? Nae ille continebit posthac si sapiet manus.



DEMEA


Fortiter.



SYRUS


Perquam! quia miseram mulierem, et me servulum

Qui referire non audebam, vicit: hui, perfortiter!



DEMEA


Non potuit melius: idem quod ego sensit te esse huic rei caput.

Sed estne frater intus?



SYRUS


Non est.



DEMEA


Ubi illum quaeram cogito.



SYRUS


570Scio ubi sit; verum hodie nunquam monstrabo.



DEMEA


Hem, quid ais?



SYRUS


Ita.



DEMEA


Diminuetur tibi quidem iam cerebrum.



SYRUS


At nomen nescio

Illius hominis; sed locum novi ubi sit.



DEMEA


Dic ergo locum.



SYRUS


Nostin porticum apud macellum hanc deorsum?



DEMEA


Quidni noverim?



SYRUS


Praeterito hac recta platea sursum: ubi eo veneris,

575Clivus deorsum versus est: hac te praecipitato: postea

Est ad hanc manum sacellum; ibi angiportum propter est.



DEMEA


Quonam?



SYRUS


Illic ubi etiam caprificus magna est: nostin?



DEMEA


Novi.



SYRUS


Hac pergito.



DEMEA


Id quidem angiportum non est pervium.



SYRUS


Verum hercle. Vah,

Censen hominem me esse? erravi. In porticum rursum redi:

580Sane hac multo propius ibis, et minor est erratio.

Scin Cratini huius ditis aedes?



DEMEA


Scio.



SYRUS


Ubi eas praeterieris

Ad sinistram hac recta platea: ubi ad Dianae veneris

Ito ad dextram: priusquam ad portam venias apud ipsum lacum

Est pistrilla et exadversum fabrica: ibi est.



DEMEA


Quid ibi facit?



SYRUS


585Lectulos in sole ilignis pedibus faciendos dedit.



DEMEA


Ubi potetis vos? Bene sane. Sed cesso ad eum pergere?



SYRUS


I sane. Ego te exercebo hodie ut dignus es, silicernium.

Aeschinus odiose cessat: prandium corrumpitur.

Ctesipho autem in amore est totus. Ego iam prospiciam mihi:

590Nam iam adibo, atque unumquicquid quod quidem erit bellissimum

Carpam; et cyathos sorbilans paulatim hunc producam diem.



Actus IV, scaena 3


(MICIO. HEGIO.)



MICIO


Ego in hac re nihil reperio quamobrem lauder tantopere, Hegio:

Meum officium facio; quod peccatum a nobis ortum est corrigo:

Nisi si me in illo credidisti esse hominum numero qui ita putant,

595Sibi fieri iniuriam ultro si quam fecere ipsi expostules,

Et ultro accusant: id quia non est a me factum agis gratias?



HEGIO


Ah, minime: nunquam te aliter atque es in animum induxi meum.

Sed quaeso ut una mecum ad matrem virginis eas, Micio,

Atque istaec eadem quae mihi dixti tute dicas mulieri;

600Suspicionem hanc propter fratrem eius esse et illam psaltriam.



MICIO


Si ita aequum censes, aut si ita opus est facto, camus.



HEGIO


Bene facis;

Nam et illi animum iam relevabis, quae dolore ac miseria

Tabescit; et tuo officio fueris functus: sed si aliter putas,

Egomet narrabo quae mihi dixti.



MICIO


Immo ego ibo.



HEGIO


Bene facis.

605Omnes quibus res sunt minus secundae magis sunt nescio quomodo

Suspiciosi; ad contumeliam omnia accipiunt magis;

Propter suam impotentiam se semper credunt negligi;

Quapropter te ipsum purgare ipsis coram placabilius est.



MICIO


Et recte et verum dicis.



HEGIO


Sequere me ergo hac intro.



MICIO


Maxime.



Actus IV, scaena 4


(AESCHINUS.)



AESCHINUS.


610Discrucior animi:

Hocine de improviso mali mihi obiici

Tantum, ut neque quid de me faciam neque quid agam certum siet!

Membra metu debilia sunt; animus timore

Obstipuit: pectore consistere nil consili

615Quit. Vah! quomodo me ex hac expediam turba? Tanta nunc

Suspicio de me incidit;

Neque ea immerito: Sostrata credit mihi me psaltriam hanc emisse.

Id anus mihi indicium fecit.

Nam ut hinc forte ea ad obstetricem erat missa, ubi eam vidi ilico

620Accedo, rogito Pamphila quid agat, iam partus adsiet;

Eone obstetricem arcessat. Illa exclamat, Abi, abi iam, Aeschine.

Satis diu dedisti verba; sat adhuc tua nos frustrata est fides.

Hem, quid istuc obsecro, inquam, est? Valeas; habeas illam quae placet.

Sensi ilico id illas suspicari: sed me reprehendi tamen

625Ne quid de fratre garrulae illi dicerem, ac fieret palam.

Nunc quid faciam? Dicam fratris esse? Id quidem minime est opus

Usquam efferri. Ac mitto: fieri potis est ut ne qua exeat.

Ipsum id metuo ut credant; tot concurrunt verisimilia.

Egomet rapui; ipse egomet solvi argentum; ad me abducta est domum.

630Haec adeo mea culpa fateor fieri. Non me hanc rem patri

Ut ut erat gesta indicasse? Exorassem ut eam ducerem.

Cessatum usque adhuc est: nunc porro, Aeschine, expergiscere!

Nunc hoc primum est: ad illas ibo ut purgem me; accedam ad fores.

Perii! horresco semper ubi pultare hasce occipio miser.

635Heus, heus: Aeschinus ego sum: aperite aliquis actutum ostium.

Prodit nescio quis: concedam huc.



Actus IV, scaena 5


(MICIO. AESCHINUS.)



MICIO


Ita uti dixi, Sostrata,

Facite: ego Aeschinum conveniam, ut quomodo acta haec sint sciat.

Sed quis ostium hoc pultavit?



AESCHINUS


Pater hercle est: perii.



MICIO


Aeschine.



AESCHINUS


Quid huic hic negoti est?



MICIO


Tune has pepulisti fores?

640Tacet. Cur non ludo hunc aliquantisper? Melius est,

Quandoquidem hoc nunquam mihi ipse voluit credere.

Nihil mihi respondes?



AESCHINUS


Non equidem istas quod sciam.



MICIO


Ita? nam mirabar quid hic negoti esset tibi.

Erubuit: salva res est.



AESCHINUS


Dic sodes, pater,

645Tibi vero quid istic est rei?



MICIO


Nihil mihi quidem:

Amicus quidam me a foro abduxit modo

Huc advocatum sibi.



AESCHINUS


Quid?



MICIO


Ego dicam tibi:

Habitant hic quaedam mulieres pauperculae,

Ut opinor; has non nosse te et certo scio;

650Neque enim diu huc commigrarunt.



AESCHINUS


Quid tum postea?



MICIO


Virgo est cum matre.



AESCHINUS


Perge.



MICIO


Haec virgo orba est patre:

Hic meus amicus illi genere est proximus:

Huic leges cogunt nubere hanc.



AESCHINUS


Perii.



MICIO


Quid est?



AESCHINUS


Nihil: recte: perge.



MICIO


Is venit ut secum avehat;

655Nam habitat Mileti.



AESCHINUS


Hem, virginem ut secum avehat?



MICIO


Sic est.



AESCHINUS


Miletum usque obsecro?



MICIO


Ita.



AESCHINUS


Animo male est.

Quid ipsae? quid aiunt?



MICIO


Quid illas censes? nihil enim.

Commenta mater est esse ex alio viro

Nescio quo puerum natum; neque eum nominat;

660Priorem esse illum; non oportere huic dari.



AESCHINUS


Eho, nonne haec iusta tibi videntur postea?



MICIO


Non.



AESCHINUS


Obsecro, non? an illam hinc abducet, pater?



MICIO


Quid illam ni abducat?



AESCHINUS


Factum a vobis duriter

Immisericorditerque; atque etiam, si est, pater,

665Dicendum magis aperte, illiberaliter.



MICIO


Quamobrem?



AESCHINUS


Rogas me? quid illi tandem creditis

Fore animi misero quicum illa consuevit prius,

Qui infelix haud scio an illam misere nunc amat,

Quum hanc sibi videbit praesens praesenti eripi,

670Abduci ab oculis? Facinus indignum, pater.



MICIO


Qua ratione istuc? quis despondit? quis dedit?

Cui, quando nupsit? auctor his rebus quis est?

Cur duxit alienam?



AESCHINUS


An sedere oportuit

Domi virginem tam grandem, dum cognatus hinc

675Illinc veniret exspectantem? Haec, mi pater,

Te dicere aequum fuit, et id defendere.



MICIO


Ridiculum: adversumne illum causam dicerem

Cui veneram advocatus? sed, quid ista, Aeschine,

Nostra? aut quid nobis cum illis? abeamus. Quid est?

680Quid lacrimas?



AESCHINUS


Pater obsecro ausculta.



MICIO


Aeschine, audivi omnia

Et scio; nam te amo; quo magis quae agis curae sunt mihi.



AESCHINUS


Ita velim me promerentem ames dum vivas mi pater,

Ut me hoc delictum admisisse in me id mihi vehementer dolet,

Et me tui pudet.



MICIO


Credo hercle; nam ingenium novi tuum

685Liberale: sed vereor ne indiligens nimium sies.

In qua civitate tandem te arbitrare vivere?

Virginem vitiasti quam te ius non fuerat tangere.

Iam id peccatum primum magnum; magnum, at humanum tamen.

Fecere alii saepe item boni: at postquam id evenit, cedo

690Numquid circumspexti? aut numquid tute prospexti tibi,

Quid fieret, qua fieret? si te ipsum mihi puduit dicere,

Qua resciscerem? Haec dum dubitas menses abierunt decem.

Prodidisti et te, et illam miseram, et gnatum, quod quidem in te fuit.

Quid? credebas dormienti haec tibi confecturos Deos,

695Et illam sine tua opera in cubiculum iri deductum domum?

Nolim ceterarum rerum te socordem eodem modo.

Bono animo es: duces uxorem hanc.



AESCHINUS


Hem.



MICIO


Bono animo es, inquam.



AESCHINUS


Pater,

Obsecro, non ludis tu nunc me?



MICIO


Ego te? quamobrem?



AESCHINUS


Nescio;

Nisi quia tam misere hoc esse cupio verum eo vereor magis.



MICIO


700Abi domum, ac Deos comprecare ut uxorem arcessas: abi.



AESCHINUS


Quid? iam uxorem?



MICIO


Iam.



AESCHINUS


Iam?



MICIO


Iam, quantum potest.



AESCHINUS


Di me, pater,

Omnes oderint ni magis te quam oculos nunc amo meos.



MICIO


Quid? quam illam?



AESCHINUS


Aeque.



MICIO


Perbenigne.



AESCHINUS


Quid? ille ubi est Milesius?



MICIO


Abiit; periit; navem adscendit. Sed cur cessas?



AESCHINUS


Abi pater:

705Tu potius Deos comprecare; nam tibi eos certo scio,

Quo vir melior multo es quam ego, obtemperaturos magis.



MICIO


Ego eo intro ut quae opus sunt parentur: tu fac ut dixi, si sapis.



AESCHINUS


Quid hoc est negoti! Hoc est patrem esse? aut hoc est filium esse?

Si frater aut sodalis esset, qui magis morem gereret?

710Hic non amandus? hicine non gestandus in sinu est? hem!

Itaque adeo magnam mili iniecit sua commoditate curam

Ne forte imprudens faciam quod nolit: sciens cavebo.

Sed cesso ire intro ne morae meis nuptiis egomet siem?



Actus IV, scaena 6


(DEMEA.)



DEMEA.


Defessus sum ambulando. Ut, Syre, te cum tua

715Monstratione magnus perdat Iupiter!

Perreptavi usque omne oppidum: ad portam, ad lacum:

Quo non? neque illic fabrica ulla erat, neque fratrem homo

Vidisse se aibat quisquam: nunc vero domi

Certum obsidere est usque donec redierit.



Actus IV, scaena 7


(MICIO. DEMEA.)



MICIO


720Ibo, illis dicam nullam esse in nobis moram.



DEMEA


Sed eccum ipsum: te iamdudum quaero, Micio.



MICIO


Quidnam?



DEMEA


Fero alia flagitia ad te ingentia

Boni illius adolescentis.



MICIO


Ecce autem!



DEMEA


Nova;

Capitalia.



MICIO


Ohe, iam.



DEMEA


Nescis qui vir sit.



MICIO


Scio.



DEMEA


725O stulte, tu de psaltria me somnias

Agere: hoc peccatum in virginem est civem.



MICIO


Scio.



DEMEA


Oho, scis et patere?



MICIO


Quidni patiar?



DEMEA


Dic mihi,

Non clamas? non insanis?



MICIO


Non. Malim quidem—



DEMEA


Puer natus est.



MICIO


Di bene vertant!



DEMEA


Virgo nihil habet.



MICIO


730Audivi.



DEMEA


Et ducenda indotata est?



MICIO


Scilicet.



DEMEA


Quid nunc futurum est?



MICIO


Id enim quod res ipsa fert:

Illinc huc transferetur virgo.



DEMEA


O Iupiter!

Istocine pacto oportet?



MICIO


Quid faciam amplius?



DEMEA


Quid facias? Si non ipsa re istuc tibi dolet,

735Simulare certe est hominis.



MICIO


Quin iam virginem

Despondi; res composita est; fiunt nuptiae:

Demsi metum omnem: haec magis sunt hominis.



DEMEA


Caeterum,

Placet tibi factum, Micio?



MICIO


Non, si queam

Mutare: nunc, quum non queo, aequo animo fero.

740Ita vita est hominum quasi quum ludas tesseris:

Si illud quod maxime opus est iactu non cadit,

Illud quod cecidit forte id arte ut corrigas.



DEMEA


Corrector! Nempe tua arte viginti minae

Pro psaltria periere; quae, quantum potest,

745Aliquo abiicienda est, si non pretio at gratiis.



MICIO


Neque est, neque illam sane studeo vendere.



DEMEA


Quid igitur facies?



MICIO


Domi erit.



DEMEA


Pro Divum fidem!

Meretrix et materfamilias una in domo?



MICIO


Cur non?



DEMEA


Sanum te credis esse?



MICIO


Equidem arbitror.



DEMEA


750Ita me Di ament, ut video ego tuam ineptiam,

Facturum credo ut habeas quicum cantites.



MICIO


Cur non?



DEMEA


Et nova nupta eadem haece discet?



MICIO


Scilicet.



DEMEA


Tu inter eas restim ductans saltabis.



MICIO


Probe.



DEMEA


Probe?



MICIO


Et tu nobiscum una, si opus sit.



DEMEA


Hei mihi!

755Non te haec pudent?



MICIO


Iam vero omitte, Demea,

Tuam istanc iracundiam; atque ita uti decet

Hilarum ac libentem fac te gnati in nuptiis.

Ego hos conveniam: post huc redeo.



DEMEA


O Iupiter!

Hancine vitam? hoscine mores? hanc dementiam?

760Uxor sine dote veniet; intus psaltria est:

Domus sumtuosa; adolescens luxu perditus;

Senex delirans. Ipsa si cupiat Salus

Servare prorsus non potest hanc familiam.



Actus V, scaena 1


(SYRUS. DEMEA.)



SYRUS


Edepol, Syrisce, te curasti molliter,

765Lauteque munus administrasti tuum.

Abi. Sed postquam intus sum omnium rerum satur,

Prodeambulare huc libitum est.



DEMEA


Illud sis vide

Exemplum disciplinae.



SYRUS


Ecce autem hic adest

Senex noster. Quid fit? quid tu es tristis?



DEMEA


Oh scelus.



SYRUS


770Ohe, iam tu verba fundis hic, sapientia?



DEMEA


Tu si meus esses—



SYRUS


dis quidem esses, Demea,

Ac tuam rem constabilisses.



DEMEA


exemplum omnibus

Curarem ut esses.



SYRUS


Quamobrem? quid feci?



DEMEA


Rogas?

In ipsa turba, atque in peccato maximo,

775Quod vix sedatum satis est, potasti scelus,

Quasi re bene gesta.



SYRUS


Sane nollem huc exitum.



Actus V, scaena 2


(DROMO. SYRUS. DEMEA.)



DROMO


Heus, Syre; rogat te Ctesipho ut redeas.



SYRUS


Abi.



DEMEA


Quid Ctesiphonem hic narrat?



SYRUS


Nihil.



DEMEA


Eho carnifex,

Est Ctesipho intus?



SYRUS


Non est.



DEMEA


Cur hic nominat?



SYRUS


780Est alius quidam, parasitaster parvulus:

Nostin?



DEMEA


Iam scibo.



SYRUS


Quid agis? quo abis?



DEMEA


Mitte me.



SYRUS


Noli inquam.



DEMEA


Non manum abstines, mastigia?

An tibi iam mavis cerebrum dispergi hic?



SYRUS


Abit.

Edepol comissatorem haud sane commodum,

785Praesertim Ctesiphoni. Quid ego nunc agam

Nisi, dum hae silescunt turbae, interea in angulum

Aliquo abeam, atque edormiscam hoc villi? Sic agam.



Actus V, scaena 3


(MICIO. DEMEA.)



MICIO


Parata a nobis sunt, ut dixi, Sostrata,

Ubi vis. Quisnam a me pepulit tam graviter fores?



DEMEA


790Hei mihi, quid faciam? quid agam? quid clamem aut querar?

O coelum, O terra, O maria Neptuni!



MICIO


Em tibi:

Rescivit omnem rem; id nunc clamat scilicet:

Paratae lites; succurrendum est.



DEMEA


Eccum adest

Communis corruptela nostrum liberum.



MICIO


795Tandem reprime iracundiam, atque ad te redi.



DEMEA


Repressi, redii: mitto maledicta omnia:

Rem ipsam putemus: dictum hoc inter nos fuit,

Ex te adeo est ortum, ne tu curares meum,

Neve ego tuum? responde.



MICIO


Factum est; non nego.



DEMEA


800Cur nunc apud te potat? cur recipis meum?

Cur emis amicam Micio? Numqui minus

Mihi idem ius aequum est esse quod mecum est tibi?

Quando ego tuum non euro, ne cura meum.



MICIO


Non aequum dicis; non; nam vetus verbum hoc quidem est;

805Communia esse amicorum inter se omnia.



DEMEA


Facete! nunc demum istaec nata oratio est.



MICIO


Ausculta paucis, nisi molestum est, Demea.

Principio, si id te mordet, sumtum filii

Quem faciunt, quaeso facito haec tecum cogites:

810Tu illos duos olim pro re tollebas tua,

Quod satis putabas tua bona ambobus fore,

Et me tum uxorem credidisti, scilicet,

Ducturum: eandem illam rationem antiquam obtine:

Conserva, quaere, parce: fac quam plurimum

815Illis relinquas: gloriam tu istam obtine.

Mea, quae praeter spem evenere, utantur sine.

De summa nihil decedet: quod hinc accesserit,

Id de lucro putato esse omne. Haec si voles

In animo vere cogitare, Demea,

820Et mihi, et tibi, et illis demseris molestiam.



DEMEA


Mitto rem: consuetudinem ipsorum.



MICIO


Mane:

Scio: istuc ibam. Multa in homine, Demea,

Signa insunt ex quibus coniectura facile fit,

Duo quum idem faciunt, saepe ut possis dicere,

825Hoc licet impune facere huic, illi non licet;

Non quod dissimilis res sit, sed quod is qui facit:

Quae ego illis inesse video, ut confidam fore

Ita ut volumus: video sapere, intelligere, in loco

Vereri, inter se amare: scires liberum

830Ingenium atque animum; quovis illos tu die

Reducas. At enim metuas ne ab re sint tamen

Omissiores paullo. O noster Demea,

Ad omnia alia aetate sapimus rectius:

Solum unum hoc vitium senectus affert hominibus;

835Attentiores sumus ad rem omnes quam sat est:

Quod illos sat aetas acuet.



DEMEA


Ne nimium modo

Bonae tuae istae nos rationes, Micio,

Et tuus iste animus aequus, subvertant.



MICIO


Tace:

Non fiet: mitte iam istaec: da te hodie mihi:

840Exporge frontem.



DEMEA


Scilicet, ita tempus fert;

Faciendum est: caeterum rus eras cum filio

Cum primo lucu [ibo hinc].



MICIO


Immo de note censeo;

Hodie modo hilarum fac te.



DEMEA


Et istam psaltriam

Una illuc mecum hinc abstraham.



MICIO


Pugnaveris.

845Eo pacto prorsum illic alligaris filium:

Modo facito ut illam serves.



DEMEA


Ego istuc videro:

Atque illi favillae plena, funi, ac pollinis,

Coquendo sit faxo, et molendo: praeter haec

Meridie ipso faciam ut stipulam colligat:

850Tam excoctam reddam atque atram quam carbo est.



MICIO


Placet:

Nunc mihi videre sapere; atque equidem filium

Tum etiam si nolit cogam ut cum illa una cubet.



DEMEA


Derides? fortunatus qui istoc animo sies.

Ego sentio—



MICIO


Ah, pergisne?



DEMEA


Iam iam desino.



MICIO


855I ergo intro, et cui rei est ei rei hunc sumamus diem.



Actus V, scaena 4


(DEMEA.)



DEMEA.


Nunquam ita quisquam bene subducta ratione ad vitam fuit

Quin res, aetas, usus semper aliquid apportet novi,

Aliquid moneat; ut illa quae te scire credas nescias,

Et quae tibi putaris prima in experiendo repudies:

860Quod nunc mihi evenit; nam ego vitam duram quam vixi usque adhuc

Prope iam excurso spatio mitto. Id quamobrem? Re ipsa repperi

Facilitate nihil esse homini melius neque clementia.

Id esse verum ex me atque ex fratre cuivis facile est noscere.

Ille suam semper egit vitam in otio, in conviviis,

865Clemens, placidus, nulli laedere os, arridere omnibus:

Sibi vixit; sibi sumtum fecit: omnes bene dicunt, amant.

Ego ille agrestis, saevus, tristis, parcus, truculentus, tenax,

Duxi uxorem: quam ibi miseriam vidi! Nati filii,

Alia cura. Porro autem illis dum studeo ut quam plurimum

870Facerem, contrivi in quaerendo vitam atque aetatem meam.

Nunc exacta aetate hoc fructi pro labore ab his fero,

Odium. Ille alter sine labore patria potitur commoda:

Illum amant, me fugitant: illi credunt consilia omnia;

Illum diligunt; apud illum sunt ambo: ego desertus sum.

875Illum ut vivat optant; meam autem mortem exspectant. Scilicet

Ita eos meo labore eductos maximo hic fecit suos

Paulo sumptu: miseriam omnem ego capio; hic potitur gaudia.

Age, age, nunc iam experiamur porro contra quid ego possiem

Blande dicere, aut benigne facere, quando eo provocat.

880Ego quoque a meis me amari et magni pendi postulo:

Si id fit dando atque obsequendo, non posteriores feram.

Deerit. Id mea minime refert qui sum natu maximus.



Actus V, scaena 5


(SYRUS. DEMEA.)



SYRUS


Heus, Demea, rogat frater ne abeas longius.



DEMEA


Quis homo? O Syre noster salve: quid fit? quid agitur?



SYRUS


885Recte.



DEMEA


Optime est. Iam nunc haec tria primum addidi

Praeter naturam: O noster! quid fit? quid agitur?

Servum haud illiberalem praebes te; et tibi

Libens bene faxim.



SYRUS


Gratiam habeo.



DEMEA


Atqui, Syre,

Hoc verum est; et ipsa re experiere propediem.



Actus V, scaena 6


(GETA. DEMEA.)



GETA


890Hera, ego huc ad hos provisam quam mox virginem

Arcessant: sed eccum Demeam. Salvus sies.



DEMEA


O, qui vocare?



GETA


Geta.



DEMEA


Geta, hominem maximi

Preti te esse hodie animo iudicavi meo:

Nam is mihi profecto est servus spectatus satis

895Cui dominus curae est, ita uti tibi sensi, Geta:

Et tibi ob eam rem, si quid usus venerit,

Libens bene faxim. Meditor esse affabilis;

Et bene procedit.



GETA


Bonus es quum hace existimas.



DEMEA


Paulatim plebem primulum facio meam.



Actus V, scaena 7


(AESCHINUS. DEMEA. SYRUS. GETA.)



AESCHINUS


900Occidunt me quidem dum nimis sanctas nuptias

Student facere: in apparando consumunt diem.



DEMEA


Quid agitur, Aeschine?



AESCHINUS


Ehem, pater mi, tu hic eras?



DEMEA


Tuus hercle vero et animo et natura pater,

Qui te amat plus quam hosce oculos: sed cur non domum

905Uxorem arcessis?



AESCHINUS


Cupio: verum hoc mihi morae est;

Tibicina, et Hymenaeum qui cantent.



DEMEA


Eho,

Vin tu huic seni auscultare?



AESCHINUS


Quid?



DEMEA


Missa haec face,

Hymenaeum, turbas, lampadas, tibicinas;

Atque hanc in horto maceriam iube dirui,

910Quantum potest; hac transfer; unam fac domum;

Traduce et matrem et familiam omnem ad nos.



AESCHINUS


Placet,

Pater lepidissime.



DEMEA


Euge! iam lepidus vocor.

Fratri aedes fient perviae: turbam domum

Adducet; sumtum admittet; multa. Quid mea?

915Ego lepidus ineo gratiam. Iube nunc iam

Dinumeret illi Babylo viginti minas.

Syre, cessas ire ac facere?



SYRUS


Quid ago?



DEMEA


Dirue.

Tu illas abi et traduce.



GETA


Di tibi, Demea,

Bene faciant quum te video nostrae familiae

920Tam ex animo factum velle.



DEMEA


Dignos arbitror.

Quid ais tu?



AESCHINUS


Sic opinor.



DEMEA


Multo rectius est

Quam illam puerperam nunc duci huc per viam

Aegrotam.



AESCHINUS


Nihil enim vidi melius, mi pater.



DEMEA


Sic soleo: sed eccum Micio egreditur foras.



Actus V, scaena 8


(MICIO. DEMEA. AESCHINUS.)



MICIO


925Iubet frater? ubi is est? Tun iubes hoc, Demea?



DEMEA


Ego vero iubeo et in hac re et aliis omnibus

Quam maxime unam facere nos hanc familiam,

Colere, adiuvare, adiungere.



AESCHINUS


Ita quaeso, pater.



MICIO


Haud aliter censeo.



DEMEA


Immo hercle ita nobis decet.

930Primum huius uxoris est mater.



MICIO


Quid postea?



DEMEA


Proba et modesta.



MICIO


Ita aiunt.



DEMEA


Natu grandior.



MICIO


Scio.



DEMEA


Parere iam diu haec per annos non potest;

Nec qui eam respiciat quisquam est: sola est.



MICIO


Quam hic rem agit?



DEMEA


Hanc te aequum est ducere; et te operam ut fiat dare.



MICIO


935Me ducere autem?



DEMEA


Te.



MICIO


Me?



DEMEA


Te inquam.



MICIO


Ineptis.



DEMEA


Si tu sis homo,

Hic faciat.



AESCHINUS


Mi pater.



MICIO


Quid? tu autem huic, asine, auscultas?



DEMEA


Nihil agis:

Fieri aliter non potest.



MICIO


Deliras.



AESCHINUS


Sine te exorem, mi pater.



MICIO


Insanis: aufer.



DEMEA


Age da veniam filio.



MICIO


Satin sanus es? ego

Novus maritus anno demum quinto et sexagesimo

940Fiam, atque anum decrepitam ducam? Idne estis auctores mihi?



AESCHINUS


Fac: promisi ego illis.



Mi


Promisti autem? de te largitor, puer.



DEMEA


Age; quid si quid te maius oret?



MICIO


Quasi non hoc sit maximum.



DEMEA


Da veniam.



AESCHINUS


Ne gravere.



DEMEA


Fac promitte.



MICIO


Non omittis?



AESCHINUS


Non, nisi te exorem.



MICIO


Vis est haec quidem.



DEMEA


Age prolixe, Micio.



MICIO


945Etsi hoc mihi pravum, ineptum, absurdum, atque alienum a vita mea

Videtur, si vos tantopere istuc vultis, fiat.



AESCHINUS


Bene facis:



DEMEA


Merito te amo. Verum—



MICIO


Quid?



DEMEA


Ego dicam, hoc quum fit quod volo.



MICIO


Quid nunc quod restat? Hegio his est cognatus proximus,

Affinis nobis, pauper: bene nos aliquid facere illi decet.



MICIO


950Quid facere?



DEMEA


Agelli est hic sub urbe paulum, quod locitas foras:

Huic demus qui fruatur.



MICIO


Paulum id autem?



DEMEA


Si multum est, tamen

Faciendum est: pro patre huic est; bonus est; noster est; recte datur.

Postremo nunc meum illud verbum facio quod tu, Micio,

Bene et sapienter dixti dudum: Vitium commune omnium est,

955Quod nimium ad rem in senecta attenti sumus. Hanc maculam nos decet

Effugere: dictum est vere, et re ipsa fieri oportet [Micio].



MICIO


Quid istic? dabitur quandoquidem hic vult.



AESCHINUS


Mi pater.



DEMEA


Nunc tu mihi es germanus pariter corpore et animo.



MICIO


Gaudeo.



DEMEA


Suo sibi gladio hunc iugulo.



Actus V, scaena 9


(SYRUS. DEMEA. MICIO. AESCHINUS.)



SYRUS


Factum est quod iussisti, Demea.



DEMEA


960Frugi homo es. Ego edepol hodie mea quidem sententia

Iudico Syrum fieri esse aequum liberum.



MICIO


Istunc liberum?

Quodnam ob factum?



DEMEA


Multa.



SYRUS


O noster Demea, edepol vir bonus es.

Ego istos vobis usque a pueris curavi ambos sedulo;

Docui, monui, bene praecepi semper quae potui omnia.



DEMEA


965Res apparet. Et quidem porro haec; obsonare cuni fide,

Scortum adducere, apparare de die convivium;

Non mediocris hominis haec sunt officia.



SYRUS


O lepidum caput!



DEMEA


Postremo, hodie in psaltria hac emenda hic adiutor fuit,

Hic curavit: prodesse aequum est: alii meliores erunt:

970Denique hic vult fieri.



MICIO


Vin tu hoc fieri?



AESCHINUS


Cupio.



MICIO


Si quidem

Tu vis, Syre, eho accede huc ad me: liber esto.



SYRUS


Bene facis.

Omnibus gratiam habeo, et seorsum tibi praeterea, Demea.



DEMEA


Gaudeo.



AESCHINUS


Et ego.



SYRUS


Credo: utinam hoc perpetuum fiat gaudium,

Phrygiam ut uxorem meam una mecum videam liberam.



DEMEA


975Optimam quidem mulierem.



SYRUS


Et quidem tuo nepoti, huius filio,

Hodie primam mammam dedit haec.



DEMEA


Hercle vero serio,

Si quidem primam dedit, haud dubium quin emitti aequum siet.



MICIO


Ob eam rem?



DEMEA


Ob eam. Postremo a me argentum quanti est sumito.



SYRUS


Di tibi, Demea, omnes semper omnia optata offerant.



MICIO


980Syre, processisti hodie pulchre.



DEMEA


Si quidem porro, Micio,

Tu tuum officium facies, atque huic aliquid paulum prae manu

Dederis unde utatur; reddet tibi cito.



MICIO


Istoc vilius.



AESCHINUS


Frugi homo est.



SYRUS


Reddam hercle; da modo.



AESCHINUS


Age pater.



MICIO


Post consulam.



DEMEA


Faciet.



SYRUS


O vir optime.



AESCHINUS


O mi pater festivissime.



MICIO


985Quid istuc? quae res tam repente mores mutavit tuos?

Quod prolubium? quae istaec subita est largitas?



DEMEA


Dicam tibi;

Ut id ostenderem quod te isti facilem et festivum putant,

Id non fieri ex vera vita, neque adeo ex aequo et bono:

Sed ex assentando, indulgendo, et largiendo, Micio.

990Nunc adeo si ob eam rem vobis vita mea invisa est, Aeschine,

Quia non iusta iniusta prorsus omnia omnino obsequor,

Missa facio: effundite, emite, facite, quod vobis libet:

Sed si id vultis potius, quae vos propter adolescentiam

Minus videtis, magis impense cupitis, consulitis parum,

995Haec reprehendere et corrigere me, et obsecundare in loco;

Ecce me qui id faciam vobis.



AESCHINUS


Tibi, pater, permittimus:

Plus scis quid facto opus est. Sed de fratre quid fiet?



DEMEA


Sino;

Habeat; in istac finem faciat.



MICIO


Istuc recte.



Ω


Plaudite.

		Actus III, scaena 4

		Actus III, scaena 5

		Actus IV, scaena 1

		Actus IV, scaena 2

		Actus IV, scaena 3

		Actus IV, scaena 4

		Actus IV, scaena 5

		Actus IV, scaena 6

		Actus IV, scaena 7

		Actus V, scaena 1

		Actus V, scaena 2

		Actus V, scaena 3

		Actus V, scaena 4

		Actus V, scaena 5

		Actus V, scaena 6

		Actus V, scaena 7

		Actus V, scaena 8





		Phormio		Actus front

		Actus prologue, scaena pr

		Actus I, scaena 1

		Actus I, scaena 2

		Actus I, scaena 3

		Actus I, scaena 4

		Actus II, scaena 1

		Actus II, scaena 2

		Actus II, scaena 3

		Actus II, scaena 4

		Actus III, scaena 1

		Actus III, scaena 2

		Actus III, scaena 3

		Actus IV, scaena 1

		Actus IV, scaena 2

		Actus IV, scaena 3

		Actus IV, scaena 4

		Actus IV, scaena 5

		Actus V, scaena 1

		Actus V, scaena 2

		Actus V, scaena 3

		Actus V, scaena 4

		Actus V, scaena 5

		Actus V, scaena 6

		Actus V, scaena 7

		Actus V, scaena 8





		Hecyra		Actus front

		Actus prologue, scaena pr1

		ALTER PROLOGUS.

		Actus I, scaena 1

		Actus I, scaena 2

		Actus II, scaena 1

		Actus II, scaena 2

		Actus II, scaena 3

		Actus III, scaena 1

		Actus III, scaena 2

		Actus III, scaena 3

		Actus III, scaena 4

		Actus III, scaena 5

		Actus IV, scaena 1

		Actus IV, scaena 2

		Actus IV, scaena 3

		Actus IV, scaena 4

		Actus V, scaena 1

		Actus V, scaena 2

		Actus V, scaena 3

		Actus V, scaena 4





		Adelphoe		Actus front

		Actus I, scaena prologue

		Actus I, scaena 1

		Actus I, scaena 2

		Actus II, scaena 1

		Actus II, scaena 2

		Actus II, scaena 3

		Actus II, scaena 4

		Actus III, scaena 1

		Actus III, scaena 2

		Actus III, scaena 3

		Actus III, scaena 4

		Actus III, scaena 5

		Actus IV, scaena 1

		Actus IV, scaena 2

		Actus IV, scaena 3

		Actus IV, scaena 4

		Actus IV, scaena 5

		Actus IV, scaena 6

		Actus IV, scaena 7

		Actus V, scaena 1

		Actus V, scaena 2

		Actus V, scaena 3

		Actus V, scaena 4

		Actus V, scaena 5

		Actus V, scaena 6

		Actus V, scaena 7

		Actus V, scaena 8

		Actus V, scaena 9









